
  1. fejezet

  Szép-völgy titka

  A HEGYTETŐN ÁLLTAM, és próbáltam kacéran viselkedni a széllel, de valljuk be, túl hűvös volt hozzá. A balladák szerint az ősanyáim egy szál fátyolban táncoltak az erdőkben. Kezdem érteni, miért van a füveskönyvben ötféle recept a felfázásra.


  Ősz volt, és egy kis napfényért rimánkodtam. Bár a köd miatt nem láttam, de tudtam, hogy a zöld lombok között egyre híznak a rozsdamarta foltok, napról napra több a sárguló levél. Idén sem volt jó termés. Két napsütéses nap kellene a körtéknek, hogy beérjenek, utána mágiával meg tudnám aszalni őket. Mióta örökké felhős az ég a királyságban, az aszalt gyümölcs drágább, mint az arany. Szép-völgy, sok más dolog mellett, ebben fizette az adót a királynak.


  –Szél! Csak egy kicsit fújj! Oszlasd el a ködöt! Kérlek szépen!


  Máskor a szél megcirógatott és incselkedve a ruhám alá bújt, megérintette a mellemet. Nem szeretnék rosszat mondani róla, de néha… nagyon is illetlen volt; mint valami szemtelen suhanc, úgy viselkedett. Roan, az ikertestvérem szerint mindössze képzelgek, a szél csak szél, és megártottak nekem a balladák.


  Milyen butaság! Én hiszek a balladákban.


  Ma a szélnek nem volt kedve játszani. Már reggel óta meglapult. Hallgattak a madarak is, megszűnt a csiripelés és füttyögés, csak a köd kúszott elő.


  Más volt ez, mint az őszi ködök, melyek hajnalban megülnek a völgyön. Ez a köd a hegyhátról gomolygott lefelé, mintha az erdő nyomasztó lehelete lenne. Még soha nem láttam ilyen telt, különös párát.


  Roan nem mert feljönni a hegyre. Néha annyira gyáva tud lenni! Így aztán férfigúnyát húztam, és én jöttem kérlelni a természetet.


  –Kérlek, drága szél… Eh, ha ilyen vagy, én is undok leszek veled…


  Arra gondoltam, erőszakkal parancsolnom kéne a szélnek. Összeérintettem a jobb kezemen az öt ujjamat, majd hirtelen kinyitottam, és közben a mágusok ősi varázsszavát kiáltottam:


  –Krash!


  Semmi nem történt. A testemben nem lobbant fel a mágia. A délután ugyanolyan szürke maradt, bár a köd mintha figyelni kezdett volna.


  Felsóhajtottam. Ennyit rólam! Esetlen vagyok, mint mindenben. Rondán hímzek, a hárfa sem az erősségem, a kacérkodásról nem is beszélve. A mágia meg… Női mágusként nem is élhetnék itt, a magamfajtát csecsemőként begyűjti és varázstalanítja Kilgram király.


  Talán Roan, az öcsém egyszer képes lesz uralni a természetet, bár nem tanult a Néma várban mágiát. De én?


  Nekem legfeljebb életveszélyben sikerült egy-egy varázslat, inkább csak gyógyítani tudtam. Azt is csak addig, míg ki nem merült az erőm. Két kartörés még belefért, de a harmadiknál a szerveim elkezdték felemészteni magukat. Nem vagyok jó semmire.


  –Szél, szél, miért vagy ilyen? Krash! – mondtam ingerülten, és próbáltam kimondani a szó végén azt a néma h betűt. A kezemről megfeledkeztem, pedig a körmöket kupacba kell rendezni, nélküle nincs mágia.


  Hirtelen ág reccsent mögöttem.


  Ijedten megpördültem.


  Férfiruhában voltam, a mellem szorosan lekötve, mégis a torkomig kúszott a rettegés, a fémes íze megült a nyelvemen.


  –Roan úrfi! Merre vagy? A kulcsárnő hívat!


  Az egyik falubeli kölyök szaladt ki az erdőből. Ahogy közelebb ért, láttam, hogy a szatócs nagyobbik fia. Amikor észrevett, lihegve megtorpant a szikla tövében, onnan nézett föl rám.


  –Finona úrhölgy és a barátai átjöttek Rianna kisasszonyhoz beteglátogatóba.


  Megnyugodva nyeltem egyet, és megszólaltam. A hangom eleve mélyebb volt sok lányénál, de már megszoktam, hogy ezt is lejjebb vigyem:


  –No, és mi dolgom vélük? Jó húgom beteg, bizonyára nem tudta fogadni őket.


  –Rianna kisasszony hárfázott a vendégeknek.


  Hárfáztam? Meglepődtem.


  Aztán rájöttem, hogy az öcsém balszerencsés lehetett. Bizonyára az első emeleti zeneteremben gyakorolt, és kihallatszott a játéka az udvarra. Innét kezdve nem mondhatta, hogy a „kisasszony gyengélkedik”, hanem fölkapta valamelyik fűző nélküli, könnyen felvehető ruhámat. Remélem, a kéket, az nagyon jól áll rajtunk.


  –Mást nem üzent Kimcse néne, te gyerek?


  –De. – A kölyök elvigyorodott. – Azt, hogy ne beszéljen csúnyán az úrfi, mert kimossa a száját!


  Értetlenül néztem rá. Miért kéne szitkozódnom?


  Aztán hirtelen fölfogtam.


  A gyerek több vendégről beszélt.


  –Ki van az úrhölggyel? – kérdeztem gyanakodva.


  –Imola kisasszony, és még két úr.


  Fini bizonyára a hódolójával jött. Roan nem sejthette. Beengedte őket a zeneszobába, és most ott ülnek egy féltékeny mágus mellett.


  –A lépfene csókolná homlokon azt az ostoba libát! – szaladt ki a számon.


  Ha Roan dühös lesz, a mágiája fellobban. Vázák robbannak körülötte, sőt, akár végtagok is szakadhatnak! Vagy fölgyújthatja a kastélyt!


  A gyerek eltátotta a száját, de nem törődtem vele. Leugrottam a szikláról, és füttyentettem a barna kancának. Pillanatokon belül már a lefelé vezető ösvényen nyargaltam.


  Szinte vakon haladtam, csak az ösztönöm vezetett, a szürkés köd megült a fák között, nehéz párája a mellkasomra telepedett. A fák körvonalai sem látszottak, csak a tejfehér sűrűség. Ám a ló ismerte az utat, és rábíztam magam.


  A hegyi ösvény hamarosan egy szekérútba torkollott, a kancám patája tompán dobogott a keményebb talajon. A völgybe vezető egyetlen úton jártam. A köd egyre keményebb, sűrűbb lett, éreztem, hogy éber, és figyel. A nyakszirtemen felálltak a szőrpihék tőle.


  –Hó! – üvöltött váratlanul egy rémült férfihang előttem. A ködből emberek és egy felborult szekér körvonala villant elő. – Vigyázzatok!


  Belém hasított a rémület. Már nem tudtam megállni, túl gyorsan vágtattam, éreztem, hogy a nyakamat fogom szegni. Vagy, ami rosszabb, az ő nyakukat. Én szipoly vagyok, meg tudom gyógyítani magamat, de ők belehalnak.


  Ösztönösen elengedtem a jobbommal a kantárt, és az ujjaimat öntudatlanul érintettem össze, majd rántottam szét, mintha a vizet ráznám le:


  –Krash! – ordítottam a lónak. A mágia szava karcosan, keményen szakadt ki belőlem. A h betű úgy hörgött, mint még soha.


  Az állat ugrott. Az erőm magasabbra emelte, átlendítette az akadályon. Elsuhantunk az ijedt férfiak fölött. Hatalmas dobbanással értünk földet, majdnem kiestem a nyeregből.


  Mire visszanyertem az egyensúlyomat, már rég messze jártam, a ló száguldott tovább. A férfiak döbbent kiáltása elhalt mögöttem. A szívem a torkomban dobogott.


  A rémület örömbe csapott át, amikor felfogtam, hogy varázsoltam.


  Én!


  A Földanyára! Végre sikerült! Eddig csak apróbb trükköket tudtam, mint kicsalogatni a vizet a körtékből. Legtöbbször csak szépen kérleltem az elemeket, és néha meghallgattak.


  De ez igazi, aktív varázslat volt! Csurig telt a szívem örömmel. Milyen ösztönösen jött!


  Ajjaj, de mi van, ha elterjed a híre?!


  –Nyugalom… – mormogtam. Férfiak varázsolhatnak, Roan ruhája megvéd mindentől. Ő lajstromba vett mágikus képességű volt, csak épp tizenkét évesen nem ment át a vizsgán. Nem is akart.


  Ez a köd… Ezek az emberek biztosan kereskedők voltak, és eltévedtek. A völgyön át ritkán haladt utazó, inkább Finonáék birtokán mennek, nekik volt vásároztatási joguk, és hetente piacuk.


  Vissza kéne fordulni, segíteni…


  De nem! Roan most fontosabb! Ha elveszti az önuralmát…


  Hogy hozhatott Finona idegen férfit a házunkba?! Ostoba liba!


  Csak három hónapja, hogy Roan szerelmet vallott neki, ő meg kinevette, és azt mondta, ilyen szépséggel a királyi családból akar férjet, nem egy elszegényedett gróf vézna fiát.


  Amikor leértem a faluba, ügetésre váltottam, nehogy elgázoljak valakit. Pár ismerős legény láttán elmélyítettem a hangom, és odakiáltottam:


  –Hé, fiúk! Felborult egy szekér az úton, nézzétek meg!


  –Igenis, Roan úrfi!


  A szavamra azonnal ugrottak. Elégedetten intettem. Midőn eszembe jutott, hogy nem nekem engedelmeskednek, hanem az öcsémnek, keserű nyál gyűlt a számban. Mindig is láthatatlan voltam. Nemcsak a falubelieknek, hanem atyámnak is.


  A falunk nagy volt, majdnem kétszázan laktak benne, a takaros kis vályogházak előtt piros és sárga virágok nyíltak, az élénk színeket még a ködben is ki lehetett venni. Most is nyüzsgő élet folyt az udvarokon, serényen készültek a cipők, szőttesek, szépen csomózott kötelek, de csak a hangokat hallottam, nem láttam be.


  Ahogy odaértem a kúriánk elé, beügettem az udvarra. A húszszobás kastélyt a hegy mészkőfalába vájták. Hajdan a királyság gyöngyszeme volt, amikor még a családunk birtokolta az egész megyét, és csodájára jártak költők, festők, szobrászok.


  A tetőn őrt álló vízköpőket szerettem a legjobban. Amikor gyerek voltam, álmomban mindig daloltak. Roan nem hitte el, de mikor megsúgtam anyának, ő kacagott, és azt mondta, ha nagy leszek, egy éjjel majd ébren is hallom a dalukat.


  Anya azonban meghalt, és a mesék is eltűntek vele. A kastélyon kicsorbultak a lépcsőfokok, pár helyen hiányzott az üveg, és a szegénység ezer apró jele mutatta, hogy senkik vagyunk. Három szolgálónk hiába szerette ezt a helyet, nem bírtak lépést tartani az enyészettel.


  –Hát megjöttél? – szaladt elém Kimcse néne.


  Vézna, izgő-mozgó öregasszony volt, bőre kissé sötétebb, mint a miénk, mert a Forró-partokról származott. Úgy törölte a kötényébe a kezét, mintha az én nyakam is benne lenne. Ő volt az egyetlen, aki meg tudott különböztetni az ikertestvéremtől.


  –Megmondtam én, nem lesz jó vége…


  –A vendégek?


  –Még élnek – suttogta. – Siess, kincsem!


  Vagyis Roan nem borult ki. Még.


  Besiettem a házba, majd fölszaladtam a lépcsőn. A hamis furulyaszót már messziről hallottam, és a zeneteremben meg is találtam a társaságot.


  Beléptem, és megcsapott a mágia ereje.


  Az ablak csukva volt, ami szokatlan, de Roant megrémiszthette a köd. Odabent a félhomályban már gyertyák világlottak, imbolygó sárga fényük visszatükröződött a hangszereken. Anya hárfája a sarokban állt, hófehér lepellel letakarva, és ettől valahogy baljóslatúnak tűnt a hely, hiába táncoltak vidáman a fények a faberakású padlón, a másik lant fáján és az asztalra tett ezüst süteményes tálcán.


  Az öcsém merev derékkal ült a kétszemélyes, párnázott bordó padon. Ibolyaszínű nappali pongyolám nagyon jól állt neki. Fél arca előtt sűrű fehér fátylat viselt, csak égkék szeme, magas homloka és aranyló fürtjei látszottak ki. A hajunk nyakig ért, épp fel lehetett fogni, és ilyenkor csinos kis álkontyot csatolt fel rá, amelyikünk épp lányt adott elő.


  A fátylat meg gyerekkorom óta hordtam tüdőbajra hivatkozva, nehogy hivatalosan bemutassanak a királyné udvartartásának mint házasulandó hajadont. Szerencsére, ha az ember úgy tesz, mintha vért köhögne, akkor elnézik, ha nem él társadalmi életet.


  Roan mellett illetlen közelségben egy távoli rokonunk, Liond ült, és épp udvarolt neki. Fini a másik pamlagon kacarászott egy ismeretlen fiúval. Míg Imola, a barátnője bosszúsan furulyázni próbált, remélve, hogy visszacsábítja a hódolóját.


  Nem tudom, mi dühítette jobban Roant. Az, hogy egy férfi szépeket suttog neki, és a kezéhez nyúlkál, vagy, hogy Fini előtte enyeleg mással. Esetleg ez a borzalmas furulyázás, ami kín lehetett a tökéletes hallásának.


  Bármi is, a mágia tombolt benne, szinte sűrű masszaként keringett a testében, és ki akart törni. A többiek egyszerű emberek voltak, nem érzékelték ezt, és nem is sejtették, hogy milyen veszélyben vannak.


  –Ó, Roan, megjöttél? – csilingelt kelletlenül Fini. – Hadd mutassam be Jakont, Liond barátját! Szépvölgyi Roan birtokán szövik a legszebb szőtteseket, és itt teremnek a legízletesebb körték. Bár ő nem szeret elsőszülött lenni, inkább bárdnak érzi magát… – folytatta enyhe gúnnyal.


  –Üdvözöllek titeket – mondtam kurtán biccentve a férfinak, majd odasiettem a testvéremhez. Az utolsó pillanatban értem ide, éreztem.


  Roan felpattant, és én átöleltem, nem törődve a meghökkent tekintetekkel.


  A mágiánk azonnal összekapcsolódott, ahogy az anyaméhtől kezdve. Férfi volt, én meg nő, ő a kirobbanó, én a befogadó. Szívtam az erejét, feltöltődtem belőle, míg ő kisimult, és megnyugodott. Vágy volt ez, a testvéri szeretet finom ereje, szeretetteljes ölelésünkben a mindenség kapcsolódott össze. Testünk egymáshoz simult, keze mézszőke hajamba túrt, forró tenyere a tarkómra csúszott. Az arcát nyakamba fúrta, én pedig szorosan átöleltem, óvón, ahogy egész életemben. Leszívtam a pusztító mágiáját.


  A többiek emberek voltak, nem érezték az energiák áramlását.


  Csak nagy sokára, Jakon döbbent szavára ocsúdtunk fel:


  –Ők… nem testvérek? Olyan, mintha… – elharapta a szót.


  Egyszerre toltuk el egymást. A vendégekre néztem, minket bámultak, kivéve Finit, aki összeszorított szájjal maga elé meredt. Ő már látott ilyet, és azt hiszem, gyűlölte a köztünk lévő szeretetet.


  –Majdnem meghaltam – mondtam könnyedén, ahogy kibontakoztam Roan öleléséből. – Idefelé egy szekér felborult a ködben, át kellett ugratnom felette. A húgocskám megérzi, ha veszélyben vagyok. Gondolom, már nagyon aggódott.


  –Igen – suttogta rekedten Roan.


  Nem engedte el a kezemet. Egész életében én óvtam a Gyilkos-völgytől, szolgáltam szeszélyeit, csak hogy zenélhessen, felcsendüljenek azok a gyönyörű dallamok. Mit állhatott ki! Soha nem ontana életet, de most nagyon közel járt hozzá.


  –Mi lenne, ha játszanál nekünk? – kérdeztem kedvesen, mert a zene mindig megnyugtatta.


  –Már játszott – felelte savanyúan Imola. A hangján hallatszott a bosszúság, valószínűleg így vesztette el a hódolóját.


  Elnyomtam a mosolyt, és csúfondárosan megszorítottam Roan kezét. Jobb nő volt, mint én.


  Értette, min nevetek, és bosszúsan a mennyezetre nézett.


  –Azt hiszem, ideje mennünk, jó anyám már vár – emelkedett fel a pamlagról Fini.


  Karcsú derekán annyira szorosra volt húzva a fűző, hogy még ettől a kis mozgástól is elakadt a lélegzete. Nagy levegőt vett, keblei szinte szét akarták szakítani a homokszínű lovaglóruhát. Fekete, göndör tincseit egy fejmozdulattal elröppentette a dekoltázsáról, és még arra is futotta, hogy bájosan megnyalja cseresznyepiros ajkait.


  Ezt mind egyetlen felállás alatt sikerült előadni. Irigykedve pislogtam.


  A férfiak szeme azonnal rátapadt. Roanban fellobbant a mágia, ez másfajta, forró mágia, mely az ölétől indul. Azonnal elengedtem a kezét.


  Fúj, utáltam, amikor ezt csinálta!


  –Csak búcsúzni jöttem – mondta Fini lekezelően. – Galambot kaptunk. Két hét múlva befut a hajó a Forró-partokról, és meghozza Kartal herceget. Holnap indulunk. Izgalmas lesz ez a tíznapos út. Én is megyek a nővéreimmel, bemutatnak a hercegnek… Bár… talán felismer…


  Annyira sejtelmesen lehelte, hogy tudtam, kérdést vár. Valami szaftos pletykát szeretne sugallni. Gonosz voltam, és nem adtam meg ezt az örömöt neki, hanem udvariasan bólintottam:


  –Sok szerencsét! Köszönöm, hogy meglátogattál minket. Húgom oly gyenge, mint a télen született kismacskák. Kérlek, bocsássátok meg, de pihennie kell!


  Elegánsan meghajoltam, majd szép körmondattal méltattam Finona szépségét és türelmét.


  Roan is szerényen pukedlizett az uraknak, kiváló színész volt. Cserébe szerelmetes pillantásokat és lelkes meghajlást kapott. Néha nem tudom, hogy bosszankodjak, vagy nevessek a sikerén. Elindult kifelé, ám Fini hirtelen belé karolt:


  –Tényleg harmatgyenge vagy, drága Rianna, hadd segítsek felmenni! Úgyis mondanék még valamit…


  Azt hittem, Roan elhúzódik, nem kínozza tovább magát, és kihagyja Fini kis titkát.


  Ám ő nyelt egyet, a vágy felparázslott benne. Kerülte a tekintetemet, miközben engedte, hogy Fini karja hozzásimuljon. A lány átkarolta a derekát, és óvatosan kivezette, ahogy egy nagybeteget. Imola habozott, de illetlenség lett volna maradnia, így letette a furulyát, és kelletlenül követte őket.


  Némán szitkozódtam.

  Magamra maradtam a két nemessel a szobában. Még soha nem voltam urakkal kettesben.


  Más dolog a falubeliektől terményt átvenni, kereskedőkkel tárgyalni, vagy legényeknek parancsolni, hogyan metsszék a fákat a gyümölcsösben. Fiúnak öltözve gyakran megtettem mindezt. Roan inkább a művészetekhez értett, atyám meg nagyothalló volt, és amúgy is mindig valami bohókás dolgon ügyködött, mint a papírgyártás meg könyvnyomtatás, ami senkit sem érdekelt.


  Ám Jakon és Liond nem egy parasztlegény volt, hanem egyenrangú velem. Ősibb családból származtam, de nekik több birtokuk volt.


  Hogyan kell viselkedni férfiakkal?


  Mármint férfiként?


  Leültem a pamlagra. Először zárt lábbal, ahogy egy úrhölgy tenné, majd észbe kaptam, és felvettem az ő hanyag tartásukat. Ölemre óvón ráhullt a hosszú zekém eleje. A kezem tétován a letett, vörösre pácolt cseresznyefa furulyára talált, megkapaszkodtam benne, miközben felmértem a fiúkat.


  Liond, a rokon, egy szögletes fejű, alacsony homlokú huszonéves fickó volt, míg az új ismerős, Jakon egy fokkal elegánsabb, és talán műveltebb is. Kinéztem belőle, hogy még olvasni is tud.


  –Szép mente – intettem a furulyával Jakon zöld felsője felé. Értetlenül bámult rám.


  Elnyomtam egy sóhajt. A csend kezdett kínossá válni. Legalább teám lenne!


  Egyáltalán mit csinálnak egymás között a férfiak?


  –Szóval megjön Kartal herceg? – nyögtem Liond felé. Nem érdekelt különösebben az áruló. Az életben nem járhatok máshol, csak ebben a völgyben.


  Néha álmodoztam arról, hogy ártatlan szűz vagyok egy gonosz völgy fogságában, és eljön a hercegem, aki megment. Egy okos, bátor, gyönyörű lovas…


  De nem Kartal, aki Szol herceggel legyilkolta Vasfűn az éhező bányászokat.


  Nem is Erdon herceg, aki a képeken valahogy túl izmos és túl ijesztő. Hanem valaki másra vágyott a szívem.


  Miért van ilyen kevés herceg ebben a birodalomban?!


  –Igen, hamarosan befut a hajó. Nem kaptatok meghívót a… – Liond észbe kapott és elharapta a kérdést.


  Nyilvánvalóan nem hívtak meg minket a palotába. Egy felségsértő dédapa nehezen merül feledésbe. Kilgram király húszévesen kivágatta Volden dédapa nyelvét. Hiába telt el negyven év, nem mi voltunk a kedvenc nemesi családja.


  –Hogyan tud Kartal átkelni a tengeren? – összeráncoltam a homlokomat. – A tenger hatalmas víztömeg, és ha felébred egy mágus erejére, azonnal elpusztítja hajóstul, mindenestül.


  Atyám óriási könyvtárral rendelkezett, és minden kötetben az állt, hogy aki vérében hordja a mágiát, annak képtelenség hajóznia. Ezért van, hogy az egész világon csak itt, Vulkántorok félszigetén élnek mágusok.


  –Már az is megdöbbentő, hogy tizennégy évesen túlélte az első utat. Eddig az ilyen száműzetés a biztos halált jelentette. – Liond vállat vont. – Kérdés, mit szól hozzá a bátyja, Erdon herceg, hogy megjött.


  –Mit szólhatna? – legyintett Jakon. – Az idősebb testvérek halottak. Nem csoda, hogy a király hazarendelte Kartalt. Hiszen mi lesz, ha Erdon herceg is elesik a hójárók elleni harcban? A két öccse még kicsi, nem tudnak csatába menni. Öt év telt el, a király már biztos megbocsátotta, hogy Kartal gyáván elfutott, amikor Szol és emberei alatt beomlott a föld. Inkább az a kérdés, hogy a főnemesség elfogad-e egy ilyen herceget?


  –A Forró-partokon talán megedződött – feleltem.


  –A ledér nők között? Egy dologban biztosan! – Jakon az ágyéka felé intett és közönségesen röhögött.


  Mosolyt erőltettem magamra, de a fogam megcsikordult, ahogy a bányászfalu, Vasfű kiirtására gondoltam. Átkozott legyen Szol herceg! A csatából hazafelé elküldte a király egy bajba jutott bányához. Hat mágussal az adót követelte, és mikor nem kapták meg, legyilkoltak mindenkit.


  Ha lenne igazság a földön, Kartalt is elnyelné a tenger. Jó mélyre.


  –Á, fiatalurak! Kész a sütemény!


  Kimcse néne lépett be, kezében az illatozó almás pitével. Fahéjat is tett bele. Mélyet szippantottam a levegőből, ahogy megcsapott a tengerentúlról hozott drága fűszer ínycsiklandó illata.


  Letette az ezüsttálcát az asztalra, és miközben kedveskedve kínálta, megrovó pillantást vetett rám. Azonnal összezártam a lábamat.


  A két férfi lecsapott a tálcára, és örömmel enni kezdett. Kimcse néne rögvest megkérdezte az összes családtag hogylétét, a legutóbbi vadászat eredményét, a termény betakarítását… Szinte gyökeret eresztett az asztal mellett, és hosszasan csevegett, nehogy újra magamra maradjak a férfiakkal. Mintha szándékosan tettem volna!


  Nem tudom, kinek az erkölcsét óvta jobban. Az enyémet vagy pedig a fiúkét, akik épp egy gonosz szipoly társaságába keveredtek, aki a legendák szerint elcsábítja a férfiakat, és kiszívja belőlük az életerőt.


  Úgy festek, mint aki egyetlen férfit is meg tudna bűvölni? Fintorogtam.


  A beszélgetés mindenfelé csapongott, a sütemény fogyott, de Finona és Imola csak nem jöttek vissza.


  Épp felálltam, hogy megnézzem, hol maradnak, amikor zaj hallatszott a zeneterem ajtaja felől.


  Kimcse néne az ajtóhoz ment, majd halálra vált arccal fordult vissza.


  Mögötte egy jóképű, harminc év körüli férfi lépett be. Ruhája teljesen fekete volt, kopasz fején viselte az egyetlen színt: a kacskaringós, vörös hennát, a tiszti jelzést.


  A gyomrom akkorára szűkült, mint egy galambpiszok. Egy harci mágus?!


  A Földanyára! Csak az lehetett. Minden máguskatona haját leborotválják, mert a haj túl jól ég tűzharcban.


  –Üdvözlöm az urakat! Ras parancsnok vagyok a Néma várból, a katonák kiképzését végzem. Köszönöm a segítséget, amit a felborult szekérnek küldött, Roan úrfi.


  Legszívesebben a fejemet vertem volna a falba! Hogy lehetek ennyire ostoba!


  A köd! Miatta ilyen nyugtalan az erdő!


  Egy igazi harci mágus itt, ahol szipolyokat égettek, és a táj mindörökre tudatos és élő lett a hamvaiktól…


  Az agyam lázasan járt. Mit tegyek?


  Kétségbeesetten kapaszkodtam a józan észbe. Én nemes voltam, míg ő közember, még ha tiszt, akkor is.


  –A parasztjaim mindig szívesen segítenek – feleltem kitérően, és kissé leereszkedően. – Eltévedtél, Ras mágus? A Szép-völgyben jársz, amit sokan csak Gyilkos-völgyként emlegetnek. Varázslónak életveszélyes környék. A táj érzőn él, és gyűlöli a mágiát. Sőt, a meghalt szipolyok szellemei az ártatlan utazókra lesnek, és bizony lecsapnak, kiszívva az életüket.


  –Ugyan! A táj mindenhol feléled, ahol máguscsata zajlott, vagy folyamatos a nagy erejű mágia, ahogy a Néma vár mellett. Szellemek meg nincsenek, úrfi, ez pusztán babona! – Ras mágus mereven, türelmetlenül felcsattant, de szeme azért az ablakra villant. Biztos voltam benne, hogy az a szekér nem véletlenül ment tönkre. – Ó, igen! Valamit találtam az úton. Nem a tiéd, fiatalúr?


  Kivette a mellénye alól, és udvariasan átadott egy bőrbe burkolt csomagocskát.


  –Mi ez? – kérdeztem értetlenül, és kinyitottam.


  Elakadt a hangom. Egy öklömnyi, szürke kő volt benne, ami nyomban vörösen felderengett a kezem alatt. Kimutatta, hogy mágus vagyok… Szárazan nyeltem egyet.


  –Lávakő – felelte megvidámodva Ras. – Ismered a legendát? A Tűzisten magjának egy cseppje kővé vált, és lehullt a földre. Ereje áthatotta a csontunkat és körmünket, így lettek a varázslók.


  –Ismerem. De miért mondod ezt nekem?


  –Csontoddal tartozol a Tűzistennek és a királynak. – Elvette tőlem a követ és visszacsomagolta, majd eltette. Volt valami természetes erő a mozdulataiban. Még sosem láttam férfi mágust az öcsémen kívül, akaratlanul is észrevettem a széles vállát és egyenes, őszinte tekintetét. – Szépvölgyi Roan, gratulálok! Kartal herceg hamarosan megérkezik, és őfelsége testőrséget akar kiképezni neki. Össze kell gyűjtenem minden tizenöt és negyven közötti férfit, akiben megcsillan az erő, legyen az bármennyi is. Vizsgát tesznek, és aki átmegy, az a Néma várban tanul tavaszig, majd a herceggel csatába megy. Sőt, a legjobbakból kiválasztja a közvetlen testőrségét.


  Elővette, és felmutatta a vérvörös agyagból készült királyi toborzópecsétet.


  –Parasztnak, nemesnek egyaránt engedelmeskednie kell, vagy felségsértésért azonnali halál jár.


  Hogy szakadna rám a kastély!


  Miért varázsoltam? Ha lerúgom a lóval a fejét, most nem lennénk bajban…


  Nem viheti el Roant! Az öcsém még vadászni se szokott, hogy menjen így háborúba? Barbár, közönséges mágusokkal!


  –Ó, micsoda megtiszteltetés! Miért nem ülsz le az urak közé, drága mágusparancsnok? – tüsténkedett búgó hangon Kimcse néne. – Egyél egy kis süteményt! Roan úrfi mindjárt idehozza atyját, a gróf urat, és megbeszélheted vele ezeket a nagyszerű híreket! Ő az egyetlen fiú. Micsoda lehetőség ez a családnak!


  Kimcse néne vasvillaszemekkel nézett rám.


  Fiú… A Földanyára! Most fogtam fel, én vagyok férfiruhában.


  Megállt bennem az ütő. Azonnal ruhát kell cserélnünk, vagy végem!


  Az ajtó felé lódultam, ám Ras elkapta a karomat. Nálam egy fejjel magasabb, izmos fickó volt, esélyem se maradt a távozásra. Mint a bilincs, olyan volt a szorítása.


  –Hová, hová, fiatalúr? – kérdezte gúnyosan.


  –De kérem! – feleltem gőgösen, és lenéztem a kezére. Bár elszegényedtünk, de a családfám ezeréves volt.


  –Ilyen ostobán festek? Azt hiszed, úrfi, nem tudom, mi folyik itt?


  Rájött?!


  Tudja, hogy egy szabadon élő szipoly vagyok?


  Ráadásul egy nemesi családban! Ez felségárulás.


  Az arcomból kifutott a vér, éreztem, ahogy a szívem kihagy. A rémület olyan sav volt, ami megpuhította a csontjaimat, a lábam megroggyant, nem akart megtartani. Magam előtt láttam a lemészárolt családomat, a karóba húzott parasztokat, a felégetett völgyet…


  –Ismerem a magadfajtát! Az olyan ficsúrokat, akik inkább a cselédek szoknyája mögé bújnak. Hiába akarsz megszökni a királyi parancs elől! Már van egy ilyen nemes úrfi a szekérhez kötözve. Jobban jársz, ha önként jössz, és nem mi viszünk!


  Ostobán néztem rá.


  Kellett pár pillanat, mire fölfogtam a szavakat. Mélyet lélegeztem, és lassan kifújtam a levegőt, hogy megnyugodjak.


  Láttam, Kimcse néne is megkönnyebbült. Még mindig jobb, ha gyávának festek, mint ha nőnek.


  Ras maró gúnnyal folytatta:


  –Már tudom, hol hallottam a neved, Szépvölgyi Roan! Híre van a vizsgádnak! Tán azt akarod, hogy a családod újra megszégyenüljön? Légy végre férfi!


  Akaratlanul felhúztam a szemöldököm. Hát, ez biztos nem fog menni.


  Bizonyára látta rajtam, hogy reménytelen eset vagyok, mert elengedte a karomat. Bosszúsan legyintett:


  –Vezess atyádhoz!


  Lázasan járt az eszem. Kimcse nénéhez fordultam:


  –Készíts szállást a vendégeknek, és valami finom estebédet! Titeket is szívesen marasztalunk, kedves rokonok. Koccintsunk egyet a sikeremre! Talán a herceg személyes testőrségébe is bekerülök.


  Ha ők itt maradnak, akkor Finona is, aki bármikor képes nagyobb társaságokat szórakoztatni, imád a figyelem középpontjában lenni. Lesz módom átvedleni lánnyá.


  Ras mágus az ablakra nézett. Nem úgy, ahogy egy egyszerű ember kinéz, hanem a nyaka megfeszült, a tartásába éberség költözött. Odakint a köd szinte tömör falat alkotott, és mintha befelé figyelt volna. Őt leste.


  –Nem maradunk éjszakára! – Megfogta a vállam, és kifelé terelt.


  Ras fél?


  Összeráncoltam a homlokomat.

  Ras ingerült lökdösésére kimentem a szobából, és szó nélkül mutattam az utat. Csak a folyosón vettem észre, hogy a furulya a kezemben maradt. Beszúrtam az övembe.


  A zeneteremből lementünk a földszintre. A folyosón Ras meg se látta a fából megálmodott arasznyi szobrokat, sem a gyönyörű festményeket, mintha az ő világában a szépség nem is létezne. Kemény lépései durván koppantak a kőpadlón.


  Anya arcképére néztem, ami ott lógott a folyosó falán. A halála előtt készült, és időtlenül szép volt rajta, megnyugtatott a látványa.


  Talán nem lesz baj. Atyám egy bogaras tudós, ráadásul nagyot hall, és nem kedveli a katonákat. Mire Ras megérteti vele, mit akar, ötször is cserélhetünk Roannal.


  Nem lesz baj. Nem lehet baj, suttogtam magamban, de a gyomrom görcsben állt.


  Elkanyarodtam a folyosón, és az épület hátuljába vezettem Rast; oda, ahol a kastély találkozik a sárgásfehér mészkőfallal.


  A gyönyörűen kifaragott barna diófa ajtó mögött ott lapultak a hatalmas könyvtártermek. Az őseim királyi tanácsnokok voltak, a legműveltebb emberek a birodalomban. Hajdan itt könyvmásolás és fiatal tudósok tanítása folyt, ám amikor negyven éve, a szipolylázadás után elindult a női mágusok kiirtása, dédapám, Szépvölgyi Volden vitába szállt a királlyal. Kivágták a nyelvét, és elvették a birtokai nagy részét.


  Nagyapámat se látták szívesen az udvarban, ám atyám talán sok hízelgéssel visszatérhetett volna valami kisebb rangban. Azonban szerelmes lett anyámba, egy elárvult, szegény nemesi kisasszonyba, és inkább itthon maradt. A régi dicsőség semmivé foszlott, és mára már csak apám magányos gyertyafénye küzdött a homállyal a poros könyvespolcok ölelésében.


  Vajon apám sejtette, hogy egy szipolyt vett el?


  A család, ami tudósok generációját adta, és semmire sem becsülte a mágiát, végül engem, a világ talán utolsó szabad szipolyát rejtegette.


  –Messze van még?


  –Dehogy, csak idáig jöttünk.


  Kinyitottam a falba süllyesztett diófa ajtót. Megcsapott a barlangrendszer időtlen, száraz levegője és a könyvek illata. Szerettem ezt a szagot, az otthont jelentette. Mélyen belélegeztem.


  Még apám sem tudta, hogy ikrek vagyunk. Anyám és Kimcse néne a kastély alatti járatokba rejtett egy évig, hogy „hivatalosan” is megszülethessek.


  –Hova viszel?! – Ras durván elkapott.


  Hátrarántott, és visszacsukta az ajtót.


  A hirtelen érintés megriasztott, kizökkentett a gondolataim közül.


  –Mi bajod? Te mondtad, hogy keressük meg atyámat. Bent van a könyvtárban.


  Torkon ragadott, és nekinyomott a diófa ajtónak. Erős mágia lobbant a testében, ami megrémített.


  –Azt hiszed, bemegyek egy sziklafal alá?! Bolondnak nézel? – sziszegte.


  Zavarba jöttem. Bevillant, hogy Roan sem szeret a könyves termekben lenni, de pincékben sem. Vajon Ras is ezt érzi? Az anyaföld súlyát és erejét?


  A mágusok főleg a tűzzel bántak jól, mert ez nem kötött elem. Míg a levegő, a föld és a víz monumentális elemként a természetbe ágyazódott, és nem engedett az erőszakos mágiának.


  Beharaptam az alsó ajkam.


  –Minden rendben, Ras mágus! Nem vagy veszélyben, amíg nem varázsolsz.


  Ám nem engedte el a torkomat, és a mágia is egyre erősödött a testében.


  Ereje felébresztette a környezetet.


  Mintha a levegő megdermedt volna körülöttünk, a sziklafal barázdáiban megülő por percegni kezdett, lepergett a földre. Az ajtó díszes faragása fájón nyomta a gerincemet, de csak egy pillanatig. A fa megmoccant mögöttem, és a dudor beljebb húzódott, hogy ne okozzon fájdalmat.


  A nyakam nyirkos lett, az ajtótól jobban megrettentem, mint a torkomat szorító dühös mágustól. Nincs ijesztőbb, mint a természet, ez az őserő, amit észre sem veszünk, de körbevesz.


  –Azt hiszed, elveszejthetsz?! – sziszegte Ras. – Olyan ostoba vagyok, hogy bemegyek egy barlangba?!


  Az ajtó újra megmoccant mögöttem.


  Megrémültem. Az erdő gyilkos volt, de a kastélyban még soha nem történt ilyesmi, ám egy balladából tudtam, mi következhet. Ha a fa feléled, akkor ölni fog; a faragott indák kinyúlnak, hogy feltépjék a torkát. Azonnal elfojtottam magamban minden mágiát, nehogy ingereljem.


  Ras szeme az ajtóra villant.


  Bizonyára látta, ahogy a folyondárok megmoccannak, mert a tekintete éberré vált. A mágiája közben egyre sűrűsödött.


  Hirtelen elrántott, és a háta mögé tolt. A testével védett az éledező ajtó ellen.


  Megdöbbentem.


  Igazi férfi volt. Olyan hős, akiről bárdok elbűvölő éneke szól, és akiről néha én is álmodoztam havas téli estéken a kandalló mellett.


  Életemben először nekem is fellobbant a testemben az a másféle mágia, az a fajta illetlenség, ami az öcsémnek Finona láttán. Elvörösödtem. Ras annyira férfias volt ebben a percben!


  És mindjárt kibelezi az ajtó…


  A körbefutó indák vége kiszabadult, a levelek élessé formálódtak. Ras azonban nem hátrált.


  Sóhajtottam, és azt tettem, amit anyám tett, ha a bátyám erőszakossá vált gyerekkorunkban, és hatévesen tűzgolyókat formált.


  Rátettem meleg tenyeremet Ras vállára, és megnyugtatóan duruzsolni kezdtem:


  –Cssss… Lazulj el! A fa már ébredezik. – Egy ujjal lágyan megcirógattam a nyakát. – Ne keltsd föl a hegyet!


  –Mit művelsz? – sziszegte még mindig a férfi, farkasszemet nézve az ajtóval.


  –Hát, nem érted? A Gyilkos-völgyben vagy. A szipolyok hamvai mindörökké érzőn élővé tették a tájat. A te mágiádra válaszol a fa. Lazulj el! Kis bogarak vagyunk az alvó óriáson. A világ alszik, ne zavarjuk meg az álmát…


  Ras döbbenten hátranézett, szeme kerekre tágult a meglepetéstől. Majd visszakapta a fejét az ajtó felé.


  Tenyerem alatt volt a válla. Erős férfimágiájában volt valami vonzó, valami csalogató. Legszívesebben leszívtam volna az erejét. Még sosem éreztem ezt a vágyat. Vajon milyen érzés lehet? Biztos más, mint Roané…


  Nagy levegőt vettem, nehogy megsejtse a gondolatot, de közben a hátán nyugtattam a kezem.


  –Így élted túl? Meglapulva? – kérdezte valahogy rekedtebb hangon. – Furcsálltam, hogy téged nem bánt a völgy.


  Válaszul elkezdtem simogatni a hátát. A napfényre gondoltam, Roan dalolására, a zamatos körték ízére… Jó dolgokra, melyek elűzik az erőszakot és a rettegést.


  –Nem lesz semmi baj – susogtam. – Csak ne használj mágiát!


  Éreztem, ahogy a harci varázsló teljesen megnyugszik. Ahogy megszűnt a mágiája, a diófa ajtó is visszaszunnyadt évtizedes álmába, örökre megváltoztatva az ajtó mintázatát.


  Ras elhátrált, engem is magával húzva. Majd megfordult. Bámult engem, barna szemében megláttam önmagam.


  –Különös kölyök vagy, Szépvölgyi Roan. Lehetséges, hogy te… Talán gyógyító leszel.


  –Gyógyító? – Görcsbe rándult a gyomrom. – Hogyhogy?


  –Nem csak szipolyok tudtak gyógyítani. Ritka eset, de férfi is tud, ha… – keresgélte a szavakat, de valahogy zavarba jött, így csak elhúzta a száját. – Nos… majd megtudod. Látom, hogy szívesen megszöknél, de nem kell félned a Néma vártól. Ez nagyon ritka képesség. A seregben hatalmas megbecsülés övezi.


  –Nincs semmilyen képességem. Még egy rendes tűzgyújtás sem megy.


  Tényleg nem ment, a tűz nem hallgatott kérlelésre. Erőszakkal meg csak egyszer próbáltam rávenni, mire sziszegve-sercegve kiugrott a kandallóból, és a függönyt lobbantotta lángra. Mondjuk úgy, én meg a tűz nem voltunk jóban.


  –Életben maradtál a Gyilkos-völgyben. Már önmagában ez különleges. A magadfajta az utolsó reményünk, mielőtt… – komoran elharapta a mondatot.


  A folyosón csattogó léptek hallatszottak. Egy katona rohant felénk, talpig fekete öltözetéből látszott, hogy mágus, kopasz fején fekete henna hirdette, hogy már harcolt a hójárók ellen. Amikor hozzánk ért, feszesen jelentett:


  –Parancsnok, rekviráltunk egy szekeret. – Habozott, de aztán az arcán húzódó horzsoláshoz nyúlt. – Uram, ez a hely átkozott. A kaspók önmaguktól zuhannak ránk a kastély erkélyéről!


  –Indulunk! Sötétedés előtt ki akarok érni a völgyből. – Ras megragadta a csuklómat. – Atyádat majd értesíti a kulcsárnő.


  –Várj! Ezt nem teheted! Nemes vagyok, nem egy útszéli paraszt!


  Ras a csuklóm helyett a vállamat ragadta meg, és a fülembe sziszegett:


  –Két emberem sérült meg az úton. A király nem hisz a szellemekben. Ha itt maradunk, és meghal valaki, úgy véli majd, hogy szipolyt rejtegettek. Porrá égeti a falut, és sóval szántatja be a völgyet. Ezt akarod, úrfi? Vagy önként jössz velem?


  Elsápadtam, és nem mertem többé ellenkezni.


  Ras nem eresztett, kemény léptekkel kiment a kastélyból az udvarra, magával hurcolva engem is. Odakint a szekéren hat parasztlegény és egy megkötözött fiatal nemes ült. Öt máguskatona alkotta a kíséretet, a velünk tartó legény pedig a bakra telepedett, várva, mikor indulhat.


  Ras felzavart a szekérre.


  –Várjatok! Az úrfi holmija! – rohant ki Kimcse néne.


  Szinte közelharcot vívott, hogy odaférkőzzön hozzám, és egy jól megrakott tarisznyát a kezembe nyomhasson. Roan legszebb köpönyegét is megkaptam.


  –Utánad jön, nem hagy cserben, ne félj! – suttogta Kimcse néne, és megszorította a kezem.


  Rémülten bólintottam.


  A szekér meglódult, és én felnéztem a mészkő kastélyra. A második emeleti ablakban megláttam Roant. Fuvola hangja csendült, és felsírt egy ismeretlen, fájó dallam, olyan mély kétségbeeséssel, mintha a lelkem legmélyéből zengene.

  A szekér kigördült az udvarról, majd hamarosan elhagyta a falut, a zokogó fuvolát és a meglepetten mutogató embereket. Magamra maradtam. És fogalmam sem volt, mit tegyek.


  A falu után gyümölcsösök következtek; a máskor napsütötte, vidám lankákon most sűrű, dühös köd gomolygott. A mágusokat leste. A táj néma, tompa gyűlölete megijesztett.


  Miért nem jöttem rá előbb, hogy ők az oka a ködnek?


  Hogy lehetek ilyen buta?!


  A víz is ellenségesen figyelt. A ködpára mint ezernyi apró csáp, nyirkosan a bőrünkre mászott. Ijedten magam köré csavartam a köpenyt.


  A szekéren hat parasztfiú ült, és egy elegánsabb, fiatal nemes, akit odakötöztek a csuklójánál fogva.


  –Feláll a hátamon a szőr. Hogy él a táj!? Érzitek, ahogy figyel? – suttogta rémülten a kék mentét viselő nemes. Alacsony, vékony fiú volt, ő is tizenhét éves lehetett, ahogy én.


  –Figyel? Én nem érzem – mondta az egyik legény, és a többiek is értetlenül néztek. Úgy tűnt, az ő érzékeik tompábbak. A fiú erre zavarba jött az erős, izmos parasztlegények között.


  –Tényleg minket les – mondtam halkan, mire felderült az arca, hogy mégsem butaságot beszélt.


  –A nevem Barbárölő Zaher. – Úgy ejtette a nevét, mintha gúnyt várna. Barbárölőnek hatalmas, medvetermetű harcosokat képzelnek el az emberek, nem egy nyiszlett kölyköt.


  –Szépvölgyi Roan – biccentettem.


  Nem tudtunk többet beszélni. A szekér olyan gyorsan haladt, ahogy csak tudott, és féltem, hogy az egyik zökkenőnél elharapom a nyelvem.


  A lovak vágtattak, a patájuk dobogott a földúton. Néha egy-egy kavics is csattant alattuk, ilyenkor Zaher összerezzent, és a többiek is idegesek lettek. Hamarosan elhagytuk a megművelt területeket, és beértünk az erdőbe. Soha nem láttam még ezt az arcát az erdőnek, a fák mintha csak arra várnának, mikor tudnak lecsapni.


  Ras hirtelen összezárta az ujjait, majd kinyitotta, a tenyerén vörös lángnyelv lobbant. Fellőtte az erdő felé, hogy lásson a ködben.


  –Ne! – kiáltottam, de már későn.


  Az erdő azonnal megérezte a mágiát, és erőt merített belőle. Hatalmas reccsenés hallatszott. A ködben egy kiszáradt fa zuhant felénk.


  Ám a mágusparancsnok gyorsabb volt.


  –Krash! – üvöltötte durván, dühödten, és feltartotta a kezét, mintha vizet fröcskölne le. A fatönk megállt a levegőben, míg a szekér áthaladt, és csak akkor zuhant le, amikor átjutottunk alatta. Hangos csattanással ért földet, rémülten összerezzentem a hangra.


  Csakhogy a természet feldühödött. Mellettünk újabb fa reccsent. A mágia felélesztette.


  –Tovább! – ordított Ras.


  Rettegve húztam össze magam. Rémálommá változott az út.


  A máguskatonákat súlyos ágak akarták agyonsújtani, gyökerek meredtek elő karomként a földből, bokrok lökték ki éles ágaikat, hogy átszúrják, vagy lerántsák őket.


  De nem hagyták magukat, élesen kiáltozva harcoltak.


  A tenyerükön vörös lánggolyók villantak, és nekihajították a támadó ágaknak, égő sebet okozva az erdőnek. Orromba füst ömlött, a szememet csípte a lángoló erdő tüze, köhögtem tőle. Ám a vízpára összeállt, és kígyóként lecsapott, hogy eloltsa a tüzet.


  Ras közben az úton feltámadó gyökereket robbantotta fel, míg mi rémülten kapaszkodtunk a szekéren. A fiúk arca halálosan sápadttá vált.


  –Sziklák jönnek – kiáltotta az egyik katona. – Uram, biztos, hogy bemenjünk közéjük?


  –Igen. Tovább! Védjétek a szekeret meg a kölyköket! – üvöltötte Ras.


  Tudtam, hol járunk. Itt három ember magas sziklatömbök szegélyezték az utat, közöttük kellett elhaladnunk. A gyomrom összeszorult a félelemtől. A tetejükön ősidőktől fogva nagyobb sziklák egyensúlyoztak.


  A szél ekkor feltámadt, megcirógatta az arcomat, majd dühödten fordult egyet, és kőport szórt a bakon ülő katona szemébe. Az szitkozódott, de vágtatott tovább a lovakkal, nem állította meg a kocsit.


  Meg fognak halni.


  Talán nem is lenne baj.


  Azonnal elszégyelltem magam a gondolatra. Anya másokért adta az életét. Egy szekér a szakadékba zuhant, és ő addig gyógyított, míg túlhasználta az erőt, teste szétmállott odabent, a szervei vérezni kezdtek, de megmentette a törött gerincű kisgyerekeket.


  A szél nekilendült, és iszonyú erővel elsüvített, majd fentről lecsapott. Odafönt megbillent az egyik szunnyadó kődarab, és felénk zuhant. A szekéren rettegve felordítottak a fiúk, nekem torkomon akadt a sikítás.


  A mágiára! Mit tegyek? Hagyjam meghalni őket?


  Vagy mentsem meg? De akkor elvisznek.


  –Krash! – zendült egyszerre a kísérők mély torokhangja. A szikla fülsértő dörrenéssel szétrobbant, és por záporozott ránk, miközben a szekér hatalmas döccenéssel megtorpant. A szemem és a szám telement porral, és ahogy nekivágódtam a petrencerúdnak, az oldalamba fájón belenyomódott a furulya.


  Ám a természet csak még erősebb lett. Az út menti következő sziklák mind megremegtek.


  Tudtam, ébredeznek. Már nem kell a szél, hogy lelökje őket. A kövek fognak támadni.


  Ezt nem éli túl a csapat.


  –Elég legyen! Befejezni! – kiáltottam a szélnek és fáknak. – És ti is! Abbahagyni a harcot! – üvöltöttem a mágusoknak. – Ez az én völgyem! Ne varázsoljatok rá!


  –Mi van?! – Ras úgy nézett rám, mint akinek megháborodott az elméje.


  –Ras, kérlek! Az erőtök éleszti fel a tájat! Még csak az erdő és a szél az ellenség! Ha felébreszted a követ, mind meghalunk! Arra a sorsra akarsz jutni, mint Szol herceg?


  Ras újra rám meredt:


  –A fák támadtak meg minket!


  –Nem, te kezdted a lánggolyóval!


  Farkas vonyítása hangzott előttünk. A lovak rémülten felágaskodtak, a szekér hatalmas zökkenéssel megállt. Aztán az első hangot követte a többi. A fák közül vicsorgó állatok sorjáztak elő. Még ők is az erdőt védték.


  –Uram, mit tegyünk? Visszaforduljunk? – kérdezte az egyik katona.


  –Nem. Lánggolyókat! Tartsátok feszesen a kantárokat, átvágunk a farkasok között!


  –Akkor meghaltok! – ordítottam Rasnak. Olyan dühös lettem, hogy egyszerűen leugrottam a szekérről, és a farkasok felé mentem. – Miért mindig a halál? Miért nem a szeretet az út?


  –Mit művelsz, kölyök? – Ras utánam ugratott a lóval, hogy elkapja a grabancomat, de kitértem előle.


  A farkasok felhúzták az ínyüket, és a vezér meglapult, hogy támadjon. A szél értetlenül süvített el közöttünk.


  Azt tettem, amit anya, ha vadállatot látott. Előkaptam a furulyát, és elkezdtem játszani. Nem az erőszak az igazi erő, hanem a szeretet. Ez az, ami erejével láncba köt, és leigáz mindent.


  Egy gyönyörű szerelmes dal röppent fel a kezem közül. A szeretetről és vágyról szólt, puha, meleg szavakról, ahogy a fiú sorolja a lány szépségét és kéri a lányt, legyen az övé.


  Szállt a mély hang és simogatott, rárepült a következő hangocska, és körbefonta, majd incselkedve hozzásimult a magasabb tónus. Minden egyes hanggal azt meséltem, hogy élni jó. A szél odabújt, beosont a zekém alá, és szemérmetlenül megcirógatott.


  A vezérfarkashoz oldalról hozzádörgölőzött egy lányfarkas, mire az abbahagyta a vicsorgást, és meglepve nézett rá. A falkából pár másik lányfarkas odasimult a fiúfarkasokhoz, és esküdni mertem volna, hogy kacérkodnak.


  Egy pillanatra elvettem a számtól a furulyát, és sürgetve mondtam:


  –Énekelj, Ras! Hódítsd meg a völgyem szívét!


  Ras döbbenten meredt rám, majd a farkasokra. Bizonyára eszébe jutott az ajtó.


  –Megőrültem… – mormogta.


  Ám aztán felcsendült a kissé hamiskás, de szép zengésű hangja. Miközben egy lányról énekelt, megéreztem, hogy a második versszak után egy régi emlékről mesél. Egy mosolyról, egy olyan pillanatról, amikor még nem csatákban gyilkolt, nem kellett keménynek lennie, csak egy fiú volt, és egy szép lány megigézte.


  A szél kíváncsian suhant köré.


  –Énekeljetek! – szóltam a megrökönyödött máguskatonáknak és a szekéren ülő fiúknak. Majd furulyázva elindultam a kíváncsian bámuló farkasok felé.


  Az állatok szökkentek egyet, beugrottak a sűrűbe, onnan nézték különös csapatunkat.


  Szállt a dal, és ahogy a mágusok megnyugodtak, és a szeretetről daloltak, úgy nyújtózott egyet a természet. A fák megbillentették a leveleiket, és érdeklődve figyeltek, a köd felszakadt, és a szél incselkedve játszott velünk. Zaher magas hangja kisfiúsan felívelt a katonák mély dörmögése közepette.


  Beléptem az újabb sziklák közé, és kissé bizonytalanul, de követtek a férfiak.


  Odafent a két hatalmas kőtömb visszaszunnyadt. Talán az időtlenségről álmodtak, vagy a kezdetekről, midőn a Tűzisten a Földanyával hált, boldog sóhajukból létrejött a szél, verítékükből a víz, szerelmükből pedig a világ.


  Csak mentem, és zenéltem, vezettem a férfiakat az erdőn át, fel a következő hegyre. Egy idő után Ras lenyúlt értem, felhúzott, és maga elé ültetett a nyeregbe. Erős karja a derekam mellett kétoldalt maradt, néha hozzám ért, ahogy tartotta a kantárt.


  Már kezdett besötétedni, így reméltem, nem látja, milyen mélyen elpirulok. De talán ő is kicsit zavarba jött, mert a hangja mélyebb lett, ahogy énekelt.


  Így haladtunk a hegyen át, fák és hatalmas sziklafalak között, míg be nem sötétedett. A sötétség sem állította meg a csapatot. Ras jól idomított lova lépésben haladt az úton, vezette a menetet, miközben az ég felé szálltak a dalok. Talán éjfél lehetett, amikor átértünk a hegyháton, és megéreztem, hogy a természet itt már nem él érzőn.


  A táj üressé vált, többé nem figyelt, nem volt tudata, csak egyszerű növények és kövek szegélyezték az utat.


  Egy utolsó, szomorú dallal elbúcsúztam az otthonomtól, a világtól, ami eddig burokként óvott, aztán elvettem a számtól a furulyát.


  –Most már nem lesz baj. Kint vagyunk. Átülök a szekérre. – A hangom elcsuklott.


  Anya büszke lenne rám, hogy megmentettem őket. De mégis… a szívem ólomsúlyként húzott le.


  –Maradj! – mondta halkan Ras. Combjával irányította a lovat, és közben az alkarja a derekamhoz ért.


  A szél ekkor odalibbent, és vidáman megborzolta a hajam. Meglepődtem, hogy velem tudott tartani.


  Aztán összeráncoltam a homlokomat. Gyanús volt ez a nagy kedvesség.


  Hirtelen az jutott eszembe, vajon a fák mit láttak belőlünk? Biztos, hogy a kérlelésemre engedtek el minket?


  Vagy azt hitték, hogy a fiúk Szép-völgy szörnyének udvarolnak?


  Nem, ez butaság…


  A szél ekkor csúfondárosan meglökött szemből, mire akaratlanul hátradőltem, és Ras mellkasához értem. Hirtelen egyenesedtem ki, és éreztem, ahogy az arcom lángvörössé válik.


  Főleg, amikor rájöttem, hogy Ras csak kis késéssel húzódott el.

  2. fejezet

  Az utazás

  AZ ELSŐ NAPOKBAN VÉGIG ANNYIRA FÉLTEM, hogy enni is alig tudtam.


  Férfiak! Élő, fingó, disznó vicceket mesélő férfiak! Ha Finona tudná, mit csinálnak egymás közt, hát biztosan nem vágyna esküvőre…


  A felhős, őszi ég alatt falvak és erdők követték egymást. Miközben a fiúkkal a szekéren zötykölődtünk, Ras gyakran előrelovagolt, és két emberrel átkutatta a településeket, feltúrta a tanyákat. Hol élelmet követelt, hol egy-egy parasztlegényre vadászott. Volt nála egy lista a mágiával születettekről, és a rövid pihenők alatt ezt silabizálgatta. Látszott, hogy nehézkesen olvas.


  Néha azon kaptam, hogy elgondolkozva néz, ám aztán sietett a dolga után.


  Nem bántam, hogy nem velem törődik. Hatalmas ügyességet igényelt, hogy megtanuljak állva pisilni egy lapulevél segítségével, és az is, hogy a lekötözött mellemen éjjelre meglazítsam a kötést. Észnél kellett lennem, minden mozdulatomra ügyeltem, nehogy kiderüljön a titkom.


  A nap delelőre hágott, a vékony felhőréteg alatt is jól láthatóan elérte a tetőpontot. A hasam korgott egyet, de Ras, ahogy a többi közrendű is, naponta mindössze kétszer evett, a früstök és az estebéd idején. A délelőtti tea csak magasabb nemesi körökben volt szokás, a délebédről nem is beszélve.


  Szorosabbra vontam magam körül a köpenyt. Az őszi bágyadt, langyos időben nem fáztam, de a zöldre festett bőr Roant és az otthont jelentette. Hiányoztak. Idegenbe szakadtam, és annyira magányos voltam.


  Roan miatt is aggódtam. Egymagas volt velem, a hajunk is egyforma hosszú, de az arca kezdett kicsit markánsabbá válni, és a hangja is mélyült tavaly óta. A völgyben könnyen kicseréltük egymást, a kézművesek gyerekkortól ismerték az „úrfit”, és a megszokottat nem nézi meg az ember. De itt minden nappal nőtt a veszély. Ha sokáig nézegetnek engem, fel fogják ismerni az apró különbségeket.


  –Most biztosan sikerül – mondta épp az egyik legény a kocsin. Timonnak hívták, és a szeme körül egy égési seb húzódott, mint valami vörös félhold. – Ha bejutok a Néma várba, apám végre nem tart majd semmirekellőnek…


  –Gyümölcsoltásból vagy? Egy parasztcsaládnál élsz? – kérdezte a másik, egy húszas évei ellenére fejtetőn kopaszodó fiú. Csendesen hallgattam őket, miközben a lankás tájat bámultam.


  –Nem, az igazi apámmal élek, aki máguskatona. Hatalmas szégyen volt, amikor nem sikerült a vizsgám, ki is kergetett a házból, évek óta a szénapadláson lakom. Hála Kartal hercegnek, most kaptam egy új esélyt.


  –Én gyümölcsoltásból vagyok. Anyámnak a házasság után három évig nem született gyereke, kezdett a falu szégyenévé válni. Szerencsére egy máguskatona arra járt, és elvállalta a gyümölcsoltást, még pénzt se kért érte.


  –Most minden más lesz. Talán végre a seregben lehetünk!


  Különös volt hallgatni a beszélgetésüket. Ami engem félelemmel töltött el, az nekik reményt adott, egy új életet a nyomor helyett, és olyan társakat, akikkel végre egyenrangúak lehetnek.


  Kicsit irigyeltem őket.


  Én tudtam, hiába álmodok szép ruhákról, nemesi bálokról. A hercegem sem jön el soha.


  Igazából nem is kellene, hogy herceg legyen, csak valaki, aki lát engem, és szeret. Valaki, aki felnevet, ha furcsákat mondok, meleg ölelésébe von, ha félek, és éjszaka a karján pihenhet a fejem, nem moccan, mert annyira szeret, hogy soha nem zavarná meg az álmomat. Valaki, akinek a szerelme olyan lágy és cirógató, mint a szél, ami folyvást nyakon csókol.


  De ezek csak álmok.


  Sóhajtottam. A legtöbb, amit remélhettem, hogy észrevétlenül visszajutok a völgybe, és elkerülhetem, hogy megfosszanak a mágiámtól, és száműzzenek a Pirra-szigetre. Bár ha a király elfog, mivel egy ősi nemesi családban rejtegetett szipoly vagyok, életem első és utolsó bálja a Vérbál lesz. Ahol apámmal és öcsémmel táncolhatok.


  Az sem jobb, ha besoroznak. Nélkülem nincs, aki rendesen irányítsa a birtokot, és nincs, aki körtét aszaljon. Márpedig, ha nem leszünk kész az adóval, a király elveheti a kastélyt és a völgyet. Apám belehalna a könyvtár elvesztésébe. Roan pedig, hogy kézművesként dolgozzon, vagy vásárokban ételért zenéljen… ez képtelenség lenne. Engem pedig hozzá kéne adniuk az első vén, fogatlan kérőhöz…


  A fiúk izgatottan meglökték egymást a könyökükkel. Reméltem, nem kérdezik meg, de az egyikük megszólított:


  –Bocsáss meg, úrfi, netán te is gyümölcsoltásból származol? Úgy tudtam, a Szépvölgyi család az egyetlen olyan ősi nemesi család, melyben nincs mágus.


  Kelletlenül vállat vontam.


  –Valóban nem volt. Jó anyám az erdőben sétált, amikor megtámadta egy mágus, és erőszakkal vele hált. Az elkövető soha nem került elő, bizonyára félt a Vérbáltól.


  Kínos csend támadt a szekéren, a legények zavartan pislogtak, majd félrenéztek.


  A valóság az volt, hogy anyám, amikor megfogant apámtól, kitalálta ezt a mesét. Valahogy el kellett számolni a világ előtt azzal, hogy mágusbabája lesz.


  Ám azt sokáig nem sejtette, hogy ketten vagyunk. Én születtem meg először, Roan pedig utánam. Engem azonnal elrejtettek. Anyám három hónappal később bejelentette, hogy várandós, és apám repesett az örömtől, hogy végre gyereke lesz.


  A „hivatalos” megszületésemkor másik babát mutattak neki, Kimcse néne két birtokkal messzebbről elhozta egy koldus kicsi lányát. Ő helyettesített az első évben, és mint „beteges babát”, aki minden fertőzést elkap, csak villanásnyira láthatta mindenki. A falu megszokta, hogy anyám egy pólyával a kastély legfelső erkélyén üldögél. Kimcse néne pedig annyi pletykával látta el őket arról, mit ettem, mennyit kakiltam, hogy úgy érezték, benne vagyok az életükben. Valójában minden délután az öcsém ruhájában levegőztettek az udvaron.


  –Az erdőben bántották a grófnét? – Zaher tűnődve rám nézett. – És a mágust nem támadták meg a fák?


  Úgy megdöbbentem, hogy egy pillanatra szólni sem tudtam. Életem tizenhét éve alatt senkinek sem tűnt fel, mekkora lyuk tátong a mesében. Zaher okosabb volt, mint a minket látogató rokonok.


  –Nem az otthoni erdőkben történt. – Jobbnak láttam gyorsan elterelni a témát, és kimondtam az első dolgot, ami eszembe jutott. – Barbárölő? Ugye, ezt a nevet mondtad? Bocsáss meg, nem vagyok járatos az új nemesi családfákban.


  A régi nemeseknek földterület szerepelt a nevében, az újabbakat hőstettekről nevezte el a király. A „barbárölő” előtag semmit sem mondott nekem, pedig ismertem a nemesi házakat.


  Zaher megalázottan elvörösödött.


  Akkor fogtam föl, mit mondtam. Legszívesebben leharaptam volna a nyelvem, de már késő volt. Látszott az arcán, az „új családfákat” lenézésnek vette.


  –A családom valóban nem olyan ősi, mint a tiéd – mondta ellenségesen –, de a bátorságunkhoz nem férhet kétség! Atyám kapta a nemesi rangot, és hat bátyám szolgálta hűen a királyt!


  Rámosolyogtam.


  –Nahát, ez rendkívüli dolog! A király bizonyára nagy becsben tartja a családodat.


  Zaher kissé megenyhült:


  –Igen, őfelsége kedvel minket. A bátyáim mind szép szál harcosok. Csak én idő előtt születtem, így hát… – feszengve elhallgatott, biztos ezerszer mentegetőzött már emiatt.


  –Hat testvér a seregben. Ilyet még nem is hallottam! Jó anyád bizonyára nehezen ereszthetett el téged is.


  Eltaláltam, mert Zaher felsóhajtott, és beletúrt barna, rövid hajába:


  –Igen, nagyon sírt. Atyám már nem él, tavaly halt meg. A bátyusok se örültek, hogy jönnöm kellett. Az első behívóm… öhm… elkeveredett, lemaradtam a vizsgáról. Azt hitték, én már megmaradok otthon, és anyám öröme leszek.


  Mesélt az otthoni kúriáról, és arról, hogy az anyja épp az eladósorban lévő lányokat válogatta. Tavaszra esküvőt akart a fiának.


  Zaheren nem látszott, hogy nagyon nősülni szeretne, de az biztos, hogy harcba menni még kevésbé akart. Úgy tűnt, a család kis kedvence, és Ras mágus otrombán szétszakította ezt az idillt, holmi erőszakos besorozással.


  –Persze lehet, hogy nem megyek át a vizsgán. Soha nem volt nagy varázserőm – magyarázta Zaher mentegetőzve.


  –Nekem sem – vontam vállat. – Szörnyű lett a vizsgám. Tényleg szörnyű.


  –Igen, az egész ország hallott róla – szólt közbe vidáman az egyik máguskatona, aki a szekér mellett lovagolt. Meglepődtem, hogy két nemes beszélgetésébe csak így beleszólhat. Úgy tűnt, a Néma várban nem adnak sokat a származásra. – Legendás vizsgája volt. Emlékeztek?


  –Az biztos! – nevetett a bakon ülő katona. – Nem felgyújtotta a felé repülő agyaggolyót, hanem lehasalt előle. A piaci csepűrágók azóta is gyakran eljátsszák. Híres vagy ám a fővárosban, Roan úrfi!


  A szekéren ülő legények felröhögtek. Úgy tűnt, még ők is hallottak Roan vizsgájáról.


  A szájam szélébe haraptam. Roan bizonyára inkább igyekezett elfeledkezni róla. Öt éve, tizenkét évesen volt a vizsgája, és utána csak pár szóval mesélt róla. Atyám még kevesebb szót vesztegetett rá, inkább megkönnyebbültnek tűnt, pedig valószínűleg az egész család megszégyenült.


  Örülnöm kellett volna, hogy most sem várnak jó vizsgát tőlem, tőlünk. De mégis zavart a gúnyos nevetés. Egyszerűen dühített belül. Kettőnk közül nekem volt rosszabb természetem.


  Ras is láthatta rajtam, mert közbeszólt:


  –Aztán a vizsgán is ilyen jó kedvetek legyen…


  Erre elhallgattak a legények.


  Csak Zaher mosolygott biztatóan rám. Jószívűen enyhíteni akarta a kínomat, és elkezdett a gyógynövényekről mesélni. Megtudtam, hogy a petrezselyem kiváló vesebetegségre. Ha pedig hólyaghurutra keresek gyógyírt, akkor tegyek hozzá egy kis iglicgyökeret, pár szem borókabogyót és egy maroknyi zsurlófüvet. Napjában többször kell teaként fogyasztani, mondta.


  Meleg, barna szeme csillogóvá vált, ahogy a füvekről mesélt, és hamarosan annyira belemélyedt, hogy észre sem vette, ahogy sután hadonászni kezd.


  Élvezettel hallgattam, miközben arra gondoltam, mennyire hasonlít atyámra. Ő is képes volt ódákat zengeni a papírgyártásról, meg arról, hogy minden gyereket meg kéne tanítani olvasni. Világboldogító bolond volt, de én szerettem, és Zaher mellett akaratlanul is egyre otthonosabban éreztem magam, miközben a szekér zötykölődve haladt a főváros felé.

  Roan a harmadik napon ért utol minket.


  Este volt, és Ras a szemerkélő eső miatt egy fogadóban szállásolta el a csapatot. Egyszerű, városszéli fogadó volt, a földszinten egy nagy közös ivóval, míg az emeleten a körbefutó belső karzatról egymás után szobák nyíltak.


  Sokan voltak odabent, de a kocsmáros kerített nekünk egy asztalt a földszinten, majd a fiúk nagy örömére egy hatalmas tál sült hússal és két cipóval tért vissza. Letettem a vastag köpenyemet a szék hátára, és felakasztottam a tarisznyámat is. A többiek már épp falatozni kezdtek, és én is venni akartam a tálból, amikor nyílt a bejárati ajtó, és belépett egy kopott köpenyű, csuklyás fiú.


  Eltakart arca nem volt feltűnő, hiszen az eső miatt sokan a köpenyükbe burkolóztak, ám ezer ember közül is felismertem volna Roant a mozgásáról. Az alak körbenézett, kivillant a kék szeme. Összekapcsolódott a tekintetünk, majd Roan megfordult és kiment. Nem volt szükségünk intésre, titkos jelekre, értettem, mit akar.


  Felemelkedtem az asztaltól.


  –Hová, hová? – csapott le azonnal Ras teli szájjal. A torkom elszorult, de próbáltam könnyedén felelni:


  –Elvégzem a dolgom.


  –Milyen dolgod? – kérdezte értetlenül Ras.


  –Szarni megy – magyarázta segítőkészen Zaher. – Így mondják úriasan.


  A parasztlegények felröhögtek.


  Ras az ínycsiklandozó illatú sült húsra nézett, majd rám. Bizonyára úgy vélte, hogy épeszű ember üres hassal nem akarhat megszökni, mert csak intett, hogy iparkodjak.


  –Hagyjatok nekem is! – szóltam vissza, és kisiettem a fogadóból.


  Odakint az udvaron körbenéztem. A tornác alatt két viharlámpa világított, azok nyújtottak némi fényt az udvaron heccelődő részeg legényeknek. Elsőre nem láttam Roant, de az egyik sötét szegletből árny mozdult. Nem törődve azzal, ki láthatja, szorosan átölelt.


  –Annyira féltem! Napok óta egyedül lovagolok, és olyan alakok jártak az utakon! – kezdte panaszolni.


  –Varázsló vagy, csak lerobbantod a fülüket, és kész – súgtam biztatóan, és eltoltam magamtól. – Gyere, keressünk egy csendesebb zugot!


  Nem sok nyugodt hely akad kora este egy városszéli fogadó környékén. Bementünk a pajtába. Elöl, a bejáratnál két lovászgyerek kockázott, felnéztek, de aztán folytatták tovább.


  Beljebb mentünk, és elhaladtunk a lovak mellett; széna illata keveredett enyhe trágyaszaggal. Leghátul találtam egy üres beállót, melynek az aljában régi, töredezett szalma hevert, és az itató is repedt volt, látszott, nem használják. Ide már kevés fény jutott, csak Roan körvonalát láttam a hűvös estében.


  –Hogy tehetted ezt? Miért kellett varázsolnod? – nyűglődött közben Roan. – Nem elég nekem, hogy Finonát elviszik bemutatni a hercegnek, most mehetek újra vizsgázni. Tudod, milyen kiállni annyi ember elé? Mennyire megalázó lesz veszteni Fini előtt?


  Nyeltem egyet. Valahogy rosszulesett, hogy Roanban fel sem merül, én mit állhattam ki lányként férfiakkal aludva, sőt, szipolyként milyen végveszélyben voltam.


  Elnyomtam magamban az érzést, nem akartam veszekedni.


  Végtére is igaza volt. Miattam kell újra vizsgáznia.


  –Ne haragudj! – suttogtam, és átöleltem. A mágiánk egy pillanatra összekapcsolódott, és ez jó volt, helyrebillent tőle mindkettőnk világa. – A mágust Rasnak hívják, és van egy nemes is, Barbárölő Zaher, aki imád gyógyfüvekről mesélni. A többiekkel nem beszélgettem, nem lesz gondod. Mi történt otthon?


  –Semmi.


  –Atyánknak feltűnt a hiányom?


  –Dehogy! – legyintett. – Senki észre sem vette.


  Rosszulesett ez a mondat, vagy inkább az, amilyen hangsúllyal mondta.


  Pedig csak az igazságot hallottam. Anya halála óta nem kellettem senkinek. Atyánk nem is sejtette, hogy én tárgyalok a kereskedőkkel, én igazgatom a birtokot, én olvasok mellette a könyvtárban. Láthatatlan voltam, ez a keserű igazság. Márpedig aki nem látható, az nem is szerethető.


  –Siess haza! Muszáj elkezdened aszalni, vagy késni fogunk az adóval! A számadó könyvet meg javítsd ki, egy-két helyen elszámoltam.


  –Jól van. – Nem tettem hozzá, hogy mekkora gond, ha a királyi adószedők meglátják a javításokat. A birodalomban egy ideje fel-fellobbantak kisebb lázadások, és bizony késni az adóval, vagy belejavítani a könyvbe nem vetett jó fényt az emberre, engedetlenségnek tűnt.


  Bontani kezdtem a zekém selyemfonalait, de az egyik szalaggal meggyűlt a bajom, teljesen összegubancolódott. Roan gyorsabb volt, ledobta a köpenyt, és egyszerre bújt ki a felsőruházatából, leszórva a földre. Mire levettem a zekét, ő már a nadrágját tolta le. Nem vágykendőt viselt, mint a férfiak, hanem kivillant a fehér, térdig érő alsója.


  –Ti meg mit műveltek?! – csattant fel a sötétben Ras hangja. A vér meghűlt az ereimben.


  Ras tenyere felett azonnal narancsszínű fénygolyó lobbant, hogy lásson minket. Ösztönből cselekedtem, és ellöktem a varázslót, hogy védjem Roant. Ahogy elesett, a lángnyelv belekapott a földön lévő szalmába.


  –Megőrültél?! – csattant fel Ras.


  Roan villámgyorsan fölkapta a zekéjét. Másik kezével letolt gatyáját fogta, és kimenekült a pajtából. A lovak idegesen nyerítettek a füstszagra. Ijedten odaugrottam, hogy eltapossam a felcsapó lángnyelveket.


  Ras felpattant, és egy szóval eloltotta a tüzet, majd a hajamba markolt, és úgy sziszegte:


  –A Tűzisten szerelmére! Eszednél vagy?! És ha meglát valaki, hogy férfival hálsz?! Azonnal agyonvernek! Ha túléled, akkor is mehetsz a bíróhoz! Kalodába kerülsz, mint valami ócska hímringyó!


  –Én csak… félreérted… – nyögtem vörös arccal.


  Trappoló léptek és kiáltás hallatszott. A két lovászlegény szaladt be az istállóba, viharlámpával a kezükben azt keresték, mitől lettek nyugtalanok a lovak. Amikor megérezték a füstszagot, dühösen ránk meredtek, de nem mertek kérdőre vonni egy máguskatonát.


  Ras lehajolt, felkapta a földről és a kezembe nyomta a zöld zekét, majd megragadta a karomat, és kicibált a pajtából a szabad levegőre.


  Körbenéztem, de Roan már sehol nem volt. Itt hagyott.


  Összeszorult a torkom.


  Neki kellett volna megvédenie engem, és azt kiáltani: fuss! Ő volt a férfi, az erősebb, de akkor miért én állok itt egy dühös mágus mellett?


  Annyira kétségbeesett voltam, hogy kibuggyantak a könnyeim.


  Ras a falnak lökött, és dühösen meredt rám. Gyorsan belebújtam a zekémbe. Az esti hideg a bőrömbe mart, és a csöpögő eső is aggasztott, féltem, átázhat az ingem, és felsejlik alatta a lekötözött mellem. Elmázoltam a könnyeimet, miközben lehajtott fejjel a szalagokat kötöttem vissza.


  A mágus végigsimított a kopasz, vörös hennamotívumokkal borított fején. Fel-alá járt pár lépést, és csak akkor szólalt meg, amikor végeztem a zekével, és felnéztem.


  –Volt egy társam, jó harcos volt. Ő is… ilyen… – Ras keresgélte a szavakat, de nem találta. – Már meghalt, de… Azt akarom mondani, hogy most rossz neked, de a seregben jó lesz. Nem kell félned. A gyógyítóknál akad segítség az efféle… bajokra is.


  Ez a „segítség” ijesztőbbnek hangzott, mint az agyonverés, de éreztem, hogy Ras a maga katonás módján jót akar, így hálásan bólintottam.


  –Akkor ezt megbeszéltük, kölyök.


  Megszeppenve bólintottam. Láttam az arcán, hogy megkönnyebbül, odanyúlt a fejemhez, és kedvesen megborzolta a hajamat. Annyi szeretet volt ebben az egy mozdulatban, hogy kis híján újra sírni kezdtem.


  –Na, menjünk be, egyél valamit!


  Engedelmesen bementem a nyomott levegőjű fogadóba. A nedves köpenyek ázott kutyaszaga és a sült hús illata keveredett sok-sok ember testszagával. Némán visszaültem az asztalhoz, de csak törtem egyet a cipóból, és azt rágcsáltam. Nehezen ment le falat a torkomon.


  Bámultam a fogadót, a rengeteg nagyhangú férfit, és morzsányivá szűkült a gyomrom, amikor a helyi bárd rázendített a dalára. Egy vidám kocsmai nótára, ami egy gonosz szipoly üldözéséről és megöléséről szólt.


  A második versszak után Ras és a máguskatonák is bekapcsolódtak, és jókedvűen énekeltek körülöttem.


  [image: img4.jpg]


  Roan nem próbálkozott többet.


  Nem tudom, hogy a közelben maradt-e, ám Ras árgusan figyelő szeme miatt nem mert cselekedni, vagy visszafordult és hazatért, cserben hagyva engem.


  Hinni akartam, hogy itt van, és kerestem az alakját minden fogadóban, minden erdei ösvényen, minden éjjeli táborhelyen.


  Ám sehol nem találtam.


  A táj megváltozott, ahogy közeledtünk a főváros felé. Az út mellett megszűntek az erdők, és a szántóföldeket egyre gyakrabban tarkították házak, falvak. Több városon is áthaladtunk, és a vályogházak helyett kőépületeket láttunk.


  Az út is forgalmasabb lett. A felhős ég alatt parasztok vitték a hátukon a holmijukat, kereskedők nagy társzekereken árut szállítottak, de megelőztünk elfüggönyözött hintókat is, melyeket lovon nemesek kísértek.


  Ők is a nagy eseményre tartottak. A herceg üdvözlésére minden fontosabb család meghívást kapott. Szinte minden címert felismertem, de arcot egyet sem, hiszen soha nem jártam a kastélytól messzebb, csak a közelben élő rokonoknál.


  Mindenki megbámulta a hímzett zöld zekémet, és az elegáns zöld köpenyt, melyen apró, ezüstfonállal kirajzolt minta futott szegélyként körbe. Ilyen aprólékos, különleges díszítést ritkán látni; a legszebb darabokat sosem adtuk el, azok a völgyben maradtak. Ruháimból kitalálták, hogy nemes vagyok, és nevesebb család sarja, de nem tudták, ki lehetek.


  Zaher – akit az elmúlt napokban már nem kötöttek oda a szekérhez – intett egy-két nemesnek, és azok biccentettek is, de látszott, újnemesekkel nem igazán akarnak szóba elegyedni. Főleg egy parasztszekéren ülő vézna úrfival nem.


  Úgy tettem, mintha nem venném észre Zaher apró megszégyenüléseit. Aztán ráköszönt egy szakállas, negyven év körüli nemesre, de az megvetően végigmérte, és nem fogadta a köszönését. Helyette engem szólított meg:


  –Üdvözöllek, fiatalúr. Melyik család sarját tisztelhetem benned?


  Tetőtől talpig végigmértem, majd szó nélkül elfordultam. Egyszerűen viszonoztam a modort, ahogy Zaherrel viselkedett. A férfi nyakig vörös lett, de lenyelte a sértést, mert nem tudta, ki lehetek. Sarkát a fekete ló oldalába vágta, és ingerülten távozott.


  Összemosolyogtunk Zaherrel, és ez a pillanat lett a barátságunk kezdete.


  Ras is vigyorgott, azt hiszem, tetszett neki a közjáték.


  A mágusparancsnok amúgy keveset beszélt, még kevesebbet mosolygott. Láthatóan sietett, folyamatosan hajtott minket, hegyre fel, hegyről le, falvakon át.


  Az úton egyre nőtt a forgalom, és ilyenkor türelmetlenül elbődült, hogy „Utat a Néma vár mágusainak!”. Ha valaki nem húzódott le időben, akkor fittyet hányt a jó modorra, és leszorította az útról, akkor is, ha hintóval volt. Szitkozódtak is a nemesek kocsisai. Persze csak halkan, egy csapat mágussal nem mertek packázni.


  Éjszakánként Zaher és én szobát kaptunk a fogadókban, míg a parasztlegények az ivó melletti közös szálláson aludtak a katonákkal. Így esélyem sem volt a szökésre. Szerencsére a legtöbb helyen elértem, hogy legalább teám legyen estére. De mindig őrzött minket egy katona. A mellettünk lévő szoba pedig Rasé volt, aki a legkisebb gyanús zajra is berontott.


  Esténként Ras sokszor figyelt, valahogy úgy éreztem, újra és újra a nyakamra téved a tekintete. A helyi jegyzők gyakran megkeresték a mágusokat, és gyümölcsoltást javasoltak. A többi katona fáradt volt, csak néha mentek el ilyen kalandra, de Ras minden éjjel rábólintott, és érdekes módon a legcsúnyább lányokat választotta, mintha segíteni akarna nekik. Pedig a maga izmos, kemény módján olyan jóképű volt, hogy akár a jegyzők féltett lányait is megkaphatta volna.


  A nyakukba csókolt, miközben elvitte őket. Aztán a mellettünk lévő szobában hált a lánnyal. Hallani semmit nem hallottam, de mindig megéreztem falon át is, mikor tör ki a mágiája, és belepirultam, nem tudom, miért.


  Néha hajnalig forgolódtam. Vajon milyen lehet olyannal lenni, akit szeretek?


  Legszívesebben előkaptam volna a furulyát, de nem akartam megzavarni senki álmát, így csak gondolatban zenéltem. Elmémben szálltak a hangok, egymásba kulcsolódtak, csókolták a másikat és szétváltak, de voltak dallamok, melyek párban zengtek a legszebben, és mindörökre szerelmesen együtt maradtak.


  Távol otthontól, távol Roantól annyira elmélyült a magányom…


  Rianna, suttogtam. Mintha a nevemmel magamat is megőrizhetném, a valóságomat, azt, hogy egy lány vagyok a férfiak között. És a reményt, hogy egyszer nemcsak balladákból ismerhetem meg a szerelmet, hanem szellő helyett egy meleg tenyér simogat lágyan. Egyszer valaki a hajamba túr, és megízleli a számat…


  Ám a reggelek kijózanítók voltak.


  A hatodik napon leereszkedtünk egy hegyről, és elértük a fennsíkot. Az erdő véget ért, és a hatalmas királyi földek következtek. Meglepődtem.


  Most takarítják be a búzát, ilyen későn? Itt valami nagyon nincs rendben!


  Épp a kévéket csépelték. Az asszonyok körbeállták a learatott, megszáradt gabonát, és egy hosszú bottal ütötték, melynek a végére szíjjal rövidebb rudat erősítettek. Gyakorlottan és kitartóan használták a cséphadarót. Messzebb a kiterített búzára lovakkal mentek rá, hogy a szemeket kinyerjék. A nyakamat nyújtogattam, ezt a módszert még nem láttam, meg kell írni apámnak. Minden tudást összegyűjtöttünk.


  Ras meglátta, mit bámulok.


  –Évek óta egyre rosszabb a termés – mondta komoran. – A völgyed ritka hely. Láttam, milyen szépek a gyümölcsök. Itt tél végére éhínség lesz. Minden búzaszem számít.


  Meglepődtem. Azon is, hogy megszólít, és azon is, hogy egy máguskatonát ez érdekelheti, noha neki mindig lesz mit enni. Tétován feleltem:


  –Erről a lovas cséplésről még nem hallottam. Igaz, mi cserekereskedelemmel szerezzük be a gabonát, nincs elég termőföldünk.


  –Idén csépelnek először lóval. Farkasföldi Alej, a királyi tanácsos javasolta. Hátha így több szemet ki tudnak nyerni.


  –Lehetséges, hogy a vetésidőt kéne megváltoztatni. Vagy nem tönkebúzát vetni.


  –Mindig ezt vetettek ide, mióta élek – mondta értetlenül Ras.


  –Atyám szerint jobb három részre osztani a földet, és más évben mást vetni, mert erősebb lesz a növény. Meg érdemes megnézni a vének feljegyzéseit is az elmúlt évtizedek időjárásáról. Talán új időpontban kéne vetni. A világ változik, és a változás maga az élet – tettem hozzá, mert apám mindig ezt mondogatta.


  Ras meglepve meredt rám. Majd vidáman felnevetett, és szó nélkül előreügetett, hogy még erősebb menetre ösztökélje a kocsist.


  Sose gondoltam volna, hogy Rast a vele incselkedő szép lányok helyett a vetés izgatja fel.


  –Miket tudsz! – mondta elismerően Zaher. Aztán kis gondolkozás után jóval halkabban hozzátette: – Azért jobb lenne, ha a városban nem hangoztatnád ezeket. Alej tanácsos nem szíveli, ha valaki okosabbnak tűnik nála. A vetésidő az ő fennhatósága alatt áll, ahogy minden, ami a királyi várost érinti.


  Zavartan bólintottam, bár nem igazán értettem. Némán néztem a földeket és a dolgozó parasztokat, közben arra gondoltam, mit számít, honnan jön a gondolat? A lényeg az, hogy a tél végéig kitartson a gabona. A halak télen meglapulnak, és hínárt enni a világ leggusztustalanabb dolga.


  Dél volt, mire elértük a fennsík szélét, és megláthattam az alant elterülő tengerpartot meg a fővárost.


  Odalent hatalmas szürkéskék víztömeg hullámzott, és a távolban mintha összeért volna a felhős éggel. A lélegzetem elakadt, ahogy bámultam a tengert. Álmomban sem képzeltem volna, hogy ennyire gyönyörű, és ennyire nyugtalanító.


  Még messziről is megsejtettem az őserőt, a természet pusztító nyugalmát. Más volt ez. Az ereje valahol az élettelen vidékek és a tudatra ébredt, mágiával átjárt területek között helyezkedett el. Nem volt halott, de nem is volt érzőn élő, hanem…


  –Mint a kezdet, az igazi őserő – suttogtam.


  –Az igazi őserő nem ez, hanem maga az ősmágia, az ég és föld erejének összekapcsolása – felelte Ras. Ő is a tengert fürkészte. – Kilgram király és nővére óta alig volt olyan, akit a Tűzisten és a Földanya megáldott volna ezzel. És egyiknél sem volt tartós, csak egyszeri villanás.


  Megrebbent a szemem. Nem mondtam ki, hogy a húszéves király ezzel az őserővel ölte meg a nővérét, Pirrát. Anyám egyszer azt mondta, átkozott tett volt. Kíváncsi lettem volna, Ras mit gondol erről, de nem mertem rákérdezni.


  –Milyen kék! – motyogták páran, akik szintén a szárazföld belsejéből származtak, és még sosem jártak a parton.


  –Azt hallottam, a tenger nem olyan, mint egy folyó. Tényleg elkap, ha közel megyünk hozzá? – kérdezte szorongva az egyik fiú.


  –Dehogy! Ez ostobaság – legyintett Ras. – Nyugodtan sétálhattok a partján. Csak ne varázsoljatok. Ha két kőhajításnyin belül mágiát használtok, akkor feldühödik, és kinyúl. Meg ne essetek bele, mert akkor felismeri, hogy mágusok vagytok, és megfojt. De amúgy nem kell aggódnotok.


  Ez valahogy nem nyugtatott meg.


  A katona, aki legelöl lovagolt, hirtelen megállította hátasát, és előremutatott:


  –Parancsnok, nézd! Korábban jött a hajó!


  Pár lépést mentünk, és én is megláttam, amit egy fa sárguló lombja eddig eltakart. A kikötőben ringó vitorlás innen fentről aprónak és törékenynek tűnt. A fehér vitorlákat már bevonták, csak a barna hajótest látszott, ami úgy ringott a vízen, mint valami gyerekjáték. El nem tudtam képzelni, hogy rábízzam az életemet. Kartal herceg őrült, az egyszer biztos.


  –Nem látom rajta a herceg zászlóját – mondtam halkan.


  Ras hunyorogva vizslatta a kikötőt. Lóhátról többet látott:


  –Talán már leengedték. Úgy látom, a rakományt pakolják, szerintem reggel érhetett ide. Gyerünk, ne várassuk meg a herceget!


  A szekér meglódult, és én összeszorított szájjal hallgattam.


  A béka sem ugrik ki a fazékból, ha lassan melegszik a víz. Mert hiszen ez a víz melegedett alattam. Várhatok arra, hogy megmentsenek…


  Hol vagy, Roan?!


  Keserűen arra gondoltam, hogy a férfiak egy balladában sem mentik meg a testvérüket, csakis a szerelmüket, az olyan telt keblű szépségeket, mint Finona. Vajon, ha őt hurcolná el egy csapat mágus, az öcsém akkor is ennyit késlekedne?


  A menekülési lehetőségeken gondolkoztam, míg beértünk a városba. Ha megszököm a herceg elől, az felségárulás, és a király megtorolja.


  Hogy lehet úgy megszökni, hogy ne tűnjön szökésnek?


  A városban a házak nemcsak nyers kőből és szürke vályogból álltak, hanem mindenhol élénk színekre festették őket; akadt indigókék, sáfránysárga, olajzöld színű, amit néha megtört egy-egy gazdagabb ház rózsaszíne.


  A vidám tarkaság ellenére mégis nyomasztó szomorúság áradt mindenből. Először azt hittem, a virágok hiánya teszi, de aztán rájöttem, ez az emberekből árad. Rengeteg beteges, görbe hátú felnőttet láttam, és még több vézna, ólábú gyereket. Sokaknak törött volt a karja vagy a lába, és kötéssel két fadarab közé rögzítették.


  –Valami betegség tizedelte a várost? – kérdeztem Zahert.


  –Nem tudok róla. Miért? – csodálkozva nézett rám.


  –Nagyon sok a dongalábú gyerek. Az emberek csontjai valahogy… – Összeráncoltam a homlokomat. Valami nem volt rendben az itteni népekkel.


  Rasra pillantottam, és észrevettem, a mágus elgondolkozva engem figyel. Zavarba jöttem tőle, és elhallgattam.


  Talán öt utcán haladhattunk át, amikor megérkeztünk a külső városfalhoz. Maga a város már rég továbbterjeszkedett, így ez inkább jelképes határvonal maradt, és már senki sem őrizte. Begördültünk a hatalmas városkapun. A belső oldalon egy terméskőből épült kis kaszárnya állt közvetlenül az út mellett. Behajtottunk az udvarára.


  –Ras parancsok, végre megjöttél! Már nagyon vártunk! – Egy hatalmas termetű, középkorú, enyhén bicegő máguskatona sietett oda hozzánk. Fekete öltözetet viselt, és a fején is fekete hennavonalak kanyarogtak, a homlokán egyetlen piros jellel. – A hajó megjött, de a herceg nem volt rajta.


  –Micsoda?! – Ras leszállt a lóról. – Bizonyosságod van róla, Medve? Megdobbant a szívem. Ezt a szerencsét! Áldott legyen a Földanya!


  –Igen, ott voltam. Reggel az egész nemesség kivonult a kikötőbe ünnepelni. Farkasföldi Alej nagyúr személyesen ment a hajóra, hogy lekísérje a herceget, de csak matrózokat talált. – Medve gúnyos mosolyából látszott, nem szíveli a nagyurat. – Eléggé csalódott volt a tömeg. Azt beszélik, a herceg a következő hajón lesz.


  –Szegény nagyúr, kínos lehetett mindez. – Ras csúfondárosan elhúzta a száját. – Mi legyen a vizsgával? Amron kapitány nem üzent?


  –De, igen. Azt mondta, ha már összeszedtük a legényeket, megtartjuk a vizsgát. Még pár kölyköt kerestet. Az óvárosban van.


  Ras felpattant a lóra, és távozott.


  Leszálltunk a szekérről. A minket kísérő máguskatonák többé nem foglalkoztak a csapattal, hanem elvezették a lovakat. A küldetésük láthatóan véget ért, és inkább az ismerősökkel törődtek; arról kérdezgették az ittenieket, hogy mi történt a távollétükben.


  –Na, gyertek, fiúk! Kaptok valamit a konyhán – mondta Medve, és bicegve elindult befelé az épületbe. – Aztán ne legyetek láb alatt, míg a parancsnok visszatér!


  Zaherre néztem, és halkan mondtam:


  –Ha nincs herceg, akkor nem felségárulás, ha egy kicsit eltévedünk.


  Zaher meglepődött, de utána felvillant a mosolya.


  –Nem is tudtam, hogy te is… – suttogta. – Tűnjünk el!


  A nyakamba akasztottam a tarisznyámat, és nyugodt léptekkel kifelé indultunk.


  –Hé, ti! Hova mentek?


  –Ne fordulj meg! – szóltam halkan Zahernek. – Csak nyugodtan!


  –Igen, ti! Süketek vagytok? – kiáltott értetlenül Medve. Eljutottunk a kijáratig, mire Medve felfogta, mi történik.


  –Katonák! Mire vártok?! Kapjátok el őket!


  –Futás! – kiáltottam, és lélekszakadva rohanni kezdtünk.


  Mögöttünk csizmás léptek dobbantak, és harsány üvöltés zendült.


  [image: img9.jpg]


  3. fejezet

  Egy nem várt meglepetés

  ROHANTUNK, MINT AKI ESZÉT VESZTETTE. Zaher ösztönösen balra fordult, vissza a városkapu felé, ahonnan jöttünk, ám ott túl hamar véget érnek az utcák, és sík terep jön.


  –Ne arra! – üvöltöttem, de nem figyelt, hanem a nyaka közé kapta a lábát, és szaladt.


  Megtorpantam, de aztán jobbra kanyarodtam. Egyedül a város sikátoraiban van esély.


  Kikerültem pár maszatos kisgyereket, és bevetettem magam a legközelebbi szűk utcába. Mögöttem egy gyerek jajszava hallatszott, a katonák fellökték, miközben utánam vetették magukat.


  A csapatnak szét kellett válnia, engem hatan követtek. A lépteik csattogtak a város kőútján.


  –Állítsátok meg! – üvöltött mögöttem egy máguskatona, de az utcában járó emberek inkább a falhoz húzódtak, nem akartak belekeveredni.


  Egyetlen nagydarab alak próbált elkapni, de fürgén félreugrottam előle.


  Az első utca után következett a második, aztán a harmadik, negyedik.


  Úgy szaladtam, hogy a lelkemet is majd’ kiköptem.


  Az utcából kiértem egy szélesebb útra, ahol szekerek és lovasok is jártak. Átugrottam egy halom bűzlő lócitromot, és az út túloldalára rohantam. Megkerestem az első kis utcácskát, és belevetettem magam, elsodorva pár száradó barna darócruhát. Egy megtermett asszonyság üvöltött és az öklét rázta utánam, majd hirtelen ijedten elnémult, ahogy a máguskatonák elcsörtettek mellette.


  Lefelé tartottam, a tenger felé. Ott sűrűbben járt részeket sejtettem, ahol talán könnyebben elvegyülhetek. A minden rendszert nélkülöző utcák labirintusában csak a talaj lejtése adott támpontot.


  Az üldözőkből ketten lemaradtak, és csak jóval később jöttem rá, hogy miért. Jobb volt a helyismeretük, és elém vágtak. Váratlanul felbukkantak szemben, az utca végén.


  Megrémültem, ahogy csapdába estem.


  Már majdnem sikerült! Nem kaphatnak el.


  Egy kék ház falánál megláttam egy ócska hordót, ami tele volt esővízzel. A hátamra löktem a tarisznyát, és felugrottam a hordó peremére. Azonnal eldőlt alattam, de elkaptam a tető peremét, és nagy nehezen felhúztam magam.


  –Ne lánggolyót! Megőrültél?! – hallottam mögöttem az ordítást. – Felgyújtod a várost! Mássz utána, te fajankó!


  Volden dédapa tűzrendelete tette, hogy a legtöbb házon nem deszkatetők voltak, mint vidéken, hanem cserép. A lábam alatt életveszélyesen ropogott az agyagból kiégetett vörös cserép, többet el is törtem. A homlokom megizzadt, ahogy egyensúlyoztam, és gyorsan, de óvatosan lépdeltem. Olyan volt, mintha táncolnék odafent.


  A tetőről messzire elláttam, most már közel volt a kikötő, talán tízutcányira lehetett. Hatalmas emberforgatag áradt arra. Ha kifordítom a köpenyemet a szőrösebb felére, talán elrejtőzhetek közöttük. Ha meg nem, akkor is inkább a tenger öljön meg, minthogy elkapjanak. Mögöttem egyre közelebb ért a katona, de nem mertem jobban sietni.


  Ő viszont utol akart érni.


  Gondoltam, kihasználom ezt a lelkesedést. Hátranéztem és illetlent mutattam neki, mire dühödten nagyobbat lépett.


  Reccs.


  Előbb térdig beszakadt, majd még egy reccsenés, ahogy a tartóléc megrepedt, és a cserépsor megindult körülötte. A máguskatona bezuhant a házba, ahol hatalmas kiabálás és sikítozás támadt.


  Elnyomtam a vigyort, és átugrottam a következő tetőre. Sikerülni fog!


  Megkerültem a testes dupla kéményt.


  Ám ekkor nagy döbbenetemre egy fiúval találtam szemközt magam. A tetőn!


  Tizenkilenc-húsz éves volt. Vézna, izmos testéből, kopott, szakadt ruhájából ítélve csavargó lehetett, vagy épp a börtönből szökött lázadó. Hosszú, fekete haját kontyba csomózta, míg az állát nagy gonddal borotválta. Pont ellenkezőleg, mint az épeszű férfiak.


  Ő is megtorpant. Aztán felvillantott egy gúnyos félmosolyt. Mély hangja felzendült:


  –Nem kapsz el, kölyök!


  –Kapjon el a borbély! Vagy anyád, ha hajat akar vágni!


  Ösztönösen felcsattantam. Ha ideges vagyok, mindig előbb beszélek, minthogy gondolkoznék.


  Meghökkent, aztán váratlanul felnevetett. Ám mögüle az egyik magasabb tetőről lemászott két máguskatona.


  Mögöttem is csörömpölés hallatszott, egy másik katona felmászott utánam.


  –Mi a fene ez a nagy forgalom? – morogta a fiú. Lenézett a tető széléről az utcára, de ott hangos kiabálás és lökdösődés folyt, az engem üldöző egyenruhások nem kímélték az embereket, durván elsodorták őket.


  Egyszerre indultunk a tető másik része felé, hogy leugorjunk az ottani szélesebb utcába. A fiú szaladt elöl, én utána, ám hirtelen megtorpant.


  Alig tudtam megállni mögötte. A lábam alól majdnem kicsúszott a cserép.


  Odalent három lovas állt. Ras döbbenten meredt rám, én is őrá.


  Egy fekete, gyönyörű tartású kancán díszes kék kaftánba öltözött fiatal gyógyító ült, homlokára festett zöld spirállal. Mögötte a barna kancán egy alacsony, zömök tanítvány, akinek annyira keskeny volt a homloka, hogy alig fért el rajta a zöld spirál hármas íve. A máguskatonákkal ellentétben nekik volt hajuk, valószínűleg városiak lehettek.


  –Mit keresel ott fönt? Megszöktél? – kérdezte Ras.


  –Én? Ugyan! Csak várost nézek.


  –A tetőn?


  Míg Ras beszélt, a gyógyító feldobott az ég felé egy súlyos, hosszú kötelet, látszólag értelmetlenül. Én ostobán néztem, de a csavargó hirtelen oldalra vetődött.


  Ám a gyógyító elegánsan összecsukta az ujjait.


  –Krash! – parancsolta a kötélnek, mire az elkapta a fiút, aztán a másik végével engem is, és körénk csavarodott.


  Kötélmágia?!


  A lelkem felujjongott. Soha nem hallottam ilyesmiről. Azt hittem, a varázslók csak a tüzet irányítják.


  Mint a kötözött sonka, olyanok lettünk. A kötél nem kímélt, egymáshoz rántott minket. Megijedtem, ahogy a fiú hátához kényszerültem, és a kezem az oldalához szorult.


  –Ezt megbánjátok! – sziszegte a börtöntöltelék. Olyan volt, mint valami fekete, veszett kutya. Megrántotta a kötelet, próbált kiszabadulni.


  –Ne! – kiáltottam, de már későn. Mind a ketten megbillentünk, és lezuhantunk a tetőről.


  –Krash! – hangzott a gyógyító nyugodt hangja.


  Nem csapódtunk be, hanem döbbenetemre egyszerűen megálltunk a levegőben. A kötél mélyen belevágott a testünkbe, de nem engedett lejjebb, ott lebegtünk arasznyival a föld felett, a bámészkodó gyerekek nagy örömére.


  Többen felujjongtak a különleges varázslat láttán.


  Életemben először irigyeltem a Néma várban tanuló mágusokat. Sohasem hittem volna, hogy létezik ennyire elegáns igézet! A mágusokról a családom azt tartotta, hogy robbantgató, senkit nem tisztelő, erőszakos barbárok.


  Ám ez a gyógyító képes volt egy kötelet mozgatni. De hogyan?


  Aztán észbe kaptam.


  Ó, hogy a mágia csapna fejbe! Elfogtak!


  A gyógyító kinyitotta a kezét, a körmei már nem voltak egymáshoz közel, így kis puffanással leestünk. Szerencsére nem én voltam alul.


  A fiú hangosan felnyögött.


  Az emberek harsányan nevettek körülöttünk. Közben a tetőről lemászott a három katona, és az engem üldöző fickó jelentést tett Rasnak.


  A fiú még mindig ki akart szabadulni. Elakadt a lélegzetem, ahogy ficánkolt alattam. Ilyen illetlen közelségben még sosem voltam hímneművel, sőt, senkivel. Teljes testünk összesimult, és minden egyes mozdulatát éreztem. Beharaptam az alsó ajkamat, az arcom elvörösödött. Nos, nem gondoltam volna, hogy egy férfifenék ennyire… érdekfeszítő.


  Igen, csakis anatómiai szempontból érdekelt, elvégre minket, Szépvölgyieket mindig is izgatott a tudomány.


  Ras leszállt a lóról, és pipacsvörös arcom láttán elnyomott egy nevetést. Aztán felmarkolt minket, és talpra állított.


  –Ez ám a szerencsés találkozás! Lidérc, hadd mutassam be Roant, az ősi Szépvölgyi család sarját! – Gúnyos udvariassága megalázó volt.


  Összeszorítottam a fogam, de aztán nem bírtam ki szó nélkül. Az öcsém szerint pocsék természetem van, és még sokat kell gyakorolnom, hogy szende szűz legyek.


  –Lidérc, örülök a megismerkedésnek – feleltem olyan könnyed eleganciával, ahogy csak tudtam. – Mindig a magasabb rangúnak mutatják be az alacsonyabb rangút, de hát nem várhatjuk, hogy az alapvető illemet egyszerű mágusok is ismerjék, ugyebár.


  Ras zavarba jött, hogy dühömben leparasztoztam. Kinyitotta a száját, aztán becsukta. Lidérc viszont felnevetett:


  –Á, az öt ősnemesi család egyike! Azt mesélik, a Szépvölgyiek híresek a különlegesen édes aszalt körtéjükről, a meglepően éles elméjükről és…


  A hangja kútmély volt, és olyan gyönyörűen zengett, hogy arra gondoltam, szerelmes vagyok. Már csak egybe kéne gyúrni Zaher eszét, Ras férfiasságát, a gyógyító eleganciáját és Lidérc hangját. És persze, az illető ne legyen mágus, nehogy lebukjak. Ennyi, nincsenek nagy igényeim.


  –…és hírhedtek az alattomos hazaárulásról – fejezte be kajánul Lidérc. – Mi az, urak, ennyire utáljátok a herceget, hogy bűnözőket és áruló nemeseket gyűjtötök be testőrnek?


  Mégsem kedvelem. Olyan a hangja, mint ha hordóból beszélne. Dühösen felcsattantam:


  –Szépvölgyi Volden sosem pártolta a szipolyokat! Nemtől függetlenül minden mágust utált. Nem őket védte, hanem attól félt, hogy a kiirtásukkal felborul a világ mágiája. Ám a Farkasföldi család alattomosan kiforgatta a szavait, hogy megszerezze a tanácsnoki helyet!


  A szavaimra kínos csend lett. A katonák feszengve összenéztek, majd mind a gyógyítóra pillantottak.


  –Én is üdvözöllek – mondta fagyosan a gyógyító. – A nevem Farkasföldi Frellelon. A Néma várban tanítok mágiát.


  Nyeltem egyet.


  A hangsúlya azt súgta, az istenek irgalmazzanak, ha átmegyek a vizsgán.

  Egy elfogott embert még fel lehet dobni a ló hátára, de kettőt, aki kötözött sonkaként összetapad, már jóval nehezebb. Nem is sikerült.


  –Jalló, lehetne gyorsabban? És egy kicsit elegánsabban? – kérdezte halkan, bosszúsan Frellelon a tanítványától.


  Sokat adhatott a hírnevére. Amikor a tanítvány ügyetlenkedése már túl jó szórakozást nyújtott a bámészkodó csőcseléknek, akkor Frellelon egy ingerült intéssel levarázsolta rólunk a kötelet.


  Lidérc azonnal megpróbált elszökni.


  Ám Ras számított rá, és a lovon ülve megkapaszkodott a nyeregben, majd oldalra lendült, és csizmás lábával úgy rúgta halántékon a fiút, hogy az hangtalanul összecsuklott. A katonák megkötözték Lidérc kezét, majd feldobták a fiút Ras elé a lóra.


  –Jalló, te meg vedd magad elé a kölyköt! – mondta Ras.


  –Van lába – szólt közbe azonnal a gyógyító. Látszott, nem veszi jó néven, hogy az ő tanítványát utasítja valaki. Felém fordult: – Jössz magadtól, vagy a ló után köttesselek?


  Magamra erőltettem egy udvarias mosolyt, és elegánsan biccentettem:


  –Köszönöm, a séta nagyszerű lesz.


  Átvágtunk a városon.


  Kihúztam magam, és próbáltam úgy tenni, mintha a katonák körülöttem a kíséretem lennének, miközben én, az ősi családok sarja, csak kedvtelésből sétálgatnék ezen a kellemes őszi délutánon a várost nézve. Az öcsémmel imádtunk színházasat játszani.


  Azt hiszem, jól ment, mert amikor egy kosárárus befordult a sarkon, és a portékáját cipelve majdnem elénk lépett, az egyik katona ösztönösen elbődült:


  –Félre a gróf úr elől, te paraszt!


  Ras és Frellelon egyszerre nézett hátra.


  Ras elvigyorodott, amikor rájött, hogy ők ketten úgy festenek, mint a testőreim.


  De Frellelon elvörösödött a dühtől, és gyorsabb lépésre ösztökélte a lovát. Sajnos innét kezdve kocognom kellett mögöttük, ha nem akartam, hogy az őrök rángassanak. A loholás kevésbé volt elegáns, főleg domboldalnak felfelé, de szerencsére hamar visszaértünk a korábban már látott kaszárnyához.


  Az udvaron nemcsak máguskatonaság volt, hanem az emberi, igétlen seregből is ránk várt egy csapat.


  Ahogy betértünk az udvaron, Ras le sem szállt a lóról, csak elbődült:


  –Kerítsétek elő Medvét! A fiúkat összeszedni! A vizsga ma lesz a régi kőfejőben. Azonnal indulunk!


  Medve pillanatok alatt kijött az épületből, közben Zaher grabancát markolta.


  –Ras parancsnok, sajnos a másik fiú… – Meglátott, és elhallgatott. – A gyáva férgek meg akartak szökni a szolgálat elől! Ezt a gabonatárolók mellett kaptuk el.


  –Én hű vagyok a királyhoz! Nem akartam szökni! – Zaher rémülten ismételgette.


  Rájöttem, nem tőlük fél, hanem attól, hogy a pletyka a király fülébe jut. Az atyja nehezen vívta ki a nemesi helyet, és a bátyjain csattanhat mindez.


  –Hát persze hogy a tárolóknál voltál, Zaher! Köszönöm, hogy kérésemre megnézted! Mennyire védettek az esőtől? Az emberek annyit dolgoznak, hogy betakarítsák a terményt, aztán minden megrohad. Fontos, hogy ne legyen éhínség az országban. – Fellengzősen intettem, és reméltem, nem látszik, hogy milyen ideges vagyok.


  –Igen, ööö… megnéztem.


  –És milyenek az épületek?


  –Hát, hömm, itt-ott vannak lyukak… – nyögte Zaher.


  –Lyukak?! Ezt a hanyagságot! Én pedig megnéztem a háztetőket. Egyszerűen borzalmas! Nem tartják be a Szépvölgyi Volden által hozott tűzvédelmi rendeleteket! El tudod ezt képzelni? Mi lesz, ha tűz üt ki valahol?


  –Mit zagyválsz?! – kérdezte gőgösen a gyógyító. – Mitől lenne tűz?


  –Sok helyen nem égetett cserép van fent, hanem deszka! – Felháborodva elmagyaráztam, hogy míg a Szépvölgyiek voltak a tanácsosok, a nagy tűzvész után rendeletbe foglalták, hogy milyen anyagból lehet a tető.


  –Azt mered mondani, hogy a nevelőapám, Farkasföldi Alej hanyag királyi tanácsos?! – sziszegte Frellelon.


  Jalló, a tanítványa ellenségesen keresztbe tette a karját, érzékeltetve, hogy milyen aljas ez a vád.


  Ras mágus gyanakodva nézett rám, Zaherre, aztán megint rám, miközben Frellelon sziszegve kioktatott minket, hogy ne merészeljünk ellenőrzéseket végezni a városban, amikor ez az ő családjának a feladata.


  Ám láttam, az emberek összesúgnak, hogy tényleg sok a fatető, Medve pedig feszengve elengedi Zaher ruháját, és bocsánatot motyog.


  –Elég ebből! A király hamarosan odaérkezik, nem várathatjuk meg – közölte végül Ras. – Indulunk a kőbányába!


  –Hozd a csürhét, én előrelovagolok, és csatlakozom atyámhoz – felelte kimérten Frellelon. – És természetesen őfelségéhez.


  Nem nézett rám, de tudtam, az utolsó mondat nekem szólt. Az arcán látszott, be akar feketíteni az apja, és ha lehet, a király előtt is.


  Néztem, ahogy elegánsan ellovagolnak, és arra gondoltam, Frellelonnak ma még jó napja lesz. Anya mindig azt mondta, úgy éljek, hogy áldás és öröm legyek az embereknek. Nos, Frellelont biztosan boldoggá teszem, amikor megszégyenülök a vizsgán.


  –Indulás! – parancsolta Ras.


  Nemcsak az összegyűjtött legények, az igétlen katonák, hanem a kaszárnya legtöbb máguskatonája is velünk tartott az izgalmas látványosságra.


  A kőfejtő viszonylag közel volt a városhoz, csak annyit mentünk, ami nagyjából egy hosszabb hőseposz elénekeléséhez elég, persze a kiegészítő strófákkal együtt.


  A régi kőfejtő domboldalát satnya, sárguló fű borította, ami alatt rézvörös porral keveredett a humusz.


  Számtalan bámészkodó várt ránk. A megsárgult levelű fákon fürtökben lógtak a gyerekek, előttük a kőfejtő szélén parasztok, iparosok álltak a feleségeikkel, a színezetlen darócingek keveredtek a mesteremberek lenvászon és bőr mellényeivel. A fiatal lányok kék és sárga kendőkbe burkolták a hátukat, de az egyre hűlő idő ellenére is elöl mélyen nyitott ruhát hordtak. A nemesi családokból csak a férfiak voltak jelen, díszes zsinórjaikkal, bőrből készült zekéikkel kiríttak a tömegből.


  Mindenki hangosan, izgatottan beszélgetett a borús ég alatt, miközben pár élelmes kölyök lepényt és vizet árult a népnek. Egyik oldalt fából ácsolt emelvény látszott, de még üresen állt.


  Vagy ötven legény várta a mi csapatunkat a kőfejtő íves szája előtt. Néhányan idegesen járkáltak, vagy nyugtalanul egymással beszélgettek. Éreztem a testükben a fel-felvillanó mágiát.


  Minket is betereltek közéjük. Ras lelökte a lóról az eszméletlennek tűnő testet. Ám az nem puffant, Lidérc kecsesen megállt a talpán. Valószínűleg egy ideje már csak színelte az ájulást.


  A fiú megvető tekintetet vetett a mágusra. Még hátul összekötött kézzel is volt benne valami fenyegető. Megborzongtam tőle.


  Szerencsére a katonák eltakarták a szemem elől, ahogy kioldozták.


  Meghallottam a közelben zajló beszélgetést:


  –Három arany, érted? Ennyi jár annak, aki tanonc lesz a Néma várban! – sóhajtott egy izmos testű, nagy orrú fiú. A bőrkötényből ítélve kovácsinas lehetett. – Kettőnknek már hat. A családunk évekig élhet belőle, Ian!


  –Sikerülnie kell, Ion, most végre megcsináljuk! – csapott a vállára egy kiköpött ugyanolyan izmos kovácslegény, csak a szakmát jelző fém karkötő volt a másik csuklóján. – De miért itt van a vizsga, miért nem a Főtéren, ahogy máskor?


  –Ez engem is érdekelne – mormolta mellettem Zaher. – Rossz érzésem van.


  –Miért? – kérdeztem. – Nem is él a táj.


  Felnéztem a kőfejtő szinte szabályosan kör alakú tisztásáról a félbevágott vöröses-sárgás domboldalra, ám a hegy néma volt. Csak ott vált érzőn élővé a természet, ahol erős mágustevékenység folyt, ám ez a kőtömeg halott és üres volt. Reméltem, hogy időtlen valóságából mi sem riasztjuk fel.


  –Nem ez a baj. – Zaher csak sóhajtott, de nem folytatta, hanem a tömeget fürkészte. – Nézd, ott a legidősebb bátyám! Az, akinek hiányzik az egyik karja. A csatában sérült meg, de ő legalább hazajutott. Atyám sajnos belehalt. Mellette áll az édesanyám meg a cselédek.


  Integetett nekik, mire a család visszaintett. A kövérkés, alacsony asszony szeme ki volt sírva.


  –Két bátyám szolgál a Néma várban, mindjárt ők is itt lesznek. Három pedig Erdon herceg seregében. Északon már beállt a fagy, elindult a sereg haza. A bátyáim mind élnek. De akkor csak miattam aggódhat anya. Valamilyen pletykát biztosan tud… Nem szokott ilyen lenni.


  –Nem lesz semmi baj – motyogtam.


  Miközben beszéltünk, felfigyeltem az egyik fiúra, aki ösztönös magabiztossággal mozgott. Odament másokhoz, beszélgetett, viccelődött. Gyönyörű termete volt, minden asszonyszemély szeme megakadt rajta, az arányos teste, széles mellkasa vonzotta a pillantást. De nekem az szúrt szemet, hogy milyen elegánsan viselte azt a darócinget. Valahogy túl kevés volt ez az öltözet hozzá, biztos voltam benne, hogy nem parasztlegény lehet.


  –Gyertek közelebb! – kiáltott Ras.


  Nem nézelődhettem tovább, mert két katona kíséretében egy hatalmas termetű, féllábú férfi érkezett. Kopasz fején vörös és fekete hennamotívumok díszelegtek, fekete ruhája mellkasán egy ezüsttel hímzett vár állt, éjszínű köpenye szegélyén vörös minták futottak körbe. A jobb lába térdből le volt vágva, és felcsatolt falábbal lett helyettesítve. Enyhén sántított, ahogy a kőfejtőbe jött.


  Ras odahívta a csapatot hozzá. A tömeg beszélgetése hangosabbá vált, sokan a nyakukat nyújtogatták, hogy lássák, mi történik.


  –Pusztító Amron vagyok, a Néma vár parancsnoka. A király hamarosan ideér. Az ősi hagyomány szerint a vizsga előtt kötelező ellenőriznünk, hogy férfiak vagytok-e.


  A mondatra kihagyott a szívem.

  Úgy megijedtem, hogy hangosan csuklottam egyet.


  Menekülni se volt időm, a falábú parancsnok azonnal hozzám lépett, mert én voltam a legdíszesebb ruhában.


  –Oldd ki a gatyád, fiú!


  –Én? Nem! Soha!


  –He?! – dörmögte döbbenten a parancsnok.


  –Én… – lázasan járt az agyam, mit találjak ki. Éreztem, ahogy megizzad a hátam. – Az öt ősi családból származom! Kizárt, hogy ennyi paraszt előtt felfedem a nemzőszervemet!


  –A nemző… milyét? – kérdezte az egyik kovácsiker értetlenül a másikat.


  –Várjunk! Ez nem az a Szépvölgyi gyerek? – fordult némi undorral Amron kapitány Rashoz. – Emlékszel, akit pár éve végigkergettünk a kaszárnyán…


  –Akkor épp csatában voltam. De ő az.


  –Igen, Szépvölgyi Roan vagyok! – kaptam a szón. Közben a szívem úgy dobogott, hogy azt hittem, meghallják. – Már a múltkor is látta mindenki, mi van a nadrágomban! Vagy azt hiszitek, azóta leharapta egy farkas?!


  A pimaszságra Lidérc felröhögött. Zaher viszont elsápadt mellettem.


  Azt hittem, Amron kapitány úgy vág pofon, hogy átrepülök a bányán, de Ras közelebb lépett, és csillapítón a vállára tette a kezét.


  –Szerintem gyógyító lesz, uram. És akkor többet ér, mint a súlya aranyban. Tudod, milyen kiállhatatlan mind! – Ras fintorgott. – Roanra emlékszel. Zahert is eleget láttuk, amikor a bátyjai azzal szórakoztak, hogy a bálokon pucéran bedobták a női szalonokba.


  Zaher arca elsötétült, de a kapitány arca felderült. Úgy tűnt, őriz pár vidám emléket a botrányokról.


  –Jól van, haladjunk! – Amron kapitány elfordult, és belenézett a mellettünk álló fiú nadrágjába.


  Mázsás kő gördült le a mellkasomról. Megkönnyebbülten felsóhajtottam.


  Földanyára! Ha ezt a vizsgát túlélem, írok egy balladát Rasról. Sőt, kettőt! És elküldöm apám bárd ismerősének, hadd legyen híres, és nevét zengjék évszázadokon át.


  Zaher is hálásan sóhajtott. Szegény! Nem lehetett könnyű ilyen testvérekkel… És még azt hittem, nekem volt nehéz gyerekkorom…


  A kapitány türelmetlenül intett a darócinges fiúnak, aki a következő volt.


  –A nevem Mort, uram – mondta a jóképű fiú, majd könnyedén letolta a gatyáját, és megmutatta, mi van alatta.


  A Tűzisten szerelmére!


  Nem tudtam olyan gyorsan becsukni a szemem, hogy ne lássam az izmos combokat, és ami közötte van. Az arcom lángra gyúlt, ahogy kínomban elfordultam.


  Úrilány csak a férje ékességét ismerheti. Lehet, hogy most már nem is vagyok úri kisasszony? Mondjuk, öcsém szerint ez eddig is kétséges volt.


  Szinte a szemgolyómba égett a kép. Hogyan nézzek ezentúl a jóképű Mort szemébe úgy, hogy ne jusson eszembe az?


  Ó, ráadásul milyen ronda volt. Olyan… furcsa.


  Ezen morfondíroztam, míg elfordulva az izgatott tömeget szemléltem. Csak a csavargó mély, dallamos hangjára pillantottam vissza.


  –Mondd, Ras mágus, szeretnél nyakláncot a levágott ujjaidból? – kérdezte. Úgy tűnt, ő sem a magamutogatás híve.


  Kürtszó harsant, három mély hang, ami a király érkezését jelezte.


  Ras azonnal beszüntette az udvariasságot, és a maradék pár fiút elkapták a katonák és gyorsan megvizsgálták.


  Megjött a király.


  A máguskatonák elkezdték félreterelni a népet, hogy utat nyissanak őfelsége csapatának.


  Ennyi kopasz, fekete ruhás, vonzó férfit még nem láttam. Hiába nem áradt most belőlük mágia, valahogy szépek voltak. Még a legcsúnyábból is olyan életerő sugárzott, hogy nem csodáltam, milyen lelkesen integetnek nekik a nők. Állítólag a sok gyógyítás tette, amiben részük volt, hiszen ilyenkor mindenüket megújította a mágia.


  A szolgák szaladtak, és feltettek egy díszesen faragott trónszéket a királynak. Majd a kékbe öltözött személyes testőrök sorfalat álltak az emelvény előtt.


  Valahonnan kürtőskalács illata lebbent, mire hatalmasat kordult a gyomrom.


  –Térdre! – zendült Ras mágus hangja.


  Lenéztem a vöröses homokra, majd gyorsan letettem hímzett zsebkendőmet, és arra térdeltem rá. Elkaptam Lidérc megvető pillantását.


  A csapat leszállt a lovakról, amiket a szolgák azonnal elvezettek. Kilgram király méltóságteljesen bevonult, mögötte mágus és igétlen nemesek jöttek. A köpcös királyi tanácsosnak, Farkasföldi Alejnek messziről csillogott hatalmas aranymedálja, ami a hivatalát jelképezte.


  Kilgram király alacsony, de izmos termete nem lepett meg, láttam már róla festményeket korábban is. Mikor betöltötte a hatvanat, Vulkántorok minden városába küldtek portrét róla, ám a beesett arc és a szája körül a könyörtelenség ijesztő ráncai nem szerepeltek a képeken. Kopaszra borotvált fején aranyszínnel rajzolódott ki a hatalmat jelző kacskaringós hennamotívum.


  Nyújtogattam a nyakam, és a Forró-partokról származó gyönyörű királynét kerestem, de sehol sem láttam a fekete tömött hajkoronát, és a sok szülés ellenére is karcsú derekat, melyet a bárdok annyira szeretnek megénekelni. Bizonyára egy kőfejtő illetlenül pórias hely lehetett számára, és a nemesi hölgyek részére is.


  Szerencsémre Finona és a családja még nem ért ide. Ő biztosan kiharcolta volna, hogy illem ide vagy oda, de jelen lehessen a megszégyenülésemen.


  A király leült, és felzendült a két harci dob. Csak három ütés dörrent, jelképesen kézzel ütötték meg őket, nem indították be mágiával, de különleges mély hangjuktól éreztem, ahogy eltölt az erő. Majd őfelsége intett, hogy kezdhetjük.


  Ras parancsnok azonnal hátrébb küldött minket. Kiválasztotta az első öt fiút, és egymástól háromlépésnyi távolságra állította őket.


  A szokásos feladatot kapták. Hét rongyba burkolt agyaggolyót dobtak mindegyikük felé.


  Az első ötöt pálinkával átitatott rongyba csavarták, csak szikra kellett az égéshez. A hatodik száraz volt, míg a hetediket vízzel itatták át. Aki legalább három golyót meg tudott gyújtani, az felvételt nyert a Néma várba. Úgy hallottam, az előző vizsgán csak egy-egy erősebb és jól képzett nemesifjú tudta fellobbantani mind a hetet.


  Az első csoportból csak egy jelöltnek sikerült három golyót meggyújtani. A második csoportból már háromnak. A tömeg ujjongott, amikor valaki átment a vizsgán.


  Ras a sikereseket az emelvényéhez küldte, míg az elbukottakat a sziklafalhoz.


  Aztán odajött hozzánk, Zaherre és rám mutatott, majd a kovácsinas ikerpárra és a csatornatöltelékre.


  –Jobban jársz, kölyök, ha az első körben átmész – szólt oda halkan nekem. Aztán Lidércre nézett. – Te meg ne hozz rá szégyent! – Balra intett, egy csapat cselédlány felé.


  Láttam, ahogy a fiú szeme kerekre tágul a döbbenettől, aztán lágyan felragyog az örömtől.


  Én is odanéztem. A cselédek között egy kecses mozgású, félénk nő állt, kopott, barna kendője teljesen elfedte a haját és ócska ruhája nagy részét.


  Vajon kije lehet Lidércnek? Elkaptam a tekintetemet, és elfoglaltam a kijelölt helyet, de a szemem sarkából láttam, hogy Lidérc a homlokát ráncolja, és az arca egyre komorabb.


  –Felkészülni! Most! – zendült Ras hangja. A máguskatonák felénk dobták az első golyót.


  –Krash! – kiáltottuk, és a kezünkkel fröcskölő mozdulatot tettünk.


  Egyik golyó sem lobbant fel. A tömeg csalódottan fújt kiáltott.


  –Felkészülni! Most!


  A többieknek sikerült a tűzmágia, kivéve nekem és Lidércnek.


  –Aú – kiáltottam, ahogy eltalált az a rohadt labda. Fájósan megráztam a csuklómat.


  A tömeg felnevetett. Éreztem, szánalmasnak tartanak. Valaki bekiabált, hogy milyen férfi az, aki kimutatja a fájdalmát?


  –Felkészülni! Most!


  Sorra jöttek a golyók, és Ras ingerült hangjából éreztem, hogy kezd ideges lenni.


  –Legalább egyet gyújtsatok meg, ti szerencsétlenek! – sziszegte nekünk.


  Lidérc arca megfeszült, láttam, ahogy koncentrál. A mágiája felvillant, ám nem a teste közepén, a törzsében, ahogy másoknál szokott, hanem mintha mindenhol apró pontokban lenne a végtagjaiban.


  Aztán hirtelen előrehajolt, és kiokádta a gyomra tartalmát. Sugárban hányt a meglepett csendben.


  A döbbent némaság nem sokáig tartott. A nép felnevetett.


  Röhögtek rajta a parasztok, derültek a mit sem sejtő nemesek, Farkasföldi Alej arcán látszott, hogy különösen élvezi Lidérc megaláztatását.


  A király merev derékkal ült a székben, de a mágiája erejét innen is megéreztem.


  Valószínűleg szétfeszítette a düh. A mágusok nevetése azonnal elhalt, ők is érezték, míg az ostoba Farkasföldi Alej mit sem sejtve röhögött tovább. Ő ember volt, nem mágus. Királyi tanácsos csak igétlen lehetett.


  –Mi volt ez? – Ras felhördült.


  –A véleményem – közölte gúnyosan Lidérc.


  A harci mágus tekintete elsötétült, az indulattól élesen lobbant testében a mágia. Láttam rajta, hogy legszívesebben megütné a fiút, de iszonyatos önfegyelemmel csak annyit üvöltött:


  –Ion és Ian, jobbra! Zaher, Roan, Lidérc a szégyenfalhoz!


  A kovácslegény ikreknek sikerült a próba, boldogan a királyhoz mentek, míg mi csatlakoztunk a kínosan feszengő bukottakhoz.


  –Ezen is túlvagyunk – sóhajtott Zaher. – Roan, vendégem vagy este! Tudok egy jó helyet, ahol gyönyörű zene és finom mézsör…


  –Csendesebben! – sziszegtem. – Nem érzed a király mágiáját?


  –Ilyen messziről érzed az erejét? – Lidérc fürkészve nézett. – Csak a képzett mágiatudók érzik a másikban fellobbanó erőt ilyen távolról.


  Vállat vontam:


  –A Gyilkos-völgyből jövök. Ha nem éreznék meg messziről bármilyen mágiát, már rég halott lennék.


  –A Gyilkos-völgyből? Te? – Lidérc gúnyosan végigmért. – Balladát még nem írtál a hőstetteidről?


  Elvörösödtem. Ami azt illeti, írtam, elvégre talán én vagyok az utolsó szabadon élő szipoly, és párszor megmentettem az öcsémet. Egy balladát igazán megérdemlek, mielőtt valaki elkap, és kivégez.


  Lidérc, mintha rájött volna, felröhögött.


  –Csendet! A király figyel – sziszegte nyugtalanul Ras.


  A próba folytatódott, de a király hatalmas mágiaszintje sokáig nem csillapult, ami egy kicsit aggasztott.


  Amikor véget ért a golyódobálás, az ötvenkét főből mindössze tizenketten mentek át.


  –Ez szánalmasan kevés – suttogta Zaher. – Általában kétszáz fős a vizsga, és ötvenen jutnak be a várba, aztán a kiképzés után jó, ha húsz marad.


  –Egyetlen főnek sikerült hétszer a tűzvarázslat – zendült a király mély basszusa, betöltve az egész kőfejtőt. – Mi hát a neved, legény?


  A darócinget viselő jóképű fiú volt az. Alázattal letérdelt:


  –Mort, felséges uram.


  –Mort, a családod jutalma három arany helyett legyen öt. Most pediglen kezdődjön a vizsga második része!


  –Mi az, hogy második rész? – Zaher hangosan csuklott mellettem.


  Szolgák szaladtak elő, és a sziklafaltól egy nyolcméteres félkörívben rőzsekupacokat tettek le. Nyugtalanul méregettem az előkészületeket.


  Lidérc halkan szitkozódott. Majd aggódva a nő felé nézett.


  –Nemcsak a tűzgyújtás nehéz feladat, de a kioltás is! Kaptok egy új esélyt, hogy Kartal herceget szolgáljátok! A feladatotok, hogy törjetek ki! Oltsátok el magatok előtt a lángot! – kiáltotta Ras kisétálva a félkörből. – Akinek nem sikerül, és megsebesül, azt vizes pokróccal várjuk odaát.


  Intett, és a rőzse túloldalán álló máguskatonák közös parancsszóval meggyújtották a fát.


  A tömeg felujjongott.


  A szürke füst felém szállt. A számban kesernyés nyál gyűlt össze, és éreztem, ahogy izzadni kezd a tenyerem. Bámultam a lángoló határvonalat, de eszem ágában sem volt varázslattal próbálkozni. Én és a tűz nem voltunk túl jó viszonyban.


  Két parasztlegény bátran odaállt. Az egyiknek sikerült mágiával maga előtt eloltani a lángot, a másiknak a ruhájába, hajába belekapott a tűz. Rémülten ordított, de a túlsó oldalon azonnal eloltották.


  Láttam, nemcsak én aggódom, Zaher is sápadtan nézte a rőzsehalmot.


  Lidérc és a nő egymást bámulták, mintha szemmel beszélnének.


  Közben három fiú nekirontott a tűznek, és a tömeg biztatása közepette sikerrel átjutottak.


  Ám mindenki más tétovázott. Senki nem mert nekiindulni.


  –Tegyük érdekesebbé! – harsant a király gúnyos hangja. Összezárta az öt ujját, majd gyors mozdulattal kinyitotta. – Krrrsssh!


  Torkából magánhangzó nélkül, elemi erővel tört ki a mágikus parancsszó.


  BUMM!


  Fülsiketítő robbanás követte. A szívem majd kiugrott a helyéről a hangra. Felettünk a kőfejtő faláról emberfejnyi sziklatömbök váltak le, és ránk záporoztak.


  A legények pánikba esve rohantak a tűznek, éles üvöltések hangzottak, ahogy ellökték egymást, bele a lángokba. Oldalra ugrottam egy zuhanó kőtömb elől, de józanul elnyomtam a félelmet, nem indultam a tűz felé.


  –Vigyázz! – sikoltottam Zahernek. A földön sebesültek hevertek. Zaher elesett az egyikben, és egy ölnyi átmérőjű kőtömb repült felé.


  –Krash! – kiáltotta, és vele együtt kétségbeesetten én is. Egyszerre lendítettük a kezünket.


  Sikerült! A szikla Zaher erejére megtorpant zuhantában, majd hirtelen irányt változtatott az én erőmre, és kipattant.


  Ám egyenesen a szolgálólányok tömege felé.


  Elszorult a torkom az ijedségtől. Varázsszót nyögtem, de nem hatott.


  Lidérc mély hangja felzendült, az éles női sikolyokba mennydörgésként hasított a parancsszava. A h úgy hörgött a szó végén, mint egy barlangjából kitörő szörnyeteg. A keze lendült; a szikla hatalmas döndüléssel porrá robbant, és puha homokot szórt a nőkre. Beterítette a hajukat, szemüket, összegörnyedve köhögni kezdtek tőle, de éltek. A vöröses porfelhőn át is láttam, ahogy a kopott kendős nő a hasát markolja, és reszket a rémülettől.


  –Te nyomorult pondró! – ordította Lidérc nekem.


  Olyan ősi, embertelen mágia tört ki belőle, ami ölni akart. Láthatatlanul kicsapott, az ereje átjárta a földet, erőszakkal uralma alá vonta az élettelen anyagot. Megdöbbentem, soha életemben nem láttam még ilyen nyers, pusztító erőt. Mintha nem is a sajátja lett volna, hanem a világ mágiája.


  A kőfejtő vörös porában heverő sziklatömbök megremegtek, és Lidérc dühödten intett. Még parancsszó sem kellett, hozzám csapta őket. Fel sem fogta, hogy mellettem és mögöttem még mások is vannak.


  Felszikrázott bennem is a düh.


  –Nem! – kiáltottam csengő hangon a kőnek, és elegánsan előtartottam a jobb kezem. A kő nem repül, és kész. Mégis, mit képzel ez a csavargó?!


  A pillanat törtrésze alatt zajlott az egész.


  Megéreztem a földet. A természet igazi arcát, a mágia igazi erejét. Lidérc mágiája életre hívta az enyémet. A sziklatömbök megálltak a levegőben. Apró kavicstól mázsás kődarabig kettőnk között lebegtek, egyszerűen beágyazódtak a levegőbe, olyan természetességgel, mintha a részei lennének öröktől fogva.


  –A mágia csókolna seggen! – csattantam fel ingerülten a megrökönyödött csendben. – Hagyd abba a dühöngést, már ébredezik a hegy!


  Ám Lidérc nem volt eszénél. Összecsikordult a foga, és éreztem, ahogy a mágiája nekem feszül. Fölemeltem a fejem, és kinyújtott kézzel, újra konokul nemet suttogtam a belőle áradó irtózatos férfierőnek. Nő voltam, ő pedig férfi. Méghozzá egy ostoba fajankó.


  Dühödten farkasszemet néztünk, miközben a tömeg visszafojtott lélegzettel figyelt.


  –Micsoda őserő! Vérbeli ősmágia! – zendült váratlanul a király mindent betöltő basszusa. – Gratulálok! Soha ilyen próbát még nem láttam, fiúk! Öt arany a jussotok fejenként ezért a csodálatos bemutatóért!


  A tömeg iszonyatos hangon tört ki, az ujjongásba a gyerekek füttyszava vegyült, amit elmosott a máguskatonák harsogó éljenzése. Még Ras is hurrát ordított, örömtől fénylő arccal.


  Döbbenten egymásra néztünk.


  Egyszerre engedtük el a köveket, azok hangos csattanással záporoztak a földre.


  –Ezért megfizetsz! – mondta Lidérc halkan, keményen. A hatalmas zajban a szájáról olvastam le.


  Aztán éles hangon felrikoltottak az örömkürtök, melyek a vizsga végét jelezték.

  4. fejezet

  A Néma vár


  [image: img3.jpg]


  MEREV HÁTTAL ÜLTEM A NYITOTT HINTÓBAN, mellettem Zaher sápadozott egész úton, míg az ünnepi tömeg ujjongva kísérte a hintósort az erdőn át a Néma vár felé. Zaher a próba alatt két golyót fellobbantott, és egy pillanatra megállította a felé zuhanó sziklát, így sajnos összejött a három pont, amivel bekerült a várba.


  Én pedig szintén… átmentem, a vizsgán… Hogy a szottyos búbánatba lehetséges ez?!


  Nincs is saját aktív mágiám! Én aztán biztos nem tudok varázsolni! Csak ha valaki, akit szeretek, életveszélyben van…


  Zaherre pislogtam. Okos volt, lehetett vele tudományról, művészetről beszélgetni, és egy hét alatt összeszoktunk. Hasonlított apára. De ennyire kedvelném? Hogyan tudtam ellökni a felé zuhanó sziklát?


  Beharaptam a szájam szélét. Nem éreztem úgy, hogy a szívem megdobbanna Zaher barna fürtjeitől.


  Ha már férfi, akkor inkább a vöröses üstökű, barnászöld szemű Mort. Próbáltam csak nyaktól felfelé tekinteni rá, de éreztem, ahogy a fülem lángra gyúl. Mort kiállásában volt valami nemes, és büszke, amitől képzeletemben máris hercegi ruhát és fehér lovat rajzoltam hozzá.


  –Jól van, lányok! – nevetett hangosan Mort.


  A szemközti ülésen ült, Zaherrel szemben, és láthatóan élvezte a győzelmet. Büszkén nézte a nyitott hintókat kísérő, ujjongó tömeget. Rézvörös hajában néhány fehér virágszirom ült, pár fiatal cselédlány szórta rá, akik kuncogva bámulták.


  Mort tényleg kellemes jelenség volt. Ellentétben a fekete hajú Lidérccel, aki Mort vállán hevert velem szemben. A vizsga után megtagadta, hogy a Néma várba jöjjön, de Ras leteperte, a gyógyító meg a szája elé nyomott egy rongyot.


  Néztem a hosszúkás arcot, a magas homlokot, amit még ájultában is ráncolt. A lázadón hosszú, éjfekete tincsek, a világnak fittyet hányó szakadt ruha, sebes kezek… mint egy veszett, fekete kutya, olyan volt ez a fiú. Ras újra és újra a hintóhoz lovagolt, hogy ellenőrizze, eszméletlen-e. Bizonyára valami veszélyes bűnöző lehetett, akit a tömlöcből kapart ki.


  Ha Lidérc magához tér, szinte biztosan kibelez.


  Felállt a szőr a karomon, belegondolva a párharcunkba.


  Lidérc olyan kemény férfimágiát használt, és olyan elszánt gyűlölettel akart ölni… Nem tudom, mi történt, de nyugtalanított.


  Nem kellett sem erőszak, sem varázsszó, abban a pillanatban én magam lettem a levegő, amiben semmi keresnivalója nem volt a repülő szikláknak. És a sziklák tudták ezt.


  Mi történt velem?


  Ez lenne az ősmágia?


  De hogy lehetne ilyen nekem? Otthon nem voltak mágiaelméleti könyvek, így teljesen tanácstalanul álltam a dolog előtt.


  De a legfőbb kérdés: hol a mennykőben lehet Roan? Utánam jött, csak nem tudott közel férkőzni? Vagy cserben hagyott?


  Nem várhatok tovább. Muszáj szöknöm. Ha a várban kiderül, hogy nő vagyok…


  Mi lesz, ha nyílik a piros virágom? Kimcse néne sebtében összerakott egy tarisznyát induláskor, tett bele gyolcsokat, de azokat ki is kéne mosnom időnként…


  Néztem a minket kísérő tömeget, és mögöttük az erdőt, de hiába. Minden hintó mellett két-két máguskatona lovagolt, és közrefogta. Mi voltunk elöl, mögöttünk haladt a többi hintó. A benne ülő közrendű fiúknak hatalmas megtiszteltetés volt az út, izgatottan integettek az ujjongó népnek.


  Miért hagytál cserben, Roan?


  A szájam szélébe haraptam, annyira, hogy fájt.


  Lelkem mélyén egy keserű hang azt susogta, hogy nem fog megmenteni. Finonáért harcolna, de én nem számítok, én soha senkinek sem számítok.


  És még az eső is elkezdett esni. Fejemre tettem a köpeny csuklyáját, és behúztam a térdem alá, hogy a hatalmas cseppekben hulló eső ne érjen sehol. A tömeg is megfogyatkozott.


  Amikor mélyen beértünk az erdőbe, megéreztem, ahogy érzővé válik a táj. A tompa tudatosság ott rezgett a vízcseppektől megzizzenő levelek között, megült az ágak hajlatában, sugárzott minden élőből és élettelenből. Aztán ahogy a földút haladt, a fák közül kibukkant a vár.


  A Néma vár nem emelkedőn állt, hanem egy hatalmas tisztáson helyezkedett el. Körülötte homokos-sziklás földdarab húzódott, melyen semmilyen növény nem nőtt, még csenevész, sárguló fűcsomók sem. Nyugtalanító módon a köveket mindenhol fekete égésfoltok tarkították.


  Ahogy odaértünk, a vár fekete tömegként magasodott fölénk, a négy torony égnek fúródó dárdaként meredt az ólomszürke felhők felé. Volt valami nyomasztó a helyben, talán, hogy hallgattak a madarak, vagy, hogy a várfalon még moha sem telepedett meg.


  A kapu előtt jártuk, amikor megéreztem a vár gyűlöletét. Nemcsak a táj élt, hanem maga a vár is. Idegességemben összeszorult a torkom.


  A szürke, rideg kőből rakott várfal négyembernyi magas lehetett. Körülötte a várárok kiszáradt medrében vadászkutyák csaholtak, egy fekete kovácsoltvas kerítés tartotta őket vissza.


  A hatalmas, díszesen faragott várkapu kettényílt előttünk. Mint egy éhes száj, gondoltam, miközben begördültünk a fekete, macskaköves udvarra. De legalább az eső elállt.


  A várfalhoz épített széles gyilokjárót alul oszlopsor támasztotta meg, egyfajta fedett folyosót létrehozva. Eső esetén itt jártak a katonák, de most az egyik részébe asztalokat zsúfoltak be, és cselédlányok pakoltak körülötte. Sült hús, boroskancsók, cipók vártak minket.


  Kiszálltunk a nyitott hintóból, de sem a katonák, sem a falábú parancsnok nem szálltak le a lóról.


  –Nagy örömmel köszöntelek titeket. – Pusztító Amron kapitány elmondta, hogy mennyire irigyel minket, hogy tavasszal csatába mehetünk, és ijesztő módon lerítt róla, hogy ezt komolyan is gondolja. – Szokásaink szerint ma éjjel tietek a vár, csak négy őrszem marad. Mi a kastélyban a királyhoz vagyunk hivatalosak. Egyetek, igyatok, mulassatok! A zenészek egész éjjel húzzák majd a nótát, de ne aggódjatok, világtalanok mindannyian, nem látják, mi történik az éjszaka…


  A katonák ennél a mondatnál cinkosan összenevettek. Nem értettem.


  –A négy torony és az ebédlő most zárva van, csak az istálló nyitott. Ide, kintre terítettünk, hamarosan fellobbannak a tábortüzek is. Bár biztos vagyok benne, hogy nem fogtok fázni reggelig.


  A katonák újra röhögtek. Értetlenül néztem Zaherre, de ő nem rám figyelt. Az egyik katona dühösen mutogatott neki valamit. Az arcvonásaik hasonlóak voltak, azt gyanítottam, a bátyja lehetett.


  Amron kapitány közben már a szabályokat sorolta:


  –A várban tilos varázsolni, mert nem tesz jót a falaknak. Korbácsot kap, aki fel mer lobbantani egy tűzgolyót! Lopásért szintén korbács jár. A konyha mögött a kör alakú épület egy régi fürdőházat rejt, de a kútban a víz sajnos már élő, és nem szereti a mágusokat. Ne menjetek be! Ne igyatok a kútvízből, de ezt úgyis érzitek majd. Az udvaron esővizes hordók állnak, aki nem bort akar, abból ihat. – A kapitány kicsit gondolkozott, mit mondjon még. – Ras mágus? Más egyéb?


  Ras átvette a szót:


  –A várat a kulcsárnő felügyeli. A konyhába és a cselédek szállására tilos belépni. Az istállóban találtok pokrócokat, ma éjjel a szalmán alszotok, és majd holnap elfoglaljátok a szállásokat. Ne vizeljetek az udvarra, csak a várfalról a várárokba! Az árnyékszék a gyilokjárón fent az északi falnál van. Ne gyömöszköljetek át a szarólyukon senkit, mert ha leesik, a kutyák megtépik odalent. Azt hiszem, ennyi, uram.


  –Jó mulatságot! – harsant a kapitány hangja. A katonák felujjongtak, majd a várőrség elindult kifelé.


  –Ne gyömöszköljünk át a szarólyukon senkit? – ismételtem döbbenten Zahernek. – Ez, ugye, csak vicc?


  –Nem, a második bátyámmal történt.


  –Ledobták?!


  –Dehogy, ő dobott le valakit – sóhajtott Zaher. – Mulatságosnak találta. Utána nagy büntetést kapott. De azt mondta, megérte.


  Erre elakadt a szavam. Nem lehetett könnyű ebben a családban felnőni. Zaher nem látta arcomon a megrökönyödést, mert a távolodó testvérét figyelte. A termetes katona ingerülten a lova oldalába vágta a sarkát.


  –Valami gond van? – kérdeztem, de Zaher csak keserűen nemet intett.


  –A testvéreim nem akarták, hogy itt legyek. Mintha én tehetnék róla! Ras híresen jó begyűjtő.


  Odamentünk az asztalhoz, miközben kezdett csökkenni a tömeg a várudvaron. Mielőtt letelepedhettünk volna, meglepetésemre a forgatagban Ras került mellém. Észre sem vettem, mikor szállt le a lóról.


  –A kaput mágiával lezárjuk. Ne hagyd el a várat! Az erdő veszélyes, és semmi kedvem benne a hulládat keresgetni – közölte Ras ingerülten. Meglepve pislogtam. Főleg, amikor elővette a tőrét. – Ezt tedd el! Maradj a tűznél a többiekkel, ne menj félreeső helyre! És főleg ne…


  Elhallgatott, és jelentőségteljesen Zaherre és rám nézett. Csak kis késéssel értettem meg, mire gondol.


  –Ó! Én nem! A Tűzistenre, dehogy!


  Zaher is zavartan pislogott, olyan sűrűn, hogy azt hittem, leesnek a szempillái.


  –Akkor jó. Légy észnél! – Ras nem mondott többet, a kezembe nyomta a tőrt, majd sarkon fordult, és csak izmos fenekét és hátát láttam. Füttyentett a lovának, majd elment.


  Zavartan bámultam utána.


  Ras félt engem?


  Aztán megéreztem, hogy valaki néz.


  Oldalra pillantottam, és elkaptam Lidérc gúnyos mosolyát. Minket figyelt.


  A gyomromra kő ült, amikor hatalmas döndüléssel becsukták a várkaput, és megéreztem a mágia felvillanását, ami átjárta a kaput. Bezárt várban egy gyilkossal… Odakint a kutyák úgy ugattak, mintha már a cafatjaim felett marakodnának.


  Megráztam a fejem. Nem. Akkor sem fogok félni!


  Bezárt várban egy szipollyal… az igazi rémmesék így kezdődnek… Minden rendesebb ballada rólam szól.


  Csak tudnám, akkor miért van görcsben a gyomrom!


  –Jó neked, hogy így törődik veled! Biztos, mert nagyon kevés a gyógyító – mondta kicsit irigykedve Zaher. – Ne félj! Lidérc legfeljebb összever, megölni biztosan nem mer. Esetleg ledob az árnyékszéken.


  –Gondolod?


  –Igen, ne aggódj!


  Nem tudtam eldönteni, hogy ezen sírjak vagy nevessek.


  –Miért hiszed, hogy gyógyító leszek? – kérdeztem, hogy más témára térjek.


  Eltettem a tőrt, és leültem a megrakott asztalhoz. Megcsapott a frissen sült kelt tészta illata. Elvettem egy barna kis cipót és kettétörtem, a másik felét Zahernek adtam.


  –Én… én csak gondolom – hazudta. – Annyira éles az elméd, hogy nagyszerű gyógyító lenne belőled. Kérsz csirkecombot?


  Nemet intettem. Mellébeszélt, éreztem, csak azt nem értettem, miért teszi.


  Legszívesebben rákérdeztem volna, de atyámtól azt tanultam, az emberek mindig okkal hazudnak. „Az okosság kezdete, rájönni a titkokra, a bölcsesség kezdete, megérteni magát az embert.” Tele voltam ilyen mondásokkal, de az életben először jobban örültem volna egy harciasabb apának. Mondjuk, aki megtanít, hogyan ne végezzem fejjel előre egy latrinában.


  A közelben letelepedett a többi legény, de mind tisztes távolban tőlünk. A szolgálólányok serényen hordták a különböző húsokat.


  Míg ettünk, a várat néztem. A hatalmas, fekete macskakővel kirakott udvart négy torony szegélyezte. Az alul fatáblákkal szorosan bezárt ablakok nyomasztónak tűntek, mindezt csak odafent a tornyok felső szintjén enyhítette egy fából ácsolt, körbefutó erkély, és a tetőkön a robusztus vízköpők.


  Odafönt, a várfalon a négy égtáj felé egy-egy őr állt, és kifelé figyelt.


  A három vak bárd is előkerült. A várfalon vidáman felrikkantott egy furulya, majd felzendült egy lant, és egy pajzán dalocskába kezdett a borízű hangú énekes a szürkületben. Kint erre megint felugattak a kutyák, de aztán mégsem követték vonyítással a dalt, csak néha kaffantak egyet-egyet.


  A hatalmas belső várterület egyik végében az üres istálló állt, a másik végében egy kétszintes kőépület, a konyha. Az emeleten bizonyára a cselédség lakott, a lányok ablakait rácsok védték az illetlen éjszakai látogatóktól. A konyhához hozzá volt csatolva egy hosszú építmény, valószínűleg az ebédlő. Különösnek tartottam, hogy nem oda terítettek, hanem az egyre hűvösebbé váló udvarra, az oszlopsor által tartott gyilokjáró alá, de gondolom, némi verekedésre is számítottak.


  –Ő Fola asszonyság, a kulcsárnő. – Zaher a konyha bejáratánál álló szigorú arcú, vézna termetű idős nő felé intett.


  Az asszony hamuszürke haját fegyelmezett kontyba fogta, fekete ruhája egyszerű lenvászonból készült, de finomabb szabású volt, mint a közembereké. Intett a sürgölődő cselédlányoknak, és ők azonnal siettek, hogy mielőtt még teljesen besötétedne, fáklyával lángra lobbantsák az udvar közepére odakészített hatalmas máglyát. A kesernyés füstszag beterítette az udvart. Majd a narancssárga lángokról újabb fáklyákat gyújtottak, ezeket szétvitték a várudvaron, és betették a falra szerelt fémtartókba.


  –Ismered?


  –Csak látásból. Anyám néha elhozott, amikor meglátogatta a bátyáimat. Még sosem láttam mosolyogni.


  Nem csodáltam, ez a hely, a figyelő falak, az élő kövek engem is nyomasztottak. Bár ő igétlen volt, és bizonyára nem érezte, ahogy talán a máguskatonák nagy része sem, mégis, az álmaikban biztos megült mindez.


  Közben a szolgálólányok bort és süteményt hordtak széjjel. Sokan megbámultak engem, sőt, egy piros kendős lány kacéran mosolygott. Meglepett, milyen csinosan öltöznek errefelé a cselédek.


  –Tetszik? Őt választod? – kérdezte kíváncsian Zaher.


  –Tessék? – Egy pillanatba beletelt, mire megértettem, mire gondol. Szóval ezért nevettek a távozó katonák! – Úgy érted, hogy…?


  –Igen. A lányok fele nem itteni cseléd, hanem a városból pár meddő feleség és szégyenbe került lány. A családok elég sokat fizetnek a kulcsárnőnek, hogy a nők ma éjjel itt lehessenek. Ha mágusbaba fogan, újra lesz becsületük. – Zaher vállat vont. – Hivatalosan az első harcunk után kapunk gyümölcsoltási engedélyt. A családoknak meg a jegyző engedélye kellene egy ilyen éjhez. De csak reggel teszünk esküt, így a mai ünneplésen elnézik, ha kóbor gyerekek fogannak.


  –Tud erről a palota? Vagy Farkasföldi Alej, a tanácsos? – kérdeztem hitetlenkedve. Azt hittem, rosszul hallok. Engem bezzeg még azért is megszidtak, ha nem zárt lábbal ültem férfiak jelenlétében.


  Közben a kovácsikrek dalba kezdtek valami nyaldosó lángnyelvről, ami husángokat csókolgat. A zenészek azonnal átvették a pajkos nótát.


  –Bizonyára tud róla. Frellelon az örökbe fogadott fia. A Farkasföldi nők csípője gyenge, soha nem tudtak kihordani mágusbabát, így három éve Frellelont befogadta. Talán még örökösnek is megteszi.


  Körbenéztem. A legények nevetve mustrálták a lányokat, akik cserébe illegették magukat. Mindenkinek olyan természetes volt mindez, hogy ostoba vidéki grófkisasszonynak éreztem magam. Hol a szerelem? Hol a bárdok gyönyörű éneke, a lopott pillanatok, a finom udvarlás?


  Igen, szipoly vagyok, egy szörny, és soha nem jön el a hercegem. De akkor is!


  Mindig olyan szerelemről álmodoztam, miként apám és anyám szerette egymást. Emlékszem, ahogy apám anyám nyakába csókolt, amikor azt hitte, nem látjuk, és anyám szerelmesen kacagott.


  Úgy éreztem, fulladok a vidáman daloló legények mellett. Letettem a cipót, elment az étvágyam.


  –Felmegyek az árnyékszékhez – sóhajtott Zaher. – Bölcsebb most menni, amíg be nem rúgnak, és nem támad valakinek vicces kedve. Jössz?


  Nemet intettem, és a gondolataimba mélyedtem. Zaher elsietett.


  Közben, ahogy kezdett sötétedni, a fiúk bátrabbak lettek; táncba fogtak a két tűz közötti nagy területen, és egymással bokáztak. A szélcsendben a füst felfelé szállt. Néztem, ahogy az ég felé tart, és legszívesebben vele tartottam volna a felhős égbolt felé.


  A legbátrabb Mort volt, ő kérte fel az első lányt. A piros kendős szépség először habozva felém nézett, de én elfordultam, így belátta, hogy be kell érnie mással.


  Meglepetésemre Mort tudott táncolni. Nem úgy, ahogy a falusiak szüret után, ugrálva, pörögve, hanem ahogy a nemesek. Délcegen kihúzta magát, és vidám meghajlás után mellmagasságban maga elé tette a tenyerét, ahogy a nemesi táncrendben szerepel. Elsőnek egymással szemben áll a pár, és csak a két nyitott tenyér érintkezhet. Vajon intéző fia lehetett? De akkor miért viselt darócinget, mint a parasztok?


  Mort után a többi fiú is felkérte a lányokat. Aztán hamarosan elindult a diszkrét, kuncogós út a félreeső zugokig és az istálló szalmájáig. Mort elég népszerű volt, egymás után három lánnyal is cicázott, majd távozott velük.


  Miközben kiábrándultan a színes ruhák kavalkádját néztem, észrevettem egy sötét alakot. Lidércet.


  Nyugtalan lettem.


  Lidérc csak egy pillanatra lépett világosabb részre, ahogy egy szelet húst elvett egy tálról, majd visszahúzódott az egyre inkább homályba boruló oszlopsorok mögé. A várfal tövében körben végig oszlopsor futott, ami a fenti gyilokjárót tartotta. A kerengő elvezetett minden toronyhoz, és középen a konyhához és az ebédlőhöz is. Nappal gyönyörű lehetett az oszlopsor, ám most a sötétedés közepette a tűz villódzó fénye egyre kevésbé hatolt be a sötét szegletekbe.


  Ijesztő volt, ahogy Lidérc felderítette a terepet.


  Láthatatlan szellemként siklott, kipróbálta a tornyok kilincseit, feszegette az alsó ablakok belülről bezárt fa ablaktábláit. Mindezt olyan ügyesen tette, hogy másnak fel sem tűnt a vidám mulatság közepette. A fiúk már lányokat vittek rejtett zugokba, és senki sem figyelt fel a csavargóra.


  Most értettem meg, Ras miért mondta, ne menjek félreeső helyre. Lidérc igazi lidérc volt, egy félelmetes árnyék, akinek otthona az éjszaka.


  Hirtelen megtorpant, és szemtelenül bólintott. Követtem a tekintetét.


  Fola, a jelentéktelen, szikár kulcsárnő, mint egy katona, úgy állt a konyha előtt, és csípőre tette a kezét, ahogy Lidérc a konyha mellé épített étkezőbe próbált bejutni.


  Lidérc is rájött, hogy ez nem fog menni. Egy lágy mozdulattal kontyba csomózta pompás, fekete haját, és hosszú lépteivel másfelé suhant.


  Ám közben rám nézett, és gúnyosan elmosolyodott.


  Elkaptam a fejem. Nyeltem egyet.


  Tudta, hogy nézem?


  Mire vissza mertem pillantani, már eltűnt. Kikerült a tűz fényköréből, és alakja beleolvadt a kerengő homályába, ami nem nyugtatott meg.


  Ám ekkor különös dolog történt.


  Amikor teljesen beállt a sötétség, a zenébe valami mély, ütemes hang vegyült.


  Először nem is tudtam, mi az, aztán döbbenten felismertem.


  Egy harci dob? Itt?!

  5. fejezet

  Őrület

  AZT HITTEM, NEM LEHET ROSSZABB A MA ÉJSZAKA, DE TÉVEDTEM. Dumm-dudumm-dumm-dumm…


  Mint a szívverés, olyan volt.


  Döbbenten hallgatóztam. Egy harci dob rendkívül ritka dolog, hiszen iszonyúan bonyolult a megépítése. Kizárólag a királynak és a csatákba menő hercegeknek volt, fejenként kettő-kettő. Az elkészítése nehéz, ám a beindításához állítólag egy jó képességű mágus elegendő.


  Nem, ez képtelenség! Miért indítana be valaki egy zárt várban egy harci dobot?


  És milyen dobot?


  A király két dobja a várban van, Erdon hercegé pedig nála, északon a harcmezőn.


  Egyre növekvő aggodalommal hallgatóztam. Láttam, a többiek is felfigyelnek.


  A fenekem alatt ütemesen rezgett a pad, a kezem alatt lüktetett az asztal, mintha valami zárt helyről jönne a hang. Felálltam és körbenéztem.


  Megcsapott a mágia ereje. Márpedig ez tényleg egy harci dob volt, akármekkora képtelenség is. Az egyik torony aljából áramlott az erő…


  Egy pillanatra megéreztem a várat, a sok-sok követ magát, ami élt, és a dobszóra felfigyelt. Megrettentem…


  …ám aztán a dobszó bekúszott a fülemen át egészen a lelkemig…


  Ó, annyira jó volt! Éreztem, ahogy a szívem ráhangolódik, és elröppen minden szorongás.


  Gondolkozz, hallottam apám hangját. Míg anya élt, apa mindennap tanított minket. A hangja sürgetőn csengett, mintha hamarosan lejárna az időm. Gondolkozz!


  De olyan nehéz volt gondolkozni. A fiúk felnevettek tánc közben, és a léptek hirtelen összerendeződtek, egy ütemre dobbantottak a dobbal.


  Dumm-dudumm…


  A szívem vele dobogott, de megráztam a fejem, és mélyet szippantottam az éjszaka egyre hűlő levegőjéből, hogy kitisztuljon a fejem.


  Zaher akkor sietett le a gyilokjáró lépcsőjén. Arcán aggodalom ült, ám mire odaért hozzám, egyre jobban felderült. A táncolókat nézte, különösen az egyik kovácsikret.


  –Zaher! Hé! Rám figyelj! Hallod te is? Honnan szól?


  –Nem tudom. Te, Roan, ahogy kijöttem az árnyékszékről, odafönt horkolt az őr, megráztam, de… – Zaher tekintete elkalandozott, máris a táncolókat nézte, látszott, nem tud koncentrálni.


  –Hogy kerül ide egy harci dob?!


  –Vasfűn csak Szol herceg egyik dobja pusztult el, a Napdoboló, amit napnyugta előtt beindított. A másikat itt tartják a… – Nem fejezte be, jókedvűen dúdolni kezdte a dallamot.


  –A kutyák! Nem hallom a kutyákat! – Füleltem, de a vidám muzsikán túl már eltűntek a kaffantások.


  Mióta nem hallom őket? Nem tudtam. Megráztam a fejem, az ütem mintha a szívemben szólt volna, és éreztem, ahogy elvesztem a gondolatot, miért is ijesztőek az alvó állatok és őrök.


  –Vau-vau – nevetett Zaher. Már lábfejével verte az ütemet.


  Felnevettem, olyan aranyos volt.


  Miért is fontosak a kutyák? Végképp elmosódott a gondolat. A dob hangja belém hatolt, átitatta minden porcikámat.


  Egyre könnyebb lettem, minden félelem elszállt, azt éreztem, bármit megtehetek.


  Dumm-dudumm…


  Megráztam a fejem. Apám hangja újra felcsendült a lelkem legmélyén. Az a régi, szigorúbb hang, amikor még anya élt, és ő igazi apánk volt, és még a hallásával sem volt baj. Gondolkozz, sürgetett. Láss, ne csak nézz!


  Körbenéztem, és a táncolók mögött jóval messzebb megláttam Lidércet. Vállal nekirontott az egyik torony ajtajának. A kulcsárnő, meglett kora ellenére úgy szaladt hozzá, mintha az életéért futna, miközben egy nagy kulcscsomóval bajlódott.


  –Gyere táncolni! – húzott Zaher.


  –Várj! Azt hiszem, el kéne hallgattatni a dobot!


  –Az képtelenség. Ez az Éjdoboló – nevetett. – Ha megkapja a mágialöketet, akkor a sötétség beálltával magától elindul, és reggelig szól. Nincs mágus a földön, aki megállíthatná, ha beindult. De miért is tenné? Hát nem érzed, milyen jó?


  Dumm-dudumm…


  Zaher táncolni kezdett mellettem, de megragadtam a karját, és a torony felé hurcoltam.


  Ám ahogy elhaladtunk a táncoló fiúk mellett, megcsapott a belőlük áradó mágia. Mintha forró levegőfutamok lennének, szinte a bőrömön éreztem, és szívtam magamba. Szipoly lettem egy pillanatra, és csak a megszerezhető erőre gondoltam. Felnyögtem, majd csengőn felkacagtam.


  A nevetésemre felfigyeltek a fiúk, otthagyták a lányokat, és azonnal körbevettek.


  Mit is akartam? Emlékeztem, hogy valahova mentem, de hova?


  Mort és az ikrek bokázni kezdtek körülöttem a macskaköves udvar közepén. A tűz narancs fényében gyönyörűek és izmosak voltak. Elsodort a tánc öröme, vágytam, hogy a hangok lüktetése beleköltözzön a testembe, minden porcikámba. Önfeledten ugráltam a fiúkkal együtt.


  Dumm-dudumm…


  Egyre jobban kimelegedtem ugrálás közben. Legszívesebben leszedtem volna a mellemről a szorítókötést, hogy kapjak levegőt. Közben láttam, Lidérc átrohan az udvaron, és kétségbeesetten nekiront a várkapunak, ám nem tudja kinyitni. De mi baja? A gondolataim elmosódtak, hiába kapaszkodtam a szavakba. A dobszó egyre jobban elhatalmasodott rajtam. A rémült cselédek a kulcsárnő köré gyűltek, aki valamit magyarázott.


  Izgatottan felkacagtam, mire a fiúk még szorosabb gyűrűt vontak körém. Annyira jó velük!


  Sosem éreztem ezt az egységet, sosem voltak barátaim, sosem látta senki az énem, ám most végre befogadtak! A belőlünk áramló mágia összekapcsolódott. Forró ujjongás kelt bennem, ahogy a közös mámor elragadott. Láttam, az egyik kovácsiker odahajol, és szájon csókolja Zahert, aki boldogan nevet.


  Dumm-dudumm…


  Lábam dobbant, a csípőm pedig megindult. Mintha önálló élete lenne, úgy mozgatta a testem közepéből fölparázsló mágia. Mort szeme kerekre tágult, izgatottan megnyalta a száját, majd egy mozdulat, és ledobta magáról az inget.


  Odajött táncolni. Minden porcikájának, minden egyes izomnak tudatában lettem a széles válltól kezdve a karcsú derékig, izmos hasig. Olyan szép volt a teste, hogy a kastélyunkban szobor lehetett volna. Meg akartam érinteni, végighúzni rajta a tenyeremet, hogy érezzem a mágiáját, ezt a finom, erős, csalogató bűverőt. Egyre közelebb táncoltunk egymáshoz.


  Láttam az arcán, hogy egyszer felbukkan a zavar, de aztán eltűnt, átadta a helyét a dob őrülten felszabadító erejének. Lobogtam érte, és tudtam, ő is értem. Férfi volt és én nő, olyan ősi és egyszerű módon, amilyen a szívverés, vagy a dob mély zengése. Egyre közelebb jött, és ahogy mozgott, belépett a lábam közé, izgatóan, és én nem tudtam másra gondolni, csak amit vizsgán megmutatott.


  Ám ekkor megláttam, hogy Lidérc már nem a torony mellett van, hanem a közelünkben. Villámgyorsan kiugrik egy sötét oszlop mögül, és vadul berántja Zahert.


  Iszonyú düh lobbant bennem.


  Olyan erős volt, mint imént a vágy Mort iránt. Valahogy minden felnagyítódott, minden túl erőssé vált.


  Ne ölj! A szeretet a legerősebb fegyver, susogott a fejemben a régmúltból anyám. De nem tudtam gondolkozni. Dumm, dumm, a dob dübörgött, és azt mondta, bármit megtehetek, enyém a világ, szex vagy gyilkosság egyre megy, nincs tétje semminek. Megfordultam, és utána indultam a rohadéknak, aki elkapta a barátomat.


  Ám Mort hirtelen megragadott, és magához rántott.


  Keze a fenekemre csúszott, és az ölét az ölemhez nyomta. Annyira nyers, annyira pőrén érzéki volt mindez, hogy az én ölemben is fellobbant a mágia. Ez már nem az előbbi önfeledt táncom volt. Valami nyers, valami könyörtelen, amilyen a világ is. Úgy akartam őt, ahogy szipoly vágyik az életerőre. Ki akartam szívni, magját venni, magamba olvasztani teste értékes cseppjeit, ahogy a nők öröktől fogva elveszik a férfitól, amit akarnak. Már nem érdekelt, mit susog a szeretetről anya. Egy régi ballada csendült fel a fejemben, a szépség és szörnyeteg története, ahol a szépség maga volt az iszonytató szörnyeteg.


  Ám ekkor megragadott egy durva marok, és kitépett Mort karjaiból. Lidérc volt az.


  Mort azonnal ütött.


  –Ő az enyém! – üvöltötte.


  Lidérc szó nélkül felugrott a levegőbe, és úgy mellkason rúgta Mortot, hogy az elsodort két fiút. Azok révült arca azonnal dühössé vált, és állatok módjára ugrottak neki Mortnak. A verekedés tovagyűrűzött, a mágusok egymásnak estek.


  A lányok aggódva ugrottak félre, csitítgatni próbálva őket. Emberek lévén fel sem fogták, mi történik, a bort szidták a furcsaságokért.


  Mire észbe kaptam, Lidérc újra megragadott, és behurcolt a sötétbe. Vizes haja az arcomhoz csapódott, miközben dulakodtunk.


  –Nem fogsz megölni – sziszegtem, de nem folytathattam, mert gyors mozdulattal befogta a számat, és rángatott tovább.


  Tudtam, mit kell tennem. A dob lüktetése és a dühöm megsúgta.


  Csak el kell szívnom az életét. Nem úgy, mint az öcsém erejét, finoman és lágyan, hanem úgy, ahogy negyven éve a szipolyok tették, szikkadt tetemeket hagyva maguk mögött. Míg Lidérc magával vonszolt, az inge alá nyúltam, szabad bőrfelületet kerestem.


  Nem vagy szörnyeteg! A döntéseinken múlik minden. Anya minden este így adott jóéjt-puszit.


  Haboztam.


  Ez mentette meg Lidérc életét.


  Hirtelen előredöntött, és az árkád alatti sötétségben egy esővizes hordóba nyomta a fejem.


  A jéghideg víz mint valami óriási pofon, azonnal magamhoz térített. Odalent a víz alatt a dob hatása is elmúlt pár pillanatra. Miközben Lidérc leszorított, csípője a fenekemhez ért, ami zavarba hozott már így, kijózanodva. Hátrarúgtam, mire felrántotta a fejem, ki a vízből. Lihegve kapkodtam levegő után.


  –Ébredj, Szépvölgyi Roan! A torony mágiával lett lezárva. Segítened kell kinyitni az ajtót! – sziszegte a fülembe. – Ha nem hallgat el a dob, reggelre mind halottak leszünk.


  Kellett egy pillanat, hogy felfogjam, mit akar.


  Dumm-dudumm…


  Éreztem, ahogy a dob megpróbál visszakúszni az elmémbe. Hallottam a csatazajt, ahogy a többiek verik egymást. Annyira köztük akartam lenni! Mint egy bódító mákonyt, újra akartam azt a szabadságot és önfeledtséget.


  Lidérc lenyomott a jéghideg vízbe, majd azonnal kirántott.


  Köhögtem. Az éjszaka hidege belemart a vizes arcomba. Összeszedve minden akaratomat lezártam magam a dob elől, a hideg levegő marására fókuszáltam, és a körülöttem zajló rémisztő valóságra.


  –Hol van Zaher? Mit tettél vele, te nyomorult csatornatöltelék?!


  Lidérc csak ekkor engedte el a hajamat.


  –Itt vagyok – szólalt meg valaki a sötétben. – Sikerült! Ó, Roan, úgy aggódtam!


  –Zaher! Én is úgy féltem, hogy bajod esett!


  –Mi ez, bálterem? – mordult kútmély hangján Lidérc. – A Tűzisten csapjon belétek, ne bájologjatok, hanem induljunk! Ameddig még épeszűek vagytok…


  Lidérc megragadott mindkettőnket, és a sötét árkádok alatt óvatos, de gyors surranással elvitt minket Erdon herceg tornyáig. Mint valami puha léptű orgyilkos, olyan volt.


  Csak a torony előtt léptünk ki a világosabb részre. A dob sokkal közelebb hangzott, a lüktetése újra kezdte eluralni a szívem. A kulcsárnő már ott várt minket, és mellette két ijedt szolgálólány, kezükben kancsókkal. Mindkét lány arcán hatalmas, lila véraláfutás.


  –Szerencsénk van, Fola asszony, a gyilokjáró elején valaki ott felejtett egy kötélcsomót. Elég hosszú. Lemászunk a falon, és kivisszük a nőket – dörmögte mély hangján Lidérc.


  –Kötél? Milyen kötél? – kérdeztem. Az agyam lázasan járt. Egy jól megfont kötél érték, főleg, ha olyan hosszú, hogy leér a várfalon. – Várj! Hogy kerül oda? Pusztító Amron nem az a fajta, aki mellett hanyag mer lenni egy katona. Az őrök alszanak, valószínűleg a kutyák is, és valaki beindította a dobot. Ez egy csapda! Ha a kötél ilyen feltűnő helyen van, akkor ki akarnak csalni minket a várból!


  Lidérc döbbenten meredt rám. Aztán az udvarra nézett, a többi fiúra, és magas homloka mély ráncokba gyűrődött.


  –Igaza lehet – felelte Fola kulcsárnő. – Kartal herceg visszatértét sokan nem akarják. Nyílt merényletet nem mernének, de az erdő él, és előfordulnak balesetek. Ott bárki levadászhat minket. Vagy inkább titeket, mert biztos, hogy nem a cselédség a célpont. Minket azért ölnének meg, hogy ne maradjon szemtanú. Aztán az egész balesetnek tűnik majd.


  –Itt sem maradhatunk – szólt közbe Zaher. Már apránként kezdett a dob ritmusára bólogatni, és észre sem vette. Lidérc azonnal lábszáron rúgta, hogy kitisztuljon a feje. A fiú nagyot jajdult, és halkan szitkozódott. Csak utána folytatta: – Hiába nyitjuk ki a tornyot, hogyan hallgattatjuk el a dobot? Ez lehetetlen!


  –Egyszerre csak egy gondot – közölte Lidérc. – Gyerünk, Roan! Elő kell hívni az erőm, fel kell dühítened!


  –De hogyan?


  –Ó, elég, ha kinyitod a szád!


  –Anyád ne szeressen! – csattantam fel. Vártam, hogy dühbe jön, mint minden rendes ember, akinek az anyját szidják, de Lidérc gúnyosan közölte:


  –Ennél azért több kell.


  Elkezdtem szidni, a felmenőitől a becsületén át a férfiasságáig mindent, de csak türelmetlenül nézett rám. Én is ingerült lettem.


  –Tudod, mit? Krash! – parancsoltam az ajtónak egy ingerült kézmozdulat kíséretében. Semmi nem történt. – Próbáljuk egyszerre!


  –Krash! – kiáltottuk, de csak Zaherből tört ki mágia. Ám az ajtónak meg sem kottyant.


  –Így nem fog menni, úrfik – szólt tisztelettel a kulcsárnő. – A gyógyító minden évben megvédi a támadó mágia ellen az épületeket. Ő úgy mondja, hogy impregnálja az ajtókat, ablakokat. Harminc éve itt vagyok, de még sosem sikerült kinyitni, pedig volt, hogy ötven részeg fiú egyszerre próbálta.


  Ordítás hangzott. Hátrakaptam a fejem, és megláttam, ahogy a várudvar közepén a mágusok már padokat törtek, az ikrek az asztalokra hajigálták az ellenfeleiket, lesodorva a drága ételt. Az egyik kovácsiker elkapta a piros kendős lányt, ám egy másik fiú fejbe vágta egy fatállal.


  –Adj neki! – dörmögte Lidérc.


  A tekintete a verekedőkre tapadt, láttam, kezdi beleélni magát.


  Megragadtam a haját, és megcibáltam. Ám meglepetésemre a puha, fekete hajtömeg csak a felszínen volt nyirkos, lejjebb annyira kellemes tapintású volt, hogy félúton megtört a mozdulat, és az ujjaim becsúsztak a fekete fürtök közé.


  Zavarba jöttem. Főleg, amikor elkapta a zekémet, és magához rántott.


  –Ha még egyszer a hajamhoz nyúlsz… – sziszegte. Belehajolt az arcomba, megcsapott a körömvirág illata. A szeme tükrén láttam, teljesen jelen van, nem hat rá a dob.


  Rám sem hatott. Noha fáztam vizes hajjal az éjszakai hűvösben, Lidérc közelségétől mégis kipirult az arcom. Éjfekete szemébe néztem, és ő is az enyémbe. Előbb dühödten tette, majd meglepődött, és átalakult ez valami mássá, valami mély, fürkésző figyelemmé, amitől úgy éreztem, mintha látna. Végre valaki igazán látna, olyannak, amilyen vagyok. És kíváncsi rám.


  –Tina! Lina! Gyerünk! – parancsolta a kulcsárnő.


  Loccs!


  Felszisszentem a hirtelen hidegre. Egy-egy adag vizet kaptunk a nyakunkba. A szolgálólányok rémülten ugrottak hátra, várva, hogy megtámadjuk-e őket.


  Lidérc gyilkos pillantást vetett rám, miközben kitörölte a szeméből a vizet. Látszott, sikerült feldühíteni.


  –Úgy festek, mint aki le akarja teperni ezt a vakarcsot?


  Szerintem igen, nagyon is úgy festett, és nem épp jó értelemben. A kulcsárnő ijedten mentegetőzni kezdett:


  –Bocsánat, azt hittem, hogy…


  –Mindegy. Töltsétek meg újra! – Lidérc máris nem vele foglalkozott. A hirtelen fellobbant dühöt inkább a faragott ajtón vezette le: – Krash! – üvöltötte az ajtónak, és mind a két kezével egyszerre végezte a fröcskölő mozdulatot.


  A mágia most már fellobbant a testében, de nem egy helyről, hanem megint sok apró pontból, mintha nem tudna összegyűlni, nem lenne képes kitörni. Lidérc rosszul lett, oldalra tántorgott két lépést, és sugárban hányt.


  Ha nem megy egy úton, indulj másfelé, suttogta apa hangja a régmúltból.


  Ó, hányszor hallottam ezt! Még soha életemben nem akartam ennyire, hogy itt legyen az én habókos, nagyothalló, sokak számára nevetséges apám.


  –Csináljuk másképp! Ha a dobot nem tudjuk leállítani, akkor a mágusokat kell megfékezni – töprengtem. A kulcsárnőre néztem. – Ha vizet öntünk mindre, akkor talán észhez térnek.


  –Már megpróbáltuk. – Fola asszony a két lány feldagadt arcára mutatott. – Csak Zaher úrfi jött ki a transzból, és te, uram. Talán az önfegyelem, vagy az okosság teszi.


  –És Lidérc?


  –Ő adta a parancsot. Kezdettől tudott uralkodni magán.


  Nem voltam meglepve. Mit neki egy vérszomjat okozó harci dob?


  Most is azonnal összeszedte magát. Elvette a kancsót az érkező lánytól, kiöblítette a száját, majd hosszú kortyokban ivott. Utána nyugodtan kérdezte:


  –Új ötlet? Gyorsan kéne, mielőtt megint a gyümölcsoltás jut eszükbe, és letépik a nőkről a ruhát.


  –Mit?! – Odakaptam a fejem a verekedők felé.


  –Szerinted, miért mentettelek ki? És miért indítottam tömegverekedést? Már vetkőztek körülötted a fiúk. Remélem, nem lesznek rémálmaim a csípőmozdulataid láttán.


  –Hé, mit gondolsz rólam! Én nem is… – Elakadt a hangom. Eszembe jutott valami. – Várjunk csak! Frellelon gyógyító a támadó mágia ellen tett fel védelmet…


  A faragott faajtóra néztem. Támadt egy ötletem.


  Egy roppant illetlen ötletem.

  A „hogyan csábítsunk el ajtókat” tervemhez legfőképp magányra volt szükségem. Sürgősen el kellett távolítanom a többieket. Már tudtam is, hogyan:


  –A torony tompítja a hangot, de ha kinyitjuk az ajtót, erősebb lesz a dobszó. A nőket mindenképp el kell rejteni, de a konyha túl egyértelmű lenne. Fola asszony, van valami pince itt? – Eszembe jutott Ras és a könyvtár. – A mágusok irtóznak a föld alatti helyektől.


  –Van egy zöldséges verem hátul.


  –Az kevés. – Zaher a fejét ingatta. – Szol hercegnél sem akartak a bányába lemenni a katonák, de amikor elindította a dobot, utána mindössze parancsot adott, és félelem nélkül megtették. Napnyugta előtt indította be, és teljesen megőrültek tőle. Apám ismerte a harcosokat, azt mondta, jó emberek voltak. De a szűk szurdokban túl erős lehetett a dob hatása.


  Meglepődtem, hogy ilyeneket tud. Rögtön felébredt bennem a kíváncsiság:


  –Azért omlott be a föld a bányában, mert odalent varázsoltak?


  –Nem, az nem volt élő terület, és a kiásott tetemekből úgy tűnt, tőrrel gyilkoltak. Később mozdult meg a föld, amikor kijöttek. Elkezdték a menekülőket mészárolni, és kiderült, hogy a nők és gyerekek ott vannak elrejtve a közelben egy melléktárnában. Amikor kiszedték őket, és leteperték a nőket, akkor…


  –Már megint azt hiszitek, bálteremben vagyunk?! – hördült föl ingerülten Lidérc. – Kit érdekel, mi volt öt éve!? Ráadásul egy élettelen terepen. Itt él az egész vár! Ha beomlik a föld, nem válogat, ki mágus, ki nem az, mindenki megfullad. A kút jobb rejtekhely lehet. Amron kapitány szerint a víz ellenséges. Igaz ez, Fola kulcsárnő?


  –Igen. A mágusokat elkapja, és lehúzza. Tavaly is volt egy haláleset – felelt Fola. Keskeny arcában a vékony orr a távoli tűz ideszivárgó fényében apró karvalycsőrnek tűnt. Ahogy néztem, rájöttem, az igazi hidegvér nem Lidércé, hanem ezé a vézna, szívós nőé, aki ember létére nem fél tomboló mágusokat ráncba szedni, és akit a rémülettől félholt cselédlányok szó nélkül követnek. – Minket, igétleneket a kút soha nem bánt, mintha nem érzékelne. Naponta húzunk vizet a lovak itatásához és a mosáshoz. Csak a főzéshez használunk esővizet.


  –Rendben, akkor a kúthoz vigyétek a nőket! – parancsoltam. Én voltam a legmagasabb rangú köztük, így természetes módon bólintott mindenki.


  Kivéve Lidérc.


  –Vigyétek? – visszhangozta. Az arcán látszott, nem erőssége az engedelmesség. – És te? Nem óhajtasz védteleneket menteni? Bátor férfiként nőket védelmezni?


  Ahogy kérdezte, máris elszégyelltem magam, hogy nem vagyok igazi férfi. De aztán észbe kaptam.


  –Én addig kitalálom, miként nyissuk ki az ajtót. – Láttam, az érvem nem hatotta meg. Így hozzátettem azt, ami egész Vulkántorokban társadalmi elvárás volt. – Még nincs utódom. Nem eshet bajom. Bár nem vagyok az ősi családfa közvetlen vére, de a nevet tovább kell vinnem, és még magot kell szórnom.


  Lidérc úgy nézett rám, mint aki menten földbe ás, hogy máris magot teremhessek. Ám Fola kulcsárnő közbeszólt:


  –Tényleg jobb, ha Roan úrfi nem megy mágusok közelébe. Van benne valami, amitől megőrülnek a többiek.


  –Ó, vajon mi? – morogta dühösen Lidérc.


  Intett a csapatnak, és mind eltűntek a sötét árkádok alatt.


  Az udvarra néztem.


  A tűz narancsvörös fényében szörnyetegnek tűntek a mágusok. Még mindig egymást verték, és aki földre került, újra és újra felkelt, a dob őrülete visszavitte a harcba. Hatalmas szerencse, hogy még nem jutott eszükbe varázsolni. Vagy félőrülten is féltek Amron kapitánytól.


  Felsóhajtottam, és az ajtóhoz fordultam. A díszes faragványok sokféle gyógynövényt és virágot mutattak, melyek egy hatalmas spirálba rendeződtek.


  –Fa, kérlek, figyelj szavamra, hallgasd hangomat! Tisztellek és áldalak.


  A kezemet rátettem az ajtóra.


  Ám ijedten elkaptam. A fa nagyon is figyelt, és olyan dühös volt, hogy legszívesebben ölt volna. A káoszban teljesen megfeledkeztem magáról a várról.


  Legyűrtem a félelmemet.


  –Bocsáss meg, hogy varázsoltunk rád! – suttogtam közelebb hajolva.


  Megint rátettem a kezem. Meg akart ölni, ám nem tudta megtenni, valami csapdában tartotta.


  Értetlenül a kőfalhoz nyúltam, és megérintettem. Az is gyűlölt mindent, a torony leghőbb vágya az volt, hogy ránk omoljon. Odahaza az erdőm is élt, néha feldühödött, majd lenyugodott és elszunnyadt. Szabadon tette, amit tett, ám ez a torony valami ősi fogságban szenvedett, a dühe nem tudott kitörni, hiába itatta át egyre több mágia.


  –Mi a baj? – megsimogattam a falat, majd az ajtót is. De nekik nincs szavuk, nem tudnak beszélni, csak érezni.


  Odasimultam az ajtóhoz, és úgy cirógattam, ahogy anya tette velem, amikor kicsi voltam. Mert semmi sem olyan szörnyű, ha van kinek elmondani. Ha van, aki átölel, és megért.


  Simogattam a fát, és próbáltam figyelmen kívül hagyni a dob lüktetését. Elcsendesültem, kizártam a hátam mögött az ordibálásokat, az éj hűvösét, a füst kesernyés illatát, és csak a fára figyeltem. Arcomat az egyik mintához nyomtam.


  A dob volt a fő baj.


  A torony az itt élő férfi mágusoktól évtizedek óta élő volt, ám rabságban tartotta valamilyen erő. Tűrte a dolgot, ám most feldühítette a benne lüktető mágia, a dob újabb és újabb dörrenése. Mint valami erőszak, olyan volt a számára.


  –Engedj be! Segítek – suttogtam.


  Beszélni kezdtem hozzá, halkan, kedvesen kérleltem. Hosszú, hosszú ideig csak zümmögtem, de Frellelon gyógyító varázsa erősebb volt, mint a fa akarata, így nem jutottam be.


  Mögöttem az udvaron egyre dühödtebb hangok hallatszottak, és már női sikoltások is vegyültek bele. A gyomrom beleremegett, de nem fordultam meg, féltem, elvesztem a kapcsolatot a fával.


  –Tűz van! – sikított egy cseléd.


  Erre sem néztem hátra. Mind meghalunk, ha nem jutok be.


  Megcsókoltam a fát. A szélre gondoltam, ami oly szívesen a ruhám alá bújt. Úgy cirógattam az ajtót, mintha a kedvesem lenne. Éreztem, erre már jobban felfigyel.


  –Elcsábítod az ajtót? Ez a nagy terv? – jött a dörmögés a hátam mögül. Úgy összerezzentem, hogy lefejeltem az egyik kidomborodó levelet. – Tudod, mi zajlik itt?! Négy lányt…


  Lidérc hirtelen elhallgatott. Valamit megérzett, mert az ajtóra tette a kezét.


  –Azt a mindenit! – suttogta döbbenten. – Figyel téged.


  –Téged is, úgyhogy befognád a szád? Végre elértem, hogy…


  Hátulról éles női sikoly harsant. És hirtelen sokkal jobban láttam az ajtót, valami hatalmas vörösség vetült rá. Mi lángol? Ég az egész vár?!


  Ijedten megfordultam, vagyis próbáltam, de Lidérc mint egy macskakölyköt, visszanyomott az ajtóhoz. A mellem a domborzatnak simult. Testemen éreztem a dob lüktetését, ahogy a fát döngeti.


  Lidérc egyszerűen odahajolt és megcsókolta a fát. Aztán kidugta a nyelvét, és elszopogatott egy indát.


  –Ezt minek csinálod? – kérdeztem meglepve.


  Megmondta.


  A választól olyan forróság indult el az ölemtől az egész testemben, hogy azt hittem, elsüllyedek szégyenemben. Sosem gondoltam volna, hogy a férfiak ilyesmit is tesznek a nőkkel. A forróság átáramlott a kezem alatt a fába, mire az minden mágikus lezárás ellenére is megmoccant. A faminta, ami eddig rügyet ábrázolt, most vágyva széttárta szirmait.


  Döbbenten néztünk egymásra Lidérccel.


  Mint egy árny, Lidérc azonnal szorosan mögém került, szinte hozzám simult hátulról, csak egy kis távolság volt közöttünk. A fülembe susogott:


  –Tudod, hogy az ujjad egy bibén van? A nőknek illetlen növénytant tanulni, nehogy megtudják, hogy amit szagolgatnak, a szerelmi része a virágnak. Az orrukat belenyomják a virágokba. Hát nem izgató?


  Az egész testem megremegett, ahogy közelebb hajolt, és oldalt a hajam tövében megéreztem a meleg leheletet. Nem csókolta meg a bőrömet, csak nagyon-nagyon közel járt hozzá. A torkom elszorult, ahogy haladt oldalról a homlokomtól a halántékomon át egészen a nyakamig. Olyan izgalomba jöttem, hogy az ajtó is érezte, és a kezem alatt elkezdett formálódni. Az indák kezdtek szétcsúszni. Lidérc pedig forró leheletével elért a nyakamig.


  Hátulról még élesebb sikoly harsant. Kizökkentem. Ám Lidérc a mellkasával nekem dőlt, és nem engedett:


  –Túl erősek, nem tudunk nyerni, csak, ha ide bejutunk. Ha ezért ajtóval kell szeretkezni, hát az istenek lássák a lelkem, megteszem! Bármi áron behatolok.


  Meglepődtem, milyen furcsán értelmezi a helyzetet, ám elakadt a szavam, amikor kiderült, a behatolást szó szerint értette. A tenyere rásimult az én ujjaimra, és kezünkkel finoman elkezdte dörzsölgetni a virág belsejét, olyan izzó szenvedéllyel, hogy kiszáradt a szám. Fejem mellett megcsókolta az ajtót, miközben a mellkasával a mellkasomat odanyomta.


  A szívem kihagyott, és meglepetésemre az ajtó lüktető rezgése is abbamaradt, a dob már nem tudta uralni a fát. Az ajtó csakis ránk figyelt, az indákról pergett a festék, és mintha a mágia is peregne, a nyúlványok kezdtek szabaddá válni, és körülöttünk tekergőzni.


  –Adj neki puszit, azt a nők is imádják – suttogta rekedten Lidérc. Kinyitottam a szám, és puhán végighúztam a göcsörtön.


  Lidérc hangosan nyelt egyet, amikor megtettem. A testem lángba borult, ahogy izgalomba jött tőlem. Tőlem. Ó, a Földanyára! A mágia fellobbant bennem, beborította mindenem, és csak annyit kellett suttognom a fának:


  –Nyílj meg!


  Az indák szerelmesen széthúzódtak, az ajtón pedig ember alakú lyuk támadt, és Lidérc a szenvedélyes bújásával betolt a toronyba.


  Dumm-dudumm…


  A dob ereje azonnal megcsapott. Tízszer erősebb hatalma volt idebent. A mély hang és a lüktetés mindent betöltött, engem is. Az előbbi vágyam még erősebbre nőtt, és megfordultam, hogy megcsókoljam Lidércet.


  Egy hideg fémpengét éreztem a torkomnál.


  –Ugye, nem hiszed, hogy…? – Nem fejezte be.


  Csak játszott velem? Az érintése, a meleg lehelete, a közös pillanat hazugság volt?


  A torkomba keserű nyál gyűlt. Arra volt mindez jó, hogy bejusson. Megmondta, hogy megtesz bármit, és meg is tett.


  A sötét toronyban, a vörösen derengő dob fényében majdnem elbőgtem magam. Hiába tudtam, hogy a dob mindent felnagyít, most mégis úgy éreztem, vége a világnak. Nem kellek a világ legőrjítőbb fickójának.


  Dumm-dudumm…


  Megráztam a fejem. Elnyomtam az ostoba, szélsőséges érzést.


  Odakint vér és lángok, erre koncentráltam. Józan eszem azt súgta, Lidérc helyesen tette, be kellett jutnia, hiszen ő az egyetlen, aki képes ősmágiára. Aktív, férfi ősmágiára, igazi erőre.


  –Hogyan állítsuk le a… – kezdtem, amikor megláttam a fémes villanást. Lidérc késsel támadt a dobnak. – Ne! Lidérc, várj!


  DUMM!


  A dob iszonyú hangon dörrent, és élesen villant a fénye, ahogy hátrarepítette Lidércet. Majd reccsent a csont, és egy hatalmas nyögést hallottam.


  –Lidérc!


  Nem felelt. Ő volt az egyetlen esélyünk. És olyan ostoba, hogy talán megölette magát!


  Első gondolatom az volt, hogy meg is érdemelte, de aztán odaszaladtam hozzá. Rátettem a tenyerem, és megvizsgáltam. Nemcsak ájult volt, de a gerince is eltört. A kétségbeesés átsöpört rajtam. Nincs elég mágiám, hogy helyrehozzam! Ebbe belehalnék.


  Odakint még rémisztőbb hangok kéltek, és én még életemben nem féltem ennyire. Mit tegyek?


  Mit tehetek ott, ahol mindenki elbukott?


  Egyedül maradtam.


  Dumm-dudumm…


  A dob betöltötte minden gondolatomat. Fel akart dühíteni, hogy támadjak, ám én nem férfi voltam. Apám nem harcra nevelt, anyám nem küldött csatába a család dicsőséges nevéért. Mi csak nevetséges különcök voltunk.


  Csak szeress, és kövesd a szíved, suttogta anya a régmúltban.


  Lassan, óvatosan odasétáltam a vörösen fénylő dobhoz, és leültem mellé. Nem támadtam, csak néztem a bőrt, amit kifeszítettek a díszes fakeretre. A dob alja tömör volt, egy fémöntvény, ami olvasztott lávakőből készült. Ez tárolta a mágiát, és átadta minden egyes lüktetéskor a külvilágnak, és mint egy hatalmas, vérző szív, ami kifelé löki az erőt, olyan volt a mágia kiáramlása.


  Óvatosan megérintettem, csak egy ujjal.


  Ahogy hozzáértem, éreztem az üvöltést: küzdj, küzdj, küzdj! A dob csatákban vált élővé.


  –Ne küzdj! – suttogtam a dobnak. – Szeress!


  Megsimogattam. Egyáltalán nem tetszett neki. A mágialöketek háborúra hívtak. Meglepetésemre képek villantak, havas tájak, véres halottak, és vörös tűzgolyók, melyek a mágusok közé csapódnak.


  –Mutasd, nekem elmondhatod!


  Soha nem láttam még, hogy a természet vagy egy tárgy emlékképeket őriz, hiszen ők csak a jelenben éltek. Tovább simogattam, és rájöttem, ez nem a dob emléke, hanem a mágusoké, akik úgy indítják el, hogy átadják az erejüket, de mellette akaratlanul az emlékeiket is. A kétségbeesést és a dühöt is beletáplálják.


  Életemben nem láttam még harcot és ilyen ijesztő képsorokat. Testrészek szakadtak le, füstgomolyagok közepette lángoló golyók érkeztek, iszonyú pusztítást végezve. A háború borzalma összeszorította a szívemet.


  A dob szenvedése tapinthatóvá vált. Vajon van bárki is, aki sejti, hogy szegény dob csak akkor lesz élő, amikor az iszonyat zajlik? Számára ez volt a világ, a vöröslő vér és hullák. És a kitartás, hogy mindhalálig küzdeni kell.


  Ahogy a sarkamon ültem, átöleltem, és a fejem rá akartam tenni.


  DUMM!


  A dob le akart vetni magáról. Ám mivel nem támadtam, nem volt támadás, amit ellenem fordíthatna.


  DUMM!


  A csapásra a szívem majdnem kiugrott a helyéről. Egy férfi belehalt volna, ám én szipoly voltam, ösztönösen elszívtam. A mágialöketet úgy szippantotta fel a testem, mint kismacska a cseppnyi tejet. Éreztem, ahogy betölt az erő, de azt is, hogy a dob ereje egy hajszálnyit gyengül.


  A dob azonnal ráérzett a gyenge pontomra. Most már a szívemet támadta, hogy kiüsse.


  DUM! DUM! DUM!


  Csapás csapás után. Bele kellett volna halnom talán már nőként is. Ám a testem még Lidérc illatában fürdött, és a dob rezgése illetlen vágyakat keltett. Lüktetett a dob, és az ölem átvette ezt a lüktetést. Megéreztem a feltámadó női mágiámat, és ez kiegyenlítette az esélyeket. Kínomban felnevettem, ám mégsem engedtem el a kis szörnyet, hanem csak öleltem.


  –Lássuk, ki bírja tovább! – suttogtam. Combom közé szorítottam, és ő, hogy megöljön, egyre nagyobb erővel dobolt. Szívem, lelkem, mindenem átvette a rezgést. A lélegzetem felgyorsult.


  DUM-DUM-DUM!


  Csak gyorsult és gyorsult a ritmus, ám bennem is nőtt az erő. Mellem megfeszült, minden rezgés egyre érzékenyebbé tette, és völgyemet nyirkos pára lepte.


  Én erősödtem, miközben a dob gyengült. Ám a küzdelem nem csak a testemre hatott, hanem az elmémre is. Összeszorítottam a fogam, hogy bírjam, míg ereje van, és ne sodorjon el az áruló testem. Lidérc illata, hajának puhasága rátelepedett a gondolataimra.


  DUM-DUM-DUM!


  DUMM!


  Az utolsó ütése volt a legnagyobb. És tovább nem bírtam, a mámor úgy söpört végig minden porcikámon, hogy azt hittem, belehalok. A torony megremegett, a falak megkönnyebbülten, hangtalanul sóhajtottak, és szürke por szállt fel belőlük.


  Aztán néma csend.


  Eleresztettem a kimerült dobot, és hátradőltem a kőpadlón, izzadt testemet kellemesen hűsítette a hideg. A sötét torony kíváncsian magasodott fölém.


  Pár pillanatig üres elmével bámultam a semmibe. Aztán az első gondolat, ami eszembe jutott, máris nevetetésre ingerelt.


  Végre értem, miért mondja az illem, hogy úrilány férfiak között csak zárt lábbal ülhet. A Tűzisten mohó szerelmére! Azt hiszem, megvan a testem legérzékenyebb pontja…

  Nem pihenhettem sokat, mert odakint elhallgattak a vadabb zajok, és behallatszott a vak bárdok éneke. Összeráncoltam a homlokomat. Ezek végig zenéltek?


  Azt hiszem, igen. És ez talán még ijesztőbb volt, mint maga az éjszaka.


  Fel akartam ülni, de álltó helyembe felpattantam. Iszonyatos energia áramlott a testemben, színtiszta mágia, a Tűzisten lángoló ereje. Ütni, szeretkezni, rohanni, ezt akart a testem, ki akart törni ez a töméntelen erő. Ezért akarnak a férfiak harcba menni?


  A sötétben arra gondoltam, fény kéne, és a tenyeremen máris megjelent egy kis narancsszín lánggolyó. Könnyedén odapöccintettem a falhoz egy fáklyára, mintha a mágia csak egy játék lenne, és nem erőfeszítés. Felnevettem.


  A fényben kirajzolódott a sötét körtorony belseje. A földszinten asztalok és mellé tolt fapadok körvonalai látszottak, rendezetten, mint amit rég használtak. A kandallóba bekészítették a fát, hogy ha bármikor érkezik a herceg és a csapata, máris befűthessenek. A helyiségben csak egy ajtó volt, a kandalló mellől nyílt, ami ezt a szobát is fűthette. A díszes ajtókeretből ítélve Erdon herceg és testőrei szállása lehetett. Oldalt csigalépcső vezetett fel a fentebbi szintekre.


  Lidérc teste az első lépcsőfokon hevert, a dob dühe ilyen messzire hajította. Csak néztem a kifacsarodott testet, és nem éreztem vágyat a segítségre. Eldobott, megsértett, tehát halnia kell, a világ ennyire egyszerű. Örüljön neki, hogy egy lánggolyót nem vágok oda. Vidáman elindultam kifelé. Az összes mágust megverem. A nőket meg magamévá teszem. Vagy inkább a férfiakat. Miért mindig a nőket teszi magáévá mindenki?


  Gondolkozz, suttogta apám.


  Nem vagy szörnyeteg, lehelte anyám.


  Ne csináld már, nyűglődött Roan.


  Megtorpantam. Ha már az egész család a fejembe suttog, mint kínos lelkiismeret, akkor valami nincs rendben.


  Valami nagyon nincs rendben.


  De mi? Az elmém tiszta volt, teljesen annak éreztem. Csak ez a sok, feszítő, harcias mágia… Mint kehely, úgy hordoztam a nyers erőt.


  A kedvem ellenére odamentem Lidérchez, és még csak meg sem rugdostam, hanem lehajoltam hozzá, és rátettem a kezem. A fenekére, mert tudtam, hogy azt utálná.


  Fókuszálnom sem kellett, az erőm áradni kezdett az ujjamon át. Világéletében gyógyítottam az öcsémet. Anya soha nem foglalkozott gyógynövényekkel, nehogy szipolygyanúba keveredjünk, ám szívesen fésülgetett és öltöztetett kicsiket, mindenki jótékony nemes hölgynek tartotta a faluban. Közben pedig lopva meggyógyította a bajaikat.


  Hogy az anyák tudták-e ezt? Nem tudom, de nálunk az adószedőt mindössze egy unatkozó katona kísérte, mégis, az emberek önként, hatalmas szeretettel odaadták a legszebb terményeiket.


  Csak tízéves voltam, amikor anya meghalt. Néha én is próbáltam gyógyítani, egy-egy gyereket sikerült is, de apám fülével nem boldogultam.


  Ezek futottak át a fejemen, miközben Lidérc fenekét fogtam. Jó kemény fenék volt.


  A mágiám ereje alatt minden porcikája megújult. Nem lehetett csak a gerincét rendbe hozni, az életerő általános, és áramlása maga az élet. Kicsit unatkoztam, miközben gyógyult, és arra gondoltam, mi lenne, ha megviccelném, és levenném a nadrágját. Vagy még jobb, ledobnám Lidércet a szarólyukon. Vajon befér oda? Ez érdekes tudományos téma.


  A családi kupaktanács azonnal felhördült a fejemben.


  –Csak vicceltem – morogtam. Miért nincs humoruk?


  Lidérc meggyógyult, de ájult volt. Azonnal otthagytam.


  Ahogy az ajtón lévő résen ki akartam menni, az indák felém fordultak, és éles nyílhegyként támadásba lendültek. Nőként szerettek, és még őrizték a mágiám nyomát, azért tudtak mozogni, de az örvénylő férfimágiát megsejtve nem ismertek fel, inkább elveszejtettek volna.


  –Krash! – intettem, fel sem emelve a hangom.


  Az ajtó kirobbant. Megittasultan kacagtam. Isteni érzés volt ez a hatalom!


  Soha életemben nem vett észre senki, igazi varázserőm sem volt, de most bármit szétzúzhatok, bárkit összetörhetek.


  Adj hatalmat keretek nélkül, és démont teremtesz, apa az életbölcsességek tárháza volt.


  Komolyan, minek beszél a fejemben?!


  Odakint égett a hatalmas ebédlő teteje, és a tűz a konyha felé terjedt. A lángnyelvek izgatottan nyaldosták a falakat, és barátként szisszent rám az élő tűz. Az udvaron számos mágus hevert, a dob bizonyára az ő szívükre is hatott. Távolabb az istállóból a cselédek épp kivezettek négy szakadt ruhás lányt, az egyik hangosan zokogott.


  A kulcsárnő meglátott, és odasietett hozzám.


  –Jól vagy? Segítened kell, a lányok…


  –Félre, asszony! Megyek haza. Kirobbantom a kaput, és aki követni mer, az megtudja, milyen égő fáklyának lenni!


  A kulcsárnő szeme elkerekedett. Aztán a szikár, szívós nő elém állt. Egy törékeny, középkorú nő! Énelém, akiben a Tűzisten ereje kavargott!


  –Segíts, kérlek! Tudom, mi vagy, láttam, ahogy a nevetésed minden férfit odacsal. Gyógyítsd meg a lányokat! Csak te vagy rá képes! A gyógyító kizárólag mágusokon tud segíteni. Sok cselédem megsérült, de ők emberek. A törött karok, a szúrt sebek megmaradnak, akár örökre megnyomorodhatnak.


  –Kit érdekel? Vesszen a férgese! – csattantam. Ez még nekem is furcsának hangzott a saját számból. – Kotródj, vagy meghalsz!


  –Kérlek! Ezek a lányok olyanok nekem, mint a gyerekeim. Ha megmented őket, nem árulom el, ki vagy. Hajnal előtt megszökhetsz.


  Az apám és az anyám hangja egyszerre csendült, de elnyomtam. Elegem volt belőlük.


  –Ha megöllek, akkor sem tudsz beszélni. – Elkaptam a kulcsárnő ruháját, és fenyegetően magamhoz rántottam őt, majd megemeltem, hogy a lába nem érte a földet. Ó, imádtam ezt az erőt! Akár a világot is uralhatnám!


  –Amit érzel, az csak a szipolyok őrülete! – nyögte. – A férfiakat a dob kergeti őrületbe, a nőket a férfimágia hatalma. Állj ellent neki! Segíts!


  Vagy többé, nem csinálom meg helyetted a hímzést, közölte fagyosan az öcsém.


  Sohasem bírta nézni a jó, de nem tökéletes öltéseimet, én meg utáltam hímezni, és szívesem átadtam neki. A hímzés megtagadása volt Roan végső fegyvere velem szemben.


  Anya meghalt, apa számára megszűnt a világ, de az én művész öcsém szeretett. Elveszteni, akit szeretek… ez túl nagy ár volt a világuralomért. Ha ölnék, soha többé nem tudnék a szemébe nézni. Ilyen árat nem ér semmilyen hatalom. Nekem semmiképp sem.


  A kulcsárnő még most sem menekült. Halálmegvető bátorsággal nézett szembe velem, a tomboló szipollyal. Sóhajtva letettem.


  –Jó, segítek. De csak titokban.


  Az ebédlő felett gúnyosan roppant az egyik lángnyelv, mintha kicsúfolt volna, hogy anyámasszony katonája vagyok, és nem harcos, hanem a Tűzisten szégyene.


  –Kuss! – mondtam a lángoknak, és kicsapott az erőm. Az épület tetején kialudt a tűz, amitől sötétbe borult az udvar. A szétáradó kesernyés füst köhögésre ingerelt.


  A kulcsárnő megfogta a kezem, és hiába utáltam a dolgot, de követtem.


  Azért később egy kis világuralom jól jönne.

  6. fejezet

  A torony figyel

  MÁSNAP REGGEL VILÁGURALOM NÉLKÜL ÉBREDTEM.


  Sőt, szinte mágia nélkül. Mint akit kifacsartak, olyan érzés volt. Hangokat hallottam, de semmi kedvem nem volt kibújni a meleg pokróc alól a konyha kandallója mellől.


  Ahogy éjjel gyógyítottam, egyre csökkent az erőm, és úgy jött meg a józan eszem is. Hogy bírnak a férfiak ennyi erőt birtokolni és uralni? Micsoda önfegyelme van Rasnak! Igazuk van az északi hójáróknak, pokolbéli szörnyek vagyunk, istentelen hatalom bitorlói, akiket jobb kiirtani.


  Jelenleg én is szívesen kiirtottam volna magamat.


  Vajon milyen vagyok? Azt hiszem, gonosz. Sokkal könnyebb jónak lenni, ha az embernek nincs hatalma. Vajon ha nem a bolondos családom nevel fel, aminek a szeretete még az őrületben is óvott, mit tettem volna?


  Nem, inkább nem akarom tudni.


  –Itt vannak, megjöttek! – A konyhában felébredtek a cselédek és a gyümölcsoltásra jött lányok.


  –Roan úrfi! – Egy cselédlány óvatosan megsimogatta a karomat. Semmi kedvem nem volt kinyitni a szemem. Ha megteszem, visszanéz rám a világ.


  Ám odakint egy erős, dühös férfihang üvöltött:


  –Ti nyomorult férgek! Mit műveltetek a várral! Ezt még szipolyok se tudták lerombolni! Egyenként robbantom le a kezeteket és a lábatokat!


  Erre már rémülten kinyitottam a szemem. Reggel van?


  Máris reggel lett?!


  Éjjel csak egy kicsit kuporodtam a kandalló mellé, amikor annyira kimerültem a gyógyítástól. A kulcsárnő azt mondta, hajnal előtt felkelt!


  Kétségbeesetten néztem Fola kulcsárnőre, aki eddig az egyik ablaknál leskelődött kifelé. Megkerülte a konyha közepén lévő hatalmas előkészítő asztalt, és odasietett hozzám.


  –Sajnálom – suttogta, és miközben levette a takarót, odahajolt hozzám. – A te érdekedben tettem. Ha megszöksz, azt hiszik, a merénylő vagy, és hajtóvadászat indul utánad.


  Sírásra görbült a szám, de csak nyeltem egyet.


  Pusztító Amron közben eljutott a tombolásig:


  –Mit tettetek a nőkkel?! Hova rejtettétek a meggyalázott testüket? Hogy a Tűzisten irtsa ki a magotok, és a Földanya férgei zabáljanak fel élve! Hol van a Szépvölgyi gyerek?! Minő gonosz dolgot műveltetek vele is, ti mocskos…


  A konyhában a cselédek izgatottan susogtak.


  Nagy levegőt vettem, és kinyitottam a konyhaajtót. Próbáltam úgy festeni, mint szüzek hős védelmezője, de annyira voltam bátor, mint egy nyomorult kismacska a felbőszült kutyák között.


  Pusztító Amronnak elakadt a hangja, ahogy kijöttem, és mögöttem kisorjáztak a megfésült, takarosan rendbe szedett lányok.


  Iszonyú nagy csend lett.


  A hajnali ég alatt az udvaron mindenhol szilánkossá tört padok, szétkent ételmaradványok és vér nyoma látszott, az ebédlő tetejéről kígyózva szállt fel egy vékony szürkés füstcsík. A drága hús- és kenyérmaradékok között ott álltak a lovak, melyek hátán megvető arccal ült a harmincfős helyőrség. Minket bámultak, élükön Amron kapitánnyal, Ras mágussal és Frellelon gyógyítóval.


  Velük szemben a szakadt, kimerült, véresre vert újoncok. Éjjel a halálos sérüléseket meggyógyítottam. Anya azt mondta, a szeretet nem válogat, és én nem válogattam. Sokan viszont kartöréssel, lila foltokkal, zúzódásokkal álltak ott.


  –Roan? Te élsz? – Ras mágus döbbent hangja térített magamhoz.


  Rájöttem, mindenki arra vár, hogy mondjak valamit, mint legmagasabb rangú. Ám fogalmam sem volt, mit kéne. Megköszörültem a torkom, és a tőlem telhető legmélyebb hangon elkezdtem beszélni, olyasmiket, amiket Kimcse néne szokott:


  –Á, Amron kapitány, milyen korán hazaérkezett! Mármint hogy érezte magát a királyi várban? Azt mondják, a királyné szépsége vetekszik a… de persze, ön nős, nyilván a felesége is lenyűgöző teremtés, mit is mondhatnék, bizonyára az esti lakoma igen kellemes társasági esemény lehetett, a királyi borok egész Vulkántorokban híresek a telt zamatukról, és a… – csak beszéltem és beszéltem kínomban.


  Nagy szerencse, hogy az öcsémmel annyi király-nemes játékot játszottunk, gondolkozás nélkül dőlt belőlem a szó.


  A katonák értetlenül összenéztek. Amron kapitány úgy bámult rám, mintha két fejem lenne, míg Frellelon gyógyító sértetten összepréselte a száját. Ras ennek láttán nyíltan vigyorgott.


  De miért?


  Észbe kaptam. Én, ostoba! Hiszen magáztam a kapitányt!


  Egy olyan nyelvi formát használtam, amit csak a királyi tanácsban szoktak. Ezt gyorsan be kell fejeznem, mielőtt lekezelő gúnynak veszik!


  –Egyszóval köszöntelek itt, Amron kapitány! – Kínomban intettem az újoncoknak. Finona apja mindig ordított, gondoltam, valamiért ordítozok én is. – Mire vártok! Újoncok, rendeződjetek sorba! Cselédek, sort! Nem úgy, hanem nagyság szerint, ahogy illik! Üdvözlést!


  A lányok azonnal szorgosan sort alkottak. Éjjel megtanítottam őket egy új, ferdén indított hajfonásra, így öröm volt nézni az egységes fejecskéket. A kulcsárnő sűrűn pislogott, de beállt melléjük. A fiúk is sort alkottak Zaher mellett, kivéve Lidércet.


  Udvariasan és elegánsan bólintottam, és erre a jelre a cselédek meghajoltak, és az újoncok tisztelegtek.


  Még nagyobb csend fogadott.


  Amron kapitány arcán rángani kezdett egy ideg.


  Ám ebben a pillanatban Rasból elemi erővel robbant ki a röhögés, úgy nevetett, hogy előre-hátra dülöngélt a nyeregben, és még a könnye is kicsordult. A katonák átvették a vidámságot, és mindenki zengőn hahotázott, amire végül a kapitány is megenyhült, legyintett, és leszállt a lóról.


  Kinevettek. A teljes vár.


  Az arcom lángolt. Azt hittem, elsüllyedek.


  Kérdőn néztem Zaherre, aki azonnal odajött.


  Közben a helyőrség leszállt a lóról, és az istállóba vezették az állatokat. Úgy tűnt, hogy a kapitány kissé megenyhült, hogy nincsenek hullahegyek, és csak egy tető égett meg. A lányok mögöttem kuncogva kupacba csoportosultak.


  –Ez egy kaszárnya, és nem egy palota, ahol felsorakoztatják a cselédeket – súgta Zaher. – Nagyon kínos volt, úgy viselkedtél, mint valami ütődött grófkisasszony.


  Legszívesebben hat lábbal a föld alatt lettem volna. Igazából tényleg grófkisasszony vagyok. Mit keresek én itt egyáltalán?


  –Haza akarok menni – nyögtem. Zaher bátorítóan megszorította a karom. Mögöttem sutyorogtak és kuncogtak a cselédek. Az újoncok közben Mort köré gyűltek.


  Ahogy felnéztem, megláttam Lidérc indulatos arcát. Úgy festett, meg tudna ölni. De miért?


  –A szekér a kapu előtt áll. A kisegítő személyzet távozhat – parancsolta Fola kulcsárnő.


  Meglepetésemre a gyümölcsoltásra jött lányok odalibbentek hozzám. Pironkodva elköszöntek.


  A szívem összefacsarodott a négy legrosszabbul járt lány láttán, akiknek megvarrott ruhája már nem árulkodott arról, mi történt. Az éjjel mindent megtettem, hogy ne csak a testüket, de szavakkal a lelküket is gyógyítsam, ők pedig most odajöttek, és hálásan megszorították a kezem. Nem tudták, hogy nő vagyok, csak azt érezték, velük voltam, amikor legsötétebb volt az éjszaka. A vörös kendős lány, Szinha megkérdezte:


  –Ha fiú lesz, adhatom neki a Roan nevet? – A szemében még ott ült az átélt éjszaka, de már a holnap reménye is. Egy könyörtelen világ kemény lánya volt, igazi túlélő. Olyan hangsúllyal mondta, mintha eltörölhetné vele az igazi apa emlékét, és a gyerek szerethetővé válhatna.


  Zavartan bólintottam. Mit mondhattam volna?


  Erre a többiek is engedélyt kértek, akik még önként háltak a fiúkkal. Mire elbúcsúztak, és felszálltak a szekérre, az öcsém sok-sok leendő kis névrokonnal gazdagodott.


  A most is felhős, ónszínű reggeli ég alatt a lányok színes ruhái apró virágoknak tűntek, és valahogy megéreztem, olyanok, mint nyíló rózsák a mágia mezején. A babák mind fiúk lesznek. Egy kétségbeesett harci dob babái, a háború gyerekei. A hójárók és a tűzokádóik ellen csak a mágusok tudják megvédeni a határt.


  Mikor a városbeli lányok elmentek, a kulcsárnő a konyhába rendelte a többi cselédet. Látszott, hogy nem akarja, hogy az újoncok környékén maradjanak.


  A fiúk szégyenkezve ácsorogtak.


  –Nagyon népszerű vagy a lányok körében – szólt oda Ion, az egyik kovácsiker irigykedve.


  –Talán mert nem teperem le őket – feleltem élesen.


  –Nem, te nagyobb pondró vagy annál – közölte utálkozva Lidérc. – Őket megőrjítette a dob, nem tudták, mit tesznek, de te nagyon is jól tudod!


  –Miről beszélsz? – kérdeztem értetlenül, de Lidérc csak dühösen megrázta a fejét, és elment távolabb az udvaron, hogy keressen egy szét nem vert esővizes hordót.


  Egy kicsit haboztam, de aztán utánamentem az árkádok mellé.


  Lidérc kezébe vett egy kis vizet, és szomjasan ivott. Bosszúsan mondtam:


  –Nem mentség, hogy a fiúk nem tudták, mit tesznek! Megtették. Legalább bocsánatot kérhettek volna!


  –És azzal rendbe jön minden? Mi ez, egy nyomorult bárdének?! – Lidérc indulatosan belehajolt az arcomba. – Te kis tetű! Egy ilyen éjszaka után vérző, zokogó nőknek kéne lennie! A kapitánynak őrjöngve keresnie a tettest, és megkorbácsolni a fél helyőrséget! A városi apák és férjek meg vasvillával követelnék az igazukat, és úgy összevernék Mortékat, hogy egy életre megtanulják, mi az önfegyelem!


  Elakadt a hangom a kitörésére. Igaza volt. Az éjjeli állapotok után ilyen hajnal jött volna, ha nem lépek közbe.


  –A nyálas modoroddal elérted, hogy az egész egy jelentéktelen kocsmai verekedésnek tűnjön! Itt bohóckodsz, és ki sem mondtad, hogy éjjel egy harci dob szólt!


  –De hát úgyis látják majd a tornyot! Mit kellett volna mondanom? A lányoknak meg jobb, ha nem veszi szájukra őket a város. Szerinted milyen lenne, ha a csepűrágók évekig játszanák a vásárokban a mai éjszakát? A szomszédok újra és újra faggatnák őket? A megszületendő gyerekek pedig szörnyetegnek tartanák magukat? A szeretet a legnagyobb erő, és nekik segítség kellett.


  –A szeretet?! Honnan jössz, egy rohadt selyempárnáról? A gyűlölet az egyetlen erő! Ölsz vagy ölnek, más út nincs. Dühösen követelned kellett volna a merénylő fejét! Azt hiszed, Amron megkeresi a bűnöst? Vagy megbünteti a fiúkat? Áruló vagy, ahogy a dédapád volt!


  Zsigeri dühöt éreztem. Lidérc pontosan tudta, mivel sértsen meg.


  –Hagyd békén Volden papát! – sziszegtem, és most én hajoltam az arcába. Még mindig érződött a körömvirág illata körülötte. – Különben is, azt hittem, nem akarsz a királynak szolgálni! Mit érdekel téged mindez?


  –Te kis csirkeszar! Tudod, mi lett volna az éjjel, ha nem vagyok itt?! Miattam éltek! Nem te harcoltál! Még egy szúrást is… – Hirtelen megakadt. Összeráncolta a szemöldökét, majd döbbenten felhúzta az ingét.


  Ajjaj! Ezzel nem számoltam.


  Megrökönyödve tapogatta az oldalát. Majd hirtelen megnézte az ökleit, és kis gondolkozás után kicsavart nyakkal a dereka hátsó felét is megszemlélte.


  –Eltűntek a sebeim!


  –Talán csak képzelted. Biztos a dob hatása – feleltem feszengve.


  –Az ingemen itt a kés nyoma, és a hátamról eltűnt egy régi sebhely. Az a rohadt merénylő meggyógyított, hogy elfedje a nyomait! Ha elkapom, kibelezem!


  Erre a fordulatra nem számítottam. Lázasan gondolkoztam, végül kinyögtem:


  –De ha meg akart ölni, miért gyógyított meg?


  Lidérc megütődve felnézett. Látszott, sikerült összezavarni, mert tanácstalanul a vizeshordóra meredt, mintha onnan választ kaphatna.


  –Hé! Ti ketten! – Ras mágus erőteljes hangja betöltötte az udvart. – Süketek vagyok? Pergament és kisdobost küldjek talán, hogy végre ide fáradjatok?


  Míg mi veszekedtünk, a többi fiú már az udvart pakolta Ras parancsára. Gallyseprűkkel egy helyre pucolták az ételmaradványokat, amit mások vödörbe tettek a kutyáknak. A kovácsikrek és Mort az összetört padokat gyűjtötte egy helyre, az egyik katona bicegve egy szerszámokkal teli ládát hozott a javításhoz. A leheletük meglátszott a reggeli hűvösben.


  Odamentünk Rashoz, aki Mortnak és Zahernek is intett:


  –Gyertek! Az első hintó utasait hívatja a kapitány. A várban nem a rang, hanem a harci tudás számít, így… – kereste a szavakat, hogyan fogalmazzon finoman. – A kapitány úgy döntött, nem a legmagasabb rangú lesz az újoncok vezetője. Amíg nincs itt a herceg, ti négyen vagytok rá esélyesek, és majd kiderül, kié a poszt.


  Mort a hírre felnevetett, és vidám léptekkel követte. Csendben baktattam utána. Leszerepeltem mindenhol és mindenki előtt. Mort megfordult, és gúnyosan hátraszólt:


  –Csak hogy tudd, én se tepertem le senkit.


  –Mert végig téged keresett – suttogta Zaher, amikor Mort előrébb ment. – Lidérc folyamatosan vele küzdött. Végül fejbe vágta egy paddal.


  Fázósan összehúztam magamon a ruhát.


  Lidércnek igaza van, nélküle mind halottak lennénk. De akkor se akartam hálás lenni neki. Egy rendes bárdénekben a jóképű Mort a hősöm, és a csavargó Lidérc a támadó.


  Erdon herceg tornyához mentünk. Meglepetésemre a kirobbantott ajtó darabjai most nem a macskaköves udvaron, hanem odabent hevertek, mintha valaki kintről hatolt volna be. Bűnbánóan megsimogattam az ajtókeretet, de azonnal elkaptam a kezem.


  A kőtorony még őrizte a mágiát. A dob ereje átitatta, az én mágikus kitörésem pedig mintha kioldotta volna béklyóiból. Meglapulva figyelt minket, csendben, mint valami állat.


  Nem szívesen léptem be. Az ablaktáblák nyitva álltak, és a kétarasznyi fazettákból összetett, homályos ólomüveg ablak beengedte a reggeli fényt. Annyira más volt minden, mint éjjel. Látszólag békés, ám odabent Frellelon gyógyító is a falakat nézte, és nyugtalanul ráncolta a homlokát. Most nem volt mellette Jalló, a tanítványa.


  Aztán megláttam valami meglepőbbet, és azonnal elfelejtkeztem a toronyról.


  A dob közepében egy tőr állt. Lidérc tőre.


  De hogy került oda?!


  –Itt meg mi történt? – dörrent ránk Amron kapitány, amikor mellé értünk.


  Fola kulcsárnő szerényen, összekulcsolt kézzel állt a háttérben. Csak egy figyelmeztető pillantást vetett rám, és rögtön megértettem, ő tüntette el a nyomaimat.


  Hálásan biccentettem.


  A kapitány választ várt a kérdésre, ám Mort kínjában az inge ujját piszkálgatta, Zaher is láthatóan máshol szeretett volna lenni, míg Lidérc meredten bámulta a dobot, úgy tűnt, az utolsó emlékeit próbálja felidézni. Nagyot sóhajtottam, és próbáltam férfiasan kemény lenni:


  –Az éjjel beindult ez a harci dob. Kapitány, követelem, hogy keresd meg a tettest!


  –Követeled? Vágd szájon te, Frellelon, mert ha én teszem, kitörik az összes foga – morogta a parancsnok.


  Farkasföldi Frellelonon látszott, örömmel megütne, de Ras megelőzte, és kaptam egy taslit a fejemre. Egy kicsit, szinte jelképeset. Frellelon gúnyosan elhúzta a száját.


  A kapitány nem törődött velük, hanem a barna dobhoz lépett. Falába miatt kicsit nehézkesen hajolt előre. Megérintette a kés nyoma alatt széthasadt bőrt, majd a dob oldalán a fába égetett díszes mintákat is.


  –Azt látom, hogy beindult a dob – töprengett a kapitány. – De hogyan állt le? Fola, biztos vagy benne, hogy éjfél után hallgatott el, és nem hajnalban?


  –Igen, uram.


  –Ez rendkívüli! Hogyan törtétek fel az ajtót? És hogyan állítottátok meg a dobot? – Amron kapitány izgatottan Morthoz fordult. Valószínűleg belőle nézte ki, hogy képes minderre. – Mindent hallani akarok, fiam!


  –Mi csak táncoltunk, amikor felhangzott a dobszó, és… – kínjában elhallgatott. Rám nézett. Éreztem, ahogy kigyúl az arcom. Mindketten a vetkőzésére gondoltunk, és arra, amikor magához rántott. – Kitört egy hatalmas verekedés. Lidérc leütött, aztán a hajnalra ébredtem, uram. Másra nem emlékszem.


  –Zaher, te mit láttál?


  –Lidérc ellenállt a dobnak, és megpróbált mindenkit kijózanítani hideg vízzel, de csak minket sikerült, uram.


  –Vízzel? Ez nevetséges. – Frellelon épp a világosbarna kaftánja övében keresgélt, de most felcsattant: – Ha a hideg víz hatna, senki sem menne harcba! És nincs mágus, aki késsel meg tudna állítani egy harci dobot, ez képtelenség…


  –Frellelon gyógyító, kérlek! Én sem hiszek a szememnek, pont ezért szeretném tudni, mi történt. Folytasd, fiam!


  –Tanácsot tartottunk, és Roan mondta, biztosan csap… – Zaher hirtelen elharapta a szót, és máshogy folytatta: – Csapatosan megbeszéltük, hogy a kútnál elrejtjük a nőket. Lidérc kiszedte őket a tömegből, én meg hátravittem a kúthoz őket. De négy lányt behurcoltak az istállóba. Lidérc egyedül megostromolta, ilyet még életemben nem láttam. Csak úgy cikázott, miközben tűzgolyókat lőttek rá… – Zaher hangja lelkessé vált, de a csavargó egyetlen lapos pillantással elhallgattatta. – Aztán felgyulladt a tető, és Lidérc azt mondta, bújjak el a kút mögött. Utána nem tudom, mi történt, mert hatalmas lüktetések jöttek a dob felől, és úgy éreztem, leáll a szívem. Elájultam, azt hiszem.


  –Lidérc? – kérdezte a kapitány.


  A vallatás egyre jobban nyugtalanított. Aggódtam, mit mondhat a fekete hajú csavargó.


  Ám Lidérc nem az a fajta volt, aki bárkinek is engedelmeskedik. Elmosolyodott, majd lágyan megkérdezte:


  –Miért arra vagy kíváncsi, jó uram, hogyan állt le a dob, és nem arra, hogyan indult el? Talán azt már tudod?


  Amron kapitány testében felvillant a mágia, ahogy a legtöbb varázslónak, ha indulatba jön, de azonnal el is nyomta:


  –Kérdeztem valamit! Mire emlékszel, kölyök?


  –Kölyök? – Lidérc gúnyosan elhúzta a száját. – Túl sokan próbáltak már megölni ahhoz, hogy gyerek legyek.


  –Viselkedj, Lidérc! – parancsolta Mort. Mint úr a szolgára, úgy reccsent rá a csavargóra. Ám Lidérc kezelhetetlen volt:


  –Hallom, sokan nem örülnek Kartal hazatértének. Kapitány, te melyik hercegnek is fogadtál hűséget?


  Amron kapitány homlokán megrándul egy ér. A mágia most hatalmas erővel villant a testében, de visszafogta magát, és csak a hangja dördült ijesztően:


  –Hogy merészeled megkérdőjelezni a király iránti hűségemet?!


  Ám ekkor különös dolog történt.


  A torony megremegett.


  A falak hullámzani kezdtek, és éles reccsenés hangzott a fejünk felett, ahogy a keresztgerendák elpattantak. Mint villámcsapás, úgy ért a felismerés: a torony becsalt minket.


  Ras is erre juthatott, mert mély hangján parancs dördült:


  –Kifelé! Most!


  Villámgyorsan derékon kapta a mellette álló Lidércet, és egyszerűen fejjel előre kivetődött a legközelebbi ablakon, kitörve a rámát az üvegekkel.


  Fentről faldarabok hulltak ránk. Fola éles hangon sikoltott, ahogy a vállát felsértette az egyik.


  –Krash – intett Frellelon, és mágiával megfékezte egy pillanatra a lezuhanó plafont. Ám az ereje porszem volt az élő és dühös kőtömeghez képest.


  Zaher rémülten kirohant.


  A lábam szinte megbénult az ijedségtől. Varázsolni próbáltam, hogy Folát megóvjam, de Mort gondolkozás nélkül felragadott, és kirontott velem az ajtón. Zsigerből cselekedett, és én is ösztönösen megkapaszkodtam izmos nyakában.


  Épphogy kiértünk, szürke porfelhő csapott fel odabent. Az ajtó elé egy kőtömb zuhant.


  Ras újra kivetődött az ablakon. Hogy mikor ment vissza, nem láttam, de most Folát tartotta a keze között. Esés közben is az idős nő feje alatt tartotta a tenyerét, óvón, nehogy az betörjön.


  –Hol a kapitány? – üvöltötte egy katona. Az egész helyőrség rohant hozzánk.


  Bumm! Hangos csattanással lyuk robbant a falban.


  Pusztító Amron okkal kapta a nevét, nem volt akadály, ami megállíthatta. Ha nem talált utat, tört magának. Frellelon feltett kézzel, hátrálva jött ki, ő tartotta meg mágiával a gerendákat. Mikor kiléptek, és leengedte a kezét, hangos dörrenés hangzott bentről, ahogy leszakadt a plafon egy része.


  Ám ezzel még nem volt vége. A torony mint valami lassú, könyörtelen szörnyeteg, ívben felénk hajolt.


  A cselédek felsikítottak, az újoncok rettegve hátráltak, míg a helyőrség parancs nélkül is csatárfalat alkotott. A mágia fellobbant a testükben, és csak Amron parancsára vártak. Ha a torony ledől, mindenki meghal az udvaron, beborítja a kőzápor a helyet. De katonák voltak, akik mindhalálig küzdenek.


  Egyszerűen nem bírtam tovább.


  Túl sok volt az éjszaka rettegése, a sokféle sodró esemény, az ezernyi veszély. Érzelmileg kimerültem, eljutottam a határomig. Én csak egy lány voltam vidékről, nem pedig katona.


  –Elég! – kiabáltam a toronynak, és sírásban törtem ki.


  Nem varázsoltam, egyszerűen csak ki kellett üvölteni, ami a szívemen van.


  –Az én kastélyom is él, de sose viselkedne így! Nem akarna rám omolni! Elegem van ebből az egész nyomorult katonaságból! Békét akarok, könyveket, zenét! Három napja nem ittam teát! Érted?! Még teám sincs!


  Felzokogtam. Csak sírtam és sírtam, én, a kicsi szipoly a hatalmas kőtömeg tövében.


  A torony kőből volt, a föld eleme, hiába itatta át most a férfimágia, a teremtés kezdete óta az anyaföld része volt. Nem dőlt tovább, hanem megállt, és bizonytalanul ingott. Körülöttem lélegzet-visszafojtva figyeltek a férfiak.


  Ekkor a szél, az én élő, otthoni szelem vigasztalón felém libbent. Megcirógatta az arcomat, és elvitt egy könnycseppet a falnak, mintha ősi elem üzenne az ősi elemnek, az ő érthetetlen, megismerhetetlen nyelvükön, a valóság nyelvén. Csepp voltam az ő időtlenségükben, jelentéktelen semmiség a létezés tengerén.


  Felnéztem a toronyra, kisírt, könyörgő szemekkel, halálosan fáradtan.


  És a torony meghallgatott.


  Recsegtek a kövek, pergett a malter, ahogy visszazökkent az eredeti helyére a saját maradék mágiáját felemésztve. Aztán elnémult.


  –Köszönöm – mondtam megkönnyebbülve, és megtöröltem a szemem.


  Csak hatalmas késéssel jutottak eszembe a mágusok.


  Nagy levegőt vettem, és félénken megfordultam. Olyan döbbent tekintetekkel találkoztam, mint még soha. Egyszerűen nem hittek a szemüknek. Fáradtan vállat vontam. Már az sem érdekelt, ha szipolyként felkoncolnak.


  Hatalmas csend terült el az udvaron.


  –Valaki adjon teát ennek a gyereknek! – mondta rekedt hangon Amron kapitány. – Nekem meg pálinkát! Sokat.

  7. fejezet

  Bízni, de kiben?

  KAPTAM TEÁT, sőt az egész napot a konyhában tölthettem.


  Amron parancsnok szerint tűzromlásunk volt. Az első csata után előfordul, hogy egy mágus úgy érzi, tönkrement a benne lobogó mágia, és csak ül és bámul maga elé. Általában a leszakadt karok és a vér látványa okozza, de szerinte mi elkényeztetett úri disznók vagyunk, és egy kis lezuhanó plafon már megijeszt.


  Én bőgtem, Zaher teljes testében reszketett, Mort halálosan sápadt volt, Lidérc meg a gyomrára szorított kézzel, elszürkült arccal guggolt a földön. Meglepett, hogy így megijedtek, aztán eszembe jutott, hogy az öcsém is előbb égne meg, minthogy ráomoljon valami.


  Mind a négyen az asszonynépekhez lettünk küldve, hogy teáztassanak, vagy csináljanak velünk bármit, hozzanak helyre, mert egy férfi nem reszket, és főleg nem sír. Legföljebb, ha meghal a lova, tette hozzá engedékenyen Ras, akkor egy kicsit könnyezhet.


  Jalló, az alacsony homlokú gyógyítótanonc szerint akkor sem, mert egy férfi az legyen férfi, és inkább igya le magát. És ezt az egész kaszárnya halálosan komolyan megvitatta.


  Azt hittem, rosszul hallok.


  Azt, hogy megszólalt egy harci dob, senki nem értette. Nem fért bele a világképükbe, hogy ilyen megeshet, így nem hitték el, főleg, hogy hullák se voltak. Igazolta őket az is, hogy Amron kapitány nem korbácsolta meg az őröket, csak megrugdosta, mert hagyták az újoncokat részegen varázsolni a várban, és tetőt gyújtogatni. Noha a várban végzett mágia árt az épületeknek. Ezt ugyebár mindenki tudja.


  Lidércnek lett igaza, az egész merénylet egy kocsmai verekedés szintjére süllyedt.


  Rám se nézett, még annyira sem becsült, hogy veszekedjen velem.


  Mort nem sokáig maradt a konyhában, mintha zavarta volna a jelenlétem. Felmarkolt pár pogácsát és kiment, hogy irányítsa a tető javítását.


  Lidérc megvárta a kamillateát, aztán elvonult vele egy másik ablakpárkányhoz. Úgy fordult, hogy más ne lássa, és előhalászott a ruhája alól pár apró üvegcsét, töprengve megnézte kettő címkéjét, majd egy harmadikat választott, és a teába csepegtetett vele. Aztán a tarkóját is bekente a titokzatos folyadékkal. Meglepve figyeltem. Szerzett egy pokrócot, és ment, hogy szunyókáljon egyet valami eldugottabb sarokban.


  Zaher először beszélgetni próbált velem, de képtelen voltam rá, így szerzett nekem egy kis szárított komlót és macskagyökeret, és beleszórta a teámba, hogy az megnyugtasson, majd a cselédekkel elegyedett szóba.


  Bámultam az ablak mellől, ahogy a lányok tésztát dagasztanak, hatalmas fateknőkben ököllel nyomják, gyúrják. Ma sütötték meg az egész hétre való kenyeret. Nekem sok volt a nyüzsgés, de itt bent meleg volt, és egy megnyugtató világ, csacsogó lányok, ismerős zajok.


  Miután megittam a teát, a karomra dőltem, és behunytam a szemem.


  Kavarogtak a gondolataim.


  Kilgram király nem ismerte fel a vizsgán, hogy mi vagyok, sem pedig a torony után Amron kapitány. Vajon miért? Mi az, amivel összetévesztenek? Látszott, hogy tudni vélik, mi az oka a képességeimnek.


  Mort ösztönösen érzi, hogy nő vagyok. Már az éjjel is, amikor olyan közel táncolt, és föllobbant a vágyunk egymás iránt; mintha a teste tudta volta azt, amit az elméje nem. Volt valami csábító mindebben. Már Ras lován ülve is tudatosult bennem, hogy nő vagyok, és mintha ő is érezte volna, de neki kölyök voltam. Ám a délceg Morttal kölcsönösen illetlen gondolataink támadtak.


  Lidérc meg… Egy bosszantó barom!


  Ó, hogy a nyavalyába lehet valaki ennyire undok? Egy pillanatra kihagyott a légzésem az emlékre, ahogy a nyakamba lehelt. Borzongató volt, és míg Mort csak a testének engedelmeskedett, addig Lidérc nagyon is jól tudta, mit csinál. Ahogy cirógatta az ajtót, finoman végighúzva rajta az ujját, azt sugallta, velem is tehetné mindezt… A gondolatra is kimelegedtem.


  Elhessegettem az emléket.


  De máris jött újabb… A kalandom a dobbal…


  Akaratlanul megmozdultam, és az arcomat még jobban a karomba rejtettem, hogy ne érezzem a pírt a bőrömön. Még sosem történt velem ilyen. Testem illetlen pontjáról csak annyit tudtam, hogy Kimcse néne szerint gyakran kell mosni, és ha viszket, szóljak.


  A konyha nyüzsgő biztonságában végre felengedett a lelkem, és elszunnyadtam.

  Elég sokat alhattam, mert fülledt melegre és a sülő kenyér tömör illatára ébredtem, meg arra, hogy pisilnem kell. Éjjel már voltam egyszer, mialatt a fiúk ájultan hevertek, de azóta nem.


  Zaher és a kulcsárnő bizonyára kiment, mert a lányok élénken beszélgettek mögöttem. Már bántam, hogy elaludtam, mert szinte mindent megtudhattam volna a várról, a helyi pletykákról, ha ébren maradok. Olvastam egy balladát, amiben a gonosz szipoly így kémlelt ki minden titkot.


  De persze az élet nem ballada. Leginkább az érdekelt volna, gyanús lettem-e a lányoknak az éjjel, és mit szólnak a katonák hozzám és a toronyhoz.


  Ehelyett megtudtam, hogy Rast északról, a háborúból rendelték haza, mert ő híres „begyűjtő”, és mekkora dolog, hogy ennyi felnőtt újoncot össze tudott szedni. A hegyekbe is elment értük, sőt, feltúrta a börtönöket. Állítólag valakit az akasztófa alól mentett meg, aki egy nemesi család több hölgytagjával is szeretkezett, de rajtakapták. A cselédek rajongtak Rasért. Telente mindig itt állomásozott a sereg, és ő volt a kedvencük, főleg, hogy nőtlen volt.


  Erdon herceg huszonöt esztendősen öregebbnek tűnt nála, és kemény, indulatos férfi volt. Az egyik idősebb cseléd mesélte, hogy valaha Erdon úgy tudott nevetni, hogy az udvaron is áthallatszott az öblös hahotázása. Aztán Szol herceg meghalt, és neki húszévesen át kellett vennie a sereg vezetését.


  Halkan sóhajtottam. Nagyon nem akartam találkozni Erdon herceggel. Kartallal meg főleg nem.


  Megmoccantam. A bensőm egyre jobban feszült, de nem akartam felkeresni az árnyékszéket. Nemcsak a lelepleződés miatt, hanem mert felfordult a gyomrom tőle. Be kell látnom, túlságosan is grófkisasszony vagyok ahhoz, hogy egy katonai kaszárnyában a húszlyukas, csoportos illemhelyen a lyuk fölé guggoljak, majd a sós vizes vödrökbe tett, botra tűzött, közösen használt szivaccsal…


  Fúj! Megborzongtam.


  Soha! Inkább a halál.


  –Roan úrfi? Ébren vagy? – kérdezte Lina, a kancsós lány. Bizonyára mocoroghattam, hogy felfigyeltek rám.


  Kinyitottam a szemem, és látványosan ásítottam egyet.


  A lányok csillogó szemmel egymásra néztek, úgy tűnt, tetszem nekik, és nem gonosz szipolynak tartanak. Szerintem női szemmel kifejezetten szép lehettem, az öcsém is gyönyörű volt a kék szemével és szőkésbarna, göndör fürtjeivel.


  –A kulcsárnő kérte, ha felkeltél, vigyünk fel a szobájába – monda Lina. Az arcán a vörös aláfutás már kékes színben játszott. Az ilyen veszélytelen sebeket nem gyógyítottam meg, túl feltűnő lett volna.


  Haboztam.


  Amron kapitány egyértelműen megmondta, hogy a cselédszálláson férfinak nincs keresnivalója. Ám kis gondolkozás után inkább hallgattam. Lehet, hogy Fola asszony gyógyítást szeretne? A válla vérzett, erre tisztán emlékszem.


  Követtem a lányt.


  A konyha végében egy egyenes, meredek lépcső vezetett fel a cselédszállásig. Az emeleten három ajtót láttam, ebből kettő nyitva állt. Az egyik terem a lányok csoportos szállása volt. A lenti főzések miatt langyossá vált a padló, így nem használtak ágyat, hanem a szalmazsákok a földön hevertek glédába rakva egymás mellett. A fal tövében nagy faládák álltak az ünnepi ruha és más személyes holmi tárolására, de ezen kívül üres volt a helyiség.


  A másik teremben hosszú polcsorokon dunyhák, háztartási eszközök, függönyanyagok közepette két cselédlány pakolt. Éppen pár fekete szövettekercset rámoltak le egy fenti polcról. Valószínűleg abból varrják majd az egyenruháinkat.


  Lina bekopogott a harmadik ajtón, majd benyitott.


  Egyszerűen berendezett, de szép szoba fogadott. Itt már ágy, asztal és szék is állt. Az ágy felett festetlen lenvászon baldachin csüngött, hogy a tetőről ne hulljanak férgek a takaróra.


  Fola asszony az asztalnál ült, és az elszakadt ruháját varrta. Más öltözetet hordott, egy barna, mellkötényes holmit, és csak az asztalon lévő véres tál víz és a gyolcsok tanúskodtak arról, hogy megsérült.


  –Vidd ki, Lina, és mosd ki!


  A lány szorgosan felkapta, rám mosolygott, és kiment.


  –Csukd be az ajtót! – parancsolta a kulcsárnő.


  Kicsit haboztam. Ha én férfi vagyok, semmiképp nem lehetek zárt ajtó mögött egy nővel. Még egy idősebb cseléddel sem. Végül becsuktam. Az volt a gyanúm, a cselédlányok jobban félnek tőle, semmint beárulják az „erkölcstelenséget” Amron kapitánynak.


  –Fáj a vállad? Meggyógyítsam? – kérdeztem. Ez a gyógyítás már az életerőmből megy, de most aludtam, így talán a szervezetem nem kezdi felemészteni önmagát.


  –Nem kell! – A hangja ellenségesen csattant. – Ras mágus figyelmes, bizonyára meg akarja majd nézni a sebet. Nem tűnhet el. Szökj meg, vagy halj meg mielőbb, mert ha kiderül, ki vagy, ő Vérbálba megy. Ras jó ember, többet érdemel ennél.


  Nyeltem egyet. Erre eddig nem gondoltam. Ras gyűjtött be, övé a felelősség, hogy egy ilyen szörny, mint én, a várba juthatott.


  –Hallgatok róla, hogy ki vagy, ha megkapom a vizeletedet és a bélsárt.


  –A mit?!


  –A körmöd és a hajad is kell, ha vágsz belőle.


  Összeráncoltam a homlokomat. Gyógyítani nem tud vele, azt csak aktív erővel lehet.


  –Miért kell neked?


  –Nem mindegy? Nem vagy olyan helyzetben, hogy kérdezz. Most el tudod végezni itt a dolgod – intett a háta mögé az ágy felé. Megláttam mellette egy éjjeliedényt. – Foglald el a herceg szobáját, amíg nincs itt. Már betettem oda egy paravánt és egy éjjeliedényt. Fedd le, és rendszeresen kiürítem.


  Úgy feszült a hasam, hogy sírni tudtam volna, mégis a fejemet ingattam:


  –Nem. Atyám szerint sohase menjek bele olyan üzletbe, amit nem látok át. Mire jó neked?


  Fola asszony a réztűt nézte, és hidegen hallgatott. Azt várta, hogy beadjam a derekam.


  Ám én ahhoz voltam szokva, hogy terménykereskedőkkel tárgyalok. A falum téli élelme múlott azon, hogy gyümölcsért vagy finom hímzésekért gabonát szerezzek, és minél jobb áron.


  Némán vártam.


  Ő is várt.


  Az idő telt, végül én szólaltam meg:


  –Ha így, hát így. Nem szeretem, ha zsarolnak. Inkább az árnyékszéket választom. És még egy dolog, Fola fiam! Hiába hiányzik valami a lábam közül, akkor is nemesi házból való vagyok. Most a sebed miatt elnézem, de legközelebb nem tűröm el, hogy ülni merészelj a jelenlétemben.


  Fola asszony érdeklődve rám nézett, aztán öregesen felnevetett; apró, száraz kis hang volt, mintha pergamen súrlódna.


  –Bátor kis szipoly vagy, több benned a tűz, mint a legtöbb férfiban. De ez kevés, nincs igazi hatalmad. Most pedig ide a vizeletedet, ahogy a többiekét, vagy sikítani fogok, és elmondom a kapitánynak, ki vagy.


  Tudtam, megteszi.


  Szó nélkül az éjjeliedényhez mentem, és megtettem, amit tennem kellett. Ám a kíváncsiság akkor is kifúrta az oldalamat. Többiekét? Kiknek a vizeletét gyűjti még?


  Váratlanul megértettem:


  –A lányokét is gyűjtöd. A várban csak női szolgálók vannak – bukott ki belőlem. Aztán hirtelen rájöttem másra is. – A lovak mind kancák, egyetlenegy mént se láttam.


  –És a kutyák is szukák. – Fola elismerően bólintott. Kíváncsian várt.


  –Kiegyensúlyzod a férfimágiát! – mondtam döbbenten.


  –Igen. A katonák mágiája élővé tesz mindent. Ahhoz, hogy ne omoljanak le a tornyok, és ne kelljen költözni, ki kellett találnom valamit.


  –De a cselédek igétlenek, ez az erő kevés kellene, hogy legyen. Mi bilincseli le még a tornyokat?


  Fola szeme indulatosan megvillant:


  –Teszem, amit tennem kell! Negyven éve itt élek, itt temettem el a babáimat! Csak kis szipolyok születtek, míg ki nem apadt a méhem. Ha a katonákat máshová viszik, hova kellek? Ez a vár az életem! Hallgatok, ki vagy, ha megkapom, ami kijön belőled. Világos?!


  Rémülten bólintottam a dühös kitörésre.


  Csak a fejével intett, hogy kotródjak. Kimenekültem a szobából. Folát éjjel hősnek láttam, pedig csak az érdek vezette. Vajon vannak hősök ezen a nyomorult, kegyetlen helyen? A lelkemre ült az üresség, egy balladák nélküli, könyörtelen világ visszfénye.

  A vár mindennapi élete ijesztő volt.


  Leültem az árkád alatt húzódó padra gondolkozni, de aztán csak döbbenten bámultam a fiúkat.


  Ion, az egyik kovácsiker ledobott a tetőről egy üszkös deszkát, ami majdnem eltalált pár katonát. Szemtelenül vállat vont, amikor rászóltak. Lenézte őket, ahogy életerős fiúk szokták a gyengéket, mert a várőrség mind hadi sérültekből állt.


  Erre Zaher két bátyja, Orlan és Menter kivárták, mikor jön le, és elkapták, hogy móresre tanítsák. Hiába hiányzott Orlannak a csípője széle, és hiába volt Menternek fából csuklótól lefelé a jobb keze, attól még úgy leteperték az izmos kovácslegényt, hogy az moccanni sem bírt.


  A lóitatóba nyomták a fejét, amiben kútvíz volt. Ion lenyelt pár kortyot, majd a torkát szorongatva, sugárban hányta ki az élő vizet, miközben a katonák röhögtek.


  Utána egy másik katona Lidércet próbálta elkapni, amiért nem dolgozott.


  Ám kés villant, és a csavargó megvágta a férfi karját. Nem mélyen, épphogy csak megkarcolta, de kiserkent a vér.


  –Hé! Hogy mersz a társad ellen fegyvert használni! – csattant Orlan felháborodott hangja. – Csak móka volt!


  –Én is csak vicceltem. Különben már halott lenne. – Lidérc felvillantott egy gonosz félmosolyt. – Milyen jó, hogy mind értjük a tréfát!


  Többet nem próbálták elkapni.


  Amron kapitány mindezt látta a várfalon körbefutó gyilokjárón állva, miközben Jallóval egyeztetett valamit, de különösebben nem érdekelte, mert nem varázsoltak, és mindenki élve maradt. Egyszerűen tovább beszélgetett.


  Ilyenek a férfiak egymás között?


  És én még azt hittem, a legfőbb szenvedés, ha a rokonoknál járva Finonával kell egész nap a szalonban hímeznem. Ó, bárcsak ott lehetnék! Soha többé nem fog zavarni, ha vihogva vágykendőt hímez valamelyik hódolójának.


  Délután Ras kivezényelt egy csapat katonát fát vágni. A két gyógyító is elkísérte, és minket is vittek.


  Jó érzés volt kilépni a várból. A felhős, szürke ég alatt az erdő fenyegető, sötét tömegnek hatott, ám a szabadulás útja mégis arra vezetett.


  –Nem kéne balta? – kérdeztem bizonytalanul Zahert, miközben csapatosan átbaktattunk a vár körüli hatalmas tisztáson.


  –Balta? Minek? Otthon nem használtál mágiát? – Mort a másik oldalamon haladt, és most kíváncsian rám nézett.


  –Nem, inkább elnyomni igyekeztem. Jó mélyen.


  Fogalmam sincs, miért vörösödött el a fülem. Semmi frivol dolgot nem mondtam, mégis úgy éreztem, mintha igen.


  Ha Morttal egy bálon találkoztam volna, miközben lányruhát viselek, és ő felkér, akkor is kissé zavarba jövök. Ám így, hogy láttam azt, és az éjjel a dob mámorában az arcára kiülő szenvedélyt, egyszerűen fellazultak az illendőség merev szabályai. Nem tudtam hová nézzek, hová tegyem a kezem, akaratlanul is izgatottan feszengtem.


  Próbáltam felölteni egy udvarias mosolyt.


  Mort láthatóan beszélgetni akart.


  –Izgalmas lehet, hogy élő a völgyed. Nálunk odahaza a keleti hegyekben csatát se vívtak, és mágusok sem laktak. A favágást vagy a disznóperzselést mindig tűzzel oldottam meg, úgy sokkal gyorsabb. – Mort legyintett. Volt benne valami kis fennhéjazás, de jól állt neki. – Körülöttem sosem vált élővé semmi. Úgy hallottam, csak akkor van ilyen, ha máguscsaládok évekig egy helyen élnek és aktívan varázsolnak.


  –Igen, vagy háborúznak. Azt beszélik, az Északkeleti-átjáró is él már.


  –Nem lesz könnyű a fronton. De te lenyűgöző voltál a vizsgán! Milyen érzés az ősmágia?


  –Ó, annyira jó! Mintha eggyé válna az ég és a föld! – Elmosolyodtam. Annyi baj közepette teljesen elfelejtettem a dolgot, pedig különleges élmény volt.


  –És hogy hívtad elő?


  –Nem tudom, csak úgy megtörtént.


  –Máskor is volt ilyen? – kérdezte kíváncsian Mort. Miközben kikerült egy kődarabot, a karja hozzám ért. Zavarba jöttem, még sosem beszélgettem ennyire vonzó férfival.


  –Most először éreztem ilyet. Azt sem tudom, mitől lehetett. Szerinted mi okozza?


  –Az ilyen titkokat a gyógyítók tudják, vagy még ők sem. – Mort vállat vont. A barna szemében kifényesedtek az apró zöld pöttyök, ahogy rám mosolygott. – Úgy hallottam, Farkasföldi Frellelon az egyetlen a várban, aki nem csak tűzmágiára képes. Te is tudsz másféle dolgokat? Mármint a saját mágiáddal?


  –Hé, Szépseggű Roan! – kurjantott mögöttem Lidérc. A megszólításra kitört körülöttem a röhögés. Azt hittem, elsüllyedek a szégyentől. – Én is kíváncsi vagyok ám a gyenge pontjaidra. Mondd hangosabban, hogy mind halljuk!


  Megpördültem:


  –Hogy merészelsz kigúnyolni?! Én egy igazi…


  –Tudom, ősi nemes vagy. És azt hiszed, ez egy rohadt bálterem. – Lidérc rám pillantott, aztán farkasszemet nézett Morttal. – Ma éjjel aludni szeretnék, Mort.


  Mort szép arca megfeszült, de mivel Lidérc nem mondott többet, így nem tört ki a dühe. Éreztem, hogy kettejük között valami néma párharc zajlik.


  Gyenge pontok. Most jutott el az agyamig a mondat.


  Nem, Lidérc téved. Neki mindenki ellenség. Ez életem első beszélgetése Morttal, és kedvesen irántam érdeklődött. Mi ebben a rossz?


  –Nem érzitek? – Zaher a másik oldalamon ment, és most elcsuklott a hangja.


  Kérdőn a vézna fiúra pillantottam, aki aggódva az erdőt leste. Ahogy a fákra néztem, azonnal megéreztem én is, miről beszél.


  Az erdő élt, de nem volt mágiával leláncolva, mint a vár.


  –Mi bajod? – kérdezte értetlenül Mort. Láthatóan ő nem érzékelte, ahogy a többi fiú sem.


  Odaértünk az erdőhöz, és egy kőhajításnyi távolban megálltunk. A legnagyobb fák a szélen álltak, és az őszi elmúlástól vérvörössé vált levelek minket figyeltek. Nem egyenes sáv volt az erdő széle, hanem hullámos, ami olyan érzést keltett, mint egy harci sor, ahol csak a legerősebbek élték túl.


  Ras elordította magát:


  –Figyelem, újoncok! Ti itt maradtok. Senki sem varázsol! A fák csak akkor látnak, ha mágiát használtok, és akkor támadnak. Mi bemegyünk, Frellelon gyógyító kiválasztja a jó méretű fákat, majd kidobjuk őket. Három fát szedünk ki. Csak annyi a dolgotok, hogy megfogjátok, és a vár mellé viszitek. Világos? Nincs mágia, és nem léptek az erdőbe!


  –Igen, uram – felelte a csapat.


  –Hogy érti, hogy kidobják? – dünnyögtem, de senki nem felelt.


  Jalló mellettünk maradt, míg Ras és a nyolc katona követte Frellelon mágust. Zaher két bátyja örömmel összekoccantotta az öklét, látszott, nagyon lelkesek.


  Frellelon elegánsan megemelte a sárga, mintás kaftánját, ahogy átlépte az első fa karnyi vastag gyökerét, és beljebb ment az erdőbe. Nekem kihagyott a lélegzetem, ahogy láttam, hogy a hatalmas fa levelei megbillennek, noha szél nem fújt. Belegondoltam, hogy ha szökni akarok, ezen az erdőn át kell megtennem, és máris félelem töltött el.


  Frellelon megállt egy fa előtt. A katonák tisztes távolból körbevették a fát, de háttal álltak neki. Ras megkerülte, és velünk szemben a fa másik oldalára állt. Nyújtogattam a nyakam, hogy jól lássak. Látszott, nem először csinálják.


  Ras tett egy lassú karkörzést, a háta mögül indította, és előrehozta a karját, majd a tenyerét kifelé fordítva mellkas magasságba helyezte, és tíz körmét összeérintette. Amilyen lassú volt a mozdulat, olyan gyors lett a vége, ahogy ellökte maga előtt a tenyerét.


  –Krash! – üvöltötte mély, hörgő torokhangon. A tenyeréből lángpengeként tört ki a tűz, és mint éles kard, úgy csapódott a fa törzsének. Átégette a tövet.


  A fa azonnal támadott, le akart sújtani, de ekkor Frellelon varázsolt. A törzs megcsavarodott, és az égésnél megrepedt. Frellelon újra és újra varázsolt, könyörtelen párharcot vívott a fával, hogy kitépje. Közben a katonák tűzlabdákkal megfélemlítették a környező fákat, melyek lecsapni próbáltak. Ras a gyógyítót védte, nehogy elkapja más fa vagy egy alattomban feltörő gyökér. Rémülten bámultam ezt a nyers, kegyetlen pusztítást.


  Anya mindig megsimogatta a kivágásra váró fákat, és bocsánatot kért tőlük. Néha láttam, hogy a kandalló mellé tett tűzifának is suttog valamit. Mágiája lágyan belesimult a természetbe. Ám ebben a favágásban volt valami bestiális.


  Frellelon győzött. Hiába kapaszkodott szívósan a fiatal tölgy a gyökerekkel, és hiába csapkodott az ágakkal, sikerült az égett törzsnél megroppantani. Olyan recsegő hang hallatszott, mintha hatalmas gerinc roppant volna, majd a következő parancsszóra felrepült a fa, és hatalmas csattanással a lábunk elé zuhant.


  A kitépett tölgy pár pillanatig még mozgott a földön, mint valami döglődő, szerencsétlen állat, majd elszivárgott belőle a mágia, és némán várta a sorsát.


  –Ó, ez lenyűgöző volt! – mondta hatalmas örömmel Jalló. Szerintem inkább borzalmas, de nem mertem megszólalni. – Vigyétek!


  Jalló kiválasztotta a fiúk harmadát. Azok előrerohantak, és megragadták a fát.


  Láttam, hogy Lidérc a sürgölődést kihasználva mint árnyék suhan az erdőbe.


  Észbe kaptam. Most volt itt az alkalom a szökésre! Ám a józan ész is megszólalt: se pénz, se tarisznya nincs nálam. Ráadásul ez az erdő…


  Ebben a pillanatban újabb parancsszó harsant. Frellelon már a következő fát támadta.


  Oldalvást az erdő felé sunnyogtam. Majd a rettegést elfojtva beléptem a fák közé. Szinte a gerincemen éreztem a leheletüket, olyanok voltak, mint valami meglapuló vérszomjas állatok. Nem igaz, hogy nem látják a mágusokat. Látják, csak nem támadnak, ha nincsenek megtámadva. Óvatosan kerülgettem a föld alól kiálló gyökereket, nem léptem rájuk, nehogy megzavarjam a törékeny békét.


  Mikor beljebb értem, futni kezdtem, figyelve, nehogy ág reccsenjen, avar zörrenjen. A zajokból ítélve végeztek a második fával is.


  Jóval beljebb értem, aztán meglepetésemre megláttam Lidércet egy bokor mellett. Nem menekült, hanem a földet nézte, majd leguggolt és megérintett valamit.


  –Rosszul vagy? Mit állsz ott? Mindjárt rájönnek, hogy megszöktünk! – odaszaladtam hozzá.


  Lidérc guggolva maradt, de úgy nézett fel rám, mintha elmeroggyant lennék.


  –Fényes nappal tíz mágussal a seggedben szökni akarsz? – kérdezte hitetlenkedve. – Ismered egyáltalán az erdőt? Még nem kaptuk meg a vizsgáért járó aranyakat. Van más pénzed? És ha van, miből gondolod, hogy nem szúrlak le érte?


  Lidérc megcsóválta a fejét, majd újra a földre meredt. Látszott rajta, én csak mellékes bosszúság vagyok.


  A kavicsos-agyagos talajon volt egy puha földdarab, amiben patanyomok rajzolódtak ki. Nem egy lóé, hanem többé. Összeráncoltam a homlokomat:


  –Miért járkál egy csapat az erdőben, ahelyett, hogy az úton menne?


  –Ezt én is szeretném tudni. Tegnap délután esett. A nyom éjjeli lehet, még sáros volt a talaj, amikor a lovak ráléptek. – Megérintette a nyomokat, majd összedörzsölte az ujjait. – Ha ma napközben keletkezett volna, a pereme nem lenne ilyen éles. Oldalirányba mentek, megkerülték a várat.


  –Talán csak gombászni voltak, ennyiből nem tudhatjuk.


  –Lóval? Éjjel?


  –Errefelé furcsák a népek. Rendes várat is magaslatra építenek vagy út mellé, ahol őrizhet valamit. Minek egy vár egy erdő közepébe?


  Lidérc felnézett, és meglepetésemre elismerő volt a pillantása.


  –Jó a szemed. Ez nem vár volt, hanem várbörtön. Csak a közrendű szipolyokat vitték a Pirra-szigetre, a nemesasszonyokat nem. Kilgram király fiatal volt, és csak úgy tudta leverni a lázadást, hogy megígérte a nemeseknek, ha szipoly az anyjuk vagy a feleségük, az itt, a városhoz közeli várban maradhat, ha elárulja a lázadókat.


  Megdöbbentem. Milyen szörnyeteg király Kilgram!? Már azt is értettem, hogy Fola kulcsárnő miért jött rá, mi vagyok. Ki tudja, hány évtizedig etetett magamfajtákat…


  –Honnan tudod mindezt?


  –A nagyanyám itt raboskodott. Sokan az évek múlásával megölték magukat, de ő kitartott – felelte komoran Lidérc. – A kút épületében van egy lépcső. A fürdőház a mélyben maga a lávakővel kirakott börtön. Már üres.


  –Találkoztál vele?


  Lidérc bólintott. A szeme elsötétült.


  –Gyerekként imádtam, ám megpróbált a szökéséhez felhasználni.


  –Ki nem tett volna másként? Te sem örülsz, ha rab vagy. – Vállat vontam.


  Lidérc úgy rám meredt, mintha ez még soha nem jutott volna az eszébe. Gyerekként biztosan másképp élte meg. Zárkózott arccal visszafordult a nyomokhoz.


  –Az éjjel gyorsan vágott az elméd, Roan. A kötelet csapdaként tették oda, hogy elhagyjuk a várat. Ha nem állítasz meg, az itt lesben állók lemészároltak volna minket.


  –Lehet. Kíváncsi lennék, hogy mágusok vagy igétlenek voltak-e – mondtam tűnődve.


  –Ez miért fontos?


  –A dobot mágus indította el. Ha csak lefizették, akkor igétlen a megbízó, és ezek is igétlenek voltak. Ha viszont ők is mágusok… – elhallgattam.


  –Akkor talán velünk laknak, akik el akarnak veszejteni. – Lidérc komoran felállt. – Amron kapitány eltussolta az ügyet. Lehet, hogy csak a bőrét félti, de az is lehet, hogy bosszút akar állni Kartalon. Szol herceg mennyasszonya Amron nevelt lánya volt. Mivel a herceg meghalt, így Amron nem került be a királyi családba. Ki gyanús még?


  Elgondolkoztam.


  –Frellelon gyógyító. Amikor mágiával lepecsételte a tornyokat, nem vett észre egy szép nagy harci dobot nem messze az ajtótól. Lehet, nem nyitott be az épületbe, de azért ez elég különös.


  –A Farkasföldiek Erdon herceget támogatják. És még? Gondolkozz, Roan! Hallottam, miket beszélgettél Zaherrel. Az elméd olyan, mint egy penge. Nem csoda, hogy Ras úgy pátyolgat.


  Meglepett a dicséret, és nagyon jólesett. Ám Ras nevére összeszorult a torkom. Haboztam, de kimondtam:


  –Ras is gyanús. Északról, Erdon seregéből jött. Este odaadott egy tőrt. Azt mondta, semmiképp ne hagyjam el a várat, mert nem akarja a hullámat az erdőben keresgetni. Azt hittem, miattad mondja, de akár a merényletről is tudhatott.


  Lidérc bólintott, és előhúzta Ras tőrét az inge alól.


  –Ezt elvesztetted az éjjel.


  –Tudtad? De ha tudtad, miért kérdezted?! – kérdeztem ingerülten. Ahogy kimondtam, rájöttem: vizsgáztatott. Arra volt kíváncsi, hazudok-e. Dühösen elvettem a tőrt.


  Ám a hirtelen mozdulattól összeért az ujjunk. Mint valami apró villám, olyan volt, ahogy a mágia felszikrázott mindkettőnkben.


  Lidérc döbbenten meredt rám.


  Mintha a természet is némán megpendült volna. Az eddig néma erdőben felrikkantottak a madarak, és izgatottan csipogtak.


  Egyszerre néztünk fel a fára. Ám az nem támadott. Sőt, a mellettünk lévő bokor is kíváncsian nyújtózott. A természet megfeledkezett arról, hogy mi betolakodók vagyunk, és érdeklődve várt.


  Zavartan pislogtam.


  Mi volt ez?


  Lidérc kinyújtotta a kezét, és én beletettem az enyémet. Nem tudom, miért bíztam benne, sem azt, miért nem féltem a fáktól. Egyszerűen csak bíztam.


  Most nem történt semmi, másodszor már nem lobbant fel a mágiánk. Bár kissé zavarba ejtő volt, ahogy meleg kezében tartotta a kezemet, és főleg, ahogy engem bámult.


  –Van benned valami. Mindenki érzi. Valami nyugtalanító, de valami csalogató is. Olyan vagy, mint a méhkas. Tele a méz ígéretével, de… – Nem fejezte be, hanem fürkészően méregetett.


  –De szúrós méhekkel is? – leheltem. Én is őt méregettem. A szakadt ruháját, a fekete, tömött haját, amibe oly jó volt beletúrni, és a fekete, szomorú szemét.


  –Érzem, amikor figyelsz, Roan. Minden ösztönöm azt súgja, veszélyes vagy. A többiek nem veszik észre, mert ostoba fajankók, de minden lélegzeted hazugság.


  Árulón megrezzent az ujjam. Csak apró rezzenés volt, de Lidérc kedvességét mintha elfújták volna. Közelebb rántott a kezemnél fogva, és belehajolt az arcomba. Vérszomjasan sziszegte:


  –Ha megpróbálsz hátba támadni, megtudod, milyen a Vérbál, csak bál nélkül!


  Levendulaillata volt. Miért van egy ijesztő gyilkosnak ilyen jó szaga? Ettől sokkal dühösebb lettem, mint attól, amit mondott.


  –Mondd, tudsz levegőt venni fenyegetés nélkül?! Ha meg akarlak ölni, hidd el, nem hátulról teszem! Nagyon is szemből jövök! – Miután kimondtam, éreztem, hogy volt valami érzéki a hangsúlyomban. A bennem lakó szipoly igencsak kíváncsi volt, milyen érzés lenne lenyomni őt.


  Lidérc szeme összeszűkült. Nem az a fickó volt, akinek büntetlenül ilyet lehet mondani.


  Ám ekkor csörtetés hallatszott. A mágusok futva kerestek minket. Lidérc villámgyorsan elengedett, és eltaposta a patanyomokat.


  –Maradj nyugton, és hallgass! – A zsebébe nyúlt.


  Nyeltem egyet. Lehet, hogy ő kivágja magát, kibelezve mindenkit, de én biztosan esélytelen vagyok.


  –Megállni! – ordította Ras. Futva érkezett Jallóval és négy katonával. Azonnal körülvettek minket.


  –Valami baj van? – kérdezte csodálkozva Lidérc. Nyugodtan álldogáltunk.


  –Mit kerestek itt?!


  Lidérc kinyújtotta a tenyerét. Négy gesztenye hevert rajta.


  –Szedtünk párat. Tegnap szétverték azok a barmok az asztalokat, ma meg még nem kaptunk enni. Mindjárt sötétedik.


  Jalló tanonc a térdére görnyedt. Egy pillanatra azt hittem, a nyomokat nézi, és megijedtem, de aztán csak lihegett, látszott, nem szokott hozzá a futáshoz. Valószínűleg Frellelon mágus körül a futkározás nem elég elegáns.


  Ras gyanakodva körbenézett az erdőben, rámeredt a felettünk lévő fákra – egyik sem volt gesztenye –, aztán engem is megszemlélt.


  –Tényleg gesztenyéztetek? Ketten?


  Vállat vontam, és elegánsan hallgattam. A férfiak gyűrűje fojtóhurokként vett körül minket.


  –Igen. Bejöttem utána – felelte helyettem Lidérc. – Mégse hagyhattam Szépseggű Roant egyedül kóborolni.


  A katonák felröhögtek a jelzőre. Ras is elnyomott egy vigyort.


  Ingerülten felcsattantam:


  –Mi lenne, ha nem gúnyolódnál velem?!


  –Mi bajod? Tényleg szép a feneked, olyan kis kerek. Igazam van, Ras mágus?


  Ras egy pillanatra zavarba jött, aztán emelt hangon közölte, hogy mindkettőnk hátsóját szeretné látni, ahogy a vár felé tartunk, de azon nyomban, vagy igen hosszú éjszakája lesz a gyógyítóknak.


  Lesújtó pillantást vetettem Lidércre, aki csak kajánul vigyorgott.


  Nyugtalanul indultam vissza. Lidérc könnyen veszi a dolgot, de ha igaz, amit sejt, akkor nem az öcsém késlekedése a legnagyobb problémám.


  Ki akar megölni minket?

  Az este nyugodtan telt, még úgy is, hogy mindenhol és mindenkinél összeesküvésre utaló jeleket kerestem.


  Ras bement a várba. A fiúk a fákat gallyazták a vár mellett, minden ágat levágtak, hogy mindössze a rönk maradjon. Amikor besötétedett, lobogó tábortűz mellett folytatták. Amron kapitány sürgősen be akarta fedetni az épületet, még mielőtt hosszabb eső jön. Itt bármilyen tetőt rakathatott, nem voltunk zsúfolt városban. Két katona őrizte a munkát. Elvileg a kószáló farkasoktól védtek minket, gyakorlatilag Lidércet figyelték.


  Én csak rövid ideig segítettem a gallyazásban, mert Mort ledobta az ingét, és izmos teste kissé elvonta a figyelmemet. Majdnem beleállítottam a baltát Ion karjába, aki pont az előttem lévő ághoz nyúlt. Ian, a testvére ekkor emelt hangon javasolta, hogy inkább a várban tegyem hasznossá magam. Így aztán rákérdeztem a konyhán az estebédre.


  A cselédek kuncogva sürgölődtek körülöttem. A frissen sült kenyérből vágtak egy hatalmas karéjjal mindenkinek, azt vitték ki a vár mellé. Nem engedték, hogy segítsek, mert az nem férfimunka. Megnyugtatott, hogy a gyógyításaim ellenére sem jöttek rá, ki vagyok; vagy ha igen, jobban féltek Fola kulcsárnőtől, mint a Vérbáltól.


  –Zaher és Lidérc dupla adagot kapjon! – parancsolta Ras, aki kijött újra, hogy megnézze, hogy állunk a gallyazással. – Fel kell hizlalni őket, mielőtt csatába mennek.


  Evés után Ras úgy vélte, mára eleget pesztrált minket az őrség, így visszavitte a csapatot a várba, és beparancsolt minket a Tanoncok Tornyába.


  A toronyban az alsó szint háromnegyede egyetlen teremből állt, melynek a nagy részét elfoglalták a fapadok és asztalok. A falon fáklyák égtek; jobbra egy polcos szekrényen csizmazsírozó tégely, kovakő, rongyok, gyertyák és más napi használati tárgyak álltak szép rendben. Mellette a földön mindenki batyuja, utazóládája, egyéb holmija. Megörültem a tarisznyámnak, azonnal fel is kaptam.


  Az ajtóval szemben a falba épített hatalmas kandallóban már lobogott a tűz. Mellőle nyílt a herceg szobája, nyitva állt az ajtaja. Benéztünk mind. Jó meleg áradt bentről.


  Hét ágy állt: hat a személyes testőrségnek, egy a hercegnek. Mindet előkészítették, a cselédek hímzett takarókat terítettek rájuk, míg a hercegét roskadásig rakták puha prémekkel, és egy hatalmas, díszes utazóláda is várta, hogy megérkezzen. Valószínűleg a királyi várból hozatták át, ahogy a virágmintás fémállványt a mosdóval, és a díszes gyertyatartót. A kandalló mellett egy öblös, óarany karosszék és egy aranyozott kis asztal várta, míg a fal mellett egy mellig érő íróasztal, papírral és tollszárral.


  Stílusban semmi sem illett össze, de az egészben érződött valami nyers hatalom, annyira, hogy feszengve léptem be. Zaher tétovázva követett. Odabent három gyertya világított. Megláttam a falhoz támasztva a sárkányos paravánt.


  –Szerinted alhatunk itt? – kérdezte bizonytalanul.


  –Nemesek vagyunk. Az istenek adta jogunk, hogy itt aludjunk – feleltem. Próbáltam határozottnak tűnni, és elfoglaltam az egyik ágyat. – A herceg úgyis bevesz a testőrségébe.


  Zaheren látszott, hogy ebben erősen kételkedik, de azért ő is beljebb jött.


  Mort megállt az ajtóban. Nehéz utazóládáját fél vállra vette, így az izmai úgy kidomborodtak, mint a festményeken a Tűzistené, aki vállán vitte a csillagokat.


  Összetalálkozott a tekintetünk, és éreztem, hogy az arcom kigyúl.


  Zavartan nyeltem egyet, a tenyerem megizzadt, és kínomban a zekém alját kezdtem gyűrögetni, ahogy lányok a hódolójuk előtt a ruhájuk díszeit babrálják. Későn kaptam észbe, hogy milyen kínos, amit csinálok.


  Mort hosszan nézett. Zahert észre sem vette, csakis engem bámult. Nyeltem még egyet és arra gondoltam, egy szobában ővele… Vajon ruhában szokott aludni, mint a parasztok, vagy levetkőzik, mint a nemesek? Látni őt félmeztelenül mindennap…


  Elakadt a lélegzetem a gondolatra.


  Szerintem neki is hasonló juthatott eszébe, vagy még rosszabb, mert férfinak hitt. Az arcán erős zavar tükröződött. Sarkon fordult, és szó nélkül elment.


  Lesütöttem a szemem, és hálás voltam Zahernek, hogy nem tette szóvá. Hogy lehetek ennyire béna, ennyire lány Mort jelenlétében?


  Gyorsan elkezdtem a tarisznyámat rendezgetni, kipakoltam belőle pár dolgot.


  –Frellelon gyógyító holnap talán kiválasztja a tanoncait – mondta Zaher. – Ne aggódj, akkor csak a ma éjjelt kell itt kibírnod.


  Sóvár hangja hallatán rájöttem, azért hozza mindig szóba, mert bizony ő nagyon is oda vágyott.


  –Lehet, hogy te is gyógyító leszel.


  –Nem, biztosan nem. A bátyáim nem akarják. Igazából annak sem örülnek, hogy veled barátkozom. Majd ne említsd nekik, hogy csak ketten vagyunk a szobában – mondta szorongva.


  Bólintottam, és éreztem, nem örülne, ha feszegetném mindezt. Azt megértettem, hogy egy áruló család fiával nem szívesen látják együtt, de azt nem, mi bajuk a gyógyítással. Főleg, hogy a gyógyítók hatalmas tiszteletnek örvendenek, és a király is nekik adja a legmagasabb juttatásokat.


  Odafönt a többiek is elfoglalták a helyüket, ami nem mehetett zökkenőmentesen, mert harsány röhögéseket és egyszer verekedés zaját is hallottuk. Zaher nem tiltakozott, amikor becsuktam a nehéz tölgyfa ajtót.


  Hamar lefeküdtünk. Kicsit beszélgettünk a vizsgáról, a többiekről, de mindketten nagyon fáradtak voltunk. Míg Zaher ébren volt, nem mertem leszedni a kötést a mellkasomról, csak ruhástul leheveredtem az ágyra, és élveztem a szoba kellemes melegét.

  Elalhattam, mert arra ébredtem, hogy az éjszaka második felében járunk. A gyertya már nem égett, a mellem fájt, és még Fola asszonyt is megörvendeztethettem, mert erős ingert éreztem szilárd javak létrehozására.


  Felkeltem, és meglazítottam a kötést. Mióta eljöttem otthonról, mindennap le kellett szorítani a mellemet. Amúgy sem nagy, de ha ez így megy tovább, még a végén befelé fog nőni.


  Zaher már a kis mocorgásomra is dünnyögéssel felelt, de amikor leszálltam az ágyról, és elkezdtem keresni az ágyak alatt az éjjeliedényt, többször motyogott és nyugtalanul oda-vissza fordult álmában. Nagyon rossz alvó volt.


  Nagy nehezen megtaláltam a küblit, és óvatosan kivettem tetővel együtt. Haboztam, de nem mertem ott használni. Halkan felhúztam a csizmámat, és kiosontam a szobából az edénnyel együtt. A tetőt bent hagytam.


  Az ajtó nyikorgás nélkül kinyílt. Kisurrantam a közhelyiségbe, ahol meglepetésemre még égett a tűz, az egyik legény késő este megrakhatta. A falak tövében ugyan homály ült, de félő volt, hogy ha valaki lejön a lépcsőn, akkor meglát. A szájam szélébe haraptam.


  Mit tegyek?


  Ám a szükség nagy úr.


  Az árkádok alatt hideg vár, de jó sötét is. Hónom alatt a fehérre festett bádogedénnyel kiosontam a bejárati ajtón. Ki, a tornyon kívülre.


  Bár ne tettem volna!


  Alig két lépést tettem az árkád alatt, midőn a mélyfekete sötétségben valaki elkapott hátulról.

  Az első, amit megéreztem, a hideg penge a torkomon. A második valami fűszeres illat.


  –Megint te?! – nyögtem bosszúsan. – Rendes bűnöző már rég megszökött volna.


  –Rendes nemes meg a pengémet érezve összecsinálná magát! – suttogta dühödten Lidérc.


  –Épp ezen dolgozom! – morogtam dühösen. Elfeszítettem a karját magam elől.


  –Mi van a kezedben? – kérdezte gyanakodva, és a sötétben az edény után kapott.


  Azt hittem, elsüllyedek. Nem kaparinthatja meg a bilimet! Belehalnék, ha ezen gúnyolódna holnap mindenki előtt!


  Hevesen elrántottam, de Lidérc is ezt tette, így hangos csattanással leesett a földre. Olyan hangos volt, hogy a kutyák álmukból ugrottak fel, és dühödt csaholásba kezdtek odakint.


  Mindketten megdermedtünk. Lidérc elengedett.


  –Ki az? – bődült el az őr a falon. Lábak dobogása hangzott.


  Lidérc a sötétben felkapta a küblit, majd elkapta a grabancomat, és villámgyorsan belökött az ajtón a toronyba.


  Amikor a tűz pislákoló fényében meglátta, mit tart a kezében, mélységes döbbenettel meredt rám.


  –Egy új harci fegyver – mondtam azonnal.


  Kár volt. Lidércen látszott, mindjárt agyon is csap vele. Az ajtó felé figyelt, aztán körbefordult, és búvóhelyet keresett, de ő sem látott. A hosszú asztal alá hiába hasaltunk volna, észrevesznek minket, ha benyitnak.


  Lidérc megragadott, hogy átrohanjon velem a helyiségen a hercegi szoba felé, ám a kiabálás már közvetlen a torony tövéből hangzott. Most én kaptam el őt, és pont, amikor nyílt az ajtó, lenyomtam az egyik padra, és leültem mellé.


  –Szóval egy különleges fegyver, amit még a dédapám javasolt… – mondtam fennhangon, amikor a katonák berontottak. Hárman voltak.


  –Mit csináltok itt?!


  –Épp a háborúról beszélgetünk.


  –Ilyenkor? – kérdezte élesen a csapatvezető. Ijesztő módon ösztönösen összezárták az ujjhegyüket, mint akik mágiára és gyilkolásra készek.


  Még aggasztóbb volt, hogy Lidérc alig látható csuklómozdulattal kicsúsztatott egy kést az ingujjából.


  Miért van, hogy a férfiak mindent harccal oldanak meg, és sosem békésen?


  –Épp egy új sisakról magyarázok. – Hirtelen ötlettel kivettem az éjjeliedényt Lidérc kezéből, és a fejébe nyomtam. Az arca megdermedt. – Az új találmányom a tűzokádók ellen nagyszerű védelem lesz. Az ember csak a fejére teszi, és máris nagyobb esélye van túlélni a harcot.


  –Ne légy bolond! – A csapatvezető leengedte a kezét. – Ez ostobaság! Ha fehér tűz jön, minden vas ráolvad az emberre. Nem láttatok semmi gyanúsat? Valaki idegent?


  Miközben kérdezgetett, a másik két katona körbejárta a termet.


  Fehér tűz? Az mi lehet?


  –Nem, senkit. Szóval a fehér tűz forróbb, mint a sárga? – kérdeztem csak úgy mellékesen.


  –Az. Zajt sem hallottatok?


  –Nem, semmit. És másfajta sárkány okozza?


  A sárkány szóra összenéztek a katonák. Éreztem, hogy valami nincs rendben. A csapatvezető összevonta a szemöldökét.


  –Tűnés aludni, kölykök!


  Felálltam, és elindultam a hercegi szoba felé. Lidérc levette a fejéről a bilit és követett, mintha ő is ott aludna.


  Ettől égnek álltak a pihék a tarkómon. Lehet, mégis hagyni kellett volna összekülönbözni őket. De már nem tehettem semmit, bementem a sötét szobába egy gyilkossal.


  Meg se lepett, hogy halkan becsukta az ajtót, majd ugyanolyan halkan elkapta a torkom, és a falhoz nyomott. Megcsapott a fűszeres illata, és arra gondoltam, ez lesz az utolsó, amit érzek.


  Kivéve, ha megölöm.


  Ám a szobában apró fény lobbant. Zaher állt ott egy szál hosszú alsóban, ami alól a derekánál kilógott a vágykendő fehér szalagja. Csontos válla, beesett mellkasa ellenére az arca elszánt volt. Az egyik ujján apró lángnyelv imbolygott, könnyed mágiaként, a másik kezében Ras tőrét szorongatta.


  –Ha bántani mered, megjárod!


  Lidérc a válla fölött hátrapillantott.


  –Ha bántani akarnám, már rég halott lenne. Tudod, mit nem értek, Roan?


  –Azt, hogy miért nem öltél még meg? – kérdeztem tapogatózva.


  –Nem. Azt, hogy miért hiszed azt, hogy nem tudlak megölni. Mi a titkod, Roan? Te vagy a várban az egyetlen, aki be mer menni úgy egy sötét szobába, hogy én vagyok a nyomában.


  –Szerintem Amron kapitány is be mer.


  –És aki szájal, noha a torkát szorongatom.


  –Tudod, én mit nem értek? Ha nem akarsz megölni, miért fogdosod állandóan a torkomat?


  –Mert vicces. – Lidércről lefoszlott a komolyság, és vidáman vállat vont. Elengedett, és pár lépést arrébb sétált, kezében lóbálva a bilit. – Zaher, ha nem akarod, hogy a torony egész éjjel a seggedet lesse, akkor gyújtsd meg a gyertyát, és ne szórakozz a mágiával! Átitatod a köveket.


  Zaher ijedten engedelmeskedett, én viszont gyanakodva karba tettem a kezem. Ez a kedves Lidérc sokkal ijesztőbb volt, mint a csendes léptű gyilkos.


  –Jól érzem, hogy akarsz valamit? – kérdeztem.


  –Jól. Az őrséget megkettőzték, nem tudok kijutni hajtóvadászat nélkül. Ekkora várhoz kevés ennyi ember, három napnál tovább nem fogják bírni, elalszanak őrség alatt. Ám ha a merénylő itt él, nem lesz három napom.


  –Napunk. Mi nemesek vagyunk, és biztosan nagyobb veszélyben.


  Lidérc féloldalasan elmosolyodott. A meglibbenő sárgás gyertyafény elmosta éhezéstől beesett arca kontúrjait, és valami különleges szépséggel ruházta fel. Kimcse néne jutott eszembe, és a mondata, hogy a rossz fiúk akkor is rossz fiúk, ha vonzóak. Az éjszaka lehet hangulatos, de ha egyszer megtetszene Lidérc, az biztos, hogy addig nyomnám a lóitatóba a fejem, amíg ki nem józanodok.


  –Zaher ismer mindenkit, te pedig éles elméjű vagy. Kapsz három napot, Roan, hogy megtaláljátok az ellenséget!


  –És mi lesz utána? – kérdeztem gyanakodva.


  –Utána én leszek az ellenség – mosolygott lágyan Lidérc. – Megöllek, és megnézem, ki örül a legjobban a hullád láttán.


  Döbbenten meredtünk rá, de Lidérc csak vérfagyasztó kedvességgel vigyorgott, látszott rajta, élvezi a helyzetet. Odadobta nekem az éjjeliedényt.


  –Ne feledd! Három napod van. Jó bilizést, kölyök! – mondta, és kisurrant az ajtón.


  Úgy álltunk a félhomályos szobában, mint akik igazi lidércet láttak.

  8. fejezet

  Csald elő a mágiát!

  MÁSNAP REGGEL ELALUDTAM. Éjjel azon gondolkoztam, hogy összesen tizenkét balladát ismerek, amiben valami rejtélyt megfejtenek, de azt hiszem, a negyedik elmormogása közepette elszunnyadtam.


  –Kelj már fel! Itt a früstök ideje – Zaher megrázta a vállam. – A konyha előtt tejet és szalonnát osztanak.


  –Együtt? Fúj…


  –Jössz?


  –Mmmm – feleltem, ami szerintem teljesen jó válasz volt erre a nyüzsgésre. Kintről lábak dobogása, beszélgetés hallatszott.


  –Jó, majd iparkodj! Ras azt mondta, reggel harci óránk lesz. Utána tetőt rakunk.


  Megdörzsöltem a szemem. Zaher kiment, de volt olyan figyelmes, hogy becsukja maga mögött az ajtót, kirekesztve a kinti nyüzsgést.


  Nagy nehezen felkászálódtam. Az éjjel kinyitottuk a hercegi paravánt Zaherrel, és mögé került a mosdótál meg egyebek. Zaher könnyen elfogadta, hogy míg ők otthon a bátyjaival csapatosan mosdottak, vagy jártak az árnyékszékre, én jobb szeretem egyedül intézni az ilyen ügyeket. Mintha meg is könnyebbült volna.


  Mikor végre elkészültem, már üresen állt a torony közhelyisége, és az udvaron sem osztottak tejet, csak pár katona beszélgetett; a leheletük meglátszott a reggeli hidegben. Nem zavart, hogy lekéstem a tejosztást. Igazából egy teának jobban örültem volna. Vagy egy katonai riadónak, ahol a megszökött Lidércet keresik, de sajnálatos módon sehol sem találják.


  Felnéztem a szürke égboltra, aztán megszemléltem a négy tornyot – esküszöm, azok meg engem. Hogyan találjak meg egy ismeretlen merénylőt? Bármelyik katona lehetett…


  Egyáltalán, ki tud beindítani egy harci dobot? Ha legalább az öcsém itt lenne, és megvitathatnám vele!


  –A nyomorult mindenségit! Hol az a nemesi csirkefogó?! – bődült el a vár előtt a kapitány olyan hangerővel, hogy bent is lehetett hallani. – Kaptafára húzom cipő helyett, ha nem tolja ide azonnal azt a selyempárnákon puhított képét!


  Megállt bennem az ütő. Zaher elfelejtette mondani, hogy Pusztító Amronnal leszünk. Azonnal a nyakamba szedtem a lábam, és átrohantam az udvaron, miközben a katonák röhögtek.


  Odakint állt az egész csapat, és rám várt.


  –Otthon cseléd szokott öltöztetni, drága fiam? – kérdezte vészjóslóan kedvesen a kapitány. Ras is homlokráncolva meredt rám.


  –Nem, uram – hazudtam.


  –Hát, itt az fog, ha eltöröm mindkét karod – közölte a kapitány. – Indulás!


  Megszeppentem, és behúztam a fejem a nyakam közé. Szerencsére nem foglalkozott tovább velem. Öt kőhajításnyira eltávolodtunk a vártól, majd a lepusztult mezőn sorba állítottak minket tisztes távolságra egymástól. A reggeli felhős ég alatt úgy festettünk, mint az álmos birkák.


  –Három dolgot kell megtanulnotok ezen a télen. Az egyik a hallgatás. Öt éve ádáz küzdelem zajlik a határon. A mi félszigetünk parányi ahhoz a hatalmas kontinenshez képest, ami az Északkeleti-átjáró mögött terül el. Az ellenség egyre keményebben támad. A nép tudja, hogy veszélyben van, de nem tudja, mekkorában, sejtelmük sincs, mi zajlik a hegyekben. Ti vagytok a hősök, akik megállítják a hójárókat. A néma hősök. Cserébe mindent megkaptok a királytól: kiváló zsoldot és a szabad gyümölcsoltás jogát. Bármit, amire férfi vágyik. Ha pedig kiugróan jól szolgáltok, és esetleg megmentitek Kartal herceget, akkor nemesi rangot is.


  –Éljen! – ordította valaki, mire lelkes hurrázásba fogtak páran.


  Én viszont összeráncoltam a homlokomat. Vajon mi történik a hegyekben? Belegondolva, a királyi palota híres bárdjai a régi csatákat aprólékosan megéneklik, de a mostaniaknál inkább a hősiességről mesélnek. Annyit tudtam, hogy a hójárók gonoszok, és falvakat irtanak ki, nem menekül se asszony, se csecsemő.


  Sajnos a kapitány új témával folytatta, miután elült az éljenzés:


  –A másik dolog, amit megtanultok, az a közelharc. Ezt Ras mágus oktatja majd. Éjjelente néha átoson az ellenség, és megpróbálják leszúrni a legerősebb mágusokat. Olyankor nem lobbanthattok tüzet, mert ha felgyújtotok valamit, rájönnek, pontosan hol van a tábor, és a tűzokádók támadni fognak. Ras megtanít titeket a sötétben tőrrel és karddal harcolni.


  Ezzel nem lenne gondom. Az öcsémmel gyakran vívtunk játékból. Roannak öt évig volt kardoktatója, és mindent, amit tanult, átadott nekem. Igaz, csak nappal küzdöttünk.


  –A harmadik dolog a mágia szabályozása – folytatta Amron kapitány. – Ma a tűzformázást gyakoroljuk. A mágiához három dolog együttállása kell. Mi ez? Mort?


  –Varázsszó, kézmozdulat és düh – sorolta lelkesen Mort.


  –Lényegében igen. A föld mélyén, nagyon mélyen láva van. A csontjaitok ezt érzik, és amikor a kezeteken egy kupacba teszitek a körmöket, ezt az erőt fókuszáljátok. Tudjátok, hogyan mágiátlanítjuk a szipolyokat? Roan?


  Megijedtem, hogy pont engem kérdez.


  –Nem tudom – nyögtem.


  –Pedig neked illene tudni – mondta lekezelően Amron kapitány. – Szépvölgyi Volden utolsó javaslata az volt, hogy a király vágassa le a szipolyok ujjhegyét, kimetszve a körömágyat. Ez soha nem nő vissza. Nem gondoltuk volna, hogy beválik, de igen. A körmötök a legfontosabb, főleg a kézé. Aki elveszti a kezét, annak utána szabad csontfelszínnel már nem megy a mágia, de például a lábkörmökkel igen. Ne nevessetek! Egyszer így próbáltak kitörni a szipolyok a Pirra-szigetről. Azóta a felcserek a lábujjak végét is eltávolítják.


  Megfordult a gyomrom. Akkoriban az ősöm a népirtástól mentett meg sokakat, de nem csodálkoztam rajta, hogy otthon inkább Volden papa háromszáztizenkét rendeletére emlékeztünk, és ezt a javaslatot atyám nem igazán emlegette.


  –Tehát mit védetek a legjobban?


  –A kezünket – válaszolta a csapat.


  –Igen. Előfordul, hogy a felétek zúduló tüzet nem tudjátok mágiával megállítani. Az egyszerű ember, ha baj van, a kezét maga elé kapja. Ti nem tehetitek. A gyógyítók a gyomrotokat beforrasztják, és új bőrt is adnak, de nem tudnak új körömágyat növeszteni, ha az ég el. Ras, mutasd be a parancsszót!


  Ras mágus fellobbantott egy tűzgolyót parancsszó nélkül az összetett ujjain. Majd utána egy jóval nagyobbat, amikor kimondta a parancsszót.


  Amron folytatta:


  –A krash szó nem varázsszó, ezt csak a nép hiszi. A titkos tudás szerint egy reccsenés hangzott, amikor a Tűzisten feltépte a világegyetem szövetét, hogy megérinthesse a mögötte kacéran elbújó Földanyát. Lehetne más szó is, de ez a szent hagyomány, és hódolatból mondjuk. A parancsszó fókuszálja az erőt. Láttátok, hogy Ras tűzgolyója is nagyobb lett. Viszont ha betömik a szátokat, vagy valaki megszúrja a torkotokat, jusson eszetekbe, hogy hang nélkül is tudtok varázsolni.


  Ez egyre érdekesebb lett. Sokkal bonyolultabb dolog volt a mágia, mint gondoltam.


  –Harmadik dolog a düh. Mort jól mondta, hogy legtöbbször ez kell. Valójában ez bármilyen érzelem lehet, például rémület, vagy akár szerelmi vágy is. Minél erősebb, annál erősebb lesz a varázslat. – Amron kapitány Lidércre és rám nézett, amitől kínomban pislogni kezdtem. – Az ősmágia kitörését nem tudjuk pontosan, mi okozza. A kitörés mindig párban jár, a természet ilyenkor összekapcsolódik a két mágus érzelmeivel, de hogy miért és hogyan, az titok, főleg, hogy a mágusok soha nem akarják elmondani az okokat. Néha csak az egyik mágus a kulcs, ilyenkor ő képes új és új személlyel párt alkotni, és belőlük kihozni az erőt. Lehet, hogy kettőtök közül csak egyikőtök ősmágus. Meglátjuk, fiúk! Mindenesetre, nagy öröm, hogy képesek voltatok erre. Aki ráérez az erőre, az, remélem, a harcban is tudja majd használni.


  Lidérc elfintorodott. Látszott, szívesen átengedné nekem ezt a dicsőséget.


  –Most mindenki tartsa felfelé a tenyerét. Ne az arcod felé, te szerencsétlen! – Amron kapitány olyan hirtelen csattant fel, hogy összerezzentem, pedig nem is nekem szólt. – Amikor tapsolok, mindenki összecsukja az ujjait, és parancsszó nélkül lángot lobbant, majd megtartja a tenyere felett a tűzgolyót, ameddig tudja.


  Tapsolt, és tényleg megpróbáltam, de egy szikra sem lobbant.


  Mortot azonnal megdicsérte a kapitány, de hat fiúnak és nekem nem sikerült.


  –Újra! – parancsolta.


  Ám megint nem tudtam tüzet csiholni, hiába próbáltam. Mellettem Zaher ügyesen megformázott egy öklömnyi lánggolyót.


  Amron újra és újra tapsolt, és figyelte, ki hogyan boldogul.


  Mort tűzgolyója stabilan lebegett a keze felett. Egy pont után az ikrekkel azon versengett, ki tud nagyobb golyót csinálni. Ras rájuk szólt, hogy nem a méret a lényeg, mire a fiúkból kitört a röhögés, és bizonygatták, hogy de igen. Ezen már Ras is nevetett.


  Míg a sor egyik része viháncolt, páran igencsak küszködtünk.


  Magamban szitkozódtam, hogy hol van Roan. Neki ez a feladat nem lenne gond, de nekem… A mágia meg sem moccant bennem.


  –Újra!


  Tízszer, húszszor, harmincszor ismételtünk.


  Pusztító Amron egy idő után egymás mellé parancsolt minket, akik ügyetlenkedtünk. Timon és Polt, két parasztlegény jött oda, meg Senon, aki egy rézmíves inasaként dolgozott, és Balt keletről, aki annyira zárt szájjal ejtette a hangokat, hogy néha nem értettem, mit beszél. Lidérc is mellénk állt ötödikként, de míg a többiek feszengtek, őt láthatóan nem zavarta, hogy nem sikerül.


  Amron kapitány számtalan tanácsot adott:


  –Mindenki máshogy tudja előhívni a mágiát. Van, aki nagy levegőt vesz, és amikor kifújja, ahhoz kapcsolja a kiáramlást… Jó, ez nem megy. Próbáljátok meg lehunyni a szemeteket, és a lángot magatok elé képzelni… Vagy gondoljatok a farkatokra, a nemi vágy sokszor előhozza a mágiát.


  Nálam még ez is reménytelen volt.


  A legényeknek egymás után apránként sikerült megtalálniuk a nekik való módszert, és azt is begyakorolták, hogy csukott szem helyett nyitott szemmel képzeljék el a tüzet, ami sokkal praktikusabb, ha az emberre épp tűzgolyók záporoznak.


  Miközben Amron minket oktatott, Ras a csapattal már azt gyakoroltatta, hogyan indítsanak öklömnyi golyóval, és hogyan növeljék apránként a méretét. Ez már nehezebb feladat lehetett, mert küszködtek vele. Mort és a kovácsikrek ezen is csak tréfálkoztak, és könnyen megcsinálták.


  Ahogy a délelőtt múlt, már csak Lidérc és én ügyetlenkedtünk. Egyre jobban aggódtam, és egyre kétségbeesettebben próbáltam előhívni magamból a mágiát, mert éreztem, hogy baj lesz.


  Delelőre állt az idő, amikor Pusztító Amron elvesztette a türelmét. Elkezdett üvölteni, hogy lógós disznók vagyunk, de ő majd szíjat hasít a hátunkból. Kicsire összehúztam magam, ám Lidérc egyszerűen karba fonta a kezét, és gúnyosan várt. Valószínűleg arra, hogy a kapitány beváltsa a fenyegetést.


  Ras azonnal odasietett hozzánk.


  –Parancsnok, az étkező tetejét is meg kéne javítani a fiúknak, mielőtt egy nagyobb eső jön. Kint maradjak ezzel a kettővel?


  –Maradj! Addig be nem jöhetnek, amíg abba nem hagyják ezt a makacskodást.


  A csapat távozott a kapitánnyal együtt, mi pedig megkaptuk Rast.


  Hiába volt jóval türelmesebb, mire eltelt a nap, ő is kifulladt. Én vagy ötven új elmélettel gazdagodtam arról, hogyan működhet a férfiaknál a mágia, ami nagyon érdekes volt, de ettől még egy cseppet sem haladtam előre. Egy elszólásból kiderült, hogy a nők is tudtak tüzet varázsolni, de erőtlenül, és rövidebb ideig, ezért vesztették el a háborút. Hiába volt Kilgram király nővérének, Pirrának is ősmágiája, a trónért zajló vitában már a seregek ereje számított, és a nőket elsöpörték a férfi mágusok.


  Örültem, hogy elméletileg tudok tüzet varázsolni.


  De gyakorlatilag akkor is féltem tőle.


  Annak sem örültem, amikor időnként meghallottam a várfalról a katonák felcsattanó röhögését. Miért kell mindenkinek az én ügyetlenkedésemen szórakoznia?


  Bezzeg Lidércet nem érdekelte a megszégyenülés, unottan mondogatta a parancsszót.


  Végtelenül hosszú idő után eljött a szürkület és az estebéd ideje. Akkor már úgy éreztem, ólomsúlyúak a végtagjaim, a fejem fáj és a zöld köpeny alatt is fázom. A gyomrom úgy korgott, hogy ezerszer visszasírtam, hogy a reggeli tejet elmulasztottam.


  –Én nem makacskodom, tényleg nem tudok tüzet varázsolni – mondtam sírós hangon.


  –De ez képtelenség! – Ras megvakarta kopasz, hennával borított fejét. – Jól van, próbáljuk meg máshogy. Csata után néha előfordul tartósabb tűzromlás, mert valami lelki teher emészti a harcost belül. Roan, mikor varázsoltál utoljára tüzet?


  –Tizenegy évesen. De az volt az első és utolsó alkalom.


  –Mi történt?


  –Kicsapott, és felgyújtottam a kastély északi szárnyát. – Azt nem tettem hozzá, hogy élővé vált a tűz, és szó szerint üldözött minket az öcsémmel. Szerintem a tűz nem az az elem, ami kedvelne.


  –Ez tényleg rosszul hangzik. – Ras megcsóválta a fejét. – És te, Lidérc? Neked mi bajod a tűzzel?


  –Semmi. Eleve nem használok mágiát, mióta szerető atyám meg akart öletni.


  Ras döbbenten meredt rá, aztán zavartan pislogni kezdett. Olyan érzésem volt, mintha ismerné Lidérc apját.


  –Nos… Lehet, hogy mégsem fogunk ma dűlőre jutni. – Újra megsimította a fejét. A vár felé nézett, de már csak a tömbjét lehetett kivenni a szürkületben, nem láttuk az őröket. – Van még egy módszer… Bár nem is tudom… – Rám pillantott, majd zavartan az állát dörzsölte. Láthatóan valami kellemetlen módszer lehetett.


  –Ősi nemeseké az elsőbbség – mondta Lidérc hirtelen jött szolgálatkészséggel.


  Csúnyán néztem rá. Aztán csak sóhajtottam, és bólintottam. Igazából tényleg bármire hajlandó voltam, csak kapjak végre enni.


  –Tedd oldalra a két kezed, és a tenyered nézzen előre! – parancsolta Ras, és mögém állt.


  Megéreztem a kezét a derekamon kétoldalt. Kicsit zavarba jöttem.


  –Csukd be a szemed!


  Becsuktam, de Ras közelsége határozottan feszélyezett. Ras megköszörülte a torkát:


  –Bármit csinálok, maradj nyugton. Csak előhívom a mágiád.


  Egyszerűen benyúlt a zekém alá, és felhúzta az ingemet. Azonnal felpattant a szemem.


  Tudatosult bennem a veszély: Ras kitapinthatja a mellemen a kötést, vagy az alsómba dugott fonalat.


  –Ha illetlenül nyúlsz hozzám, én…


  –Nyúl a halál, csak a derekad érdekel. Lazulj el!


  Megnyikkantam, és elhúzódtam volna, de hűvös keze már a derekamra simult. Elakadt a lélegzetem, ahogy a meztelen bőrömön éreztem a tenyerét. A mutatóujjával simogatni kezdte a csípőmet. A nadrágom szorosra volt fűzve, a keze nem juthatott volna könnyen bele.


  Mégis… A gondolattól bennem szorult a levegő.


  –Szerintem ez rossz ötlet – nyögtem. Karcos volt a hangom. Miért száradt így ki a szám?


  –A szex mindig előhívja a mágiát. Néha van olyan kölyök, aki nem a nőket kívánja. Nem te vagy az első, ne aggódj! Háború van. Nem számít, ki hímringyó… izé, akarom mondani, szőlőcske.


  Ras tenyere már egész melegnek tűnt, megmelegedett a testemen. Éreztem, ahogy hullámokban önt el a forróság. Nemcsak Ras miatt, de azért is, mert Lidérc ott állt mellettünk, és szeme feketéjébe melegség és izgalom költözött, miközben a tekintete a számra és a nyakamra tévedt. Majd Ras sóhajtott, és a kis hanggal együtt a kisujja lejjebb csúszott, a csücske hirtelen bebújt a nadrágom dereka alá, mint huncut szőlőinda, ami utat keres…


  Bennem szorult a levegő. Kerekre tágult a szemem, és az ölemben hirtelen fellobbant a mágia. Az a szemérmetlen és illetlen mágia, amit éjjel a toronyban is megéltem, és ami úgy tűnt, itt a várban természetes módon kezd mellém szegődni, pimaszul és izgatóan.


  Ras ölében is fellobbant a mágia, tisztán éreztem. Ettől olyan vörös lettem, hogy áldottam a sötétet. Ha ő azt hiszi, férfi vagyok, akkor mégis hogyhogy…?


  –Tűz! – parancsolta Ras.


  A vágyra fókuszáltam, és az ujjaim összesimultak, majd egy fröcskölő mozdulattal szétváltak. Szinte zúdulva áramlott ki az erőm. Ám nem fény lobbant, hanem szél süvített az erdő felé.


  Lidércből kitört a nevetés. Látszott, eddig bírta, hogy csendben maradjon, de már képtelen kettősünket röhögés nélkül nézni:


  –Szép volt, Roan! Ha babot kap a sereg, majd bevetünk, hogy az ellenség is élvezhesse a hatást!


  Úgy belerondított a pillanatba, hogy azonnal megszűnt a mágiám.


  Ras is elvette a kezét:


  –Roan, a mágiáddal nincs gond, majd a tüzet is megtaláljuk, ne aggódj! A szél nehezebben mozdítható elem, de már az úton is észrevettem, hogy valamiért szereted. Előhozzuk a tüzet is.


  –Izgalmas gyakorlás lesz – biztosított kajánul Lidérc. – Ugye, megnézhetem?


  –Muszáj mindig velem kötözködni?!


  –Ó, kicsi szőlőm, ha kötözgetni szeretnélek, hidd el, észreveszed majd! – nevetett Lidérc.


  –Most te jössz! – csattantam. – Állj csak ide Ras elé! Mi van, elakadt a hangod?


  Lidérc tényleg elnémult, de láttam Ras arcán is a zavart, mintha föl se merült volna benne eddig, hogy ezt a módszert a hosszú hajú csatornaszökevényen is kipróbálja. Pedig én szívesen megnéztem volna kettőjük gyakorlását.


  Lidérc jelentőségteljesen elővett egy kést, és elkezdte vele a körme alól a koszt kipiszkálni. Ki sem kellett mondania, hogy Ras melyik testrészével mit csinálna, tudtuk, hogy bármelyikkel, és csúnyát. Közben annyira besötétedett, hogy az arcát már alig láttam, csak a kés villanásai látszottak.


  Odabent megkongatták a rézlábost, estebédhez hívott a ricsaj. Hangosan nyeltem.


  Ras tenyerén lánggolyó gyúlt. Reméltem, hogy jó alaposan megneveli vele Lidércet, de helyette azt mondta:


  –Induljunk vissza! Frellelon gyógyító ilyenkor kezd dolgozni.


  –De legközelebb majd Lidércet is… – morogtam sértetten. Elsőnek indultam vissza a vár felé. Közben lopva megdörzsöltem a csípőm. Ezer kérdésem lett volna. Vajon Ras máskor is oktatott így? Amron kapitány tud róla?


  Lidérc előre akarta engedni a mágust, de Ras udvariasan intett:


  –Félő, hogy eltévedsz a sötétben. Menjetek csak előttem, fiúk!


  Lidérc csatlakozott mellém, de a mellkasához tartotta a kezét, és a tőr lefelé állt benne, mintha egy félköríves mozdulattal támadásra készülne. A tartásán láttam, oda az előbbi vidámság, és újra harcra kész éjszakai kísértet lett belőle. Értetlenül néztem rá, ő meg csak a szemével intett hátra.


  Megértettem. Ras egy tűzgolyót tartva jött mögöttünk…


  A gyomrom összeszűkült. Ha ő a merénylő, akkor ez ideális alkalom a megölésünkre. Csak annyit kell kiáltania, hogy „szöknek”, és megölnie. A narancssárga tűzgolyó fényében árnyékaink előrevetültek, és megnyúltak. A lépteink úgy ropogtak a köves talajon, mint a rosszul elégett holttestek csigolyái, amikor a maradványok a kivégzésről szétszéledő tömeg csizmája alá kerülnek.


  –Lazítsatok! – szólt mögöttünk halkan Ras. – Évről évre erősebb és elszántabb az ellenség, már alig tudjuk tartani a határt. Nem érdekelnek az itthoni cselszövések. Nem azért vakartam össze az utolsó pár épkézláb mágust, hogy aztán rájuk eresszek egy harci dobot. Ha kiderül, ki tette, az istenekre mondom, első kézből tudja meg, hol lakik a Földanya, mert elevenen ásom el!


  Összenéztünk Lidérccel.


  Hittem a keménykötésű harci mágusnak, főleg, hogy a torony beomlásakor ösztönösen Lidércet mentette. Közben odaértünk a vár feljárójához. A kovácsoltvas kerítés mögött felmordultak a figyelő kutyák.


  –Van valami ötleted, ki lehetett? – kérdezte a mágustól Lidérc, és eltette a tőrt.


  –Nincs. Kikérdeztem az összes katonát, de senki nem látott semmit.


  Sóhajtottam. Mi lesz, ha a merénylő újra próbálkozik?


  Vagy inkább, amikor újra próbálkozik…


  Nyugtalanul léptem át a várkaput.

  9. fejezet

  Testközelben a halállal

  A FIÚK MÁR BEFEDTÉK A TETŐ FELÉT, így az étkezőben kaptunk enni, azon a részen, ahol már nem látszott a csillagos ég.


  A hosszú asztalnál mindenki lelkesen falatozott, újoncok, katonák egyaránt, mire hárman odaértünk. Finom illat uralkodott, a fatálakon láttam, a vacsora sűrű húsos-zöldséges ragu, amiben répák és sóskalevelek csavarodtak szerelmetesen egymásra.


  A hatalmas kondérhoz mentünk, ahol Lina és Tina, a két bátor, feldagadt arcú cseléd osztott ételt. Hiába voltam irgalmatlanul éhes, megtorpantam, ahogy megláttam benne a gombát, ami pontosan olyan barnás színű volt, mint egyszer, amikor rókatetemet találtunk az erdőben, és a belein át a földből kinőtt egy barna gombatelep.


  –Baj van, Roan úrfi? – kérdezte Lina.


  –Van esetleg valami más? – nyögtem, mire Ras hátulról adott egy taslit.


  –Mi vagy te, királyfi? Mi az, hogy nem szeretsz egy ételt?!


  –Nem vagyok királyfi – tiltakoztam, mert tényleg nem voltam, a grófi család rangban alattuk áll. Rast azonban nem hatotta meg, szidni kezdett, és erőltette, hogy adjanak az ételből.


  –Tessék, Roan úrfi! – Észre sem vettem, hogy Tina mikor sietett el a konyhába. Egy cipó és egy darab sajt volt a kezében.


  Mikor átadta, rám hunyorgott, majd hízelegve Ras mágushoz libbent, hogy ne bántsa már a magamfajta egyszálbélű kölyköket, nem lehet mindenki olyan izmos és erős, mint ő.


  A mágus nevetve-bosszankodva próbálta elhessegetni, de Lina is csatlakozott, miközben én gyorsan kámforrá váltam. Leültem a padhoz, ahol a fiúk ettek.


  Zaher egy pillanatig feszengett, mintha nem örült volna nekem, és a másik asztalnál evő bátyjaira nézett.


  –Csak tudnám, mit imádnak egy ilyen szőlőindán a nők – bosszankodott az egyik kovácsiker.


  Mort csak elhúzta a száját, nem felelt.


  –Te mindig mindenhol kivételezett vagy? – Lidérc is megvető pillantással ment el mögöttem a táljával. Volt mellettem egy üres hely, de inkább a hosszú fapad másik végére telepedett.


  Rosszulesett, amit mondott.


  Éreztem, hogy az asztalnál lévők sem kedvelnek. Nem javítottam tetőt, nem hordtam fatörzset, és még ételt is másfélét kapok. Igaz, nem akarták a cipómat, lelkesen kanalazták a ragut, de a helyzet ingerelte őket. A naplopást megbocsátották, de azt nem, hogy láthatóan tetszettem a lányoknak.


  Nagy hangon elkezdtek arról beszélgetni, mennyire élvezték a varázslást, és milyen jó lesz majd harcba menni, oda, ahol mindenki egyenlő, és kiderül, ki az igazi férfi.


  Reméltem, ezt már nem kell megtudnom.


  Érthető volt a viselkedésük. Szerencsére álmukban sem gondolták, hogy szipoly lehet közöttük. Meg én is jó színész voltam, és melltájékon nem túl domború. Finona mellét biztos nem lehetett volna leszorítani.


  Jaj, Roan, hol lehetsz?


  –Kiderítettél valamit? – súgtam Zahernek, aki késve érkezett az ebédlőbe, mert lelkesen kémkedett.


  –Nem sokat. – A bátyjai felé nézett, akik szúrós szemmel figyeltek minket, de aztán mégis közelebb húzódott. – Ras és Frellelon a királyi bálon táncolt, míg a katonáknak a várudvaron volt ökörsütés. De nem maradtak együtt az éjjeli mulatságban. Sokan asszonyokhoz mentek, Jalló és néhány legény a keleti városrészben egy kakasviadalon járt. A két bátyám is elment pár emberrel a kikötőbe kockázni.


  –Milyen mágusok vannak még a városban?


  –A városőrség, akikhez először bevittek minket. Medve parancsnok és húsz veterán. Meg van még a királyi vár őrsége. A nemesi családokban az idősebb családfők sincsenek a fronton, de ők a bálon vettek részt.


  Megcsóváltam a fejem.


  –Ez túlságosan sok. Nem tudjuk ellenőrizni.


  Komoran meredtünk egymásra.


  –Sikerült a tűz? – Zaher témát váltott, remélve, hogy valamivel felvidíthat.


  Felsóhajtottam.


  –Nem igazán. Szerintem tűzromlásom van. Olyan, ami egy életen át tart.


  –Ne gondolj ilyen szörnyű dolgokra! Ősmágiát használtál, erre generációnként csak három-négy mágus képes.


  –Az csak a természet ajándéka, nem az én erőm. És nem hiszem, hogy valaha is újra sikerül.


  –Majd minden rendben lesz. – Zaher rám mosolygott. – Azért lesz valami jó is ma este. Mindjárt megkapjuk a vizsgapénzeket.


  Ó, erről teljesen elfeledkeztem!


  Értettem, Lidérc miért nem kapkodta el a szökést. Öt arany még nekem is szép summa volt. Végre valaminek megörültem.


  Evés után megjött Jalló, és fellengzős szavakkal mindenkit átparancsolt a Gyógyítók Tornyába. Néztem a zömök, húszéves mágust, akin rosszul állt a derékban szűkített szabású kaftán, és aki próbálta utánozni Frellelon gyógyító kecses mozdulatait, de nem sok sikerrel. Az ilyen emberek általában ösztönösen utálták az öcsémet a természetes eleganciája miatt. Haboztam, de aztán nagy levegőt vettem, és megszólítottam, miközben az udvaron átvágtunk a torony felé:


  –Jalló gyógyító! – Még nem járt volna neki a cím, de tisztelettel megelőlegeztem. – Van könyves szoba a várban? Ilyen művelt gyógyítók bizonyára szeretik a könyveket.


  –Miénk az országban a legnagyobb könyves terem! – mondta gőgösen.


  Ebben erősen kételkedtem, apám föld alatti teremhálózatára gondolva, de óvakodtam kimondani.


  –Micsoda öröm lehet ennyi könyv között élni! Talán tudsz is nekem segíteni. Sajnos épp nagy bajban vagyok, sehogy sem sikerül a tűzvarázslat. Esetleg megnézhetnék pár mágiaelméleti könyvet, amiben szó esik a képességünk eredetéről?


  –Könyvből akarsz megtanulni varázsolni? – Jalló döbbenten bámult, aztán lekezelően felnevetett. – Fiúk, halljátok ezt?


  Vaskos röhögés felelt körülöttem.


  –A könyv híd az időben, ami rég meghalt emberek tudását hozza közel – magyaráztam elveszetten. Ez volt felírva a könyvtárunk falára.


  –Híd a miben? Mi ez a zagyvaság? Sírsz egy toronynak, mintha hallaná, meg könyvből akarsz varázsolni! A katonák azt mesélik, bilit tennél a fejedre a harcmezőn! Az alma nem esett messze a fájától, buggyant vagy, ahogy az apád! Mindig jó móka, amikor a városba jön.


  A fiúk megint nevettek, Zaher miattam szégyenkezve lehajtotta a fejét. Megalázottan összeszorítottam a szájamat. Talán tényleg egy kicsit bolond vagyok, és az egész családom az, de attól még nem kéne nyilvánosan kigúnyolni, főleg egy gyógyítónak, aki elvileg a bölcsesség útján jár. Keserűen hallgattam.


  Közben odaértünk a Gyógyítók Tornya elé.


  –Fél aranyért annyi könyvet lopok neked, amennyit szeretnél – suttogta a fülembe Lidérc nesztelenül mögém kerülve.


  Ennél szebbet még sosem hallottam férfitól. Jólesett, hogy a maga módján kedves.


  –Bár nem biztos, hogy lesz időd elolvasni – folytatta. – Már csak két és fél nap!


  –Hogy én mennyire utállak! – A hangom felcsattant, és minden fiú idenézett. – Nem vagy képes legalább egy kicsit békén hagyni?!


  Lidérc tekintete elsötétült. Éreztem, hogy megbántottam. Csak bólintott, és bement a toronyba.


  Elszégyelltem magam. Hajmeresztő fickó, neveletlen és rongyos, de a dob éjszakáján helyén volt a szíve. Senki még csak meg sem köszönte neki, én sem.


  Láttam, Mort figyel, és ez valahogy kényelmetlen érzést keltett bennem. Lehangoltan léptem be a torony széles ajtaján.


  Odabent döbbenten megtorpantam, ahogy az egész csapat. A parasztfiúk és mesterlegények szájtátva bámulták a berendezést.


  Az alsó szint elrendezése ugyanaz volt, mint nálunk. Egy nagy közös helyiség, és abból egy ajtó nyílt egy szobába. Csakhogy itt a falat elegáns fali szőttesek borították, az ezüstszál mellett a zöld és kék minden árnyalata felvonult. Sárkányok, csatajelenetek, gyönyörű könyvek közepette mindenhol bölcs gyógyítók segítettek a szenvedőknek.


  A helyiségben elszórtan könyves szekrények álltak. Otthon mindig egymás mellé tettük őket, és a falhoz toltuk, rögzítettük, nehogy eldőljenek a súly alatt. Itt viszont dísztárgyként szolgáltak. Az öt polcos tölgyfa szekrény elszórtan a terem közepén állt. Alsó részük kiszélesedett, hogy ne dőljenek el, és zöldre festett, faragott sárkánylábakat mintázott, míg a tetejükről sárkányfejek figyelték a betérőt. Rengeteg könyvet láttam rajtuk, és izgatottan beharaptam az alsó ajkam.


  A helyiség közepét egy hatalmas vörösesbarna szőnyeg uralta, melyen sok tucat fekete vászonpárna hevert. A leendő máguskatonák valószínűleg itt szívhatják magukba az elméleti tudást, mert oldalt egy kétarasznyi magas asztalkán íráshoz használt viasztáblák, térképtekercsek és tartóba tett tollszárak álltak szép rendben. Az oktató egy hatalmas, vörösesre pácolt íróasztal mögül figyelhette az eseményeket, ami úgy tornyosult a szőnyeg elé, mintha a Tűzisten nézne le nagy bölcsességében a világra.


  Oldalt megmozdult valami. Frellelon gyógyító elegánsan lapozgatott egy könyvet, de szeme sarkából engem figyelt, és elégedetten elmosolyodott, ahogy látta, sikerült lenyűgöznie. Különleges kaftánt viselt, a fekete anyagon arannyal szőtt díszítőminták közepén apró, színes féldrágakövek ültek.


  –Köszöntelek titeket – mondta szertartásos udvariassággal, és közelebb sétált. Rajta tökéletesen állt a karcsúsított kaftán. – Őfelsége nagy örömmel figyelte a vizsgátokat, és azt is, hogy milyen lelkesen szeretnétek őt szolgálni.


  Nem hívott minket beljebb a terembe, valószínűleg sajnálta volna koszos csizmánk alatt a szőnyeget. Inkább szónoklatba kezdett a hazáról, a gonosz ellenségről és a mi hősiességünkről, amivel szüzeket mentünk, de elkalandozott a figyelmem, főleg a szűzmentős résznél. Ha ilyen bő lére eresztve fog minket tanítani, azt hiszem, megőrülök. Próbáltam úgy helyezkedni, hogy a legközelebbi szekrényen kileshessem a könyveket, ám sajnos Frellelon gyógyító, a családommal ellentétben, nem pingált a kötetek gerincére semmit.


  –…és eljött az ideje, hogy átadjam a jutalmatokat. Jalló tanonc, kérem a tálcát!


  Jalló roppant kenetteljesen bevonult egy vörös bársonnyal borított ezüsttálcával. Lidérc halkan, gúnyosan kuncogott. A tálcán apró fekete zsákocskák helyezkedtek el csinosan, körkörös módon. Középen három nagyobbat láttam, melyet zöld szalaggal kötöttek meg.


  Először mi hárman kaptuk meg a jutalmat. Frellelon gyógyító arca határozottan megrezdült, amikor Lidérc kezébe nyomta az egyik zsákot. Látszott, erősen figyel, hogy ne érjen a bőréhez.


  Utánunk megkapták a fiúk is, akik eléggé megilletődtek a gyógyító pózolásától. Frellelon élvezettel sütkérezett a csodálat fényében. Én udvariasan álldogáltam, nemesként az etikett első szabálya, hogy sose sértsd meg fintorgással a vendéglátót.


  De azért fellélegeztem, amikor végeztünk.


  Frellelon közölte, hogy holnap érzékelésvizsgánk lesz vele, és a jövőnk múlik rajta, de ne aggódjunk, aludjunk nyugodtan. Majd egy könnyed intéssel elbocsátott minket, főleg, hogy megjött Ras mágus.


  –Frellelon, Jalló, készen vagytok? – kérdezte. Ő is arannyal díszített ruhát viselt. – Iparkodjatok, így is késünk a bálról!


  –Milyen bál? – bukott ki belőlem, szégyenszemre sóvár hangon. Fél életünkben azt játszottuk az öcsémmel, hogy a királyi bálon táncolunk, és mi vagyunk a legjobb táncosok. Engem megkér a herceg, bármelyik, őbelé pedig beleszeret Finona, látva a táncunkat.


  –A király bálsorozatot tart, míg megérkezik Kartal herceg – mondta sóhajtva Ras. – Gondolom, a nemességet szeretné itt tartani. Hamarosan atyád és húgod is megérkezik, már úton vannak.


  Megdobbant a szívem. Ó, Roan, áldom az eszedet! Visszaszívok mindent, amit gondoltam!


  Az én okos, ügyes öcsém kitalálta, hogyan cserélhetnénk a legegyszerűbben: a beteges Szépvölgyi Rianna életében először a fővárosba jön.

  Az este eleinte vidám hangulatban telt. Vadonatúj aranyakat kaptunk, egyenesen a királyi pénzverdéből, amin még nem voltak fognyomok. Mindenki megharapdálta az övét, végül én is, bár csak titokban, mert ez határozottan nem elegáns. A fiúk a szálláson elkezdtek kockázni, és ahogy egyre jobban belemelegedtek, és hangosan zörrentek a bádogpoharak, emelkedett a hangulat is.


  Miközben a csizmámat pucolva lehajoltam, egyre kínosabb megjegyzéseket tettek rám.


  –Mi lenne, ha reggel folytatnánk a csizmapucolást? – kérdezte feszengve Zaher.


  Láttam, hogy a sok vidám fiú egyre jobban nyugtalanítja, így nem tartóztattam, amikor félősen a szobájába ment. Én azért befejeztem a csizmám letisztítását.


  –Kényelmes a szobátok? – Mort odajött hozzám, és rám mosolygott.


  Meglepődtem, és kicsit zavarba jöttem, mert a fiúk a kockák mellől összesúgtak, és röhögtek.


  –Igen, nagyon jó. Kényelmes az ágy is. És a tiéd?


  –Nálunk nincsenek ágyak, csoportos alvóhely van.


  –Az mi?


  –Még sose láttál ilyet? – Mort hitetlenkedve nézett rám. – Megmutassam?


  Kíváncsian bólintottam. Mikor elindultunk a lépcső felé, rögtön elkezdte valaki dúdolni a Szőlővessző, szőlőcske, csavarodj a törzsemre kezdetű dalt, amire disznó röhögés felelt.


  –Ne foglalkozz velük! – mondta kedvesen Mort. – Csak zavarja őket, hogy milyen szép férfi vagy, és a cselédek is hogy rajonganak érted. Irigylik, hogy már az első éjjel nőkkel aludtál a konyhában.


  Közben felmentünk a lépcsőn.


  –Nem történt semmi illetlen.


  –Igen, ebben biztos vagyok. – Volt valami zönge a hangjában, ami zavart, de nem tudtam megmondani, pontosan micsoda.


  A torony első emelete egy egybefüggő terem volt, középen a kéménnyel. A kéményt egy deszkaemelvény fogta körül, amin szalmazsákok hevertek, azokon számtalan pokróc. Áldottam a Földanyát, hogy elfoglaltam a hercegi szobát. Az ablakot súlyos, barna lópokróc fedte.


  A falak mellett pácolatlan tölgyfa polcok álltak, amin pár tarisznya, utazóláda és egyéb holmi hevert, de kevesebb, mint ahányan voltunk. Két fiú ott állt, és épp az aranyakat tette a szütyőjébe. Elhallgattak, ahogy megálltunk az ajtókeretben. Ajtó nem volt, a kereten látszott, hogy a zsanér egyszer kiszakadhatott, és nem pótolták, talán feleslegesnek tartották, hiszen így több meleg áramlott be a lenti helyiségből.


  –Hát, ilyen a mi szállásunk. Neked a palota után bizonyára nehéz lehet egy ilyen egyszerű vár.


  –Nem is sejted, mennyire! – Őszintén sóhajtottam, örülve, hogy valaki megért. – Valami szörnyű a csoportos illemhely, a reggeli kelés, az étel minősége. Bárcsak itt lenne a cselédem!


  –Az biztosan jobb lenne – Mort kedvesen bólintott. – Megnézzük feljebb is?


  A két fiú jelentőségteljesen összenézett, majd rám, aztán lesütötték a szemüket. Nem értettem, mi bajuk.


  –Gyere! A fiúk fele fent alszik. Onnan nagyon jó a kilátás, a palotáig is ellátni. Imádják a tájat.


  Itt is egy egyenes lépcső vezetett feljebb, de már keskenyebb és meredekebb, mint az előző.


  Érezhetően hűvösebb volt, és az itteni emeletet csukott ajtó zárta le.


  –Feljebb mi van? – kérdeztem, mert a lépcső egy rozzant csigalépcsőben folytatódott.


  –Csak a szellemek – legyintett Mort undorral. Kis késéssel jöttem rá, hogy Lidércre gondolt.


  Bementünk, és Mort becsukta az ajtót mögöttünk. A halk döndülésre valahogy rossz érzésem támadt, de kedves mosollyal invitált az ablakhoz, és lelkesen előre is ment. Követtem. A terem ugyanúgy festett, mint a lenti, és itt a fali tartóba tűzött fáklyák adták a fényt.


  –De miért itt alszanak? Jön a tél, itt éjjel elég hűvös lesz – mondtam, ahogy elhaladtam a csoportos fekvőhely mellett, és az ablakhoz léptem.


  Mort elhúzta a durva lópokrócot, és kinyitotta a fa ablaktáblákat. Itt nem volt a keretben homályos, áttetsző üveg, mint a földszinten, hanem azonnal beáramlott a csípős éjszakai levegő. Érezni lehetett az erdő finom illatát.


  –Ó, ez tényleg gyönyörű!


  Az erdő sötét tömege után a távolban a város fényei látszottak. A dombos területre épült város lenyűgözően festett. A sárga, kicsi ablakszemek mesevilágot teremtettek az éjszakában. Egyes udvarokban máglya égett, a fel-felcsapó narancsszín lángnyelvek játékosan megfestették a környező épületek falát, kirajzolva egy pillanatra azok körvonalait.


  –Még sosem láttam ilyen szép… – kezdtem ujjongva, ám nem tudtam befejezni.


  A támadás hirtelen ért.


  Mort brutális erővel elkapott, a két kezemet az ablak párkányára szorította, hogy ne tudjak tűzgolyót varázsolni. A felsőtestével rám dőlt, így majdnem kizuhantam az ablakon.


  –Ha ordítani mersz, kilöklek!


  –Ez csak két emelet. Ha nem halok meg, nagy bajba kerülsz!


  Megrettentem attól is, hogy szétloccsan lent a fejem, de attól is, hogy nem. Ha a fájdalomtól félőrülten meggyógyítom magam…


  –Ki hinne neked, Roan? Mindenki rühell! Lerí rólad, hogy hímringyó vagy! Amron kapitány csak azért tűri a pofád, hátha gyógyító leszel. De Jalló szerint benned egy fikarcnyi képesség sincs!


  –Eressz el! Ha nem teszed, elmondom Rasnak! – nyögtem rémülten.


  –Mondd csak! Az összes fiú azt mondja majd, nem látott velem. Ras is utál, azt hiszed, nem szégyen neki, ahogy ránézel? Úgy bámulod a férfiakat, hogy az undorító!


  Olyan szenvedélyesen gyűlölt, ahogy csak önmagát tudja az ember. A dobszó alatt megkívánt engem, és látszott, ez azóta is zavarja.


  –Én döntöm el, ki hol alszik. Azt is, mikor szarik!


  –Mit akarsz tőlem? – nyögtem.


  –Ide az aranyat! Vedd úgy, hogy védelmi pénz.


  –És kitől véd? – Próbáltam kiszabadulni, de nem tudtam. A szemem könnybe lábadt. Az egész annyira ijesztő és annyira megalázó volt.


  –Attól, hogy nehogy bajod essen. Ha lett volna eszed, felfogadod pár ezüstért azt a csavargót testőrnek. De ne aggódj, mostantól nekem fizetsz. Rendszeresen.


  Elengedett és elkezdett fogdosni, hogy megtalálja a pénzt. Inkább önként kivettem a zsebemből, és remegő kézzel átadtam. Megfordultam, és a hátamat az ablaknak vetettem.


  –Lehetsz ősi nemes, de csak egy senki vagy. Az erősebb kutya baszik, ez az egyetlen szabály, mióta világ a világ! Te pedig csak egy szánalmas, férfiatlan szőlőinda vagy. Azt hiszed, a herceg majd maga mellé vesz? Ne légy ostoba!


  Megfordult, és elment. Csak addig tudtam tartani magam, míg kiment, aztán reszketve átöleltem magamat. A könnyeim forró patakként törtek ki, és hangosan csuklottam-zokogtam.

  Nehéz volt lemenni a lépcsőn, nehéz volt elhaladni a kockázó fiúk mellett, akik csak gúnyosan röhögtek, amikor meglátták a kisírt szemem.


  A szobában Zaher rám nézett, majd együttérzőn felrázta a párnámat, és nem kérdezett semmit.


  Csak ültem az ágy szélén, és bámultam magam elé. Aztán előszedtem az ágy végébe akasztott tarisznyámból Roan furulyáját, és halkan játszani kezdtem. Sírt a furulya, mintha helyettem sírna, és ahogy szálltak a dallamok, egy kicsit otthon éreztem magam, a sárgásfehér mészkőbe vájt kastélyban, ahol ha bármi fájt, a zene mindenre vigaszt nyújtott. Nem törődtem Zaher kerekre tágult szemével, sem azzal, hogy odakint elhallgatnak a kockázók, mert a szívfacsaró hangok elveszik a kedvüket a játéktól, csak lehunytam a szemem, kizárva mindent, és átadtam magam a magánynak és a mindenségnek.


  Csak nagy soká hagytam abba, amikor a hasam már nagyon fájt. Eloltottam a gyertyát, és sokáig néztem a sötétet.


  Aztán elkezdtem volna vetkőzni, de a zekémet is alig tudtam kioldani. Hallottam, ahogy Zaher légzése mélyebbé válik, aztán azt is, ahogy néha fel-felhorkant.


  A gyomromra szorítottam a kezem. Mi ez? A piros virágom csak később nyílik. Lehet, hogy mégis az?


  De nem, nem lehetett az. A fájdalom nem az alhasam tompa nyomása volt, hanem valami csavarodott odabent, valami mart. A beleimbe égő kénkő költözött.


  Felnyögtem. Rám tört a hányinger. Vizet akartam inni, így kibotorkáltam a sötét szobából a közhelyiségbe.


  Már senki nem volt a padoknál, csak a tűz fénye imbolygott a teremben. Mohón felkaptam a kancsót, de olyan erősen rám tört az émelygés, hogy nem mertem inni.


  Méreg?


  Valaki megmérgezett!


  Lerogytam a földre, majd elfeküdtem a hideg kövön. A testem egyre forróbb lett, ahogy a mágiám fellobbant odabent a gyomromban, és gyógyítani kezdett.


  –Szeress! – suttogtam az anyaföldnek.


  Reszkettem, egyszerre dideregtem és nem bírtam elviselni a szívem ritmusára rám törő hőhullámot. A torony lebámult rám, a falak némán és egyre kíváncsibban figyeltek, és nem voltak dühösek a mágiám miatt. Én, a csöppnyi kis szipoly küzdöttem az életemért, az anyaföld pedig hűtötte a testem, óvón a tenyerén tartott.


  A méreg még nem szívódhatott fel teljesen. Szerencsém, hogy ébren voltam, és nem a fájdalom keltett fel. Talán kétballadányi idő telt el, és sikerült semlegesítenem.


  Kimerülten felsóhajtottam. Hálásan megsimogattam a padlót, és felálltam, majd átültem az egyik padra. Most már mohón ittam a kancsóból.


  De ki akart megölni? Fola asszony tette volna? De hát ő tudja, hogy így nem sikerülhet! Egy szipolyt megmérgezni? Vagy Tina próbálkozik, aki a cipót és a sajtot hozta? Más ételt nem ettem ma.


  Meglepetésemre odafentről hangok hallatszottak, és pár fiú dübörgött le a lépcsőn a hasát fogva. Lent is nyílt az ajtó, és Zaher esett ki rajta:


  –Megy a hasam… Az a rohadt gomba! – nyögte, és rohant ki az árnyékszékre.


  Most már hatalmas zaj volt, minden fiú kifelé igyekezett. Egymást lökdösve tülekedtek le a lépcsőn.


  A homlokomat ráncoltam. Én nem ettem gombát. És nem hasmenésem volt. Aki tette, igencsak ravasz lehet. Kinek tűnne fel egy enyhe mérgezés közepette, hogy egy ember nem a gyenge szervezete miatt halt bele?


  Odafentről hatalmas csattanást hallottam, valaki elzuhant, majd hányás hangja hallatszott.


  Felpattantam, és ugyan egy pillanatra megszédültem, de legyűrtem, és felmentem a lépcsőn.


  Mort hányt.


  –Segíts! – hörögte. – Égek belül!


  Ez nem hasmenés volt, hanem őt is megmérgezték.


  Haboztam. Mort egy rohadék volt velem. De aztán újra hányt, én meg elszégyelltem magam.


  –Szólok a gyógyítónak – mondtam, és lesiettem a lépcsőn.


  Zaher épp ekkor jött vissza, falfehér arccal, sírósan a fenekét szorította.


  –Nem engednek oda az árnyékszékhez! Használhatom a…


  –Persze! Hozom a gyógyítót!


  –Nincs itt! Az őrök azt mondták, még a bálban van. – Zaher futtában vinnyogta, és berontott a szobánkba. Vizes léptek maradtak utána, odakint bizonyára eleredt az eső. Márpedig Frellelon nem olyan ember, aki esőben hazalovagolna. Bizonyára reggelig marad.


  A hajamba túrtam, majd kétségbeesetten a lépcső felé néztem. Mort meg fog halni.


  –A rohadt életbe!


  Utáltam az egész helyzetet, utáltam Mortot. De tudtam, legjobban a holnap reggelt gyűlölném, és azt, hogy valahányszor darócinget látok, tudnám, hogy gyilkos vagyok.


  –Hogy a mágia csókolna seggen hetedíziglen! – szitkozódtam, de felrobogtam a lépcsőn.


  Odafönt letérdeltem a halálsápadt, reszkető Mort mellé.


  –Van egy módszer, de fájni fog – mondtam.


  –Ha segítesz, visszaadom a pénzed!


  –Kit érdekel a pénz! – mondtam dühösen. Átkulcsoltam hátulról, ahogy ott térdelt a lépcső tetején a földön. Hirtelen megszorítottam a gyomorszáját. Felüvöltött a fájdalomtól, majd sugárban jött ki az, ami még benne volt. Mikor végzett, hátrébb rántottam, majd két oldalról ütést mértem a halántékára.


  Ájultan dőlt el.


  A hánytatás csak a látszatért volt, nekem az ájulása kellett. Rátettem a kezem a fejére.


  –Aludj! – suttogtam, és elmélyítettem a kábulatot. Majd varázsláshoz kezdtem; a mágia örvénylően áradt ki, de akadozott, mert már alig volt saját erőm.


  Halkan szitkozódtam, szidtam Mort összes felmenőjét, de azt tettem, amit kellett, erőltettem, és kisajtoltam a testemből minden csepp mágiát. Két gyógyítás egymás után, ez túl sok volt. Ráadásul sietnem kellett, hiszen bármikor visszajöhetnek a fiúk. Jobb volt, hogy Mort kábult álomban van, mert ébren úgy érezte volna, hogy tüzes vassal forgatom át a gyomrát és tépdesem a beleit.


  Végül sikerült, semlegesítettem a mérget.


  –Az erősebb kutya baszik, mi? – morogtam, mert muszáj volt csúnyán beszélnem. Csak én lehetek olyan eszement, hogy az ellenségemet meggyógyítom. De szerintem az emberszeretet nem függ attól, mit tesz a másik. A nap süt, mert ez a dolga. Persze lehet, hogy csak túl sok balladát olvastam.


  Kicsit arrébb húztam Mortot a húsdarabokkal teli hányásfolttól, és lerogytam a második emeletre vezető lépcsőre. Mort egyenletesen lélegzett, és mélyen aludt.


  Miért mi ketten vagyunk a célpontok?


  Talán a herceg leendő testőreire vadásznak?


  Ez érthetetlen. Ha valakit meg akarnék ölni, az biztosan Lidérc lenne.


  –A Tűzisten szerelmére! – kiáltottam fel.


  Most ébredtem rá, hogy Lidércet egyáltalán nem láttam.


  Ha őt is megmérgezték, akkor már halott…

  Felugrottam, ám azonnal el is estem. Annyira gyenge voltam, hogy a lábam összerogyott alattam.


  Nagy levegőt vettem, és a lépcsőkorlát segítségével feltápászkodtam, és szívós kitartással felvonszoltam magam a másodikra. Utána a csigalépcsőn is felbotorkáltam, de annyira kimerültem, hogy meg kellett állnom, nehogy elájuljak.


  Benyitottam a harmadik emeleti részbe.


  Hideg volt odabent, és az egész egy poros lomtárnak tűnt. Eltört szövőszéket, régi, molyos katonaruhákat, lyukas rézedényeket hordtak fel ide. Valaki egy részét felsöpörte és felmosta a kémény körül. A kémény mellett egy rozoga asztal állt, letakarva egy medvebőrrel, és átvetve rajta egy nyúlszőrökből összevarrt takaró, amit esküdni mertem volna, hogy korábban a hercegi ágyon láttam. Lidérc bizonyára ellopta.


  Csak azért láttam odabent, mert a falon égett egy fáklya, de már az utolsókat rúgta, sercegve fel-fellobbant. Az arcomon huzatot éreztem. Itt nem volt az ablakok előtt lópokróc, csak a fatáblák védtek a hidegtől. Az egyik tárva-nyitva állt, és kintről zajt hallottam. Az eső halkan szemerkélő neszében még nem hallottam a vízköpők csobogását, hanem inkább hangosan koppant valami. Nagy nehezen kivánszorogtam.


  Hol lehet Lidérc?


  Kint egy körbefutó erkélyt találtam. A rozzant kilátóban hajdan a szipolyháború alatt őrök állhattak, most viszont Lidérc hányt. Nem úgy tette, ahogy Mort, a saját mocskában térdelve, hanem egy esővizes hordó mellett állt. Ivott a merőtálkában lévő vízből, lecsapta a tálat a korlátra, aztán lenyomott egy botot a saját torkán, majd kiöklendezte egy ócska lavórba. Majd újra ivott, és kezdte elölről. Vézna, csupa izom teste félmeztelen volt, és csillogott az esővíztől.


  –Jól vagy? – kérdeztem, és megkapaszkodtam az ajtófélfába, hogy el ne essek. Megint valami érdekes, fűszeres illat terjengett. Kimcse néne konyhájában is éreztem már, de nem jöttem rá, micsoda.


  Lidérc ellenségesen fordult felém, és majdnem tőrt rántott, de aztán látta, csak én vagyok.


  –Falfehér vagy. Téged is megmérgeztek? – kérdezte értetlenül. – De miért? Ki az az ostoba, aki el akar kapni egy ilyen vakarcsot?


  –Nem tudom. Zahert kihagyta, de Mortot megmérgezte.


  –Meghalt?


  –Nem, túléli.


  –Én is túlélem! Aztán kibelezem, akárki tette!


  Lidérc hiába volt indulatos, láttam, hogy iszonyú fájdalmai vannak. Felvett egy kis üvegcsét az erkély mellvédjéről, és belecseppentett vele a merőtálkába, majd vízzel öblögetett, és lenyelte.


  –Mi ez? Valami csodaszer?


  –Igen, illóolaj. Már ezerszer kihúzott a bajból.


  Megszédültem, és az ajtóba kapaszkodtam, nem akartam kibillenni a hűvös esőcseppek alá.


  Lidérc odalépett az üvegcsével. Megcsapott valami kellemes illat.


  –Adok belőle.


  –Nem kell, jól vagyok, csak aludnom kell. De te meg fogsz halni. Ne áruld el senkinek, de tudok egy kicsit gyógyítani. Segíthetek.


  –Mindenki tudja, hogy tudsz gyógyítani, Ras már elhíresztelte. Azért nem vert még agyon senki. Pedig nálad idegesítőbb kölyköt rég láttam. – Lidérc arca egy pillanatra eltorzult a fájdalomtól. Aztán egyszerűen megfogta a vállam, és az arcomhoz vitte az üveget, talán bele akart cseppenteni a számba. Elengedtem az ajtót, hogy eltoljam a kezét.


  Ám ezt nem kellett volna, mert annyira megszédültem, hogy elzuhantam. Lidérc próbált megtartani, de velem együtt a földre vágódott ő is. Szerencsére befelé estünk a toronyba, nem az esőtől csillogó fekete faerkélyre.


  Egyikünk se pattant fel, mindketten túl nyomorultul voltunk hozzá. Ott feküdtünk egymás mellett a padlón, mint két szerencsétlen szalmazsák.


  Lidérc eddig az ujjával befogta az üvegcse száját, hogy védje az értékes folyadékot. Most az arcom elé tartotta. Sóhajtottam, és kinyitottam a szám.


  –Kakukkfű. Nem szabad szájba tenni. Lélegezd be! – Az orrom elé tartotta az üveget.


  Valami erős, tömény illat áradt belőle, mintha a természet ősereje lenne.


  –Akkor te miért ittál belőle?


  –Na, látod, ezért szeretne mindenki agyon csapni. Mindig okoskodsz – suttogta Lidérc, de egyre jobban reszketett. A hideg őszi éjszaka sem segített. Ágyba és melegbe kellett volna tenni.


  Eszembe jutott valami:


  –Van olyan szered, ami erőt ad?


  Lidérc szó nélkül bedugta a madzagon lógó dugót a kakukkfüves üvegbe, és kikotort egy másik üvegcsét a ruhája alól. Annyira reszketett a keze, hogy nem tudta kinyitni. Átvettem tőle, és beleszagoltam a padlón fekve.


  Mintha egy egzotikus virágos rét robbant volna föl az orromban. A fűszeres, tömény illat sok növény keveréke lehetett. A Tűzisten és a Földanya ereje keveredett benne. Ez volt a mámor, ahogy az eső életre csókolja a földeket, benne volt a madarak násztánca, a nők kacagása, a forró, fülledt nyári éjszakák egy távoli forró vidéken, örök napsütésben. A mágiám fellobbant tőle.


  –Mi ez? – kérdeztem, de Lidérc már ájultan hevert.


  Az orra alá tartottam, mire feleszmélt.


  Még egyet szippantottam az üvegből, majd bedugaszoltam, és a zsebembe tettem. Feltornásztam magam könyökre, majd felültem, és Lidércet is felhúztam.


  Összeszorította a fogát, de sikerült felállnunk.


  –Nem bízom a gyógyítóban – suttogta. – Ne vigyél oda!


  Csak a medvebőrrel letakart asztalig mentünk, oda is nagy nehezen vergődtünk el. Odakint az eső neszei záporrá váltak, a víz illata megülte a helyiséget. Lefektettem Lidércet, és én is ledőltem. Annyira fáztam, hogy kis gondolkozás után magunkra húztam a nyúlszőrt.


  –Kis szőlő, milyen huncutkodásra készülsz? – mormogta zavartan Lidérc, majd elájult.


  Már nem volt hányingere, és ez rossz jel. Csak görcsösen össze-összerándult. Szájából kakukkfű illata áradt.


  A mágiámra fókuszáltam, és gyógyítani kezdtem. A forró gyomrára tettem a kezem, és hagytam az örvénylő erőnek, hogy a bőre pórusain át utat találjon a méregig. Keserves munka volt, sokkal rosszabb, mint Mortnál, de újra és újra beleszagoltam az üvegcsébe. Az eszencia képes volt erőt adni, én pedig elkezdtem bontani a testemet. Volt egy határ, ameddig megtehettem, és még túlélem.


  A vízköpők „énekelni” kezdtek, a sok esőtől csobogott minden odakint. Dolgoztam, életet adtam Lidércnek, mert ő is megtette értem. Az igaz ember nem szavakkal köszöni meg a jót, amit kapott, hanem tettekkel. Anyám ezt tanította, és én hittem ebben, bármit mondanak mások. Az én világomban nem voltak erősebb kutyák.


  Mikor végeztem és elvettem a kezem, olyan nyomorultul voltam, mint még soha. Belső vérzésem volt, és tudtam, hetekig tart majd, mire lábra állok. Vagy holnap belehalok, ha Amron kapitány nem hagy gyógyulni.


  Szívesen maradtam volna a nyúlszőr alatt a jó melegben Lidérccel, de szipoly voltam. Álmomban is le tudtam szívni mást, ha bajban voltam. Az öcsém erejét is megloptam gyerekként, ha megsérültem. Ugyanaz a képesség, ami egyszer áldás volt és életet adott, máskor átok, ami halált hozhatott. A legtöbb, amit tehettem Lidércért, hogy minél messzebb kerülök tőle.


  Sóhajtottam, és elkezdtem kikászálódni, de amikor elvettem a kezem, Lidérc felriadt. Rájöttem, csak eszméletlen volt, de elfelejtettem elaltatni. Most sem ébredt fel igazán, pusztán magához húzta a kezemet, a szívéhez.


  Volt valami megkapó ebben. Csak még egy pár pillanat, csak annyit akartam eltölteni a meleg szőr alatt, egy fiú szívdobogását érezve.


  Csak egy kicsit.


  Kimerülten lehunytam a szemem.

  Jóval később riadtam fel, az éjszaka már túljuthatott a közepén. Odakint az őrök kiabáltak, valami riadó lehetett. Élesen felrikoltottak a kürtök, a torony magasába is felhallatszott. Az esőcseppek hangja elnyomta a többi neszt.


  Még mindig a meleg nyúlszőr alatt hevertünk, ám Lidérc szívén lévő tenyerem a halál eszközeként úgy szívta az életerejét, mint csecsemő a tejet.


  –Ó, ne! – suttogtam.


  Megrettentem, hogy megöltem. Hogy cseppenként loptam el az életét, hogy én jobban legyek.


  Ijedten elvettem a kezem.


  Ám ahogy megmozdultam, Lidérc mormogott egyet. Egyszerűen közelebb csúszott, orrát a hajamhoz nyomta, és mélyen beszívta az illatomat. Volt ebben valami finomság, lágyság, olyan otthonosság, ahogy a fák susognak, a tűz percegve pattog, a patakok csendesen csörgedeznek.


  Nyaka a számnál volt, és meztelen bőréből tisztaságillat áradt. Férfi volt, nappal egy veszett kutya, ám az éjszaka szelídségében a puha nyúlszőr alatt csak egy fiú, aki álmában is tudja, hogy egy lány mellett szunnyad.


  Odanyomtam az orrom a nyakához, és félálomban éreztem, ahogy fellobban a mágiám. Csak tompán jutott el a tudatomig, hogy ez lehetetlen, ilyen kimerülten, belső vérzéssel fel se lobbanhatna, egyszerűen csak megörültem neki, álomszuszékon és jólesőn.


  Az enyémre válaszul Lidérc testében is fellobbant a mágia. Karjában, lábában apró pontokban felvillant, láthatatlan szikraként csillogott. Ám most nem volt kellemetlen neki, mélyet sóhajtott, és közelebb vont. Mint kis tűzhalak, úgy úszott az erő a szíve felé, sőt oda, ahol az orrom hozzáért a nyakához.


  Megcsókoltam a nyakát, mire a szakaszos löketek összeálltak, csobogó csermelyt alkottak. Szívtam ezt az erőt, szopogattam, édes méhviaszként.


  Lidérc átölelt, átvetette a lábát rajtam, és közelebb vont. Élvezte, ahogy szívom-csókolom a nyakát.


  Befészkelődtem, és egy sóhajjal álomba zuhantam.


  Azt álmodtam, hogy a vízköpők énekelnek, és a daluk egyre szebbé válik, ahogy a nap fellobban, és engem cirógat. Minden porcikámat egymás után.

  Másnap arra ébredtem, hogy valaki néz.


  Kinyitottam a szemem. Már világos volt, és a kinti eső is elcsitult. Lidérc karján hevertem, és arasznyi távolságra az arcomtól ő bámult rám.


  Mindig nehezen ébredek. Az álom és ébrenlét határán arca láttán megdobbant a szívem, és elakadt a lélegzetem, ahogy beszívtam bőre illatát. Életemben először egy fiúval töltöttem az éjszakát…


  Ajjaj!


  A tekintete nem ígért jót. Olyan volt, mintha a különböző halálnemeket latolgatná, vajon melyik a legfájdalmasabb, ahogy bevégezhetem.


  –Mit keresel az ágyamban? Egyetlen mondatod van, Roan, szavamra mondom, utána átvágom a torkod.


  Legszívesebben felnyüszítettem volna, hogy ne ölj meg!


  De erre biztosan bántott volna. Mit mondana egy kemény férfi? Lázasan gondolkoztam. Ha egyetlen mondatom van, akkor annak fontosnak kell lennie, és főként olyannak, ami őt is érdekli.


  –Ha rájövünk, hogyan juttatták be a mérget hármunknak, akkor megvan az ellenség.


  Döbbenten rám meredt. Aztán kiszedte a karját a fejem alól, és felült. Akkor vettem észre, hogy milyen szívesen voltam vele testközelben.


  –Nem erősséged az életedért való könyörgés, mi? Nézd, kölyök, dolgoztam bordélyban, így nem zavar, ha férfiak egymással hálnak, de ha még egyszer…


  –Bordélyban dolgoztál? – A szemem kerekre tágult. Lidérc vállára és mellkasára siklott a tekintetem. A fekete haj szinte átölelte a testét.


  –Ne álmodozz! Csak kidobóként.


  –Nem is gondoltam semmi olyasmit… – Elvörösödtem. Zavaromban felpattantam az ágynak használt asztalról.


  Amikor már lábon álltam, akkor fogtam fel, milyen jól vagyok. Se szédülés, se gyengeség, sőt, tele voltam életerővel. A belső vérzés sehol, a kimerültség sehol. Összeráncoltam a homlokomat, és a kezemre bámultam. Nem remegett. Kitartottam magam elé, de meg sem rezzent.


  –Ez lehetetlen! – motyogtam. Ha én jól vagyok, akkor Lidércnek halottnak kéne lennie. Egy ágyban egy beteg szipollyal minden balladában a rossz ómenek közé tartozik.


  Homályosan felrémlett valami édes méhviasz.


  De nem, ez lehetetlen… Csak álmodtam.


  –Arra emlékszem, hogy elestünk az erkélynél. – Lidérc szívósan kötötte az ebet a karóhoz. – Szeretném tudni, mit kerestél a karjaimban, Roan!


  –Nem emlékszel? Adtál valami üvegcsét, ami erőt adott, így sikerült eltámogatni téged ide. Aztán mindketten elájultunk.


  –Tényleg? – Lidérc elvette az ölétől a takarót. A nadrág dereka fölött vászon madzag lógott ki alulról. – Akkor meséld el, kölyök, miért lucskos a vágykendőm?!


  –Honnan tudjam? – kérdeztem értetlenül. Érdeklődve megnéztem a madzagokat. Eddig azt se tudtam, mire használják a férfiak a vágykendőt; mondjuk, nem is gondolkoztam rajta. Kíváncsian megnéztem Lidérc ölét. Pusztán tudományos érdeklődés volt, becsületszavamra.


  Lidérc zavarba jött, és bosszúsan egy gyors mozdulattal betakarta magát.


  –Milyen illóolajt adtam? Soha nem adom ki a kezemből őket.


  A zsebembe nyúltam, és odadobtam neki. Elkapta, és az orra alá tartotta. Aztán döbbenten még egyszer, és olyan vörös lett, mint tiszta égbolton a napfelkelte.


  –Mi baj? – kérdeztem. Még egyszer sem láttam Lidérc arcát lángolni.


  –Ez az életerő esszenciája. Nemcsak erőt ad, de… vágykeltő. Mindketten beleszagoltunk?


  Vágykeltő? Kínomban egyik lábamról a másikra álltam.


  A nyakára siklott a tekintetem.


  Eszembe jutott az éjszakai álmom, a nap, ami minden porcikámat megcirógatta. Mármint tényleg mindet. Felnyögtem, és hirtelen valami nagyon érdekeset találtam a padlón. Csak bólintottam, hogy mindketten.


  –Ó! – Csak ennyit mondott.


  –Ööö… – Én meg ennyit feleltem.


  Rendkívül magasröptű beszélgetésnek indult.


  Aztán összeszedtem magam, mert Kimcse néne szerint egy grófkisasszony mindig elegáns, minden körülmények között. Nem néztem fel, lesütött szemmel mondtam:


  –Úgy vélem, lent már várhatnak minket. Ideje csatlakoznunk a társasághoz.


  –Igen, nos… Menj előre! Én kicserélem a… vagyis mindjárt megyek.


  Amúgy sem vékony hangja most még jobban elmélyült, amitől lett valami bizsergető az egész helyzetben.


  Megfordultam, és sietősen távoztam.


  Csak az ajtóból mertem visszanézni. Lidérc a semmibe meredt, és zavartan a hajába túrt. Nem tudom, mire gondolhatott, de az arca megint lángolt.

  10. fejezet

  Gyanakvások

  ÉGŐ ARCCAL LEFELÉ SIETTEM A LÉPCSŐN, kínomban minél messzebb akartam kerülni tőle.


  Életemben először úgy éreztem, vannak dolgok, amiket nem kellene elmesélni az öcsémnek. Hogy magyarázzam meg, mit kerestem az ágyában?! Míg az éjszaka bensőséges esőillatában olyan természetesnek tűnt, hogy Lidérc mellé heveredtem, addig a reggel fényében ez egyszerűen botrányos lépés volt.


  De milyen jó érzés!


  Rianna, elég!


  Kínos zavaromban megbotlottam a saját lábamban, és majdnem leestem a lépcsőn.


  Miért járnak az eszemben férfiak, ha úgyse lehetek szerelmes egyikbe sem?


  –Elég! Verd ki a fejedből! – suttogtam nyugtalanul.


  A második és az első emelet is üresen állt, végül a földszinten találtam meg a csapatot.


  A hosszú faasztalok mellett ültek, előttük fakupákkal, és elég rossz állapotban voltak, bágyadt arcok, karikás szemek meredtek rám. Megálltam a lépcső alján. A teremben kamilla illata érződött, és az egyik félreeső asztalon megláttam a fazekat.


  –Roan? Te itt vagy?! – kérdezte döbbenten Mort, és felállt az asztaltól. – Mikor jöttél vissza?


  –Vissza? Honnan?


  Kiderült, az éjszakai riadó azért volt, mert azt hitték, Lidérc és én eltűntük. A kavarodásban, amikor mindenki az árnyékszékhez rohangált, csak a hiányunk tűnt fel, de senkinek nem jutott eszébe, hogy a padláson megnézzen.


  –Te odafönt voltál? Lidérccel? – kérdezte kis hallgatás után Mort és vádlón nézett. – Kettesben?


  –Bizony – szólalt meg egy hang mögöttem a lépcsőn. – Kettesben haldokoltunk. Mert egyikőtök sem jött fel megnézni, megdöglöttem-e.


  Megrezzentem a mély hangra.


  Te jó ég, vajon Lidérc mióta jött mögöttem?


  Vajon hallotta, mit motyogtam magamnak? Kínomban nem mertem ránézni.


  –Zaher hol van? – kérdeztem gyorsan.


  –A szobában. Megyek, szólok a kapitánynak, hogy megvagytok…


  –Várj, Mort! – hadartam, és elindultam a szoba felé. – Előbb váltsunk pár szót négyen.


  Mort meglepődött, de aztán bejött velem együtt a hercegi szobába. Zaher kimerülten az ágyon hevert, de a jöttünkre felült. Amikor Lidérc is bejött, becsuktam a nehéz tölgyfa ajtót, és a hátamat nekitámasztottam a fának.


  –Ha a pénzedről van szó… – kezdte Mort, és kitette a zacskót az ágyamra. – Mondtam, hogy ha segítesz, visszaadom. Én mindig tartom a szavam.


  –Te kiraboltad?! – Lidérc megrökönyödve beljebb ment a helyiségbe. – A herceg egyik testőre kifosztja a másikat? Arra nem gondoltál, hogy harcban csak egymásra számíthattok?


  Kissé meglepődtem, hogy pont ő háborodik fel erkölcsileg, aki meg ellopta a nyúlszőrt a szobánkból.


  –Mégis mit tehettem volna? – Mort ingerülten felcsattant. Az ablakon beszűrődő reggeli fényben jól látszott, milyen karikás a szeme. De még így is szívdobogtatóan jóképű volt, amitől megkeseredett a szám íze. – Láttad, hogy néz rám, ha leveszem az ingem?! Semmi tekintélyem nincs a fiúk előtt! Muszáj volt megmutatnom, hogy férfi vagyok, és azt is, hogy nem kerültem a hatása alá! Nem vagyok tolvaj, visszaadtam volna.


  Kellett egy pillanat, mire felfogtam, mit is mond.


  –Várj, te azért raboltál ki, mert… kedvelsz?


  –Nem, dehogy, egyáltalán nem kedvellek! Én csak a nőket szeretem, világos?!


  Mort elvörösödött, amitől éreztem, hogy lángrózsák gyúlnak az arcomon. Sürgősen megszemléltem a hercegi ágy díszítését; ezek az aprólékos fafaragások tényleg nagyszerűek.


  Lidérc előbb alaposan kiélvezte a helyzetet, és csak utána könyörült meg rajtam:


  –Te is bámulod ám őt, Mort! Viszont most a kutyát sem érdekli a kis lelketek. Ennél fontosabb dolgunk van. Rá kell jönnünk, ki akart megölni minket.


  –Hogy érted, hogy megölni? – kérdezte rémülten Zaher. Úgy markolta a takarót, mintha az védelmet adhatna.


  Örültem, hogy más témára tértünk. Sürgősen magyarázni kezdtem:


  –Kétféle mérgezés volt, Zaher. Az egyik szer nektek hasmenést okozott, a másik nekünk hármunknak hányást. A tejben és a raguban nem lehetett, ezekből én nem ettem.


  Mort is csatlakozott:


  –Reggel Amron kapitány kikérdezte az embereket. Ragut az egész laktanya evett, de csak az újoncok hasa ment, a katonáké nem.


  –Engem inkább az érdekel, hogy Zaher miért nem kapott mérget. – Lidérc karba fonta a mellkasa előtt a kezét. – Nehéz nem észrevenni, mennyire figyelnek minket a bátyáid. Állandóan leskelődnek, susmognak. Nem akarsz valamit elmondani? Amíg szépen kérem?


  Összeráncoltam a homlokom. Zaher testvérei sem maradtak a palotában a dob éjjelén, hanem ki tudja, merre jártak.


  Zaher elsápadt:


  –Semmi közük hozzá! Soha nem árulnák el a királyt! Ők csak nem akarják, hogy én… hogy én… mi… szóval… – Nem fejezte be, hanem kétségbeesetten nézett körül, majd az ajtóra, mintha menekülési utat keresne. Ám végül csak hatalmasat nyelt, felhúzta a térdét, és átkulcsolta, mintha önmagát ölelné. Végül nagy nehezen kimondta: – Nem akarják, hogy Roannal barátkozzam.


  Eszembe jutott, hogy az első éjjelen Ras külön rám szólt, ne csináljak olyasmiket Zaherrel…


  –Ó, te jó ég! – nyögtem döbbenten.


  Ras csak őrá figyelmeztetett. Soha, senki másra. És ő az egyetlen, akitől soha nem jöttem zavarba, még egy szobában aludva sem.


  Zaher sóhajtott:


  –Te annyira bátor vagy! Annyira nyíltan vállalod. De én… én nem vagyok ilyen erős.


  Nyeltem egyet. Legszívesebben megöleltem volna.


  –Várj, te is szőlőcske vagy? – kérdezte döbbenten Mort.


  –Hé, mi az, hogy „is”? Én nem is vagyok az! – sziszegtem.


  Míg Lidérc felnevetett:


  –Micsoda csapat! Egy rabló, két kényes szőlőcske…


  –…meg egy magadfajta gyilkos. – A hangom élesen csattant. – Ha csak egy rossz szót mersz mondani Zaherre, megtudod, milyen, amikor dühös vagyok!


  –Már alig várom! – Lidérc mosolya egyszerre volt pimasz és baljós. – De most nagyobb bajunk van. Jó, elfogadom, hogy a Barbárölő bátyusok ártatlanok. Akkor az erőseket ölik, Zaher ezért esik ki. Mort volt a legjobb a vizsgán, mi meg ősmágiát használtunk. A kérdés az, hogyan csinálták.


  A vizsga szóra valami motoszkálni kezdett a fejemben. Hátamat az ajtónak vetve magam elé meredtem.


  –Roan nem igazán erős – fintorgott közben Mort. – És szerintem az istenek csak egyszer áldották meg ősmágiával.


  Lidérc megcsóválta a fejét:


  –Az erő nemcsak a karban van. Roan a legveszélyesebb fickó, akit valaha láttam.


  –A vizsga! – kiáltottam. Mint egy villanás, úgy állt össze a kép. Az ágyra dobott zacskó felé intettem. – Az öt arany! Megharaptátok az aranyakat?


  –Igen – mondták egyszerre.


  –Én is. Bevett szokás, hogy az új aranyat ellenőrzöd! Gondolkozás nélkül megteszi mindenki. Zaher és a fiúk a kis csomagokból kaptak, mi hárman a nagyokból. Pontosan ugyanaz a mintázat, ahogy a tüneteink voltak!


  Mort és Zaher tátott szájjal meredt rám, míg Lidérc bólogatott:


  –Mondtam, hogy veszélyes! Ő a legélesebb kés a fiókban. Ha én lennék az ellenség, Roant vadásznám le elsőnek.


  Különös elismerés volt. Nem tudtam, hogy megköszönjem, vagy inkább aggódjak miatta.


  –Ezt jelentenünk kell Amron kapitánynak! – Mort elindult felém, de nem álltam el az ajtóból.


  –Várj! Szerinted kiken ment keresztül a pénz?


  Zaher közbeszólt:


  –A ládikót a királyi testőrség hozta a kincstárból, és Amron kapitánynak adták át. Láttam, ahogy Ras a vállán átvitte a Gyógyítók Tornyába.


  –Mi pedig Frellelon gyógyítótól kaptuk – bólintottam.


  –Vagyis közrendűek nem fértek hozzá, csak a vezetők – fejezte be Lidérc a gondolatmenetet. – Még mindig jelenteni akarod, Mort?


  A szobára csend telepedett. Egymást néztük, egyre elkeseredettebben. Csapdában voltunk, és pont azokra nem számíthattunk, akikben ilyen esetben bízni kellett volna.


  –De miért akarnak megölni bárkit is? – kérdezte bizonytalanul Zaher.


  Összeráncoltam a homlokomat. Ez volt az igazi kérdés, hiszen egy politikai játszmában mind jelentéktelenek voltunk. Ám nem merenghettem rajta, mert Lidérc az öklével a tenyerébe csapott.


  –Jól van, itt az ideje, hogy nyúlból vadászok legyünk. Csapdát állítunk.


  –Micsoda?! – Mort és Zaher egyszerre kiáltott fel. – Észnél vagy?


  –Nézzetek már rám! Úgy festek, mint aki tétlenül szokta várni, hogy megöljék?


  –Hogy akarsz csapdát állítani? – kérdeztem Lidércet.


  –Én sehogy. Majd te fogsz. Gondolkozz, Roan! Mit tudunk a gyilkosról? Ha tudjuk a gyenge pontját, akkor megvan, hogyan csapjunk le.


  Ez izgalmas szellemi kihívásnak tűnt. Kicsit tűnődtem, majd sorolni kezdtem:


  –Egyszer sem támadt közvetlenül, nem volt éjszakai késelés. Vagy fél, hogy alulmaradna közelharcban, vagy mindenáron balesetnek kell látszania. Szerintem nem először öl. Nagyon gyorsan észrevette a kínálkozó lehetőséget, és megszervezte a mérgezést.


  –Mitől fél a legjobban?


  –Hogy kiderül a személye. Sokat veszthet. Igazad van, muszáj csapdát állítani. Ha még egy támadást kivárunk, nem biztos, hogy túléljük. Az egyetlen esélyünk, ha megijed, és gyorsan kell cselekednie. Ki kell csikarni egy közvetlen támadást.


  –Megőrültetek? – kérdezte Mort. Beletúrt a vörös hajába, majd megnézte a kezét. Babonás lehetett, mert talált rajta egy hajszálat, és máris rossz ómennek vette. Megcsókolta a hajszálat, majd átdobta a háta mögé. – Ha Amron kapitány vagy Frellelon gyógyító valakire rátámad, annak esélye sincs.


  –Tévedsz. A mágusok nagy hibája, hogy magukból indulnak ki. Nem számítanak tőrre és gyorsaságra – felelte cinikusan Lidérc.


  –Ölni akarsz? – kérdeztem döbbenten. – Lidérc! A király elé kell vinni a bűnöst!


  –Mégis hogyan? Egyetlen villanásnyi időnk lesz. Utána halottak vagyunk. Ha baj van, ne habozz, vakarcs! – Lidérc hangja elmélyült, keményebb lett. – Azt hiszed, nem vettem észre, hogy Mortnak és nekem is segíteni igyekeztél az éjjel? Az emberszeretet egy maszlag. Ha elkap valaki, ölj vagy nem éled túl.


  –És a törvény? – kérdeztem élesen. – A király kivégez ezért.


  –Az aranyakon rajta van még a szer, az elég bizonyítéknak. A kivégzésem miatt meg ne aggódj, sok van a rovásomon, eggyel több vagy kevesebb, nem számít. Inkább gondolkozz, Roan! Mivel csalnád ki? Nincs sok időnk!


  Bosszúsan összeszorítottam a szám, de aztán mégis feleltem:


  –A legjobb csapda az, ha megszellőztetjük, hogy egyikünk rájött, ki a merénylő; sőt, bizonyítéka is van. Mondjuk a dob mellett ott maradt egy jellegzetes dolog. Ruhadísz vagy bármi. Akkor ma éjjel le kell csapnia, nem tervezgethet sokat.


  –Ki legyen a csali? Én csoportos szálláson alszom. Oda nem mer felmenni, túl kockázatos lenne – mondta Mort. Zaherre nézett. – A jó csali amúgy is gyenge.


  –Engem akartok? – mondta rémülten Zaher. – Ha a bátyáim fülébe jut, hogy van nálam valami egy gyilkostól, elvennék és bezárnának egy szekrénybe, nehogy bajom essen.


  Lidérc kérdőn rám pillantott.


  Én meg rá.


  Mindketten tudtuk, én vagyok a jó választás. A legszebb sajt az egérfogóban.


  De vajon bízhatok benne?


  –Az ágyam alatt leszel? – kérdeztem szorongva.


  –Mort lesz az ágyad alatt. De odáig nem jut el. Az ajtó mögött állok, és ha bárki belép, azonnal szúrok. – Lidérc felnyúlt, és megdörzsölte a nyakát a szakadt felsője alá benyúlva. Pontosan ott, ahol éjjel megcsókoltam. – Esküszöm, hogy vigyázok rád. Még van néhány elintézetlen ügyünk egymással.


  Bólintottam, de éreztem, hogy hízni kezd a gyomromban egy súlyos kő.

  Gyanúsnak lenni valójában nem is olyan nehéz.


  Délelőtt először Amron kapitány üvöltözött velünk, mert nem szöktünk meg, aztán a többi újonccal, mert meghalhattunk volna a padláson, majd a katonákkal, mert ostoba módon átfagytak a zuhogó esőben éjjel minket keresgélve. És főként, mert mindenki agylágyulásban szenved a várban, hogy senki nem ellenőrizte, tényleg hiányzunk-e.


  Utána megjött Ras, és ő is üvöltött. Főleg azért, hogy miért hagyták a bálban szenvedni, miközben riadó volt a Néma várban, és ha legközelebb nem küld a szolgálatos tiszt futárt érte, akkor lerobbantja a végtagjait. Medve, a városőrség hatalmas termetű parancsnoka is vele jött, mint valami komor árnyék.


  Frellelon gyógyító és Jalló tanonc délben érkezett, miután elállt az eső. Frellelon nem üvöltött, csak elegánsan és megvetően végigmért mindenkit. Valahogy sápadtnak tűnt, amikor felvilágosították a hasmenésekről, de lehet, hogy csak az ónszürke égbolt szűrt fényében látszott így, nem tudtam eldönteni. Mindenesetre közölte, hogy az ilyen fertőzések a latrinából jönnek, és ne együnk szaros kézzel.


  Én végig némán és titokzatosan hallgattam. Lidérc szerint állandóan okoskodom, így annál gyanúsabb nincs, mint amikor egész nap egy szót sem szólok.


  Tényleg egyre gyakrabban kaptam fürkésző pillantást a vezetőktől.


  Kora délután, amikor éppenséggel mindhárman együtt voltak, udvariasan megemlítettem, hogy ha atyám a fővárosba érkezik, akkor mindenáron beszélnem kell vele. És csak úgy mellékesen kiböktem, hogy bár sosem szokott élni ezzel az előjogával, de az ősi nemesek bármikor találkozhatnak a királlyal.


  Erre egyértelműen megfagyott a levegő. Még Ras is kellemetlenül érezte magát.


  Az álhír terjesztését Zaher végezte. A bátyjainak – sok más katona és Jalló tanonc füle hallatára – elmesélte, hogy elege van belőlem. Nem hajlandó a hercegi szobában aludni, mert bolond vagyok, mint az apám. Állandóan arról beszélek, hogy tudom, ki indította el a dobot, és valami kis csomagot is rejtegetek, amiben állítólag bizonyíték van.


  Zaher nagy hangon kérte a testvéreit, hadd aludjon a katonákkal, de természetesen ezt nem engedték meg, így kijelentette, hogy akkor az emeletre költözik a fiúkhoz. „Roan hadd maradjon egyedül az ostobaságaival.”


  Délután, mivel nem esett, Ras kivitte a csapatot gyakorolni. Hosszú sorba állított minket a váron kívüli kopár, köves területen. A hűvös, őszi időjárás éppúgy nyomott volt, mint mi. Mindenkinek rosszul ment a mágia, így Ras nyugtalanul újra és újra az alapokat ismételtette velük. Lidérccel a sor szélen álltunk, és nem erőltettük meg magunkat. Én egyre jobban aggódtam a csapda miatt.


  Úgy tűnt, a fiúkra kihat az éjjeli rosszullét, mintha az életerejükkel összefüggésben lenne a mágia. Mort annyira ügyetlen volt, hogy egy rendes tűzgolyót is alig tudott összehozni, de a többiek csak szikrákat csiholtak. Ölni tudtam volna egy mágiaelméleti könyvért.


  Főleg, amikor megdöbbentő dolog történt.


  Elkalandoztam gondolatban. Azon aggódtam, ha ma éjjel meghalok, nem tudom meg soha a válaszokat. Miért ó-lábúak a városi gyerekek? Mit csinál Fola asszony a tornyokkal? Mi a titok a tűzokádók körül? Miért tört ki belőlem ősmágia? És egyáltalán, miért nem haldoklom ilyen sok gyógyítás után?


  Egyszerűen nem halhatok meg, míg utána nem járok. A mágiáról eszembe jutott Ras tanítása, az izgató érzés, ahogy megfogta a derekamat. Majd valahogy a gondolataim közé huppant Mort tánca, a dob őrült éjjele, amikor szenvedélytől fűtve magához húzott. Utána meg hirtelen befurakodott a bensőséges kép, hogy Lidérc meleg nyakára illesztem a szám, és ahogy erre a testében összegyűlik a mágia. Éreztem, ahogy lángra gyúl az arcom.


  A tenyeremen megjelent egy pici lángnyelv.


  –Ne most! – sziszegte Lidérc.


  Azonnal kioltottam, mielőtt valaki meglátja. De belül ujjongtam.


  –A szexre gondoltál, mi? – kérdezte kajánul Lidérc.


  Elvörösödtem, és tagadóan megráztam a fejem:


  –Egy grófki… egy gróf sosem gondol a szexre. Főleg, ha ősi nemes. Ez nem lenne elegáns.


  –Mert ti kézrátétellel szaporodtok? Ahogy a Földanya sokasította a galambokat?


  Erre akaratlanul felnevettem.


  –Igen, határozottan úgy.


  –Majd emlékeztess, hogy ne simogassalak.


  Lidérc csak viccelődött, de miután kimondta, ő maga is összeráncolta a szemöldökét. Az éjjel azt álmodtam, hogy megérint. Vajon ő mit álmodott?


  Megköszörültem a torkomat, és úgy tettem, mintha folytatnám a gyakorlást.


  Az erdő felől szél libbent, az én élő, neveletlen szelem volt az, és finom fűillatot hozott. Megcirógatta az arcomat, majd kíváncsian körbefonta Lidérc testét. Kerekre tágult szemmel figyeltem, ahogy pimaszul a ruhája alá bújik, és egy időre teljesen elfelejtettem az aggodalmat.

  Az estebéd után zajlott az érzékelésvizsga.


  Ez kedvelt esemény lehetett a vár életében, mert az udvaron két hatalmas máglyát gyújtottak, és a várfalon összegyűltek a katonák. Maga Amron kapitány is kiállt, és onnan figyelt minket.


  A cselédek az árkádok alatt csoportosultak, kíváncsian kuncogva. Most Fola asszonyság sem zavarta őket dolgozni, hanem egy barna szőttest a derekára kötve leült az árkádok alá az éjszakai hűvösben.


  Frellelon gyógyító parancsára kiállt öt katona, és velük szemben egy újonc.


  –A katonák közül egyikben felvillan a mágia. Meg kell mutatnotok, ki az. Mindenki három alkalommal próbálkozhat. Akiknek egyszer sem sikerül eltalálnia, azokat esténként Jalló tanonc külön érzékelésre oktatja. Akinek mindhárom sikerül, azokat megnézem, vajon alkalmasak-e gyógyítónak. Bekerülhetnek a kiválasztottak közé.


  Láttam, hogy pár lépéssel arrébb Zaher izgatottan beharapta a szája szélét. Tekintetével a bátyjait kereste, akik karba font kézzel, komoran álltak a várfalon. Szívesen mondtam volna Zahernek valami biztatót, de nem mehettem oda hozzá. Így aztán csak ráhunyorogtam, mikor találkozott a pillantásunk. Azt üzentem, én hiszek benne, és szeretném, ha a saját útját járná. Szorongva sóhajtott.


  Ras minden próba előtt végigjárta a katonákat és a fülükbe súgta, ki legyen, akinél felvillan a mágia.


  –Most! – parancsolta Frellelon, mire az egyik katona testében egy pillanatra fellobbant a mágia. Nem moccant, nem csiholt tüzet, pusztán előhívta az erőt, majd elengedte.


  Döbbenetemre a fiúk egymás után estek ki. A fele csapat egyáltalán semmit sem érzékelt, noha az első próba mindig erős volt, és a katona teljes testéből sugárzott az erő. Majd a másodiknál már csak a teste egy részéből, míg a harmadiknál egy röpke villanás volt, nem több.


  Rájöttem, nekem a Gyilkos-völgy miatt nagyságrendekkel erősebb érzékelésem lehet, míg a többiek valószínűleg a várat és az élő erdőt sem érzik.


  Zaher végül bátor volt, és átment mindhárom próbán.


  Lidérc és én is könnyen átmentünk, és érdekes módon Ian, a csendesebbik kovácsiker is.


  Ám valami nem volt rendben.


  Lidérc vizsgája után Ras nyugtalanul a fejét dörgölte, és sűrűn fölpillantott Amron kapitányra. Frellelon gyógyító pedig engem bámult, és úgy összeszorította a száját, hogy pengevékonyságúvá feszült. Volt egy olyan érzésem, hogy nem akar engem tanítani. Láttam, hogy Jalló valamit a fülébe susog.


  –Gratulálunk a vizsgához mindenkinek! – Jalló zengő hangon kihirdette az eredményt, majd hozzátette. – A gyógyítók alkalmassági vizsgája mégsem most lesz, hanem a holnapi nap során. Most kérem, kövessen a Gyógyítók Tornyába, aki tud olvasni. A többiek elmehetnek.


  Miközben eloszlott a csapat, Lidérc mellé sodródtam.


  –Olyan furcsán viselkedtek. Mi bajuk lehet?


  –Komolyan kérded? – suttogta gúnyosan. – Szerinted ezt az eredményt akarták? Egy Szépvölgyi vagy, a régi tanácsosok utódja, bolond lenne egy Farkasföldi növelni a tudásodat. Engem meg Amron kapitány a vizsga előtt félrehívott, és közölte, nem mehetek át, az atyám nem szeretné, ha gyógyító lennék.


  Ránéztem. Lidérc vidáman vállat vont. Látszott, kifejezetten a bajkeverés kedvéért tett sikeres vizsgát.


  –Menj olvasni, addig előkészítem a szobádat – mondta és elsuhant. Úgy tűnt, az olvasást senki nem tiltotta meg, így nem érdekli a dolog. Elképedve néztem utána.


  Olvasni nyolcan tudunk, mi mentünk a Gyógyítók Tornyába.


  Csak Jalló jött velünk, a három vezető inkább egymás társaságát kereste, és mintha vitatkoztak volna valamin, miközben Amron kapitány szobája felé tartottak.


  A Gyógyítók Tornyában már égtek a gyertyák, és a tűz is vidáman lángolt a kandallóban.


  Jalló az egyik könyves szekrényhez vezetett minket. Minden szekrény oldalában egy-egy könyvtartó volt, hogy odaállva azonnal lehessen olvasni a könyveket. Felnéztem és megéreztem, hogy tompán ez a torony is figyel, még a könyves szekrény tetején ülő sárkányfej is. Udvariasan biccentettem neki.


  –Ne lépjetek a szőnyegre, a mester nem szereti! Körbenézhettek, ha akartok, csak vigyázzatok a könyvekre. A másik állványon egy mágiaelméleti könyv van, ne nyúljatok hozzá!


  Megdobbant a szívem.


  Azonnal megfeledkeztem mindenről.


  Jalló elsőként Zahert olvastatta. Egy tengeri utazás leírása volt, viszonylag egyszerű kifejezésekkel. Zaher szépen csengő hangon, egyenletesen olvasott. Utána írnia kellett.


  Háttal álltak nekünk. Így miközben a polcokat nézegettem, szép csendben a mágiaelméleti könyv felé oldalaztam. Mort és az ikrek csúnyán néztek rám, de nem szólaltak meg, a torony pompájában megilletődve vártak.


  Odaértem a másik könyves szekrényhez. Az állványon lévő nyitott könyv egy régi másolat lehetett, mert a díszes iniciálék már kezdtek megfakulni, és a lap sarka is elszíneződött a sok lapozástól.


  Jalló felé pislogtam, majd odahajoltam, és beleolvastam. „Hogyan keltsük fel a mágiát?” Ez volt a fejezet címe. Talán Ras használhatta korábban, mert pontosan azok álltak benne, amiket tegnap magyarázott.


  Újra Jalló felé néztem, aki már végzett Zaherrel, és mást vizsgáztatott.


  A könyvhöz nyúltam. A könyves szekrény tetején halkan, figyelmeztetően megreccsent a sárkány. Nyugtalanul felnéztem, de valószínűleg csak képzelődtem.


  A mágia útjai. Ez állt a könyv elején. Izgatottan belelapoztam.


  „A mágikus képesség örökletes. A legendák szerint az égből lehullt kő után születtek az első mágikus képességgel rendelkező gyerekek.” A történet elmondta a jól ismert legendát, de máshogy értelmezte. Az író szerint sokan meghaltak a kő érkezte után, másoknak pedig megváltozott a körme és a haja.


  Teljesen belemerültem a könyvbe.


  –Aki már kész, az jutalmul kérhet pogácsát a konyháról – mondta Jalló. – Mort, gyere!


  Pár fiú vidáman kifelé indult. Zaher kérdőn nézett rám, mikor kifelé menet észrevett, de csak intettem, hogy menjen tovább, ne várjon meg.


  Mort is folyékonyan olvasott, kissé énekelve, mintha a Tűzisten valamelyik papjától tanult volna, ahogy a nemesek.


  Belelapoztam a könyvbe, és átnéztem, milyen témákat ölel fel. Kiderült, az írója kísérletezett azzal, hogy a mágia hogyan hat a világra. A tenger felbőszül tőle, de például a folyók nem, az átfolyó víznek nincs évezredes emlékezete.


  Régi könyv lehetett, mert arról is írt, hogy az Északkeleti-átjáró után csökken a mágia ereje. Úgy tűnt, akkoriban még béke volt, és nem álltunk harcban a hójárókkal. Az utazó mágusok azt tapasztalták, hogy a képességeik elenyésznek, minél messzebb járnak Vulkántoroktól. Végül csak vásári mutatványokra képesek.


  Mort végzett, és kiment. Utána már csak az ikrek következtek.


  Tudtam, lassan abba kéne hagyni az olvasást, de olyan részre akadtam, amitől kerekre tágult a szemem. Izgatottan megnyaltam az ujjam, hogy az öreg pergament lapozni tudjam.


  „Ámbátor a női és férfi mágia megnyilvánulása más, feltételezhetjük, hogy a képesség alapja valójában közös. A férfiakat harcra, küzdelemre neveljük, míg a nőket kellemre és szépségre, így gondolataik mások lesznek. Ám az idők során mindig felbukkant egy-egy vadabb asszonyszemély, aki parancsoló természet lévén jól boldogult a tűzmágiával.”


  Példákat sorolt, régi idők nagy neveit. Majd jött a következtetés:


  „Immáron láthatjuk, neveltetéstől függ, hogy ki kivé válhat. Ám ezt nem javasolom nyíltan hirdetni, hiszen az asszony gyarló, a férfitól függ, és nem rendelkezik önálló gondolatokkal. A fennálló rend felforgatása lenne, és a Tűzisten kicsúfolása, ha a nő tűzmágiában jártas lehetne.”


  A sárkány a polc tetején újra megreccsent.


  –Anyád… – suttogtam a rég meghalt íróra gondolva.


  –Jól van, köszönöm a kérdésedet.


  Akkorát ugrottam, hogy majdnem levertem a könyvet. Jalló állt mellettem.


  –Mehettek, fiúk! Ügyesek voltatok – mondta a kovácsikreknek, akik lelkesen megindultak a konyhába pogácsáért.


  –Én csak… Nem akartam hozzányúlni, sajnálom. Csak épp nyitva volt, és belenéztem.


  Gyorsan becsuktam a könyvet, nehogy meglássa, mit olvastam ilyen elmélyülten.


  Jalló azonban elmosolyodott:


  –A tudásszomj a legjobb dolog a világon. Ha szeretnéd, felolvashatsz akár ebből is.


  –Tényleg? – kérdeztem örömmel.


  –Igen. Keress egy részt, és kezdd el! – Jalló a bejárat felé nézett, és megcsóválta a fejét. – Nem igaz, hogy senki sem képes rendesen becsukni az ajtót! Mindig huzat van.


  Kinyitottam a könyvet a végén, és elkezdtem olvasni a befejező gondolatoknál, miközben ő becsukta a kovácsikrek után az ajtót.


  A szöveg azt taglalta, hogy vallási tévedés, miszerint csak tűzmágia létezik, és minden más erő melléktermék. „Kellő tudással valójában minden elem mozgatható. De a természetben lévő elemek kötöttek, a föld, a víz, a levegő érzőn élő területeken kérlelésre segíthet a máguson, ám erővel történő mozgatása sokkal nehezebb.” A szemem szinte rátapadt a sorokra, megnyaltam az ujjam, és izgatottan lapoztam egyet, egyre türelmetlenebbé válva az összeragadó lapok miatt.


  Ám váratlanul elszorult a torkom.


  Szó szerint elszorult. Nem kaptam levegőt.


  Rémülten a torkomhoz kaptam. Közben megláttam, hogy a bejárati ajtóra keresztrúd került. Jalló bezárt minket.


  Belém hasított a rémület.


  –Jalló! – hörögtem.


  Hogy lehettem ilyen bolond! Kitette a csalit, és én ráharaptam!


  A gyógyító tanonc kényelmesen visszasétált hozzám.


  –A mágiával foglalkozó könyveket mindig méreggel impregnáljuk az illetéktelenek ellen. Bőrön át is hat, de ha megnyalod az ujjad, úgy még gyorsabb. Igazán kedves tőled, hogy megölted magad. – Mellém ért, és fellengzősen legyintett. – Ne aggódj, a többiek hallották, hogy azt mondtam, ne nyúlj hozzá… Látod, ez a jó a tudásszomjban! Olyan kiszámítható. Balesetnek fog tűnni.


  –Miért akarsz megölni? – tátogtam a torkomat markolva. Éreztem, nem sokáig bírom. A gyógyító képességem hiába indult el, a méreg túl gyors.


  –Ugyan, engem nem te érdekelsz! Csak háborús veszteség vagy. – A kaftánja belsejébe nyúlt, és elővett egy üvegcsét. – Itt az ellenméreg. Adok belőle, ha megmondod, hol a bizonyíték, amit találtál.


  Egyetlen esélyem az volt, hogy megszerzem. Már, ha tényleg ellenszer. De nem volt veszítenivalóm. Kétségbeesetten utána kaptam, de Jalló nevetve elhátrált előlem.


  –Hohó! A helyedben sietnék.


  A torkom mintha megbénult volna, a tüdőm úgy feszült, hogy azt hittem, kiszakad.


  Lázasan járt az agyam.


  Elkezdtem a zekém belsejében matatni, mintha lenne nálam valami. Ám egy pillanat múlva megint a torkomhoz kaptam, és hatalmas, kétségbeesett hörgéssel megpróbáltam eljátszani a halálomat.


  Jól számoltam, Jalló türelmetlenségében nem várta ki, míg rendesen meghalok, azonnal közelebb ugrott, és be akart nyúlni a zsebembe.


  Ám elkaptam, és lerántottam magamhoz. Dulakodtunk a hideg padlón. A szemem előtt karikák táncoltak. Hiába markoltam őt, beletérdelt a gyomromba.


  Nem tudtam megszerezni az ellenszert. Túl gyenge voltam. Olyan rettegés csapott át rajtam, amit még soha életemben nem éreztem. Felfogtam, hogy meghalhatok.


  Lidérc hangja csendült a fejemben: „Ha elkap valaki, ölj, vagy nem éled túl.”


  Összeszedtem minden erőmet, és lecsaptam.


  Ez nem olyan volt, mint Roan erejét elszívni. Hanem kemény, dühödt rablás, az érintésemmel elkezdtem kiszívni Jalló életerejét.


  Rémülten felordított.


  –Te… te… szipoly vagy!


  Nekem erőt adott a mágia lökete, az öngyógyulásom fellobbant, és egy korty levegőhöz jutottam, míg ő rémülten menekülni próbált. Sikerült elvennem az ellenszert és mohón meghúztam az üveget. Közben a kezem a testén volt.


  Jalló szeme fennakadt, és megszűnt az ellenállása. Kitágult a pupillája és zihált, mintha valami kábulatba esett volna. Erősen fogtam, és szívtam az erejét. A teljes testében lángolt a mágia.


  De ölni? Megölni egy másik embert?


  Hirtelen nagyot nyögött. Kéjesen.


  –Fúj!


  Most fogtam fel, miről szólnak a mosdatlan szájú kocsmadalok. Mi is a legédesebb halál…


  Undorodva elengedtem.


  Messzebb másztam tőle, és próbáltam mágiával felerősíteni az ellenszer hatását.


  Jalló pár pillanatig kimerülten hevert.


  –Ki bérelt fel és miért? – kérdeztem. – Biztosan meg tudjuk beszélni…


  Jalló felült. Egy pillanatig meredten nézett, aztán eltorzult a dühtől az arca:


  –Te nyomorult szipoly!


  A tenyerén lángnyelv lobbant. Felém dobta a forró tűzgolyót.


  Rémülten arrébb pördültem, de mögöttem lángra gyúlt a szőnyeg.


  Máris jött a következő tűzgolyó.


  Közben hallottam, hogy valaki ököllel veri az ajtót.


  Arrébb gördültem, de az ellenszer csak annyira volt elég, hogy a torkomon fellazult a görcs, és apró, sípoló kortyokban kaptam levegőt, ám a tagjaim olyan gyengék voltak, hogy lábra állni se tudtam. A következő lánggolyó a kőpadlóba csapódott, égett foltot hagyva mellettem.


  –Meghalsz, te undormány! – üvöltötte Jalló. A szőnyegből áradó füst felém szállt, csípte a szememet, torkomat. A légszomjtól a földön vergődtem. Innen nem volt kiút.


  –Szeress! – suttogtam a toronynak, és megkapaszkodtam a könyves szekrény kiugró lábában.


  Jalló tenyerén újabb narancsszínű tűzgolyó villant. Közelebb jött, hogy biztosra menjen. Köhögve-fuldokolva kúsztam előle.


  Ám odafent hangosan reccsent a szekrény, és a sárkányfej lezuhant. Egyenesen rá.


  A tanonc az utolsó pillanatban ugrott hátrébb. A jobb kezét és benne a lánggolyót így is elsodorta a súlyos faragott fatömb. Ordított, ahogy a csontja eltört.


  Hirtelen hatalmas csörrenéssel kitört az egyik ablak. Lidérc rúgta be, majd azonnal be is ugrott. A szőnyeg lángjai fellobbantak a huzattól. A helyiségben vágni lehetett a fekete füstöt, az egész testem görcsbe rándult, ahogy fuldokoltam.


  Jalló egy lépést tett az új ellenség felé, és már emelte a bal kezét. Ám Lidérc egy kecses, halálos mozdulattal elhajította a tőrét. Egy villanás. Jalló lendülete megtört, a szeme fennakadt, majd a teste hangos csattanással elvágódott.


  Fuldokolva köhögtem, de kintről az ismerős szellőm belibbent, és egy pillanatra friss, erdei levegő áramolt a torkomba. Lidérc odarohant hozzám.


  Az ablakon berontott Mort és az ikrek.


  –A szőnyeg! Feltekerni! – parancsolta Mort.


  A kovácsok nem rettentek meg a lángoktól, hanem villámgyorsan csavarni kezdték, és ugráltak rajta, hogy eloltsák. Mort letépett egy súlyos falvédőt, és leborította vele, míg füstté nem szelídítette a forró halált.


  Az ájulás kerülgetett. Lidérc felnyalábolt, és az ablakon át kivitt a friss levegőre. Letérdelt velem a földre.


  Nagy kortyokban nyeltem a hűvös esti levegőt, és reszketve markoltam Lidérc karját, miközben összeszaladt a vár. Összemosódtak a lábdobogások, kiabálások, vezetőktől érkező parancsszavak.


  –A kezem… le kell mosni a mérget – suttogtam, mire Lidérc felkapott, és a lóitatóhoz vitt. Kimert onnan egy kis élő vizet, és ledörgölte az ujjaimat. Hiába ordított a közelben Amron kapitány, hiába térdelt volna mellém Ras, Lidérc csak azt sziszegte, aki közelebb jön, az halott ember lesz.


  –Megígértem, de nem voltam melletted. Bocsáss meg nekem! – suttogta.


  Kibuktak a könnyeim. Próbáltam elnyomni őket, de nem ment. Mint a kilégzés, olyan felszabadulás volt a sírás.


  Lidércet nem érdekelte, mit gondolhat más arról, hogy ő igazi férfi vagy sem, egyszerűen átölelt és hosszan ringatott. Megsimogatta a fejem, és arcomat a nyakához nyomta. Éreztem, hogy a testéhez közel akart tartani… óvni, szeretni, önmaga keménységével beburkolni, hogy ne sebezhessen a világ. Könnyes szemmel bekucorodtam a meleg karokba, és hagytam, hogy a gyomromban a csomó, mint ezüst a királyvízben, feloldódjon.

  11. fejezet

  Éjszakai őrség

  A VÁR TELJESEN FELBOLYDULT. Amron kapitány először tombolt, mert azt hitte, én gyújtogattam. Majd amikor bement a toronyba, és kijött, némán meredt rám és Lidércre. Hosszú ideig halálosan sápadtan állt a hideg éjszakában a katonák fáklyafénye között.


  Ellentétben vele Frellelon gyógyító teljesen kikelt magából. Kigúnyolt engem, hogy ugyan ki akarna megölni, őrült vagyok, ahogy az egész családom, és meggyilkoltam Jallót.


  –A kölyök nem tud tüzet gyújtani. Jalló a támadó, a nyomok világosak – mondta kimérten Ras. – A kérdés, hogy miért.


  –Mi is ezt kutattuk. Roan volt a csali – magyarázta Mort. Elmondta, hogy ez már a harmadik támadás.


  Erre a Barbárölő testvérek felhorgadtak. Agyon akarták verni Frellelont, merthogy tudnia kellett arról, mit művel a tanonca. Márpedig aki megmérgezi az ő kisöccsüket, azt megölik. Ebben az sem zavarta őket, hogy Zaher dadogva magyarázta, nem is volt igazi veszélyben.


  –Elég! Csendet! – ordított Ras úgy, hogy az egész várudvar belezendült. – Medve, a kölyköt vidd a szobájába! Ott maradsz vele és őrzöd. Se ki, se be senki, amíg ki nem vizsgáljuk az ügyet. Lidérc, Zaher, Mort, ti velem jöttök! Részletesen elmondjátok, mi ez az egész!


  Lidérc nehezen adott át, de mennie kellett.


  Én se örültem, hogy nem vigyáz rám. Még mindig nagyon nehezen lélegeztem, mintha ólomdarabok lennének a torkomban és a tüdőmben. Túl későn vettem be az ellenszert, a testem küszködött a felszívódott méreggel.


  A kitört ablakból szivárgott a sötét füst. Halk köszönömöt suttogtam az engem figyelő toronynak, és benne a földön heverő faragott sárkányfejnek.


  Medve eltámogatott a szobámig, majd kint megállt.


  Nagyon nehezen jutottam el a legelső ágyig. Képtelen lettem volna továbbmenni. Nem az enyém volt, ezt nem használtuk, de ledőltem rá, és összekuporodtam rajta.


  Sötét volt idebent, még senki nem gyújtott gyertyát.


  Mintha elszivárgott volna belőlem az élet, nemcsak a testem, de a lelkem is kimerült. Túl sok dolog történt; mintha éveket éltem volna meg, mióta eljöttem otthonról, és egy másik, durva világba csöppentem. Régen látható akartam lenni. Apám, a falubeliek és mindenki előtt az lenni, aki vagyok. Azt hittem, hogy aki látható, az szerethető is.


  Ám soha többé nem akarok látható lenni.


  Undormány vagyok. Legszívesebben beleolvadtam volna a pokrócba.


  Odakint azonban zaj támadt. Vita hangjai szűrődtek be.


  Hamarosan nyílt az ajtó, és Fola asszonyság rohammal bevette a szobát. Közben pattogó hangon kiosztotta az őrködő Medvét.


  –Senki nem mehet be, persze. Senki, aki számít! De mi csak cselédek vagyunk. Az úrfinak hoztuk a fürdővizet. Mégse fekhet le büdösen, füstösen egy ősi nemes!


  Meleg, sárga fényű gyertyák közepette becipeltek egy lavórt, benne esővízzel. Tina és Lina csillogó szemmel segédkezett.


  Medvét kijjebb tessékelték, majd Fola asszony bezárta az ajtót.


  Zavartan a cselédekre pillantottam.


  –Tudják! – legyintett Fola asszony. – Ezek az anyaszomorítók még nekem sem hiszik el, hogy férfi vagy.


  Tina és Lina kuncogott, majd elkezdtek kibontani a ruhámból. Erőtlenül tiltakoztam, de Fola asszony elővett egy flaskát.


  –Élő víz. A kút nagyon szerette a szipolyokat. Míg a vár a férfiak miatt lett élő, a fürdő a nők miatt. Régen ez tartotta fenn az egyensúlyt. Húzd meg, segít majd gyógyulni!


  Bizalmatlanul megdöntöttem és beledugtam a nyelvem, mire a víz szintén bizalmatlanul, de visszanyalt. Kuncogtam. Kiittam az egész flaskát, a víz megcsókolta a torkom, és huss, szétáradt, felfrissített. Az öngyógyításom is erőre kapott tőle.


  A lányok beleállítottak a lavórba, és megmosdattak. Tényleg jólesett a felmelegített esővíz, és ez a puha, meleg gondoskodás.


  Még nyírfaháncsot és fogpasztát is kaptam. Bár abba csak beleszagoltam:


  –Miből van ez?


  –Fahamu, só és vizelet. Ne fintorogj, kiválóan fehéríti a fogat! Az egész város ezt használja.


  Én azért kihagytam az élményt.


  –Miért segítesz? – kérdeztem.


  Fola asszony vállat vont:


  –Nekem csak a vár számít. Nem tudom, mit csinálsz a várammal, de tetszik. Mikor egymás után haltak a börtönben a nők, elkezdtek eltűnni az állatok. E héten viszont újra jöttek a hangyák, egerek. Eddig azt hittem, véletlen, de ma hajnalban rigó szállt a tornyodban az egyik vízköpőre. Hiába esett az eső, dalolni kezdett. Évek óta nem hallottam madárdalt itt.


  Hajnalban? Elpirultam. Az álmomra gondoltam, és Lidérc kezére, ami ki tudja, hol barangolt.


  –Ti és a természet valami nagyon mély, ősi egységben vagytok. Szinte szerelem ez. A vár kövei mintha kedvelnének. Jalló tűzmágiájára fel kellett volna dühödnie a toronynak, és rátok omlasztani a plafont, de nem tette. Téged védett, kicsi szipoly, miattad még a tüzet is eltűrte.


  Ez valahogy meghatott. Volt valami szépség mindebben. Ösztönösen kértem a tornyot, hogy szeressen, és ő megtette.


  –Azok a sárkányfejek… Olyan különösek. Mind más és más.


  –Szerelmes férfi mágusok faragták őket. – Fola tűnődve a semmibe meredt, az arca ellágyult, mintha évtizedek távolába nézne. – A férjek csupán havonta egyszer jöhettek, kivéve, ha a vár építésében, díszítésében segédkeztek. Levitték a farönköket a fürdőbe, és ott faragták ki, míg beszélgettek a kedvesükkel. Aztán múlt az idő, és a nők egyre színtelenebbek, egyre szomorúbbak lettek. A férfiak pedig elmaradtak.


  –És a gyerekek? Lidérc azt mondta, a nagyanyját is itt őrizték.


  Fola megrezzent. Arcáról eltűnt a visszaemlékezés fénye, megint az a szigorú, merev, katonás asszony lett.


  –Ilyesmit mondott? Az a fiú se tudja, mit akar. Jobb lenne, ha megszökne végre. Neked meg legyen eszed, ne barátkozz vele! Túl veszélyes.


  –Ismerted gyerekként?


  –Kimossuk a ruhádat az éjjel, és átvasaljuk, hogy reggelre megszáradjon. – Fola odahozott egy egyszerű inget és egy darócnadrágot. – Vedd föl ezt éjszakára!


  Utána pattogós hangon pisilni zavart. Tina és Lina élvezettel kifésülték a hajamat, végül ágyba tettek, és betakartak. Egy estére grófkisasszony lehettem, és nem kellett igazi férfiként szenvednem. Soha nem gondoltam volna, mindez mekkora szeretet. Az üresség egy kicsit oldódott a bensőmben.


  Elszunnyadtam.

  A mészkőből faragott kastélyommal álmodtam, komor vízköpők ültek rajta. Éjszaka volt, és félősen reszkettem egy oszlop mögött, mert tudtam, a halál ott gomolyog mindenütt. Ám hirtelen felragyogott valami. Míg odakint éjjel volt, idebent egy oszlop mögül kikukucskált a nap. Meleg, áradó fény volt. Odalopakodott hozzám, és megpuszilta a hasam. Csiklandósan nevettem, majd bújócskázni kezdtünk, miközben az ablakon kíváncsian bekukucskáltak a vízköpők.


  Arra ébredtem, hogy egy kéz megfogja a homlokomat, mintha lázat nézne. Felnyúltam, és csukott szemmel magam mellé húztam.


  –Villámlik? Idebújhatsz – mondtam az öcsémnek, ahogy éveken át gyerekkorunkban.


  Nem jött válasz, de az ágyra leült valaki.


  Kinyitottam a szemem.


  Azonnal kerekre is tágult, ahogy Lidércet láttam meg az imbolygó, sárgás gyertyafényben. Félmeztelen volt, mindössze egy darócnadrágot viselt. Alóla kilátszott a vágykendő szalagja.


  –Én… nem neked mondtam! Nem hívok négynapi ismeretség után az ágyamba egy férfit!


  –Miért? Hány nap kell hozzá? – érdeklődött, elnyomva egy pimasz mosolyt.


  Elvörösödtem.


  Lidérc nevetett, és egyszerűen ledőlt mellém az ágyra. Fekete tincsei megzabolázhatatlanul elfoglalták a párnát.


  –Kicsiként én is féltem a villámlástól, és mindig a bátyám ágyába bújtam. Neked van testvéred?


  –Egy húgom. Mit keresel itt? – kérdeztem feszengve. Körbepillantottam, de kettőnkön kívül más nem volt a szobában.


  –Felváltottuk Medvét. Ras megparancsolta, hogy mind a hárman a hercegi szobában aludjunk, hogy rád vigyázzunk. De Mort szerint roppant fontos megvédeni az ajtót, így kint dőlt le. Az ikreket is rávette az őrködésre – mondta Lidérc derűsen. – Bár szerintem csak tanút akart, hogy nem veled éjszakázik.


  –És Zaher? – kérdeztem zavartan.


  –A testvérei épp az előbb cibálták ki az ablakon. Úgy döntöttek, ma éjjel velük alszik, nehogy baja essen. Nehéz lehet a család kis kedvencének lenni. – Lidérc elfojtotta a nevetést. – Szóval kettesben maradtál egy gyilkossal. Szerintem itt senkinek nincs ki a négy kereke.


  Ebben egyetértettünk.


  Nyeltem egyet. Nem maradhat a szobában, főként nem az ágyamban. De hogy tudnám kitenni belőle? Sőt, az egész szobából?


  –Meglep, hogy a hercegi szobában vagy. Mióta engedelmeskedsz Rasnak?


  –Mióta Fola asszonyság elkapott és lecsutakolt a cselédekkel. Soha nem fogom megérteni a nőket. Miért hiszik, hogy a fürdés jót tesz szegény, megviselt lelkemnek? Én attól alszom jól, ha halott az ellenségem. – Lidérc értetlenül vállat vont. – Közben beszélgettünk, és mikor kiderült, hogy éjjel velem voltál a toronyban, esküszöm elsápadt. Azt mondta, tartsam magam távol tőled.


  Felsóhajtottam. Szóval ezért van itt. Lidércet eltiltani bármitől is…


  –Most aztán itt állunk, illetve fekszünk mindketten… tisztán, illatosan… – Lidérc oldalra fordult és vidáman felkönyökölt. – Egy varázslatos éjszakán, ahol ki tudja, mi történhet a gyertyafényben…


  Ijedten magamra húztam a takarót. Ám megláttam a szeme vidám villanását, és rájöttem, épp a bolondját járatja velem. Kirántottam a párnát a feje alól, és kupán csaptam vele.


  –Miért kell mindig kötekedned velem?


  Lidérc nevetett, és kibújt a párna alól:


  –Ősi nemes vagy, Roan, egy eldugott völgy eldugott kastélyából, ahol azt tehetsz, amit akarsz. Te meg itt aggódsz, hogy mit szólnak hozzá, ha szőlőcske vagy. Kit érdekel? Fogadd el önmagad!


  –Egy undormány vagyok! Az a tetű is megmondta.


  –Egy orgyilkos? Mégis mit mondjon? Hogy olyan napfény árad belőled, amit mindenki érez? Hogy amikor reggelente álmosan felnézel a tornyokra vagy megcirógatod a falat, az ember azt kívánja, bárcsak ő lenne a kezed alatt? Amikor nevetsz, még én is elhiszem, hogy a világ jó. Nem várhatsz arra, hogy egyszer majd más leszel, és akkor ettől, hopp, hirtelen boldog leszel. Az vagy, aki vagy, itt és most légy boldog.


  Kerekre tágult a szemem. Lidérc ilyennek lát? Napfényesnek?


  De vajon engem lát, vagy csak a bennem lakó szipoly csábítja?


  Lidérc átnyúlt és megborzolta a hajam. Mintha megérezte volna, mire gondolok, hozzátette:


  –Ne aggódj, tőlem lehetsz bármilyen aranyos, dolgoztam bordélyban, és pontosan tudom, hogy a nőket kedvelem. Mortot és a fiúkat összezavarod, de engem nem fogsz.


  Beharaptam a szám szélét. Engem viszont ő összezavart. Nagyon is tudatában voltam, hogy félmeztelenül fekszik mellettem. Megölni valószínűleg nem fogom álmomban, hiszen tegnap éjjel rosszabbul voltam, mégis élve maradt. De ki tudja, milyen dolgok történhetnek egy ágyban mindenféle alulöltözött férfiakkal.


  –Köszönöm, hogy megmentettél.


  –Csoda, hogy még élünk. Jalló agyafúrt fickó volt. Főleg a dobos csapdája nyűgöz le, de még mindig nem értem, mitől hallgatott el a dob. Te mit láttál?


  –Nagyon sötét volt – mondtam feszengve. – Egy hatalmas dörrenés volt, és azt hiszem, minden fiú egyszerre ájult el.


  –Nekitámadtam, de tisztán emlékszem, hogy a tőr a kezemben volt, amikor eldobott. Te is elájultál?


  –Igen – nyögtem. – Ne haragudj, nagyon kimerült vagyok. Foglald el nyugodtan bármelyik másik ágyat… Köszönöm, hogy vigyázol rám.


  –Ki mondta, hogy én vigyázok rád? – Lidérc elkomorodott. Hanyatt feküdt, és a karját a feje alá tette. – Ma te fogsz énrám, kölyök. Ras azt mondta, maradjak nyugton. Azért hozta ide Medvét, a városőrség parancsnokát, hogy kiugrassa a nyulat a bokorból. Kicsit változott a terve. Most, hogy Jalló halott, már a bűntársakat keresik.


  –Hogyan?


  –Amron kapitány és Frellelon mágus a leggyanúsabb. Ras szerint, ha bűnösök, akkor ma éjjel szökni fognak, nem tehetnek mást. Ám, ha ártatlanok, akkor maradnak. Tudod, milyen nehéz nekem esélyt adni? Várni, és nem támadni? Én soha nem kaptam esélyt.


  –Sajnálom. Nem lehetett könnyű életed.


  –Sokaknak még rosszabb van. Ma éjjel bármi történik, a szobában tartasz.


  A gyertya halkan sercegni kezdett, és a fénye imbolygóvá vált, tudtam, hamarosan el fog aludni. Én is kimerült voltam.


  –Lidérc, nincs erő, ami téged bárhol bent tudna tartani.


  –Erő nem is, de ész igen. Nekem mindegy, hogyan, de oldd meg, hogy ne nyessem el Frellelon torkát! Minden józan észnek ellentmond, hogy nem csapok le rá. Rég nem élnék, ha így gondolkoznék.


  Tűnődve néztem az arcélét. Legszívesebben végighúztam volna rajta az ujjam. Lidércből sütött a nyugtalanság.


  –Ha elalszom, attól tartok, kiosonsz.


  –Akkor ne aludj el!


  Átnyúltam, és ujjam köré hurkoltam a haját. Aztán lecsuktam a szemem.


  –Hé! Nem alhatsz! Egy hajtincs nem tart vissza!


  A gyertya sercegve ellobbant, és sötétség borult a szobára.


  –Jól van, de csak Ras kedvéért – mormogtam. Magam köré csavartam a takarót, és közelebb csúsztam Lidérchez. A karjára tettem a fejem.


  Hatalmasat nyelt.


  Éreztem, ahogy a teste közelsége izgalomba hoz, és ez a löket megerősíti az öngyógyulásomat.


  –Mit művelsz? – kérdezte rekedten Lidérc.


  –Te mondtad, hogy a nőket szereted. Akkor gondolom, nem zavarlak. Őrt állni nem tudok, de szívesen őrt alszom rajtad.


  Befészkeltem magam, és nem zavartatva attól, hogy Lidérc alig mer levegőt venni, jólesőn elszunnyadtam.

  12. fejezet

  Víz, szeress!

  MÁSNAP REGGEL BESZÉLGETÉSRE ÉBREDTEM. A szoba kihűlt, és kintről behallatszott a vár ébredő nyüzsgése, az itatásra váró lovak prüszkölése.


  –Add ide a másik fonalat!


  –Jobb lenne, ha kimásznál az ágyából. Ha ezt valaki meglátja… – mondta aggódva Zaher.


  –De fogja a hajamat! Mégse vághatok le belőle egy ekkora tincset! – Lidérc hangján hallatszott, hogy nem akar felkelteni, de a haját sem adja. Úgy tűnt, mégis megtaláltam a gyenge pontját. – Mit állsz ott? Látod, hogy fogságban vagyok. A fonalat!


  –Annyira féltem, hogy meghal az éjszaka! Egy mérgezett könyv! A katonák fogadásokat kötöttek, hogy…


  –Zaher! Ha indulásig nem tudom belevarrni a rejtekzsebeket az egyenruhába, akkor visszaveszem a rongyaimat! Engem nem zavar. Nektek lesz kínos a városban egy csavargóval mutatkozni.


  Erre már kinyitottam a szemem. Lidérc ott ült az ágyon, és a gyertyafényben gyakorlott öltésekkel varrt, ami önmagában is meglepő látvány volt. Zaher előtte toporgott, és már a máguskatonák fekete egyenruháját viselte.


  –A városba megyünk? – kérdeztem, rögtön a lényegre térve.


  –Igen, itt az új ruhád. – Zaher közelebb hozta, és letette a takaróra.


  Nem nyúltam érte. Kínban voltam. Hogy öltözzek fel előttük? Csak egy vászoning van rajtam, és nincs lekötve a mellem.


  Zaher látta az arcomon, hogy valami nincs rendben, így tovább magyarázott:


  –Medve parancsnoknak ma reggel van a havi kihallgatása a királynál. Beszámol a merényletről, és minket is visz. Amron és Frellelon nem szökött meg az éjjel, ők is jönnek. Persze, lehet, hogy a Vérbálban kötnek ki, sok múlik a vallomásunkon.


  –A királyhoz megyünk? – Megfordult velem a szoba. Hatalmas szerencse volt, hogy a vizsgán nem ismerte fel, mi vagyok. Úgy véltem, nem kéne kísérteni a sorsot. – Ilyen korán indulnak? Alig hajnalodik.


  –Őfelsége reggel intézi a katonai ügyeket.


  –De én nem akarok a királyhoz menni!


  –Ki akar? – vont vállat Lidérc. – Én csak a palotáig megyek, és eltűnök. Azért jöttem a fővárosba, hogy valakit lássak, nem azért, hogy katonásdit játsszak.


  A várandós nőre gondoltam. Lidérc apa lesz? Annyi titkot őriz, talán ez az egyik. Valahogy rossz érzés volt tudni, hogy valakihez ilyen mélyen tartozhat.


  –Tehát jól feldühíted a királyt, majd ott hagysz a bajban minket? – kérdeztem élesen. – Ő vágta ki a dédapám nyelvét, pedig az imádott nevelője volt! Szerinted mit csinál majd velem?!


  Főleg, ha rájön, hogy szipoly vagyok. Márpedig ha valakinek, hát neki hatalmas esélye van rá. Együtt nőtt fel az imádott, majd később meggyűlölt nővérével, Pirrával.


  –Akkor tűnj el te is! Úgyis szökni akartál. – Lidérc vállat vont.


  –Én csak a húgomtól akartam elbúcsúzni. Ras úgy hurcolt el, mint egy fej káposztát! Muszáj találkoznom vele!


  –Én… én jobb, ha nem tudok ezekről – dadogta Zaher, és sürgősen kiment a szobából. Az ajtót is becsukta maga mögött.


  –Ugyan, Roan, nem úgy festesz, mint aki a hercegnek akar szolgálni! Azt beszélik, Kartal egy gyáva féreg, aki elmenekült, ki se ásta a bátyját a földomlás alól. Nem csoda, hogy nem felel meg a kényes ízlésednek. – Lidérc gúnyosan nevetett.


  –Kit érdekel, ha megijedt? Sokkal nagyobb bűne van! Részt vett a bányászok lemészárolásában, az asszonyok meggyalázásában! Tizennégy évesen! Milyen szörnyeteg ez?! Ha lenne igazság, elnyelné a tenger!


  Ó, te jó ég! Kiejtettem azokat a szavakat, melyek egyenesen a Vérbálba vezetnek.


  Hogy bízhatok ennyire egy idegenben?!


  Lidérc kifürkészhetetlen arccal meredt rám. Hatalmas, fekete szeméből most semmit sem tudtam kiolvasni. Hosszú hallgatás után bólintott:


  –Szerintem is szörnyeteg. Bátor kölyök vagy, Szépvölgyi Roan! Te vagy az első ember, aki ki meri ezt mondani.


  Kis csend támadt közöttünk. Lidérc felvette a réztűt, és befűzte a fonalat. Gyors mozdulatokkal varrni kezdett, és csak utána folytatta:


  –Meggondoltam. Maradok egy ideig. Ahogy elnézem, úgyse maradnál életben.


  Meglepődtem. Elöntött a meleg hála, Lidérc a maga módján rendes gazfickó.


  –Köszönöm.


  –Jalló meghalt. Medve parancsnok lezárná az ügyet, ha csak közrendűeket támadtak volna meg, vagy Zahert, aki újnemes. Ám te ősi nemesi család tagja vagy, így túl magas a rangod. Biztos, hogy nem akarod behízelegni magad a királynál? Ez jó alkalom lenne rá. Még pár év intrika, és a birtokaidból is visszakaphatsz.


  –Dehogy! Te jó ég! Nagyon is megfelel nekem az eldugott völgyem!


  –Hát, pedig más élne a lehetőséggel, hogy a király előtt fontoskodhat. – Lidérc elgondolkozott. Pár pillanattal később kiült az arcára valami pimasz kis félmosoly. – Tudod, mit? Nem megyünk a királyhoz. Elintézem, hogy várost nézzünk.


  Elvágta a tőrével a fonalat, aztán a kis belső zsebekbe bepakolta a párna alá dugott illóolajokat.


  –Hogyan? – kérdeztem reménykedve.


  –Megzsaroljuk Amron kapitányt és Frellelon gyógyítót.


  –Tessék?!


  Úgy tűnt, elhamarkodottan osztottam ki a rendes gazfickó címet. Lidérc csak baljósan mosolygott, de nem felelt.


  –Vágykendőt és nadrágot cserélnék. Ha szeretnéd, bátran nézheted – mondta csúfondáros előzékenységgel.


  –Leghőbb vágyam a vetkőzésedet figyelni – fintorogtam. Megfordultam az ágyban.


  Azért éreztem, hogy kigyúl az arcom. Volt valami pikáns abban, hogy Lidérc itt meztelenkedett mögöttem. Ám aztán a várandós nőre gondoltam, és ez eléggé lehűtött.


  –Vedd föl te is az egyenruhát, hamarosan indulunk – mondta kifelé menet. – Addig benézek a kapitányhoz.


  Megfordultam. Már az ajtóban állt.


  –Várj! Ugye, csak vicceltél azzal, hogy…


  –Á, ne köszönd! Szívesen megzsarolom őket a nevedben. Kíváncsi vagyok, milyen képet vágnak.


  –Lidérc!


  Csak az ajtó csukódása felelt.


  Szitkozódva kiugrottam az ágyból, megkerestem a gyolcsot, majd a paraván mögé siettem, hogy lekössem a mellemet.

  Mire felöltöztem, a lovak felnyergelve álltak az udvaron, mellettük a vezetőség és Medve parancsnok. Már virradt, a felhős ég alatt cselédek sürgölődtek, a früstökre készülődtek.


  Lidérc kissé távolabb egy oszlopnak támaszkodott, és szélesen elvigyorodott, amikor meglátott. Ettől a mosolytól azonnal ideges lettem.


  –Elég három ló, a többit le lehet nyergelni – parancsolta Amron kapitány. Intett nekem, mire nyeltem egyet, és odamentem hozzájuk. – Medve, itt a kölyök, ha személyesen tőle akarod hallani.


  –Biztos vagy benne, úrfi, hogy nem szeretnél velünk tartani őfelségéhez? – dörmögte Medve.


  Akaratlanul Lidércre néztem. Csak tudnám, mit művelt!


  Észrevettem, ahogy mind követik a tekintetem. Lidérc derűsen támasztotta az oszlopot, ám a szeme már nem nevetett. Kemény pillantással viszonozta Amron kapitány és a többiek figyelmét.


  –Köszönöm, de nem szeretném zavarni őfelségét.


  –Értem. És kívánsz a nemesi gyűlésen meghallgatást? Aki megtámadott, az a Farkasföldi család tagjának tanonca volt. Mint a városi őrség parancsnoka kérvényezhetem számodra a retorziós jogot.


  –A retorziós jogot?! – csattant fel Frellelon.


  A fenébe! Medve nemesek közti orgyilkosságként kezelte a helyzetet. Ezt sürgősen el kell feledtetnem.


  –Nem kívánok retorziós joggal élni. Jalló nem a családomat támadta, hanem Kartal herceg visszatértével volt baja. Amikor kérdeztem, miért akar megölni, azt mondta, csak háborús veszteség vagyok.


  Az utolsó mondatra megfagyott a levegő. Amron és Ras feszülten egymásra nézett.


  –Még mit mondott? – kérdezte Ras rekedten.


  –Semmit. Dulakodtunk, nem beszélgettünk.


  Ras úgy bámult rám, mintha még várna valamit. Nagy felismerést, vagy valami jelet, hogy megfejtettem egy politikai cselszövést. Úgy éreztem, a vezetőség jóval többet tud a helyzetről, mint én. Már megint ezek az apró titkok! Olyan óvatosan, mintha tojáshéjon lépdelnék, hozzátettem:


  –Ha nem probléma, a várban maradnék. Rám fér a gyakorlás.


  –A gyakorlás? – kérdezte élesen Frellelon. Kimerültnek és dühösnek látszott. Zöld kaftánján még egy gyűrődést is észrevettem. – Ha azt hiszed, hogy a családod visszakaphatja a tanácsnoki helyet, hát hiába mesterkedsz!


  Zavartan pislogtam.


  –Frellelon! – Amron kapitány úgy dörrent rá, hogy összerezzentem. – Kérlek, vedd át az újoncok képzését, amíg távol vagyok! Roan, természetesen soha nem akadályoznánk atyád kérését.


  Ez egyre cifrább lett. Próbáltam nem nézni Lidércre. Vajon mit művelt?


  Szerencsére a kapitány nem várt választ, hanem falábával a lóhoz lépett, és biccentett a két Barbárölő testvérnek, akik felsegítették a nyeregbe.


  Ras is ruganyosan lóra pattant.


  –Megnézem, hogy atyád megérkezett-e, és ha igen, megszervezem a találkozást. Délre itt vagyok.


  A szívem hatalmasat dobbant az örömtől. A mágiám is felvillant, a mellkasomból kiáradva egy pillanatra elborította a testemet. Meglepett. Harmatgyengének kéne lennem, mégis mint csurig telt vederből a víz, az első érzelmi lökésre kiárad az erőm.


  A férfiak is érzékelték a mágia felragyogását.


  –Nocsak! – mondta vidáman Ras.


  –Bárcsak a fiam is így örülne nekem! – dörmögte Medve kedvesen. Azt hiszem, a mogorva katona egy kicsit megkedvelt.


  Amron kapitány biccentett és kilovagolt, a többiek követték. Frellelon csak egy dühös pillantást vetett rám, aztán elviharzott.


  Odamentem az árkád alá Lidérchez. A várban elindult az élet, és a cselédek már a reggelit osztották a helyrehozott étkezőben.


  –Halljam, mit mondtál nekik!


  –Mi ez a hangnem? – Megcsóválta a fejét. – Kezdd úgy, hogy csodálatos Lidérc, akinek mély hálával adózom…


  –Balladát ne írjak hozzád?


  –Most, hogy mondod… – Lidérc látványosan elgondolkozott. Aztán a megrökönyödött arcom láttán vidáman vállat vont. – Jól van, na! Azt mondtam, hogy atyádnak megígérted a tűzvédelem ellenőrzését, és ha szabad kijárási jogot kapsz a testőröddel, mármint velem, akkor kegyesen nem emelsz panaszt.


  –Ez hatalmas ötlet! – Felujjongtam, de aztán el is bizonytalanodtam. – Várj! De Frellelon azt hiszi, hogy a tanácsnoki székért harcolok.


  Lidérc ártatlanul vállat vont.


  –Hát, ha kiderül, hogy baj van a tűzvédelemmel meg a vetési idővel… Igen, visszahallottam, miket mondtál utazás alatt. Ras imád rólad beszélni. A király öreg, és eddig mindenki azt hitte, Erdon herceg lesz az utódja. Ám ha Kartal megkaparintja a trónt, és téged megkedvel, akkor kipenderítheti Farkasföldi Alejt, és megteheti apádat tanácsnoknak.


  –Megőrültél?! Apám nagyot hall! Nem akarunk politikai viszályt!


  –De ezt ők nem tudják. – Lidérc somolygott. – Láttad volna az arcukat! Ha szépen kérem őket, hogy ne menjünk a várba, gyanús lettél volna. Míg a tűzvédelem ellenőrzését kérve, lényegében üzletet kötöttünk. Öt alkalommal kimehetünk. Ráadásul a városnak is jót tettél. Szerintem Frellelon épp levelet ír, hogy a nevelőapja azonnal cseréltessen le minden fatetőt, akár a saját költségén is.


  Lidérc egyszerűen zseniális bajkeverő volt.


  –Köszönöm! – mondtam tiszta szívvel. Legszívesebben a nyakába ugrottam volna, de visszafogtam a magam. – Sajnálom, hogy olyan előítéletes voltam veled. Ha valaki, hát te tényleg megérdemelnél egy balladát. Mindig a helyén van a szíved.


  Látszott, megleptem a dicsérettel, nem is tudott mit kezdeni vele. Zavartan toporgott.


  –Tudod, mit nem értek? – tűnődtem. – Te is érezted, milyen furcsán viselkedtek, ahogy a háborús veszteséget emlegettem?


  –Jalló tényleg nem mondott mást?


  –Nem, sajnos semmit. Eh! Érzem, hogy ez a mondat valamiért fontos. Csak nem tudom, miért.


  –Túl sokat gondolkozol. Apád bölcs, hogy nem jön a palota közelébe. Biztos, hogy nem érted volna meg a felnőtt kort.


  A hangsúly élcelődő volt, de éreztem, komolyan gondolja.


  –Mi van a mágiáddal? Olyan hirtelen fellángolt.


  –Á, csak hiányzik a testvérem! – legyintettem. De aztán eszembe jutott, hogy a múltkor is fellobbant a láng. – Takarj el!


  Körbenéztem, de senki nem figyelt. Összeérintettem az ujjhegyem, és a tűzre gondoltam. Azonnal fellobbant egy kis lángnyelv.


  –Mi a fene…? – mormogtam. Már másodszor tudok tüzet gyújtani.


  És már második éjjel voltam Lidérc ágyában… Létezhet, hogy összefügg a kettő? Zavartan pislogtam.


  –Miért van az az érzésem, hogy valamit nem mondasz el? – Lidérc engem fürkészett.


  Elvörösödtem. Semmilyen emlékem nincs a mostani éjszakáról. Vajon mit műveltem? Vagy mit művelt Lidérc? Ó, anyám! Lehet, hogy tényleg simogat éjszaka?


  –Én csak… örülök, hogy ilyen kipihent vagyok. Ma egész jól megy a mágia. Te viszont forgolódtál. Álmodtál valamit?


  Lidérc azonnal kicserélődött, és az eddigi heccelődő suhancból előjött a harcos. Rögtön támadott. Halkan nyikkantam, ahogy berántott az oszlop mögé, és megragadta a torkomat. Fekete haja az arca köré hullt, és baljós árnyékba vonta a járomcsontját.


  –Ha bárkinek beszélni mersz a rémálmomról, akkor halott vagy – sziszegte.


  –Rémálmaid vannak? – nyögtem döbbenten. – De miért?


  Lidérc gyanakvóan rám meredt. Aztán felfogta, hogy épp most árult el egy titkot magáról, és annyira zavarba jött, hogy lazult a szorítása.


  Megfogtam a kisujját, és annál fogva lefejtettem a kezét a nyakamról. Valahogy szerettem, amikor hozzám ér. Még ezt a gyilkos lendületét is.


  –Mi lenne, ha előbb kérdeznél, és csak utána támadnál? Nagyban elősegíti ám a beszélgetést.


  Lidérc elfintorodott, és hátrébb lépett. A hajába túrt.


  –Roan, ez nem játék. Hánykolódtam az éjjel? Vagy mondtam valamit?


  –Honnan tudjam? Aludtam. Mi bajod van?


  –Nem tudom. A vizsga óta valahogy furcsán érzem magam. Kétszer is rémálmom volt.


  –Elkábítottak, fejbe rúgtak, meg ez a vár is nyomasztó. Nem csoda, ha rosszul alszol.


  –Ez nem olyan. – Lidérc a semmibe meredt. – Vannak rég elfeledett emlékeim. Most meg talán harmadszor is előjött, csak nem emlékszem.


  –Ha rémálmod lett volna, emlékeznél. Négy éjszakát aludtunk itt. Mi volt a másik, amikor nyugodtan aludtál?


  –Amikor megmérgeztek. De lehet, hogy el voltam foglalva a haldoklással. Tudod, mekkora csoda az, hogy az illóolajok segítettek? Nem hittem volna, hogy túléljük.


  Én se hittem volna.


  Az ajkamba haraptam. Lidérc mindkétszer mellettem éjszakázott, amikor nyugodtan aludt. Én pedig tudok tüzet gyújtani, miután mellette voltam. Ráadásul elképesztő módon gyógyulok. De vajon jelent ez bármit? Elloptam az erejét?


  Apa szerint legalább három alkalom kell a mintához. De vajon hogy kérhetném meg Lidércet, hogy bújjon az ágyamba? Azt hiszem, igencsak félreértené.


  –Mire gondolsz? Megint elrévedtél.


  –Rád – bukott ki a számon akaratlanul. Gyorsan helyesbítettem. – Mármint arra, hogyan aludj jól.


  Lidérc a zavaromra máris jobb kedvű lett. Esküszöm, mintha élvezné, hogy állandóan feszengek!


  Szerencsére többet nem beszélhettünk, mert Tina odaszaladt hozzánk, hogy jöjjünk reggelizni. Evés után az egész csapat megkapta az egyenruháját. A cselédlányok elkészültek a napok óta tartó varrással, és vidáman zajlott a ruhaosztás az ebédlőben.


  Nem gondoltam volna, hogy a fiúk ott, helyben át is akarnak öltözni. Igazából el is vonulhattak volna, de élvezték a cselédek izgatott kuncogását.


  Először Mort és a kovácsikrek dobták le a ruhát, majd a többiek is követték őket.


  Soha az életben nem éreztem annyira nőnek magam, mint amikor ruhacserekor egy rakás meztelen férfifenék látványa fogadott.


  Mikor megláttam, félrenyeltem a sajtot. Elkezdtem köhögni.


  Erre Mort akaratlanul felém fordult, így elölről is megcsodálhattam a kék színű vágykendőjét. A csípője íve egyszerűen tökéletes volt, és ahogy a háromszögletű anyagot megtartotta a helyén a három pár szalag a két combjára és a derekára kötve, attól az embernek kedve lett volna márványt ragadni és kifaragni. A kendőn ezüstszállal hímzett sárkány volt. Meglepődve megbámultam, ilyen finom hímzést csak a nemesi családok lányai tudtak készíteni.


  Nem kellett volna megnézni. Mort ölében fellobbant a mágia. A kék anyag szemmel láthatóan megemelkedett.


  Olyan zavarba jöttem, hogy azt hittem, elsüllyedek.


  De ő is így érezhetett, mert közvetlen utána a teljes testében fellobbant az erő, és pusztítóan dühös lett. Már megint kínos helyzetbe hoztam.


  Zaher megütögette a hátam, hogy ne fulladjak meg.


  –Kimenjünk? – kérdezte feszengve.


  Jobbnak láttam felmarkolni a sajt és a cipó maradékát, és sietős léptekkel kivonultunk az ebédlőből.


  Egyszerűen nem tehetek róla, Mort tökéletesen arányos testéről meg lehetett volna mintázni a Tűzisten szobrát. Ráadásul az a vágykendő… Honnan van neki ilyen, hiszen nem nemes? Nemesi család lányának udvarol? Igazából csak a jegyesének adhatna ilyent az ember.


  –Roan, egy kicsit visszafogottabbnak kéne lenned.


  –Láttad a vágykendőjét?


  –És te láttad Lidérc arcát? – kérdezte halkan Zaher. Megállt az udvar közepén. – Én… eleinte irigyeltelek, hogy ilyen bátor vagy, és kimutatod, ha valakihez vonzódsz. De te mindkettejükkel kikezdesz!


  –Én?! Lidérc csak szórakozik velem. Mort meg állandóan vetkőzik! Persze hogy zavarba jövök.


  –Miért ne vetkőznének fiúk egymás közt? Ez teljesen normális. – Zaher szenvedélyesen kitört, szinte izzottak a szavak, ahogy suttogta: – Miért vagy ilyen? Mindent megkapsz! Ras külön tanít, lehetsz gyógyító, sőt, férfival háltál az éjjel! De nem, neked ennyi nem elég, összeugrasztod őket! Igaza volt a bátyáimnak. Nem vagy az az ember, akivel barátkoznom kéne!


  –Zaher… – kezdtem kétségbeesetten.


  –Kiköltözöm a szobából! Legalább azzal szeretkezhetsz, akivel akarsz!


  –Félreértesz mindent…


  A vállához akartam érni, de ellökte a kezem, és elment.


  Letaglózva álltam. Annyira a túléléssel foglalkoztam, hogy közben nem figyeltem sem őrá, sem a barátságunkra.

  Frellelon gyógyító nadrágot húzott. Már akkor gyanakodnom kellett volna, amikor a katonák között futótűzként terjedt a hír, hogy a gyógyító fekete egyenruhában van. Mind elősereglettek, és érdeklődve figyelték, ahogy a csapat kivonul a váron kívüli kopár területre.


  Rosszulesett, hogy Zaher szándékosan kettővel arrébb állt. Lidérc mellettem maradt a sor szélén, de nem nézett rám, hiába kerestem a pillantását.


  –Ujjakat össze! Mindenki gyújtson tűzgolyót, és tartsa meg! – hangzott Frellelon parancsa. – Már aki nem annyira szerencsétlen, hogy egy szikrát sem tud kicsiholni – tette hozzá nyájasan mosolyogva, rám nézve.


  A tűzgolyó könnyedén fellobbant az ujjaim fölött. Lidérc ennek láttán zárkózott arccal elfordult. Ez rosszulesett, de maga a tűzmágia elbűvölt.


  Frellelon százig számolt, addig kellett kitartani a lángot, de a fiúk egyenként hulltak ki. Rámosolyogtam a lángra, és tartottam egészen nyolcvankettőig, aztán elengedtem. Nem akartam a legjobbak között lenni.


  –Sok közöttetek a lógós, az olyan, aki nem állt be hajdan Erdon herceg seregébe. Az ilyeneknek kell egy kis izgalom, hogy legyőzzük a természetes lustaságukat. Aki ötven alatt kiesett, az álljon oda, a fekete kőhöz. Igen, arra a kiégett foltra. A fejetek fölé most egy tűztengert varázsolok. Nem kell kioltani, csak az a dolgotok, hogy csoportosan megtartsátok. Ne aggódjatok, aki megég, azt este meggyógyítom.


  Döbbenten néztem. Ez biztos nem volt benne Ras első heti tanítási terveiben.


  A fiúk is elég sápadtak voltak, ahogy összébb álltak. Frellelon felküldött föléjük egy tűzgolyót, ami lángtengerként laposan szétterült háromembernyi magasban.


  –A feladat nem nehéz. Kézmozdulat felfelé, és kimondjátok a szent szót. A mágia erejével meg tudjátok állítani. Készüljetek! Most elengedem – mondta, és elengedte.


  –Krash! – zendült egyszerre sok torokból.


  A tűztenger egy kicsit lejjebb zuhant, és nagy része megállt felettük, ám egy ponton a sarka lefelé bukott. Alatta megrémült két fiú, és ordítva újból varázsolt.


  –Jól van, ügyesek vagytok – mondta Frellelon, és egy mozdulattal eltüntette a tüzet. – Ras túlságosan félt titeket. Ugye, hogy milyen jól megy?


  A csapat lelkesen nevetett.


  Utána a következő csoport az ötvenesek voltak. Kezdett összeszűkülni a gyomrom. Frellelon kisebb lángtengert varázsolt, mert kevesebben voltak. A fiúk ügyesen megoldották a feladatot. Majd a hatvanasok és hetvenesek is. Mindig négy-öt fiú együtt varázsolt.


  –Nyolcvanasok!


  Jól sejtettem. Egyedül álltam ki.


  –Nem csatlakozhatnék a kilencvenesekhez? – kérdeztem szorongva.


  –Nem voltak kilencvenesek. A győzteseknek, vagyis Mortnak és az ikreknek pedig nehezebb feladatot adok.


  Nem mondott többet, kárörvendő mosollyal egy tűztengert varázsolt fölém.


  –Készülj! Most!


  Ösztönből vetődtem oldalra. Meg sem próbáltam varázsolni. Úgy megütöttem a vállamat a köves talajon, hogy felszisszentem. A mágiától élő volt a föld, és éreztem, ahogy figyel.


  Az élő szelecském odalibbent, és aggódva megcirógatott.


  –Újra!


  –Tessék?!


  –Nem vagy kivétel Szépvölgyi Roan! Háborúban állunk. Ott mit sem számít az úri modor, sem az, kinél hízelged be magad. Egyedül a tudás számít. Készülj!


  Alig álltam fel, nyakamba kaptam az újabb tüzet.


  Azután újból, és újból.


  Élvezettel alázott porig. Próbáltam megállítani a lefelé zuhanó tüzet, de egyszerűen féltem tőle; sosem tudtam ott maradni, és igazán varázsolni. A kemény talajon tucatnyi lila foltot szereztem, már félt a vállam és az oldalam.


  Rettegtem, hogy megéghetek, és ő gyógyítás közben rájöhet a titkomra.


  Miért most kell ezt tennie?!


  Talán ma már cserélni tudok az öcsémmel!


  A fiúk csak nézték a megalázásomat, de egyikük sem szólalt fel. Mort, Zaher, Lidérc mind haragudott, és nem segített. Egyedül maradtam, és miközben Frellelon megszégyenített, kibuggyant a könnyem.


  –Bőgsz? Milyen férfi vagy? Majd az ellenségnek is könyörögsz?


  A könnycseppem lehullt a földre. Csak egy apró pattanás, az élő szikla megrepedt.


  Felnéztem, és most, hogy nem magamra figyeltem, rájöttem, hogy az erdő, a föld, a szél mind minket les. A repedésben víz csillant, még a víz is feljött odalentről kíváncsiskodni.


  –Nem tudok ilyen gyorsan varázsolni! – mondtam kimerülten a földön térdelve.


  Csak ma csináltam az első rendes tűzgolyót. Frellelonnak természetes a tűz, de nekem a többi elem az. A szél, ahogy cirógat, a víz, ahogy kicsalom a körtékből. De ezek sem parancsszóra engedelmeskednek, hanem ha élnek, akkor a kérlelésre segítenek. Vagy nem.


  –Tudsz gyors lenni, csak magadat félted! Tudod, hány ilyen újoncot láttam? Az ember alapjelleme nem változik meg a harcban. Mind cserben hagyták a társaikat.


  Döbbenten felnéztem. A fiúk megvetően figyeltek.


  Most jöttem rá, hogy Frellelon nemcsak szórakozásból aláz meg, hanem bosszút áll: előre aláássa a sorsomat a katonaságnál, azt akarja, hogy a gyávaság bélyegét viseljem. Pontosabban, hogy Roan viselje.


  Dühös lettem. Engem zaklathat, de hogy az öcsém életét megkeserítse?


  Megcirógattam ujjam alatt a repedést, és lehajtottam a fejem.


  –Szeress! – suttogtam a víznek.


  –Felállni, te szerencsétlen! Készülj!


  Haboztam. Ó, annyira, de annyira szívesen megleckéztettem volna Frellelont! Hogy lehet ilyen ostoba, hogy dühében nem figyel a természetre?


  –Frellelon, én nem vagyok gyáva. A Gyilkos-völgyből jöttem. Kérlek, hagyjuk abba!


  –Neked Frellelon gyógyító! Azt mondtam, készülj! Felállni! – ordította.


  Megcirógattam a repedést.


  –Inkább térdelnék.


  –Tőlem…


  Összeérintette az ujjait, és lángtengert varázsolt.


  Ám még el sem engedhette, amikor tenyerem a földre tettem.


  –Szeress! – kértem, és a mágiámat átadtam a földnek.


  A talaj éles reccsenéssel megrepedt, és a víz körülöttem dühödten kitört. Eloltotta az élettelen tüzet.


  Azt hittem, csak felspiccel, ám ahogy visszazubogott, élő vízkígyóvá alakult.


  Szemem-szám tele lett porral és vízzel, a ruhám csatakos volt, alattam ingott a föld, megéreztem, hogy odalent még nagyobb erő van. A kutat hatalmas vízér táplálja.


  Anya azt mondta, soha ne ébresszem fel a földet, ne piszkáljam fel a természetet! Én ostoba!


  Megrettentem. Mit tettem?!


  –Vigyázzatok, támad a víz! – ordított Mort.


  –Fussatok! – üvöltötte Lidérc a többieknek, ám ő előrébb ugrott. A repedés széle beszakadt, ölnyi méretű lyukká vált.


  Rémülten felkiáltottam. A víz irányíthatatlanná vált, és ölni akart.


  Frellelon lábára egy vízkígyó tekeredett, és megpróbálta lerántani a lyukba. Hasra esett, és próbált megkapaszkodni, de a víz csak húzta magával. Félelmetes hidegvér kellett hozzá, hogy ne varázsoljon.


  Mit tettem, mit szabadítottam el!?


  –Ne! Elég! Kérlek! Könyörgöm! – kiáltottam, de a víz nem hallgatott rám.


  A csapat ezerfelé rohant, kivéve Mortot és Lidércet, akik bátran elkapták Frellelon kezét, és próbálták megtartani. Ám őrájuk is rátekeredtek a vízkígyók.


  –Kérlek! Szeress! – könyörögtem, ám a víz már nem figyelt rám. Talán mert nem voltam veszélyben.


  –Krash! – üvöltött Mort.


  –Ne! – ordítottuk hárman egyszerre.


  Későn. Felvillant a varázslat.


  A víz azonnal elszívta a mágia erejét, és még erősebbé vált. Elengedte Frellelont, és dühödten Mortra támadt. Felkapta, és gyorsan húzta a lyuk felé.


  Az utolsó pillanatban ragadtam meg Mort vállát.


  Hiába. A lendület túl nagy volt.


  Hangos csobbanással belezuhantam vele a lyukba.


  A fejünk víz alá került. A hideg víz azonnal a ruhám alá hatolt. Ám ahogy megtapogatott, döbbenetemre felismerte, hogy szipoly vagyok. Míg Mortot lefelé húzta, be a föld alatti járatba, engem elkezdett felfelé nyomni, ki akart köpni, hogy élhessek.


  Ám nem engedtem elszakítani magam, minden erőmmel tartottam Mortot.


  A lyuk szűk volt kettőnknek, mellettünk az erős áramlás miatt úgy pezsgett a víz, mintha forrna. Lélegzet-visszafojtva, kétségbeesetten küzdöttünk, harcoltunk az életünkért. Próbáltunk felúszni a felszínre.


  De nem ment, a víz erősebb volt. Hogy is nyerhettünk volna egy olyan erővel szemben, ami képes hegyeket kivájni, partokat alámosni?


  A levegőm vészesen fogyott.


  Mort hősiesen megpróbálta lefejteni a kezem. Azt akarta, hogy éljek. Azt akarta, hogy kijussak. Bátorsága láttán összeszorult a bensőm.


  Csak pár szívdobbanásnyi időm maradt.


  Bevillant, mi történt az erdőben Lidérccel. Érintésünkre megenyhült a természet.


  Mi a legősibb vágya a világnak, ha nem a szeretet, az élet teremtése?


  Magamhoz húztam Mortot, és a számat a szájára szorítottam. Arra az érzésre fókuszáltam, amikor megláttam a meztelen fenekét.


  Az ölemben fellobbant a vágy. A bennem lakó szipolyt nem érdekelte, hogy végveszélyben vagyunk egy sötét, vizes lyukban.


  A víz pezsgése váratlanul csillapult, mintha összezavarodva figyelne minket. Már nem akarta Mortot lejjebb húzni, ám nem is engedte feljebb.


  Mort felfogta, mit akarok, mert a derekamhoz nyúlt, és átölelt. Visszacsókolt.


  Mindkettőnk mágiája felragyogott. Mort nem finomkodott, megragadta a fenekemet, és magához préselte a testem. Olyan ősi, olyan nyers és vad volt mindez, mint maga a természet. Átkulcsoltam a lábammal. Nyelvünk összesimult, ahogy átadtuk a másiknak a levegőt.


  A víz olyan hirtelen engedett el, hogy elfelejtettem levenni a lábam Mort derekáról. Ő engem csókolva rúgta magát feljebb, mígnem a fejünk ki nem bukkant a lyukon.


  –Roan! – kiáltotta Lidérc. Csak ő volt egyedül olyan bátor, hogy a lyuk szélén állt.


  A hangjára váltunk szét. Felnéztem. Lidérc arca döbbentté vált, amikor felfogta a csókunkat. Ezernyi érzelem kavargott a szemében, de nem habozott, odaugrott, és kihúzott minket.


  –Azt hittem, meghaltál – mormogta, ahogy átkarolta a vállam. Megragadta Mort karját, és mindkettőnket sebesen távolabb vitt a víztől.


  Jó tizenöt lépésnyire távolodtunk. Visszanéztem, de az apró tavacska már nyugodtan fodrozódott.


  Frellelon jóval messzebb állt, a fiúk köréje gyűltek. A látványunkra hatalmas hangzavar tört ki, és megindultak, de pár lépés után megtorpantak, nem mertek közelebb jönni.


  –Ha elmondod bárkinek, hogyan jöttünk ki, megöllek – sziszegte Mort csuromvizesen.


  –De hát megmentettelek!


  –Egy olyan lyukból, amit te csináltál! Ha a közelembe mersz jönni, azonnal agyonverlek.


  Mort ingerülten ellökte Lidérc karját, és sebes léptekkel megindult a többiek felé. Láttam az arcán, hogy komolyan gondolja. Ezt nem élem túl.


  Lidérc elengedett. Megálltam, és a térdemre támaszkodva mély levegőket vettem. Az élő szelecském megsimogatott, és ettől a hideg, csuromvizes ruhákban már nemcsak fáztam, de vacogni kezdtem.


  –Mintha szeretne a víz, a szél, a vár… – Lidérc a homlokát ráncolta. – Annyira különös az erőd!


  –Ez nem az én erőm, ez a természet. Nincs nagyobb hatalom nála. Csak azt akartam, hogy Frellelon egy kicsit vizes legyen. Ostoba voltam, hogy segítségül hívtam a vizet!


  –Segítségül? – Lidérc meglepődött. – Azt hittem, elrontottad a mágiát, és véletlenül a föld felé varázsoltál, nem a tűz felé.


  –Így látszott?


  Meglepődtem. Bár belegondolva, nem hallhatták, amikor a vízhez szóltam.


  –A torony… te tényleg beszéltél vele! Érzékeltem, de nem hittem. – Lidérc maga elé meredt. – Várjunk csak! Te állítottad meg a dobot is?


  –Igen.


  Lidérc bólintott. Arca keménnyé, zárkózottá vált.


  –Kezdtem bízni benned, Roan. Egy ágyba bújtam veled, mintha az öcsém lennél, te pedig a szemembe hazudtál! Az nem zavar, hogy titkolod a képességeidet, de az igen, hogy ilyen rezzenéstelenül hazudsz.


  Egy lépést tett a többiek felé.


  –Várj, beszéljük meg!


  –A tettek mutatják meg, ki vagy, nem a szavak!


  Lidérc kiköpött maga elé, majd otthagyott. Sajátos, könnyű lépteivel úgy suhant el, hogy tudtam, lelkileg is maga mögött hagyott.


  Reszkettem a vizes ruhákban, és nyomorultul éreztem magam. Egy délelőtt alatt mindhárman megharagudtak rám, majdnem gyilkos lettem, a csapat gyávának hisz, és Frellelon testtartásán látszott, hogy iszonyúan dühös.


  Az öcsém helyzetén nemhogy javítottam, de biztosan rontottam.


  Eltartottam a mellemtől a csöpögő ruhát, és lehajtott fejjel indultam feléjük.


  Eszembe jutott, régen mit játszottunk az öcsémmel. Ő dalával meghódítja Finit, értem pedig eljön a hercegem egy távoli vidékről. Kiment ebből a borzalmas világból, és megcsókol a naplemente vöröslő fényében.


  Ám se igaz szerelem, se herceg, se naplemente. Bár ha nem cserélek ruhát gyorsan, a herceget még a nyakamba kaphatom.


  A szürke ég ólomsúllyal nehezedett rám, és csak azt vártam, hogy végre megszabadulhassak innen.

  Ras megjött délre.


  Addigra már visszatértünk a várba, és a fiúk botokkal gyakorlatoztak. Mort és én száraz ruhába öltöztünk, így megint a zöld, hímzett nemesi öltözékemet viseltem. Igazából megszáríthattam volna az egyenruhát, pont úgy, ahogy a körtéket aszalom, de féltem, hogy valakinek feltűnik.


  Azt hittem, Ras le fog szidni, de amikor meghallotta, mi történt, meglepően lelkes lett. Háromszor is elmeséltette magának, mindezt a várudvar közepén, majd harsányan felnevetett:


  –Büntetést akarsz neki adni? Ugyan már, Frellelon! Végre tud tüzet csinálni! Sőt, rendesen varázsol! Túléltétek, nem? Akkor meg mit bosszankodsz?


  Ras vidám nevetése enyhítette a szégyenemet. Ő az egyetlen, aki hiányozni fog innen.


  –Na, mi lesz? Roan, Lidérc! Felnyergelték a lovakat. Indulunk!


  Beszaladtam a köpenyért és az aranyakért. Apa nagy bajban lehet az adóval. Bizonyára nem is sejti, miért nem aszalódtak meg rendesen a körték. Remélem, elhozta a rakományt.


  Nem láttam Fola asszonyt, de Linának és Tinának intettem. Szívem szerint megöleltem volna őket, de túl feltűnő lett volna.


  Lóra ültünk, és kilovagoltunk.


  Valahogy úgy éreztem, a vártól is el kéne búcsúznom. Mikor kilovagoltunk, végighúztam a kezem a kapun. Éreztem, ahogy a vár némán, sóváran utánam néz.


  Visszanéztem. Mintha éveket éltem volna meg a falak mögött. Rianna, a vidéki grófkisasszony túlélt egy katonai begyűjtést.


  Némán ügettünk az erdőben a földúton. Lidérc pillantásra se méltatott, elöl ment. Mögötte Ras és én lovagoltunk.


  –Összevesztetek? – kérdezte Ras.


  –Miből gondolod?


  –Bármit csinált, bocsáss meg neki! Te vagy az egyetlen, aki meg tudja nevettetni.


  –Tettem valamit. Azért haragszik.


  –Akkor kérj bocsánatot! Nagyon aggódott érted este.


  Volt a hangsúlyban valami. Lehet, hogy Lidércet nem csak a hazugságom zavarja, hanem, hogy megcsókoltam Mortot?


  –Hallak ám! Mi lenne, ha nem velem foglalkoznál, Ras parancsnok?


  Lidérc mély hangjából annyi ingerültség zúdult ránk, hogy a nyakam közé húztam a fejem. Azt hittem, Ras rendre utasítja a szemtelenségért, de a máguskatona csak elnyomott egy mosolyt.


  Már az út felét megtettük, amikor Lidérc lassított, és poroszkálásra váltott. Az erdő szélén hat ágról szakadt ember bóklászott, a kosarakba gombát gyűjtöttek.


  –Hé, az csipkebogyó és gyógynövény! – Lidérc hangja felcsattant. Már csavargóként is nyugtalanító jelenség volt, de a fekete máguskatona-egyenruha kifejezetten ijesztővé tette. – Hogy mered letörni?!


  Az öregember összerezzent, és rémülten felelte:


  –Bocsáss meg, jó uram, csak így fértem hozzá a gombához. Rossz lett a termés, és…


  –Ezért le kell tarolni az erdőt? – dörrent Lidérc.


  Rám volt dühös, éreztem. Felcsattantam:


  –Mi lenne, ha nem egy öregemberrel veszekednél, hanem velem?! Nézd már meg, mennyire bent van a gomba! Csak úgy fér hozzá, ha letöri az ágakat. Olyan ez, mint háborúban a… – megakadtam. Döbbenten bámultam a gombára. – Az istenekre! Jalló azt mondta, hogy háborús veszteség! Emlékeztek?


  –Roan, indulás! – parancsolta nyugtalanul Ras. – Jó gombászást, emberek!


  Otthagytuk az embereket, és tovább mentünk, de én homlokráncolva meredtem magam elé.


  Háborús veszteség… A kifejezést olyankor is használják, amikor egy célpontot támadnak, és mellékesen meghal más is. Úgy éreztem, megfordul körülöttem a világ. Jalló azt mondta, én nem számítok… mellékes veszteség vagyok…


  –Itt van a herceg! – nyögtem. – A Tűzisten szerelmére! Itt van, és álruhában! Őt akarták megölni!


  –Halkabban – sziszegte Ras. Visszanézett a parasztokra, majd mellettünk az erdőt fürkészte.


  Döbbenten rámeredtem. Szóval igaz.


  Tudta?


  Aztán észbe kaptam. Persze hogy tudta, és bizonyára Amron kapitány is.


  Ras megállította a lovát.


  –Reméltem, hogy nem találod ki. Roan, ez nem játék! Olyan intrika zajlik a várban és a palotában, mint még soha. A király azért küldött, hogy vigyázzak Kartalra. Szerencse, hogy a furcsaságoddal elvonod róla a figyelmet.


  –Várjunk csak, hárman kaptuk a mérget! Nem, nem, ez nem lehet! Ó, hogy a mágia csapna agyon!


  Lidérc gúnyosan elhúzta a száját.


  Úgy éreztem, az égbolt a fejemre szakad. Mort! Úgy táncol, mint egy nemes, úgy olvas, mint egy nemes. Parancsoláshoz szokott. Hogy a fenébe nem jöttem rá? Éreztem, ahogy az arcom lángra gyúl.


  –Tudom, hogy ez egyszerre sok lehet, és nagy megtiszteltetés… – kezdte Ras.


  –Nem érted! Megcsókoltam a herceget!


  –Mi?! – kérdezte egyszerre döbbenten Ras és Lidérc.


  –Jaj, Lidérc, ne csináld! Tudom, hogy láttad! Most mit tegyek? Mi a fenét tegyek?! Mort ezért féltette a hírnevét tőlem! Még a saját szobájába se költözött be! Most meg azt mondta, hogy meg fog ölni!


  Lidérc rám meredt, aztán kirobbant belőle a nevetés. Zengőn hahotázott, látva a kínomat.


  Ras is beharapta a szája szélét.


  Annyira megalázó volt, hogy kinevetnek!


  Dühösen a ló véknyába vágtam a lábam, és kilőttem. A torkom összeszorult, és legszívesebben bőgtem volna, de nem akartam megadni nekik ezt az örömöt.


  Mi jöhet még?


  Megcsókoltam azt a rohadék Kartal herceget!

  13. fejezet

  Intrikák

  ATYÁM, SZÉPVÖLGYI ALEAN nem a palotanegyedben szállt meg, hanem annak szélén, egy gazdag kereskedő vendégházában.


  Ahogy átvágtunk a városon, a szegényesebb, bár vidám színekre festett sorházak után a kereskedők udvarházai következtek. A sűrűn beépített dombokon a gazdagság egyik jele a beépítetlen terület volt. Minél nagyobb szépen zöldellő kert állt a tulajdonos rendelkezésére, annál előkelőbbnek számított a ház.


  A kereskedők, közrendű lévén csak földszintes házakat építhettek, de a Zimandon család háza szépségben felülmúlta a szemközt épült emeletes palotát. Annyira jó ízléssel készültek a homlokzat apró szobrocskái, a kapuoszlopok fafaragványai, hogy nem csodáltam, atyám miért itt szállt meg.


  –Szépvölgyi Aleanhoz jöttünk. Reggel már jártam itt – mondta Ras a cselédnek, miközben leszálltunk a lóról. Két lovászfiú elvezette a lovakat.


  Ahogy bementünk az épület előterébe, az ablakon át láttam, hogy a kertben hölgyek levegőznek. Egy tucat fiatal lány közül is kirítt Finona karcsú derekával, telt kebleivel. Ó, te jó ég! Mit keres ő itt?


  –Jól látom, vendégek vannak? – kérdeztem egy elhaladó középkorú cselédet.


  –Igen. Finona úrhölgy és a barátnői meglátogatták a szegény beteges Szépvölgyi kisasszonyt. A mi kisasszonykáink annyira örülnek nekik! Micsoda előkelő társaság!


  A szám szélébe haraptam. A drága Finona nem az, aki csak úgy önzetlenül beteget látogat, vagy kereskedők lányaival cseveg, ahelyett, hogy a királyné szalonjaiban csillogna. Rossz előérzetem volt.


  A cseléd bevezetett minket a szalonba. A kék, bársonyozott székeken hat férfi ült, és italozott. Kiszáradt a szám, ahogy felismertem vézna, őszülő atyám mellett a hatalmas pocakkal rendelkező királyi tanácsost, Farkasföldi Alejt. Ötvenéves lehetett, húsos orrát felhúzta, ahogy beléptem, és úgy mért végig, amiben benne volt az összes lenézés a családom iránt.


  –Üdvözöllek titeket! – Ras hangján hallatszott, hogy őt is váratlanul érte a társaság. – Alej tanácsos, engedd meg, hogy bemutassam Szépvölgyi Roant!


  Oldalra néztem, de Lidérc már nem volt mellettünk. Irigyeltem, hogy árnyékként eltűnt.


  Elegánsan meghajoltam.


  A Zimandon kereskedőház feje egy kopaszodó, kedélyes öregúr volt, minden ujján egy-egy gyűrűvel. Mellette két harminc év feletti, sótlan fia ült, míg Alej széke mögött egy írnok állt. A királyi tanácsos jövetele láthatóan meglepte a családot, mert a kereskedők nagyon feszengtek. Atyám mindebből semmit nem vett észre. Egy süteményt majszolt:


  –Á, fiam! Hát, itt vagy!


  –Jól utaztál, atyám?


  –Lóhuzat vár? Még csak éjjel volt az első fagy, korai a lovakra pokrócot tenni. Bolondok ezek a városiak? Mindenki ezt emlegeti… – dohogta értetlenül.


  –Azt kérdi, jó volt-e az utazás – kiabált türelmetlenül Alej.


  –Kutat ás? Ki ás kutat? Ez egy hegyoldal. Bár olvastam egy könyvet, ahol a hegyi kútásás módjáról írtak. Mi is volt a címe? Várjunk csak…


  Apámmal élmény volt beszélgetni. Tucatszor gyógyítottam meg a fülét titokban, de a nagyothallása nem javult. Anyám halála óta elvesztette a kapcsolatot a világgal. Alej tanácsos bizonyára már jó ideje próbált vele zöldágra vergődni, mert csak bosszúsan sóhajtott.


  –Azt mondják, Roan úrfi, hogy érdeklődsz a tetők iránt…


  Zavartan pislogtam. Vagy a városőröknél vannak kémei, vagy Frellelon igencsak gyorsan üzent.


  –Szeretem az építészetet – feleltem kitérően.


  –Ahogy látom, a tűzvédelmet is!


  –A tűzvédelem érdekes dolog.


  –Milyen nagyszerű, hogy a fiatal korod ellenére ennyire érdekelnek a rendeletek!


  Ha kitérő válaszok hadára volt szükség, kiválóan álltam a sarat. A tanácsnoknak sejtelme se lehetett róla, hogy Kimcse néne vallatási módszereihez szoktam.


  A kereskedőcsalád férfitagjai bólogattak, látszott, nem mernek beleszólni nemesek beszélgetésébe. Ras le se ült, fegyelmezett arccal állt az ajtó mellett, mint egy frissen kifaragott szobor.


  Alej egy pont után rátért arra, hogy mit gondolok a jövőmről, a királyi város tisztségeiről, és kit akarok nőül venni. Azt hiszem, a fejében készen állt a fondorlatos terv, hogyan akarom elsöpörni őt. Igazából a kérdéseivel nagyon jó ötleteket adott. Amennyiben intrikába szeretnék kezdeni, teljesen biztosan követem a tanácsait.


  Ha már vallatott, rájöttem, ilyen alkalmam nekem sem lesz még egyszer. Miért ne tegyem fel az engem érdeklő kérdéseket?


  –Ahogy a városba jöttem, sok törött csontú és ó-lábú embert láttam. Talán valami betegség tizedeli a népet?


  A kérdésre azonnal megfagyott a levegő.


  A kereskedő reagált először, túlzó nyájassággal elmosolyodott, és megkérdezte, kérek-e a legfinomabb borából. Ám az egyik fia úgy szorította a szék karfáját, hogy az ujjai elfehéredtek.


  De vajon miért?


  –Puhuló csontok! Te is az apád bolondságával jössz? – kérdezte megvetőn Alej.


  –A csontok puhulnak? – kérdeztem értetlenül.


  –Á, a csontok! – Apám végre elkapott helyesen egy szót. – A Tűzisten lávája a föld alá süllyedt, de ereje táplálja a mágusok csontjait. Ahogy a nap fénye az emberi csontokat. Ha nincs fény, meggörbülnek, megpuhulnak.


  Döbbenten meredtem rá.


  –Ez ostobaság! Már mondtam! – dörrent Alej. – A testen ott a hús! Hogy hathatna rá külső fény?!


  –Talán ahogy ránk, mágusokra a lávakő – feleltem bizonytalanul.


  –Nem fogok egy bolond szava alapján rendeletet benyújtani a királynak!


  –Milyen rendeletet? – kérdeztem értetlenül.


  –Nem is tudsz róla? – kérdezte a kereskedő sietve. A gyűrűi megcsillantak, ahogy legyintett. – Atyád azt javasolta, hogy kötelező legyen a gyerekek ételébe hetente egyszer porrá tört tojáshéjat keverni. Kipróbálta, hogy azoknak a tyúkoknak nem lehet levágás után kézzel eltörni a csontját, amelyikek kapnak tojásport.


  Milyen zseniális ötlet!


  Várjunk csak! Ha tyúkokat nevelt… akkor már hónapok óta megoldást keres.


  –He? – kérdezte bárgyún apám a füléhez téve a kürtöt.


  –Nem is tudsz róla? – Alej máris megenyhült.


  Magam elé meredtem. Napfény és csontok… Van valami, ami az egész utazás alatt zavart.


  –Mióta felhős az ég? Mekkora területet érint a birodalomban? Láttam, a termés is rossz. Az időjárási naplókat esetleg meg…


  –Mit képzelsz te is, meg az apád is?! – Alej csúnyán szitkozódott, sokkal rondábban, mint én szoktam. – Azt hiszed, attól, hogy apád évi egyszer eljön a városba, és meghallgatom a sületlenségeit, még számít a szava? Egy bolond beszéde! Egyik rendeletem sem ez alapján született! Nem követelheted a naplókat!


  Kerekre tágult a szemem.


  Alej lopja apám gondolatait? Innen erednek az újítások és tanácsosi beadványok?


  –Ó, Alean szavai csak sületlenségek! – Zimandon kereskedő fellengzősen legyintett. Majd alázatosan folytatta: – De azok a rendeletek! Alej tanácsos, elméd dicsőségét zengeni fogják évszázadokon át! Már réges-rég túlragyogtad Voldent.


  Alej a hízelgésre egy kissé megnyugodott, én viszont összeszorítottam a szájam. Hogy merik a fülem hallatára kigúnyolni az apámat és a dédpapát?


  –A naplók csak unalmas feljegyzések – közölte Alej. – Három éve felhős az ég, ilyen előfordul. Semmilyen tágabb kapcsolat nincs.


  –Tágabb kapcsolat? – értetlenül néztem.


  Alej szava elakadt, a kereskedő mosolya merevebbé vált, míg apám kíváncsian félrebillentette a fejét.


  Ras testében hatalmas erővel lobbant a mágia. Még mindig fegyelmezetten állt az ajtó mellett, és nem szólalt meg, de az állán kétoldalt kidülledt a rágóizom.


  Mi folyik itt?


  Mint a villámcsapás, olyan volt. Végre megértettem!


  Tudtam, miért van itt Alej, miért érdekli Rast a termés, és mitől retteg Zimandon kereskedő… A völgyemben is köd és felhő volt, amikor megjelent Ras csapata!


  A mágusok miatt nincs napfény!


  Régen csak az érzőn élővé vált helyek reagáltak a mágusokra. Létezhet, hogy most már az egész természet?


  Az arcomból kifutott a vér. Hogy maradhatnánk életben egy olyan világban, ami gyűlöl minket? Ha maga az anyatermészet le akar vetni a hátáról, és nem fogad többé el?


  –Hol…


  –Finom ez a sütemény – mondta apám, és közelebb húzott egy tálcát. Nem törődött se velünk, se a szobára ülő feszültséggel, hanem belekóstolt. – Kérsz?


  Sápadtan nemet intettem. Életemben először irigyeltem apámat a süketség gondtalan világáért.


  A szájam szélébe haraptam, de végül mégse kérdeztem rá, hol vannak napos részek az országban. Engem gyakran meghallgatott a táj. Élt és beszélgettünk. De vajon van máshol még napfény? És ha igen, az bujkáló szipolyt jelent? Mi van az élettelen vidékekkel?


  –Ahogy mondtam, nincs tágabb kapcsolat – közölte újra kimérten Alej. – Ami meg Aleant illeti, nem fog engem megkerülni. Megmondtam, hogy ostobaság ez a tojásporos dolog! Ha be meri adni javaslatként a királynak…


  –Alean sose tenne ilyet! Mióta él, még egy indítványa sem volt – nyugtatgatta a kereskedő.


  –Neked se kellene erre az útra lépni, Roan! – Alej előrehajolt, és úgy sziszegte: – Jobb, ha nem keresed a bajt, fiú!


  Összeszűkült a torkom az ijedtségtől. Az ostoba bohóckodásom a tetőkkel! Azt hiszi, felvettem a kesztyűt őellene!


  –Majd talán egyszer, ha tisztességben és bölcsességben megőszülsz…


  –Megnősülsz? – Atyám felkapta a fejét. – Alej, csak nem új asszonyt hozol a házhoz?


  –Mi? Dehogy! – A képtelen gondolatra Alej kizökkent, megfeledkezett a dühéről, és felnevetett. Kiabálva felelt: – A fiadról van szó! És őszülésről!


  –Á, hallottam örökbe fogadtad a Frellelon fiút! A lányom beteges, de az öt ősi család lenyűgöző vérvonala. Milyen szépen hímez és zenél! – Apám maga elé bólogatott. – Ó, tényleg, de hát tegnap már találkoztunk. Mit is mondtál? Mi a célja a mai látogatásodnak?


  Meghűlt bennem a vér. Hozzá akar adni Frellelonhoz?!


  A Földanya szerelmére! Csak ezt ne!


  Farkasföldi Alej szava is elakadt.


  Ez a fordulat őt is váratlanul érhette. Látszott, nem töltötte el örömmel a gondolat, sőt egy ilyen pletyka igencsak kínos lehetett. Márpedig apám a maga módján veszélyes volt, mert együgyűségével pillanatok alatt elterjesztett szóbeszédeket a cselédek között.


  –Csak az egészséged iránt érdeklődtem, drága Alean – ordította a tanácsos. Tempós mozdulattal felállt. – Sajnos hív a kötelesség, mennem kell. Ó, igen! Holnapra küldjétek át a királyi palotába az adót.


  Zimandon, az öreg kereskedő alázatos mosollyal közbeszólt:


  –Tanácsos, úgy tudom, a körték nem eléggé szárazak. Még szerencse, hogy öt nap van a határidőig.


  Csak öt nap? Visszafojtottam a levegőt. Két hét kellene, hogy egyenként, minden szelet körtét meggyőzzek…


  Alej megcsóválta a fejét:


  –A királyné és három úrnő várandós és kívánós. Ráadásul rengeteg hölgy van a palotában, akit őfelsége vendégül lát.


  –Nagy megtiszteltetetés lenne, ha míg a körték meg nem érkeznek, öt csupor mézes diót küldhetnék a hölgyeknek. – Zimandon mosolya gusztustalanul behízelgő volt.


  Meglepődtem. Azt hittem, a kereskedő kihasználja apámat. De lám, szívósan harcolt érte…


  –Ó, ez kedves tőled! A királyné asszony nevében köszönöm a csemegét. Majd kérlek, tedd a körték mellé a szekérre.


  Úgy összeszorítottam a fogam, hogy megcsikordult.


  Apámra néztem, de ő csak gondtalanul bekapta a kezében tartott süteményt. Még csak föl se fogta, hogy holnap, ha felbőszül a király, akkor az utolsó megmaradt birtokunkat, sőt, talán a nemesi rangunkat is elveszítjük.


  Már nyitottam a szám, hogy valahogy rávegyem Alejt, adja meg azt a kis időt, de Zimandon nemet intett.


  Mi is felálltunk, és sok-sok kölcsönös udvariaskodás után az öreg kereskedő nyájas mosollyal kikísérte a tanácsost.


  –Atyám, ha megbocsátasz, szeretném meglátogatni a húgomat. A hú-go-mat – kiabáltam.


  Meglepődtem, ahogy atyám odalépett hozzám.


  Egy pillanatra a vállamra tette a kezét, és csak nézett valami megkapó, büszke szeretettel. Öreg, megfáradt arcán az örökké merengő szeme most azzal az intelligenciával és bölcsességgel fénylett, mint régen, gyerekkoromban.


  –Büszke vagyok rád, elsőszülöttem.


  Különös, de az volt az érzésem, hogy lát. Engem lát.


  Elmosolyodott, és én szinte megtántorodtam a felismeréstől.


  Apám mindig pontosan akkor szólalt meg, amikor kellett, hogy Alejt lecsillapítsa.


  Hall mindent?


  –Atyám? – nyögtem rekedten. Ras még a szobában volt, így nem mertem többet mondani.


  Hunyorított, és ahogy elfordult, szórakozottan dörmögött valamit egy könyvről, amit félbehagyott. Aztán kényelmesen kiballagott Alej és a kereskedő után.


  Úgy álltam, mint akit fejbe kólintottak.


  A kereskedő fiaira néztem, akik összemosolyogtak.


  Apámat nem kihasználják. Sőt! Olyan bölcs, hogy Alej hiúságát felhasználja, és rendeleteket hozat!


  Ám ha nem süket… Ó, jaj! Eszembe jutott, hányszor pusmogtunk a háta mögött. Tudnia kell arról, hogy szipoly a lánya!


  Sőt! Ha Kimcse néne és Roan vele együtt utazott, akkor a ruhacseréről is tud. Ráébredtem, hogy nem Roannak szólított, hanem elsőszülöttnek…


  Mintha egy fátylat lebbentettek volna fel a világról!


  Mindig azt hittem, hogy anyámmal elvesztettem apámat is. Pedig nem, ő az maradt, aki volt. Inkább időben nevetségessé tette magát, hogy mire Roan mágusvizsgát tesz, már kellemetlenség legyen a jelenléte a fővárosban. Ne kelljen az udvarhoz csatlakozni, és főleg ne kelljen a kis szipoly lányát ott bemutatni.


  Most viszont mindez visszaüt. Alej pont a nevetségesség miatt tudja elsöpörni.


  Összefacsarodott a szívem.


  –Valami baj van? – kérdezte Ras.


  –Hol vannak a körték? – fordultam a kereskedő fiaihoz. Nem tudtam a nevüket, de mivel nem mutatkoztak be, valószínűnek tartottam, hogy Roan a vizsgájakor már találkozott velük.


  –Rianna kisasszony a szobájába tetette a rakományt, és mindennap zenél a ládáknak. Azt mondta, hogy ez a családi titok, a körték szeretik a zenét.


  Szerencsétlen öcsém! Aszalni próbál, de nem tud.


  –Mi ez az egész a körtékkel, Lez? – kérdezte értetlenül Ras.


  –A Szépvölgyik akkora adót fizetnek, mint hajdan, amikor még megvolt a teljes birtokuk – magyarázta a fiatal kereskedő.


  –De hát az lehetetlen!


  –Az. Mégis képesek rá – mondta csodálattal Lez. Meglepődtem a tiszteletén. – Különleges kézművestermékeket, ötvösmunkákat és díszes könyvmásolatokat készítenek. Az aszalt körtéjük egyszerűen rendkívüli. Senki sem tudja a titkát. De minden évben vannak új termékeik is.


  Bevillant egy ötlet. Ó, férfiak! Alábecsülitek a divatot.


  –Küldünk majd fogpasztát is, az itteniek szörnyűek. Vagy inkább csak receptet, hadd keverjék ki a helyi gyógyfüvesek. Valami azt súgja, porrá őrölt tojáshéj is kell bele. Akár le is lehet nyelni…


  A három férfi tátott szájjal meredt rám. Aztán egyszerre törtek ki nevetésben.


  Megropogtattam az ujjaim. Ha Alej azt hiszi, süllyesztőbe küldhet egy Szépvölgyit, hát nagyon téved.


  Egy éjszaka. Ennyi időm van.


  Ha törik, ha szakad, de ma éjjel megaszalom azokat a nyomorult körtéket.

  A fiúk kivezettek a csodaszép kertbe, ahol a gondosan metszett fák közepette hölgyek labdáztak. Színes, pompás ruháikban, mint a pillangók, olyanok voltak. Egy pillanatra belesajdult a szívem. Ha nem lennék szörnyeteg, én is egy lehetnék közülük.


  Roan lefátyolozva, egyedül ült egy padon. Halványsárga fodros ruhája mellé egy barna, ronda kendőt viselt, valószínűleg az udvarlók elriasztására.


  Az öcsém láttára azonnal fellobbant a szívem körül a mágia. Annyira hiányzott!


  Meglátott, és felállt, de nem felém indult el, hanem a vendégház felé.


  Akkor jöttem rá, hogy Ras mögöttem áll. Egy harci mágus. Magamban szitkozódtam.


  –Ha megbocsátasz… – mondtam. Szerencsére megállt, nem jött velem. Kíváncsian bámulta a hölgyeket, főleg Finonát.


  Roan után siettem.


  A vendégház épülete egy hosszúkás, földszintes ház volt, külön a főépülettől. Beléptem az épület ajtaján. Középen egy folyosó húzódott, kétoldalt díszes ajtók nyíltak és mind egy-egy szobába vezettek.


  Roan a folyosó végén lévő szobából kukucskált ki. A fátylat levette, de a szája elé tette az ujját.


  Szó nélkül, halkan mentem beljebb. Meg is értettem, miért intett csendre. Az egyik rosszul becsukott ajtó mögül mély férfihang hallatszott.


  –Biztos nem tudni, mi lesz a baba, fiú vagy lány?


  Döbbenten megtorpantam az ajtó előtt. Lidérc hangja volt.


  Belestem a résnyire nyitott ajtón. A kanapén egy nő ült. A haját kendő takarta, de az arcát megláttam, negyvenéves lehetett. Lidérc előtte térdelt. Imádattal nézett fel, és az épphogy kicsit nagyobb hason nyugtatta a kezét.


  Annyira bensőségesen szép kép volt, hogy belesajdult a szívem. Egyszerűen zavart ez a szeretet, az, hogy a hosszú ujjak ilyen őszinte aggodalommal simulnak valahová. Lidérc arca olyan szelíd és szép volt, amilyennek soha nem láttam.


  Szégyelltem magam az irigységért, és azért is, hogy kilestem.


  Már értettem, miért lehetett börtönben. Bizonyára titokban elcsábította valaki feleségét, valami nagyúrét.


  Halkan elosontam a folyosón Roan ajtajáig.


  Bementünk és becsuktam magam mögött. Csak utána öleltem meg az öcsémet.


  Ő hatalmas örömmel visszaölelt. A ruha fonállal kitömött mellrésze a mellkasomhoz simult.


  –Ó, Ria! Annyira féltettelek! – A mágiánk összekapcsolódott, és megcirógatta a másikat. Roan azonban hirtelen zavartan eltolt. – Valami megváltozott benned. Valahogy… – Elvörösödött.


  –Mi?


  –Nem tudom. A mágiád… Valahogy más. És erősebb.


  –Talán, mert mostanában sokat használom. Ha tudnád, mennyi minden történt! A vizsgán felvillant bennem az ősmágia, aztán megállítottam egy harci dobot, kétszer megmérgeztek, ma reggel meg a víz alól egy csókkal hoztam ki Mortot, aki… a fenébe is, lehet, hogy Kartal herceg! Ráadásul életemben először vagyok férfi mágusok között, és a mágiájuk…


  Roannal beszélve a nyelvemre jött a szó: csalogató.


  –Miért csinálod ezt?! – Roan hangja suttogva is felcsattant. – Azt még értem, hogy véletlenül varázsoltál otthon! De azt nem, hogy miért kellett átmenned a vizsgán! Annyira nehéz lett volna megszégyenülni? És miért kellett összeakaszkodni a Farkasföldiekkel? Az egész családot tönkreteszed!


  –Roan, nem ez történt! Nem tehetek róla, hogy… várjunk csak! Te tudod, hogy itt van Kartal? Meg se lepődtél!


  –Csak használom a fejem. A király megvendégeli a teljes nemességet a palotában, nem engedi haza őket, mindennap bál és lakoma van. Miközben annyira rossz a termés, hogy a szegények már hínárt és gombát szárítanak télire. Ha Kilgram király egy hónapig etetne egy ekkora siserahadat, akkor tél végére éhséglázadással nézne szembe. Szerintem pár napon belül bemutatja a herceget. Muszáj neki.


  Bólintottam. Roan elméje, mint a penge, olyan volt.


  A szobát betöltötte a körte édes illata. A díszes ágy, a fésülködőasztal és a fogasra tett női ruhák mellett idegenül hatott a faltól egy lépésnyire felhalmozott ládakupac, zsúfolt lett tőle a szoba. Roan ügyesen pakoltatott, az állig érő tornyok között arasznyi rés volt, hogy a körték jobban szellőzzenek.


  –Nincs sok időnk! Cseréljünk ruhát! Még van egy dolog. Szerintem apa füle…


  –Nem – közölte határozottan az öcsém. – Nem akarok ruhát cserélni.


  –Mi?! Megőrültél?


  Erre álmomban sem számítottam.


  –Azt hiszed, katona leszek?! Hogy majd csonkolt testtel jöjjek haza? Hogy soha ne tudjak zenélni? Tudod, hány újonc tér meg épen az első csatából?


  –És te tudod, milyen a Vérbál, ahová kerül a család, ha kiderül, hogy mi vagyok? – sziszegtem dühösen.


  Roan azonnal hangnemet váltott, mint mindig, ha felbőszített. Máris szelídebb és behízelgőbb lett:


  –Eddig se derült ki! Később se fog. Te olyan ügyes vagy az ilyenekben. Hallottam a mérgezésről. Olyan jó neked, hogy meggyógyulsz! Szerinted lesz még támadás? És ha én lettem volna ott, életben maradok?


  Erre elakadt a szavam. Nem, Roan belehalt volna.


  Az öcsém azonnal megérezte, hogy megtalálta a gyenge pontomat.


  –Ki tudja, mikor lesz új merénylet? Mit éreznél a holttestem láttán? – kérdezte szomorúan. – Te vagy az elsőszülött, nem véletlenül. Emlékszel? Kimcse néne mesélte, hogy elakadt a szülés. Aztán egyszer csak iszonyatosat rúgtál, majd farral jöttél ki, és fogtad a bokámat. Kihúztál engem is.


  –Ezt te sem hiheted! Kimcse néne akkor jócskán benyakalt körtepálinkából.


  –Mit? Hogy mindig is te voltál a jobb? Milyen jól igazgatod a birtokot, évek óta a te ötleteidből teremtjük elő az adót! Ezt is biztosan megoldod majd. Sokkal jobb katona lesz belőled, mint belőlem valaha lehetne.


  Összeráncoltam a homlokom.


  Máskor ez hatott volna, mindig is rávett mindenre, akkor is, ha nem akartam. Ám Ras egyenes beszéde, Mort természetes parancsnoklása, Lidérc kötekedő férfiassága után valahogy másként láttam az öcsémet. Egy kis lófingnak, aki kihasznál.


  –Ne aggódj, nem lesz több méreg! Jalló, a merénylő halott – legyintettem. – Még négyszer ki lehet jönni a várból, az alatt meg tudjuk beszélni, hogyan legyen a jövőnk, ki menjen katonának. Most viszont ruhát kell cserélnünk. A tanácsos reggelre kéri az adót. Meg kell aszalnom a körtéket az éjjel.


  –Nem, Rianna! Szeretem Finonát. Minden reggel eljön, hogy meséljen, mi történt vele a bálokon. Imádja hallgatni a dalokat, amiket róla írtam. Ki tudja, mikor jöhetnék ki újra a várból! Csak addig van időm, amíg Kartal elő nem kerül. Meg kell győznöm a szerelmemről!


  –Várj! Fini, tudja, ki vagy? – A szívem majdnem megállt. Ennyire bolond nem lehet Roan!


  –Dehogy! Azt hiszi, te vagyok, és a bátyám gyönyörű szerelméről mesélek neki. Már hajlik rá, hogy nőül jöjjön hozzád. Vagyis hozzám.


  Beharaptam a szám szélét. Nagy erőfeszítésbe telt, hogy ne mondjam ki: egy ostoba ló.


  Finona egyszerűen csak imádtatja magát, azért hallgatja a dalokat, és a látogatások se barátságból vannak, csak kell, akinek eldicsekedhet a bálokról. Különben se ő dönt. Az apja nem adná a lányát, csak egy esetben…


  –Roan, ha hősként térsz meg a csatából, akkor az apja biztosan neked adja a kezét.


  –De ha te térsz meg hősként, akkor is – vont vállat cinikusan az öcsém.


  Megdöbbentem.


  Aztán olyan dühbe gurultam, hogy fellobbant a mágiám.


  –Hogy a Tűzisten rúgjon orrba! Légy már végre férfi! – kiabáltam. A ruhája után nyúltam. – Vetkőzz! Muszáj aszalnom!


  –Úgyse sikerül! Kevés az idő! – Ellökte a kezem. – Apa majd megoldja. Elhozta Volden papa gyűrűit… Farkasföldi Alej már évek óta vágyik rájuk.


  –Micsoda?! – Minden ékszert eladtunk az évek alatt, de az ősök legszemélyesebb tárgyai szentek voltak. – Nem, szó se lehet róla!


  A női ruha szalagja után kaptam, és kibontottam.


  Roan elkapta a kezem, és kicsavarta. Ám könyökkel visszaütöttem.


  Évek óta nem verekedtünk. Gyerekként én voltam az erősebb és a vadabb, de most rá kellett jönnöm, hogy Roan is megedződött a hárfaemelgetés közepette. Úgy földre küldött, hogy döngött a padló.


  Birkóztunk, és a kemény küzdelemben csak nagy nehezen sikerült felülkerekednem.


  Teljes testtel leszorítottam.


  –Vetkőzz, amíg szépen mondom! – csattantam.


  Ám az ajtó kivágódott, és valaki berontott.


  Lidérc úgy tépett le az öcsémről, hogy a falnak zuhantam. A fekete mágusegyenruhában a fekete összefogott hajjal nem varázslónak, hanem pusztító démonnak tűnt.


  –Te nyomorult! – üvöltötte. – Soha nem gondoltam, hogy ezért akarod annyira a húgodat!


  Nem jutottam szóhoz a döbbenettől.


  Lidérc gyilkos dühvel tornyosult fölém.

  A mágiám dühödten villant. Felpattantam.


  –Mit akarsz itt? Menj vissza a nődhöz! Én se ítélkezek, hogy kit csináltál fel!


  –Mi van?! – Lidérc tekintete elsötétült, de jól számítottam, a szavak korbácsként ütöttek. Visszatartották az azonnali öléstől. – Te vérfertőző patkány! Ha még egyszer közelebb mész ehhez a szerencsétlen lányhoz, esküszöm, kibelezlek!


  A háta mögött Roan döbbenten meredt rá. Úgy beharapta a száját, hogy vér serkent. Rájöttem, a mágiáját fogja vissza. Ő a ruha miatt egy máguskatonát látott maga előtt, nem a csavargót.


  Ha Roan mágiája kitör, iszonyú nagy bajban leszünk.


  Lidérc máris felé fordult, és kezet nyújtott, hogy felsegítse.


  –Nem esett bajod?


  Roan ijedten visszatette a szája elé a fátylat. Fenéken csúszva hátrált, észre se vette, hogy épp bekoszolja az egy hónapig varrt szép sárga ruhát. Akaratlanul is úgy nézett ki, mint egy rémült, zilált grófkisasszony, aki mindenkitől fél.


  –Hagyd békén! – csattantam, és közelebb mentem. – Félreérted a helyzetet.


  Lidérc felém fordult, és fenyegetően kést rántott:


  –Szeretnéd, hogy nyakláncot fűzzek az ujjaidból?


  –Muszáj állandóan engem…


  Elakadt a szavam. Roan ugyanis csak színlelte a rémületet és a hátrálást. Ahogy az ágy mellé ért, oldalra vetődött, és kikapott alóla egy baltát.


  Én sem vagyok jó párosítás egy baltával. Hát még Roan!


  Nem habozott, felpattant és elhajította.


  Lidérc meglepve félreugrott, mire a balta engem talált derékon. Szerencsére pont a fokával, nem az élével. Feljajdultam.


  –A Tűzisten szerelmére!


  –Jól vagy? – kérdezte ijedten az öcsém. Kikerülte Lidércet, és aggódva hozzám szaladt.


  Figyelmeztetően feltettem a kezem, hogy ne érjen hozzám. Féltem, felvillanna a mágiánk.


  Meggörnyedtem és fájón a csípőmre szorítottam a tenyerem. Szerencsére nem tört el a csont, csak egy hatalmas lila folt keletkezett.


  –Muszáj mindig mindenkinek fegyvert rántani? – kérdeztem nyűgösen. – Elegem van! Körtét kell aszalnom. Értitek?! Körtét! Nem, nem akarom megerőszakolni a húgomat! És nem, te meg nem dobálsz baltákat! Lidérc rendes fickó, csak túl sok kése van, világos?


  Mindketten igencsak meglepve meredtek rám.


  Lidérc tétován az öcsémre nézett:


  –Tényleg nem akart bántani?


  Az öcsém nemet intett és halkan felnevetett a fátyol alatt. Sajnos vágott az esze, mint a borotva. Elegánsan két ujja közé fogta a megviselt női ruhát, és egy kecses bókolás után kisuhant a szobából.


  Jól számított, nem mertem újra elkapni.


  –Akkor sem adom Volden papa gyűrűit! – kiabáltam dühösen utána.


  Lidérc zavartan nézett a távozó „húgom” után.


  –Milyen gyűrűket? Mi volt ez az egész? – kérdezte ellenségesen. Látszott, a szemében még többet süllyedtem, pedig már így sem álltam magas szinten.


  –Alej öt nappal korábban akarja az adót. Vagy pár családi ékszert.


  Odamentem a ládákhoz, és felnyitottam az egyiket. Megnyomkodtam a körtét, de túl puha volt a víztől. Roan ügyes volt, a zenéjével elérte, hogy ne rohadjanak meg, de nem tudta kicsalni a vizet belőlük.


  –A testvérem nem érti, mit jelentenek apámnak Volden nagyapja gyűrűi. Nem adhatja oda! Az én hibám, hogy nincs meg az adó. Félreértetted, amit láttál, nem hálok a húgommal.


  –Azt hiszed, elhiszem? Túl jól hazudsz ahhoz.


  –Kit érdekel, mit hiszel? Mi lenne, ha kettesben hagynál a körtéimmel?


  Nem foglalkoztam Lidérccel. Megnéztem a ládákat, négyszer ötös sorban álltak, és egy oszlopban öt ládát tettek egymásra. Az csak száz láda. Megcsóváltam a fejem.


  Kevés volt a termény, vagy tönkrement pár láda, miközben Roan az aszalással kísérletezett. A vizsgára kapott aranyakkal viszont elég lesz. Rátettem a kezem a gyümölcsre.


  –Víz, kérlek! – suttogtam. – Gyere ki! Szeress!


  –Azt mondtad a víznek, hogy szeressen? – Lidérc mély, zengő hangjában olyan döbbenet csendült, hogy vérvörös lett az arcom.


  –Kimennél végre?! Épp a lehetetlent próbálom, és sokkal jobban menne, ha nem néznél közben! – Eszembe jutott az egyetlen kézenfekvő magyarázat a testcsatára: – Emlékszel, hogy Ras hogy lobbantotta fel a mágiám? Nem erőszakoskodtam a húgommal, csak próbáltunk mágiát csiholni. Ha nem akarsz segíteni, kívül tágasabb!


  Lidérc összeráncolta a homlokát. Kis hallgatás után megkérdezte:


  –És ha akarok? Üzleteljünk! Van itt valaki, aki várandós. Tudnom kell, hogy fiú lesz-e. Neked rendkívül erős az érzékelésed. Ha megmondod, akkor segítek, bármilyen kínos dolgot is művelsz a körtékkel.


  –Miért ilyen fontos? Úgyis megtudjátok, ha megszületik.


  Lidérc zaklatottan a hajába túrt. Habozott, de látta, nem mozdulok, így aztán nagy nehezen válaszolt:


  –Tudnom kell, ha egy szörny növekszik benne! Azt írta, ha lány, inkább magában tartja, és nem szüli meg, még ha belehal, akkor sem. Nem bír több babát elveszteni. Most viszont azt mondja, biztosan fiú, és ne aggódjak… De szerintem csak meg akar nyugtatni.


  Eltátottam a számat. Lidércnek láthatóan fogalma sem volt róla, milyen egy szülés. Nincs olyan, hogy csak úgy magában tartja az ember a gyereket, legföljebb részeg bárdok balladáiban. Ha egy baba ki akar jönni, az bizony ki fog.


  –Legyen – mondtam kis habozás után. Kissé szégyelltem magam, de kíváncsi voltam Lidérc szerelmére. És hát a segítség is jól jött volna.


  Lidérc kiment, én pedig követtem. Úgy tűnt, csak mi vagyunk a kis épületben, mert a zajongásunk nem keltette fel senki figyelmét. Átmentünk a másik szobába.


  Ez jóval egyszerűbb berendezésűnek tűnt, láthatóan inkább férfiak szállásának szánták.


  Nem voltak személyes tárgyak, a fekete ruhás nő és két cselédje nem lakott itt.


  –Ő Szépvölgyi Roan, és megnézi a babát – közölte ellentmondást nem tűrve Lidérc.


  A nő szép volt. Olyan igazi, déli szépség a Forró-partokon túlról, ahonnan sok nemes feleséget hozatott magának. Ismerősnek tűntek a vonásai, biztos voltam benne, hogy a bárdénekek mellett, melyeket telente sok példányban másoltam, szénrajzként szerepelt az arca.


  Megkeseredett a számban a nyál. Miért pont egy csavargót választott kedvesnek? Vagy Lidérc pont azért lett csavargó, mert elüldözték, amikor a kedvese lett?


  –Üdvözöllek, nemes hölgy – biccentettem udvariasan. – Bocsáss meg, hogy a vizsgán megijesztettelek. Nem akartam azt a kőtömböt a tömegbe küldeni.


  –Észrevettél? – kérdezte félénken a nő. Olyan szomorú őzikeszeme és annyira bátortalan hangja volt, hogy értettem, mit szerethet benne a mindenkit megmenteni akaró Lidérc.


  –Igen, láttalak. – Letérdeltem mellé, és a hasára tettem a kezem. Ám a vastag szoknyán át semmit nem éreztem. Odanyúltam, hogy kibontsam a szoknyát tartó szalagokat.


  Lidérc azonnal előrehajolt, és megragadta a grabancom.


  –Hogy merészeled?!


  Mire én megragadtam a haját, és magamhoz húztam az arcát:


  –Mi lenne, ha nem támadnál meg állandóan? Ha nem érek a bőréhez, nem tudom megvizsgálni!


  –Ha illetlen gondolat fordul meg a fejedben, én azonnal…


  –Inkább attól lesznek illetlen gondolataim, ha… – Észbe kaptam, és elharaptam a mondatot. Annyira közel volt az arca, hogy akár meg is csókolhattam volna. Már persze, ha utálatos és undok, csökkent agyú mágusokat akarnék csókolgatni. De nem akarok.


  Lidérc is felfogta, mennyire bensőségesen civódunk, mert zavarba jött, és elhúzódott.


  A nő kerekre tágult szemmel nézett minket. Hol az egyikünk, hol a másikunk arcára rebbent a tekintete. Úgy éreztem, elsüllyedek.


  –Ha kioldanád a ruhád… – javasoltam.


  –Frellelon gyógyító azt mondta, túl vastag a magzatburok, nem lehet megállapítani a baba nemét – mondta tétován. Felnézett Lidércre. – Én… nem gondoltam komolyan azt a levelet. Nem is én küldtem el, csak a fióknak írtam. Felejtsd el, kérlek, felesleges ez az egész.


  –Anya, kérlek! Roan csak megvizsgál!


  –Anya? – visszhangoztam döbbenten.


  –Igen! – csattant fel Lidérc. – Csak a te mocskos képzeletedben hentergek minden nővel!


  –Nem szoktam a hentergéseiden tűnődni!


  Lidérc dühösen rám meredt.


  Elvörösödtem, főleg, hogy éreztem az édesanyja kutató pillantását az arcomon.


  Megköszörültem a torkomat:


  –Elnézést, hogy ezt mondom, de Lidérc egy csökött szamár. Ha valamit a fejébe vesz, úgyse tágít. Kérlek, engedd, hogy megnézzem a babát!


  Az úrhölgy aprót sóhajtott, valószínűleg ő is belátta, hogy nem lesz nyugta. Kelletlenül kioldotta a ruháját.


  A kezem a kis pocakra simult, és lehunytam a szemem. Otthon a völgy úrnője évszázadok óta megáldotta a parasztok babáit, és anyám halála után én is megtettem. Sok kis emberi csöppséget éreztem már a tenyerem alatt. A locspocs magzatvíz mindig megsúgta, egészségesek-e, fiúk-e.


  Ám ezt a babát nem lehetett érezni. A magzatvíz nem segített, átitatta a mágia, és falként tornyosult előttem. Rányomtam a tenyerem, és erősebben figyeltem. Nem tudtam, milyennek kéne lenniük a mágusbabáknak, csak azt éreztem, valami nincs rendben.


  Oldalra csúsztattam a kezem. Ám hirtelen megmoccant a magzatvíz odabent. Megsejtettem, hogy a baba óvatosan távolabb úszik tőlem.


  Döbbenten felnéztem.


  Megláttam az anya szemében azt, amire én is rájöttem: a baba védi magát. Egy pici szipoly, és érzi, hogy meg akarják ölni.


  –Ugye, nem lehet megmondani? – kérdezte az asszony, és láttam, könyörög a szeme. – A férjem hiába ígért egy véka aranyat, még maga a Néma vár gyógyítója se tudja biztosra. Azért nem kaptam még elhajtó főzetet.


  Elhajtó főzet. A torkom összeszorult.


  Lázasan gondolkoztam.


  Kipillantottam a két cselédlányra, akik önkéntelenül a nyakukat nyújtogatták. Bármit mondok, pletyka lehet belőle.


  Apám módszerére gondoltam. Ó, hányszor mondott ki ordítva igazságokat a szomszéd nemesi családoknál. Finit így mentette meg kislányként egy erőszakoskodó nagybácsitól. A pletyka jó. Néha életet menthet, sorsokat változtathat meg…


  –Fiú. De beteg. Jó lenne, ha szülésig nem lennél egy szobában mágusokkal, sőt, ha lehet, egy épületben sem, mert az erejük árt a babának. Sok-sok sétára van szükséged, lehetőleg csendes helyen, főleg erdőkben. – A szemébe néztem, és úgy folytattam, tudtam, érteni fogja. Anya volt, értenie kellett a kiutat. – A kicsi egy nagyon ritka betegségben szenved, a magzatvized él, és épp megfosztja a mágiától. Testileg egészséges lesz, de előfordulhat, hogy mágia nélkül születik, és csak egyszerű emberi baba lesz. Ne ijedj meg, ha akár egy hónappal is túlhordod. Ilyen is előfordul.


  –Mágia nélkül születhet? Van ilyen? – kérdezte értetlenül Lidérc.


  –Igen – hazudtam.


  Csak annyit kell a nőnek tennie, hogy kicseréli a gyereket. Szerez egy árva kis koldus fiúbabát. Ami pedig a pici szipolyt illeti… Olyan gondolat villant belém, amiért biztosan Vérbálba jutok.


  Ám ez volt a jó út. Karosszékből nem lehet megmenteni a világot. Kockáztatni kell. Ahogy apa teszi…


  –Beszélj a húgommal, Szépvölgyi Riannával. Pár napig itt szállt meg, bár hamarosan visszatér az eldugott völgyünkbe. Kimcse néne, a cselédünk nagyon jó nyugtató főzeteket készít. Ő máskor is segített már ilyen gondon.


  –Egy… egy pillanatra láttam a húgodat az előbb… Teljesen olyan, mint te. Bizonyára kedves lány – dadogta.


  Rámosolyogtam, és elvettem a kezem a hasáról.


  Éreztem, hogy megértette. A szeretet találékony.


  Meglepetésemre a kezem után nyúlt, és a szeme elé emelte. Kisujjával megsimította a bőrt a bal kezemen a gyűrűs ujj belső felén. Ott, ahol a lányoknak a kötőtűtől megkeményedik a bőr. Olyan hirtelen engedte el, hogy éreztem, rájött.


  Rájött, hogy szipoly vagyok!


  Döbbenetében kerekre tágult a szeme.


  Elsápadtam. Tudtam, hogy most beszélnem kell, bármi áron beszélni, mert más egy láthatatlan kis szipoly a hasban, és más egy felnőtt szörny, ami az ember előtt guggol.


  –Gyönyörű gyerek lesz. Felnőttként pedig talán benne lesz a legtöbb örömöd. Gondolom, sok erős fiút szültél a férjednek. Ha most ez gyengébb lesz, másabb lesz, ne bánd, csak szeresd! Anyám mindig azt mondta, a virág a napfényben növekszik, a gyerek pedig az anyja mosolyában.


  Feszülten bólintott.


  Megkönnyebbült, ahogy felálltam, és távolabb húzódtam. Törékeny szövetség köttetett. A kérdés, hogy ez a félénk nő tud-e hallgatni a titkomról.


  Lidércre néztem és tudtam, hogy egy dolgot még meg kell tennem, akkor is, ha nem könnyű. Egy anya sem hagyná veszélyek között a fiát.


  –Nem kell segítened a körtékkel – közöltem lekezelő hangon. – Nem tudom, ki fia-borja vagy, és milyen alapon mersz mások előtt szemtelenkedni velem, de átlépted a határt. Többé nincs szükségem a szolgálataidra.


  Lidérc dühösen keresztbe fonta a karját. Tudtam, a „szolgálataid” szó felbőszíti, de nem törődtem vele.


  Amúgy is utált. Eggyel több vagy kevesebb sértés már nem számított. Ráadásul bölcsebb nem barátkozni olyannal, akinek el akarom lopni a húgát.


  Otthagytam őket.

  Az első gondolatom az volt, hogy meg kéne keresni Kimcse nénét vagy az öcsémet, és szólni nekik, mit ajánlottam fel ennek a bajba jutott asszonynak. De aztán belegondoltam, ráérnek megtudni.


  Megmelegedett a szívem, hogy van a világon egy kis szipoly, egy ilyen okos csöppség, aki küzd az életéért. Egy hugicám…


  Egyszerűen egy kicsit örülni akartam, és nem Kimcse néne éles, józan szavait hallgatni.


  Átballagtam a folyosón, és halkan becsuktam magam mögött az ajtót. Kilestem az ablakon, de odakint a hölgyek épp a leterített gyékényeken uzsonnáztak, Roan is a közelben üldögélt a hatalmas, ronda kendőbe burkolva. Utáltam érte.


  Körbenéztem a szobában, és a paraván mögül elővettem az üres mosdótálat. Letettem a ládák elé, hogy legyen hova belecsorognia a lének, majd beletúrtam a nyitott ládába, és suttogni kezdtem a körtéknek.


  Más lett a mágiám, én is éreztem. Valahogy teltebb, erősebb.


  Ám azt is éreztem, hogy míg a Néma vár körül a férfimágia itatta át a tájat, és ezért élénkebben, izgatottabban reagált rám, a nőre, addig az otthoni körték egy női mágiával szennyezett területről jöttek, így a víz csak lustán, álomszuszék módon figyelt, és nagyon szívós kérlelés kellett, hogy egy cseppet is kicsaljak a körtékből.


  –Vizecske, gyere! Csobbanj, cseppenj, halld hívó szavam!


  Beletúrtam a körtékbe, és lehunytam a szemem. Hozzásimultam a ládákhoz, és Ras tanácsára gondoltam. Az érzésre, amikor a keze a derekamon járt.


  Megéreztem, ahogy a körték felfigyelnek. A víz lassú cseppekben bújt ki a kezem környékén lévő gyümölcsökből. Vajon milyen lehet Ras az ágyban?


  A mágiám nőtt, és éreztem, ahogy a kezem felé áramlik a víz. De annyira kedveltem Rast, és annyira illetlennek éreztem, amit csinálok, hogy elakadt a folyam. Hogy képzeleghetnék pont őróla?


  Ekkor Mortra gondoltam. A vizsgára, amikor megmutatta elölről magát. Aztán a többi vetkőzésére, a meztelen fenekére, ami olyan tökéletes és formás volt, hogy szívesen megfaragtam volna. A csókjára a vízben, amikor a lábam izgatóan körbefonta. Éreztem, hogy a mellem a kötés alatt megfeszül, és a szám kiszárad.


  Dühös voltam rá, de ezt most kizártam az elmémből. Csak a testére fókuszáltam, és a mágiámra, ami erősödik. Mort olyan volt, mint a falu bikája. Vajon milyen lenne Mort az ágyban? Képek villantak be, miket tehet a lányokkal, kissé egysíkú, de fölöttébb izgalmas képek.


  Ám hirtelen Mort arca helyett Lidérc mély hangja búgott fel a fejemben. Amikor az ajtót csókolta, elmondta, hogy ő miket szokott tenni a nőkkel. A mágiám akkorát villant az emlékre, hogy loccs, a víz kifröccsent a kezem körüli körtékből. Ha valaki, hát Lidérc igencsak sokoldalú lehetett e téren…


  –Szó nem lehet róla – suttogtam bosszúsan. Nem vagyok hajlandó Lidércről képzelegni!


  Ekkor kopogtak. Akkorát dobbant a szívem, hogy a mágiám megint megugrott.


  Nem szóltam ki. Öcsém biztos nem kopog a saját szobája ajtaján, más meg nem érdekelt. Reméltem, ha egy cseléd az, gyorsan távozik.


  Ám az ajtó lendületesen kinyílt. Hátranéztem a zajra. Ras állt ott.


  –Érzem a mágiád, Roan, úgyhogy ne… – döbbenten megakadt. – Mit csinálsz?


  Odajött mellém, és belenézett a ládába.


  –Aszalok – nyögtem, és nagyot nyeltem. A szemén láttam, milyen különös látványt nyújthatok a ládákra tapadva. – Addig nem megyek el, amíg nincs meg az adó!


  –Nem lehet mágiával körtéket aszalni. Képtelenség a tüzet ennyire pontosan fókuszálni. Fel fogod gyújtani a házat.


  –A vizet kell mozgatni. Három éve csinálom. Hidd el, meg lehet tenni, csak általában két hétbe telik. Legalább estig adj időt! Menj ki, kérlek, beszélgess a hölgyekkel!


  –Roan, azért hoztalak ide titeket, hogy mindketten lenyugodjatok. Találkozzatok, akikkel kell, rendezzétek az ügyeiteket, aztán utána már csak a képzésre figyeljetek. – Vállat vont. – Jól van, próbáljuk meg! Segítek.


  –Tessék?!


  –Ne vörösödj már! Mintha szűz lány lennél. Ez csak szex. Vagy még az se, csak egy kis mágia. Nincs idegen mágus a birtokon, nem érzi meg senki, mit művelsz. De ha nem megy, ellenkezés nélkül visszajössz velem. Estére otthon kell lennünk.


  Rábámultam, olyan vörös arccal, mint a pipacsok a búzamezőn.


  Ras felnevetett, aztán előbb józanul becsukta az ajtót, majd visszasétált mögém, felhúzta a derekamnál a zekét, és megfogta a csípőmet. Ahogy meztelen tenyere a bőrömhöz ért, a testem azonnal reagált, és a kezem alatt a víz is. Ez már nem egy kis mágikus kérlelés volt, hanem igazi szívómágia. A körtelé felfutott a kezemen, és a csuklómnál a padlóra csöpögött. A lábammal alátoltam az edényt.


  Ras is érezte az erőmet és a vonzást, mert az ölében fellángolt a mágia. Ami nekem újabb löketet adott.


  –Azt a rohadt életet! – suttogta, miközben cirógatott. – Pedig nem is vonzanak a férfiak! Még Delon gyógyítónál is erősebb vagy.


  –Az ki? – leheltem. Égett az arcom, és egy erkölcstelen perszónának éreztem magam. Azt akartam, hogy beszéljen; bármiről is, csak beszéljen, és ne halljam a saját kínos gondolataimat.


  –Delon Erdon herceg gyógyítója. Majd meglátod, ha hazajön a sereg. Rendkívüli férfi. A várban fog lakni. Tavaly a király kitiltotta a palotából, mert két szűz lánnyal és két fiúval szeretkezett egyszerre. Ha nem lenne ilyen jó gyógyító, már nem élne. – Megköszörülte a torkát, ahogy a kezével átfogta a hasam, és egyre intenzívebben simogatta.


  –Elég sok dolgot megengednek itt a városban – sóhajtottam mélyen, darabosan. A körtelé csak csurgott, csurgott le az edénybe. A ládában egyre jobban kiszáradtak a gyümölcsök, akárcsak a torkom.


  –Okkal teszi a király, de majd megérted. A gyógyítóknak mindent szabad, csak a köznép meg ne tudja. Azért mondtam neked, amikor elhoztalak, hogy jó dolgod lesz. Mindent megkaphatsz, amire vágysz. A törvények és az erkölcs rátok nem vonatkozik.


  A kettős mércére elszégyelltem magam.


  Otthon még a szerelemről ábrándoztam, de mióta a várba léptem, minden puszta testiséggé silányult. Mintha megszürkültek volna a balladák, kifakultak volna az álmok. Ras és én, meg ez a helyzet… Mit művelek egyáltalán?


  Hol marad a szépség? Hol a vágy? Hol a szerelem? A naplementés csókom? Az izzó pillantás?


  A mágiám úgy hunyt ki, mint egy leköpött gyertyaláng. A víz nem cseppent többé, nem áramolt ki a dobozokból, a rám törő erős érzésekre még a körték is elszomorodtak.


  –Valami baj van? – kérdezte Ras.


  –Nekem ez nem megy. Így nem. Ebben semmi szépség. Ez csak… – kezemben egy negyed körtével megfordultam.


  –…hímringyóskodás? – kérdezte fagyosan egy hang.


  Összerezzentem. Ras is megpördült.


  Lidérc a csukott ajtónak támasztotta a hátát. Hogy nesztelen lépteivel mikor osont be, nem tudtam. Karba fonta a kezét, és olyan megvetően figyelt, hogy szeme tükrében pirinyó pondrónak láttam önmagam.


  –Ez nem az, aminek látszik – mondta zavartan Ras. Azonnal távolabb ment tőlem.


  –Aszalásnak látszott. Miért, mást csináltatok? – kérdezte gúnyosan Lidérc. – Nahát, Roan, ezért nem tartottál igényt a „szolgálataimra”? Neked mindegy, ki van veled, mi?


  Hímringyóskodás. Ez volt a jó szó. Lidérc pontosan fején találta a szöget.


  Veszekednem kellett volna, csípős megjegyzéseket tenni, hozzávágni a körtét.


  De képtelen voltam. Elfáradt a lelkem. A körtét bámultam.


  Apa jutott eszembe, a végtelenül öreg arca. Az én bolondos-bölcs atyám nem az erejével volt férfi, hanem az eszével. De többé már nem tud megvédeni minket.


  Elrontottam. Miattam vagyunk bajban. Az öcsémnek egy dologban igaza van: az én hibám mindez.


  –Ne nézz gyíknak, Roan! Láttam, ahogy összenézel anyámmal. Hazudtál, ugye? – Lidérc megvető hangja már alig ért el hozzám.


  –Én vagyok az elsőszülött, az én dolgom lenne megvédeni a családot, de csak bajt hoztam rájuk – bukott ki a számon. – Miért nem vagyok kemény? Miért nem vagyok férfi, igazi férfi? – tört ki belőlem keserűen. – Olyan, aki odacsap?


  Lidérc kurtán, örömtelenül felnevetett.


  –Te? Ne viccelj!


  –Megölhettelek volna – bámultam magam elé. – Csak állnom kellett volna, és kivárni a halálotokat. Rast kibelezte volna az erdő. Miután elhallgatott a dob, ott hagyhattalak volna törött gerinccel, Mortot betört fejjel…


  Ras és Lidérc összenézett. Nem kérdeztek, nem akasztottak meg. Talán érezték, hogy nem vagyok olyan állapotban, hogy feleljek.


  –A mérgezéseket se éltétek volna túl. Pedig ha Kartal meghal, sokkal könnyebben szabad lennék. Jalló pedig… még őt se tudtam megölni! Meghátráltam. Kudarcot vallottam.


  Keserűen felnevettem.


  –Alej azonban tudja, hogy csapjon le. Igazad volt, Lidérc, a szeretet semmire sem jó, csak a gyengék szánalmas kifogása.


  –Roan, mi a baj? – Ras tétován lépett egyet.


  –Alej igazi férfi, olyan, aki öl, ha kell, és elveszi, amit akar. – Csendben a ládákhoz léptem, és beleejtettem a körtét. Háttal álltam a férfiaknak. – Nem Volden papa ékszereit akarja. Jobban jár azzal, ha felbőszíti a királyt, és elveteti a birtokunkat. A kastélyt, amit annyira imádott anyám. A könyvtárat, aminek elvesztésébe belehal apám… Tízezer könyv… Vulkántorok minden tudása…


  Összefutott a szememben a könny. Mindent elveszítünk, pedig csak aszalnom kéne. Az, hogy odadobjam testemet, lelkemet, és izzó vágyat hazudjak oda, ahol csak szeretetlen sivárság van.


  De képtelen voltam megtenni.


  –Egy kicsit… szeretnék egyedül maradni… Majd kimegyek, mindjárt megyek… – suttogtam elcsukló hangon. Nem akartam előttük sírni.


  Hallottam a neszt, az ajtó nyitását, és a halk koppanást, ahogy becsukódott.


  Zihálva felsóhajtottam.


  Mindent elvesztettem.

  14. fejezet

  Vágy

  CSAK AZ ILLATBÓL ÉREZTEM MEG, hogy Lidérc közvetlenül mögöttem áll. Még a körték édes aromáján keresztül is felém libbent a mentaillat.


  –Soha nem mondtam olyat, hogy a szeretet a gyengék szánalmas kifogása – mondta halkan.


  –Pusztán gondoltad. Ahogy mind ezt gondoljátok a várban. És igazatok van.


  –Vagy csak félünk gyengének látszani, és a szánk jár.


  Lidérc a vállamra tette a kezét, és megpuszilta a hajamat. Pusztán ennyi kellett, hogy megmoccanjon bennem a mágia.


  –Az illatod a legzavaróbb benned. Van egy finom, sajátos szagod, amit még másnap is éreztem a párnámon.


  –Lidérc, nem akarok beszélni a babáról… Azt hiszed, ha segítesz aszalni, lekötelezel? Ez nem így működik. Hagyj magamra!


  –Jó. Megyek.


  Ám nem mozdult. Szívta magába a hajam illatát. A hüvelykujja megmozdult, és a nyakamat cirógatta. Megborzongtam.


  –Azt hiszed, gyenge vagy, pedig mind azért utálunk, mert iszonyú lélekerőd van, ami megszégyenít mindenkit. Nem csak a vizsgán mondtál ellent, hanem folyamatosan ezt teszed – gyengéden belepuszilt a hajamba. – Bármilyen igazságtalanság van, bárhol bántják a kicsiket, ezzel a borzalmasan kényes úri modoroddal ott vagy és szépelegsz, fintorgsz, de eléred, amit akarsz.


  Ellépett mellőlem, és ledobta a felsőjét.


  Kerekre tágult a szemem, ahogy oldalra néztem. Lidérc vékony, csupa izom teste meg se közelítette Mortét, de úgy zavarba jöttem, hogy belevörösödtem.


  –Mit csinálsz?


  Levett egy ládát, és letette a földre a félölnyi széles, hatalmas dobozt.


  –Olyat, amit még életemben nem. Nézd, én nagyon nem vagyok szőlőcske, de beszélgethetünk a szexről. Gyere, ülj le velem szemben!


  A sarkára ült, és a combja közé fogta a ládát, majd beletette a kezét. A körték azonnal felfigyeltek.


  Én is leültem, de intett, hogy ne zárt lábbal, hanem nyissam ki. Megtettem.


  Éreztem, hogy nedves leszek, már csak ettől a szemérmetlen mozdulattól, hogy minden úrilányságom ellenére ilyesmit művelek egy férfi jelenlétében. A nadrágomba rejtett fonalgombolyag nekinyomódott az ölemnek, ahogy az anyag megfeszült a combomon. A láda magasabb volt, Lidérc nem láthatta, mégis úgy mosolyodott el, mintha sejtené, valami történik odalent.


  –A kezedet!


  Bedugtam a körték közé. Nem értünk egymáshoz, mégis hangosan nyeltem.


  –Mikor csókolta meg először a testedet valaki? – kérdezte Lidérc, de választ sem várt.


  Mesélni kezdett egy parkról, a gyerekkori napfényről, és arról, hogy nem mert lányokhoz érni, mert félt a mágiájától. Már csúfolták a testvérei, hogy még szűz. Ám jött egy fekete hajú, tüzes déli lány, és kinevette, majd úgy ért hozzá, ahogy senki sem…


  Az első csókok ügyetlensége, és a szenvedés, amikor a lány haja beleakadt Lidérc ruhacsatjaiba, kuncogásra ingerelt. A mágiám fellobbant, és a víz vidáman indult meg a körtékből, cseppenként csurgott a láda oldalába fúrt szellőzőréseken.


  Lidérc pedig mesélt, látszott, imádja ezt az emléket, azt az ártatlan bohóságot.


  A testem izgalomba jött, a mágiám állandósult.


  Nevettem, és vidám kacagásomra a körték úgy sóhajtottak, mintha maga a világ sóhajtana. Az utolsó csepp víz is kifolyt belőlük. Készen álltak, finoman aszalva, derűvel itatva.


  Egy teljes ládát megaszalt pusztán a szavaival…


  Lidérc elégedetten rám kacsintott, majd felállt, és félretette a ládát. Újra a halomhoz lépett, miközben megkérdezte:


  –Neked mi volt az első szex?


  –Én még sohasem voltam senkivel – bukott ki a számon nevetve.


  DUMM!


  Lidérc tenyerében fellobbant a mágia, és akaratlanul összerendezte vele a ládákat. A szellősen tett tornyok hangos csattanással összeálltak, mind a száz láda, olyan szorosan, mint amilyen szorosra én zártam hirtelen a combomat.


  Lidérc némán és zavartan rám meredt. Aztán a homlokát ráncolva elfordult, de nem vett le újabb ládát.


  Feszengve felálltam. Először oda akartam menni, de nem mertem, így csak megkerültem a ládahalmot, hogy vele szemben legyek. Valahogy izgalomba hozott az, ahogy reagált. Megsimítottam a fedelet, de még a dobozon át is olyan erős volt a mágiám, hogy oldalt kifröccsent a víz.


  Lidérc testében a hangra újra fellobbant a mágia. Most a végtagjaiból áradt, pontszerűen sok helyről.


  –Azért mást biztos csináltál már nőkkel. Vagy férfiakkal… Kis kényeztetés? Nyalakodás?


  Vöröslő arccal nemet intettem. Aztán eszembe jutott, hogy mégis.


  –Mortot megcsókoltam. De az hideg volt, sötét és vizes. Ó, meg a dob…


  Az arcom lángra gyúlt.


  Lidérc szeme elkerekedett. Rekedten kérdezte:


  –Mit csináltál a dobbal?


  A ládát simogattam, nem mertem felnézni, ahogy elmondtam. Dadogó szavakkal meséltem a lüktetésről, a különös harcról, ami egyre jobban felforrósította az ölemet, és izgalomba hozott, majd arról is, ahogy a mágia belém hatolt, és hullámokban áradt szét minden porcikámba.


  Kétoldalt csorgott a nyirkos édes lé, az emlékre akaratlanul is úgy szívtam a vizet, mint akkor a dob erejét. Az egész ládaoszlop izgatottan csöpögött a kezem alatt.


  Lidérc mélyen sóhajtott. És ebben a pillanatban a mágiája összerendeződött, a teste pontjaiból az öle felé tartott, ő pedig tett egy ösztönös csípőmozdulatot. A mágia apró kitöréssel behatolt a körtékbe.


  Kiszáradt a torkom.


  Felragyogott bennem a vágy, az az igazi, gyönyörű női vágy.


  Lángolt az arcom, de szétnyitottam a combom, és nekisimultam a ládáknak a kupac másik oldalán, hozzáért a mellem, az egész testem. Hangosan nyeltem egyet, ahogy a körtékből a réseken kisuhantak a vízcseppek. A sárgás lé egy pillanatra pompás táncot lejtett a levegőben, csak utána hullott le.


  Nem mertem felnézni, akartam őt, és szégyelltem magam ezért a vágyért.


  –Én vagyok az első, aki…? – kérdezte döbbenten Lidérc. Nem fejezte be, a mágiája beszélt helyette, ahogy újra fellobbant, és én újra felsóhajtottam ereje alatt. A dobozok felett egy pillanatra megint táncot jártak a vízcseppek.


  –Nem… nem velem kéne az elsőt megélned. Én nem vagyok jó… nem vagyok olyan, aki…


  Egy csepp a nyakamra ugrott, és lecsorgott a ruhám alá. Élő lett Lidérc erejétől, és mint egy langyos ujj, úgy cirógatott. Lidérc hangja elakadt, gyorsuló lélegzetén hallottam, látni akarja újra. Meglökte ölével a ládákat, mire felragyogott a mágiám. Mindkettőnk mágiája, ahogy a karomra, nyakamra záporoztak a cseppek, bekúsztak a ruhám alá, megérintették a mellemet.


  –Az istenekre! Mi ez? – nyögte Lidérc.


  –Mi micsoda? – kérdeztem, de a szájamba cseppent a körtelé, és ahogy lenyaltam, mindent elfelejtettem.


  Lidércből olyan mágikus lökés áradt, hogy felnyögtem. Lábam közt a fonalgombolyag ingerlően préselődött nekem.


  De némán felnyögött lábunk alatt a föld is, reccsent az ablak, sóhajtott a tető. A kéményen át behussant az én élő szelem, megcsókolt, és a szám ízét elvitte Lidércnek. Felnéztem, most először, és összekapcsolódott a tekintetünk, ahogy döbbenten megízlelte.


  –Én ezt nem bírom, ez túl sok – nyögte Lidérc.


  Olyan erős mágia lobbant a testében, amilyen Mortban soha. Lidérc odavágta az ölét a ládákhoz, és most már ütemesen döngette. A víz spirálban táncolt kifelé a körtékből, majd lecsapott rám, csókolt, ahol ért, behatolt a ruhám minden résén, a bőröm borzongott, ahogy megcsiklandozta a hasamat és megcirógatta az ölemet.


  Lidérc nem bírta tovább. Ököllel belevágott a ládákba, és valamit igazgatott a nadrágján.


  –Ó! – nyögtem, amikor felfogtam, mit tesz. A szél hussant és odalent csókolgatta.


  A hangom azonnal el is akadt, amikor a mágiája ereje, mint valami erős sugár, áthatolt a ládák fáján, a távolságon, a körték mézédes testén, és egyenesen az ölemnek csapódott.


  Kettőnk között, a ládák felett táncolt a víz, majd beterített engem.


  Lidérc tekintete odatapadt lucskos hajamra, majd a szeme kerekre tágult, ahogy ajkamról leszopogattam az édes ízt.


  A mágia hulláma most már az ölemet nyaldosta, ütemesen és izgatóan; lehunytam a szemem, és szívtam ezt az erőt. Először életemben élveztem a testem. Mintha a pillanat kitágult volna, tudtam, ki vagyok, megértettem a múltam, megsejtettem a jövőt, de mégse számított mindez, csak Lidérc zihálása, és azt akartam, soha ne legyen vége, nyúljon végtelenné ez a pillanat. A szél áthussant, beterített az ő illatával. A körtelé szájon csókolt, és én őszinte, szenvedélyes vággyal szétnyitottam az ajkaimat.


  –Nézz rám! – parancsolta Lidérc rekedten.


  Kinyitottam a szemem. És megláttam az övét.


  Egymásba kulcsolódott a tekintetünk.


  Egyszerre éltük át a mindent elsöprő örömöt. Élveztem, ahogy élvez engem. És ő látta az arcomon mindezt, és őrületig lobbant az ereje tőlem. A vízcseppek tánca felrobbant; a falra, a földre, a plafonra záporozott a körte édes leve, mindenhová jutott belőle. Néztük egymást a gyönyör hullámai alatt, látni akartuk a másik kitágult szemét. A végtelenséget és az elcsendesülést.


  Aztán elcsitult minden.


  Lidérc lehajtotta a fejét, és én is lesütöttem a szemem. Hosszú ideig álltunk így, egyikünk sem szólalt meg.

  Ölemben még éreztem a nyirkosságot és a bizsergést. Legszívesebben mindörökre így maradtam volna, a ládák rejtekében, Lidérc meleg hallgatásába burkolva.


  Aztán Lidérc megköszörülte a torkát.


  –Ras!


  Az ajtó nyílt, és a máguskatona lépett be. Az arca fegyelmezett volt, ám a testében lángolt a mágia. Odakint szinte mindent érezhetett. Csak egy döbbent pillantást vetett az átfestett szobára, a lucskos ruhámra és kisimult arcunkra, majd felnézett a mennyezetre.


  Kerekre tágult a szeme. Földbe gyökerezett lábbal bámult fentre, megfeledkezve mindenről.


  Én is felnéztem, és megdöbbentem.


  A mennyezeten gyönyörű körkörös íveket és mintákat láttam. Mint egy különleges, aprólékosan megrajzolt műalkotás, olyan lett. Ezt a kettőnk mágiája rajzolta fel.


  –Hozass vizet Roannak! Láttam egy lóitatót hátul, én ott mosdok. – Lidérc megigazította a nadrágját, majd kilépett a dobozhalom mögül. – A ládát, amit kitörtem, személyesen vidd el Farkasföldi Alejnek! Édesszájú a drága.


  –De abba nem…? – Elakadt a kérdésem, és elvörösödtem.


  Lidérc komiszul elmosolyodott.


  –De igen. Még nem jöttél rá? Nem én vagyok a jó fiú a balladádban. – Rashoz fordult. – A többit még ma este egyenesen a palotába juttasd el! Így Alej nem tudja levenni a hasznát belőle.


  –Igen, uram.


  –Uram?! – visszhangoztam. Már a parancsoló hangnem is különösen hangzott, de ez a szó…


  Azt hittem, a fejemre szakad az ég.


  Nem Mort a herceg, hanem Lidérc!


  Mint apró mozaikokból a falikép, úgy állt össze minden kis részlet. Őt hajszolta Ras a hajó érkezése után! Amikor találkoztunk, engem mutatott be, az alacsonyabb rangút! Őt mentette meg, amikor leszakadt a torony!


  Én ostoba! Mort díszes vágykendője úrhölgytől is származhat, ha ágyvendége volt nemesasszonyoknak. Ahogy a tánctudás, az éneklő olvasás… Ó! A cselédek még pletykálták is, hogy egy szeretőt az akasztófa alól hozott el Ras! Ki más lehetett volna, mint a legszebb fiú?


  –Kartal… – suttogtam rémülten.


  Itt állt előttem maga a szörnyeteg. A bányászok lemészárolója, a király száműzött fia.


  –De hát rongyos voltál! Látszott, hogy éheztél! Inkább festettél orgyilkosnak, mint úrnak! Hogy lehetsz te Kartal?


  Lidérc vállat vont. Felkapta a földről a felsőjét, és belebújt. Nem zavarta, hogy körteleves az is.


  –Van pár dolog, amit nem tudsz. Amikor száműztek, Saslik, az igétlen testőröm választhatott a Vérbál és köztem. Azt hitte, a hajó elsüllyed, így elkártyázta minden pénzemet. Öt évig éltünk harcból és lopásból. Beálltam Saslikkal matróznak, úgy jöttünk vissza. A vízpára hányásra ingerelt, egy hónapon át rosszul voltam. Túl sokat adsz a ruhára, Roan! Rájöhettél volna az illóolajokból, az forró-parti szokás.


  Összeszorítottam a számat. Kartal… ő Kartal! Mint valami súlyos kő, úgy húzott le mindez.


  –Hogyan tudtál átkelni a tengeren? – nyögtem.


  –A bányaomlás óta képtelen vagyok varázsolni. Olyan mélyen van a mágiám, hogy a tenger sem tudta biztosan, mi vagyok. – Lidérc az arcomat fürkészte. – Ras könyörgött a vizsga után, hogy ne öljelek meg. Az mondta, talán elő tudod csalni a mágiámat.


  –Ezért voltál kedves? – kérdeztem keserűen.


  –Kedves? Végig a torkodat szorongattam, csak annyira el vagy varázsolva, hogy föl sem fogtad. Roan, mostantól azon fogsz ügyködni, hogy visszakapjam az erőmet.


  Némán ingattam a fejem. Soha!


  –Te csak egy kölyök vagy, Roan, és nem érted. A király egy éve próbál hazacsalni, ki tudja, miért. De csak anyám levelével sikerült neki. Mióta itt vagyok, meg akar öletni… jó, jó, valaki meg akar öletni… Északon beállt a fagy, a bátyám is elindult haza a sereggel. Azt hiszed, örömmel lát? Vissza kell szereznem az erőmet, hogy megküzdjek vele. Vagy bárkivel.


  –Esetleg arra nem gondoltatok, hogy leültök megbeszélni? – kérdeztem kétségbeesetten.


  –Ez nem egy rohadt bálterem. Az életem csupa tőr és intrika, ha még nem tűnt volna fel! Vissza kell szerezned az erőmet. Ha így, hát így…


  –Nem. Nem leszek a… bármid.


  Elvörösödtem, és lehajtottam a fejem. A karommal átöleltem magam.


  Lidércből azonnal elmúlt az iménti vadság. Zavartan tett egy lépést felém, de végül nem jött közelebb, így is mintha megsűrűsödött volna a levegő kettőnk között.


  –Tudom, hogy össze vagy zavarodva. Én sem értem, mi történik, csak azt tudom, hogy soha nem láttam még hozzád hasonlót. Ragyogsz, Roan.


  Összeráncoltam a homlokomat, és feszülten összeszorítottam a számat. Ragyogok? Én?


  –Kartal herceg, ez igazán kedves tőled – feleltem kimérten biccentve a nyilvánvaló hazugságra.


  Lidérc tétován megrázta a fejét.


  –Nem érted. Tudod, mit csináltam az első éjjel? Kiszöktem a toronyból, és a sötét udvaron lapultam. El akartam jutni Amron kapitány szobájába, hogy megöljem. A megtorlásra nevelt apám. Az uralkodói elve, hogy inkább haljon meg egy ártatlan, minthogy életben maradjon egy ellenség. Ras is ott lapult a sötétben, életével védte volna a kapitányt. Ekkor jöttél ki a toronyból egy bilivel…


  –Mi?! – nyögtem rémülten pislogva. Belegondoltam, hogy megláthatták volna, hogy én… Ó, te jó ég!


  Csak a második gondolatom volt, hogy tévedésből meg is ölhettek volna.


  –Az illatod mentette meg az életedet. Mindig van körülötted valami édes illat, talán a doboz aszalt gyümölcstől, amit a zsákodban rejtegetsz. Ott bohóckodtál egy bilivel, és nekem egyszerűen jókedvem lett tőled. Amikor a katonák bejöttek, úgy vágott az eszed, mint a penge. És rájöttem, hogy akár nyomozhatnál is. Ez olyan új gondolat volt, ami csak miattad jutott eszembe. Tudod, mi történt második éjjel?


  Kíváncsian nemet intettem. Éreztem a várban a feszültséget, de fogalmam sem volt róla, mi zajlik a szemem előtt.


  –Úgy láttam, eltussolják az ügyet. Megint el akartam kapni a kapitányt. Kint lapultam a sötétben, és vártam, hogy elcsendesedjen a vár. De te furulyázni kezdtél, és úgy éreztem, mintha bennem lennél, mintha a szívemet fonnád körbe. Kiszűrődött az udvarra, és aki elhaladt a torony mellett, mind megtorpant, és hallgatta a zenédet. Fola asszony a falnak dőlve sírt. Képtelen voltam tovább menni, csak hallgattalak…


  Meglepődtem a szavakon. Éreztem, ahogy az őszinteségére kezd nyílni a szívem, és fürkészve néztem rá. Valaki, aki lát engem. Valaki, akit én is látni akarok… Lidérc maga elé meredt, és volt benne valami szelíd.


  –Nem látod magad kívülről. Minden dühöt megszelídítesz, minden élest lekerekítesz. Valahogy a lelkünk lettél. Nem az eszeddel, bár az is rendkívüli… nem is ezzel a különleges eleganciáddal, ami zavarba ejtően lányos néha. Hanem… – keresgélte a szavakat. – Van benned valami fény. Minden katona, minden cseléd érzi. Amikor reggelente álmosan fölnézel az égre, olyan, mintha kérdőre vonnád a felhőket, miért nem süt a nap. Amikor fellibben a szél, esküszöm, mintha megcsókolna. Észrevetted, hogy simogatod a várat? Valahogy a halott dolgok élővé válnak a szeretetedtől. Ha nő lennél, jobban érteném. Így engem is zavarba ejtesz, mert néha képtelen vagyok uralkodni magamon. Tombol körülöttünk a mágia.


  Feszengtem, de úgy vágytam minden szavára, mint szomjas föld az esőre. Talán ő is érezte, és talán őt is zavarta Ras jelenléte, mert elhallgatott, és csak hosszú habozás után folytatta. A hangjában bizonytalanság csengett:


  –Tudom, hogy indácska vagy, és biztos vagyok abban, hogy én magam viszont a nőket szeretem… De azt is tudom, hogy amikor azon az esős éjjelen elvágódtunk a padlón, nem attól szorult görcsbe a gyomrom, hogy meghalhatok, hanem azt éreztem, hogy a nap kihuny, ha te ottveszel. Amikor másnap reggel az ágyamban ébredtél…


  Elvörösödtem. Lidérc is elkapta rólam a tekintetét, és inkább a ládákat nézte. A hangja karcossá mélyült:


  –Csak bámultalak. Rég voltam olyan nyugodt és boldog. Azt a pillanatot el akartam vinni magammal. Mármint… ne értsd félre… valahogy csak jó volt. Aztán észbe kaptam, hogy mi a fenét csinálok, és mit keresel az ágyamban… Ekkor ébredtél, és a szemeden látszott, őszintén örülsz, hogy élek. Csak utána fogtad fel, hogy dühös vagyok, és hiába ijedtél meg, még ekkor is a karomon nyugodott a fejed, bíztál bennem, ösztönből megbíztál. És ami a legfurcsább, én is megbízom benned.


  Lidérc hangjában hirtelen annyi érzelem sűrűsödött, hogy elcsuklott. Éreztem, ahogy a szívem beleremeg a szavaiba, és még jobban a csendjébe, azokba a dolgokba, melyeket nem mond ki, miközben fekete szeme olyan puhává válik, mint a bársony.


  –Nem azért van szükségem rád, mert előhívod a mágiámat. Hanem azért, mert csak pár napja ismerlek, de mégis közelebb engedtelek, mint bárkit. – Lidérc esetlenül intett. – Legyél a tanácsadóm, a gyógyítóm… a nem is tudom, micsodám…


  –A barátod? – suttogtam félrebillentett fejjel. Én is közel akartam őt engedni magamhoz, nemcsak mert ezerszer átéltem volna ezt a körteaszalást, hanem mert a lelkére vágytam. Csak épp a tűzzel játszottam. Ha túl közel jön, az mindkettőnket tönkreteszi.


  –Igen. A barátom.


  Néztem őt, Kartalt, Vasfű lemészárolóját, nők erőszakolóját, a bátyját ki se ásó gyilkost. A fiút, akit évek óta látatlanban megvetettem. De már nem voltam benne olyan biztos, hogy tudom, mi történhetett hajdan. Mert az emberek ennyit nem tudnak változni. És ő minden vadsága mellett jó volt.


  Az eszem összezavarodott, ám a szívem azt súgta, bólintsak az éjsötét szemeknek.


  –De meg kell ígérned, soha nem teszel olyat, amit nem akarok – mondtam, és izgatottan nyeltem egyet.


  –Ezt nem ígérhetem – ingatta a fejét Lidérc. – Herceg vagyok, olyan dolgokra adok parancsot, amiket mások nem akarnak.


  –Mármint velem nem teszel. – Lángba borult az arcom. – Olyasmiket.


  Lidérc szemén látszott a zavar, de az arcán széles, pimasz vigyor jelent meg. Eddig tartott a kitárulkozása, innentől megint a komisz oldala tör elő.


  –Ó, azt hittem, csak körtét aszaltunk! Vagy neked másnak tűnt? – ugratott, majd kissé komolyabban folytatta: – Mi lenne, ha megegyeznénk? Bárhogy vonz a mágiád, soha nem teszek veled olyat, amit nem szeretnél. Ugye, te sem teszel olyat velem, amit én nem szeretnék?


  A kérdés játékos volt, és felnevettem, ahogy feleltem:


  –Nem, soha. Mi, Szépvölgyik roppant jól neveltek vagyunk.


  –Persze, ha szépen könyörögsz érte… Hm, akkor talán mutatok pár forró-parti erkölcstelen…


  –Hé!


  –Akkor megegyeztünk – nevetett Lidérc, és elegánsan meghajolt. Nem jött közelebb, nem fogtunk kezet. Hiába mozgott úgy, mint egy jóllakott macska, ő is érezte, hogy a mágiánk most egy érintésre felszikrázna, és ami történne, azt már nem lehetne aszalásnak hívni. Már értettem, miért hívta be Rast a szobába: falat akart kettőnk közé.


  Lidérc megcirógatott a tekintetével, majd Rashoz fordult. Ahogy hozzá szólt, a hangja akaratlanul keményebbé vált. Megszűnt az előző lágyság, azt az arcát csak nekem tartogatta.


  –Ha legközelebb beszakad egy torony, Roant mented, nem engem. Szükségem van a tanácsadómra, világos?


  –Igen, uram.


  –Le kell mosdanunk, így nem mehetünk ki. Utána azonnal indulunk a várba. Ha az erdőben ér a sötét, könnyebben lecsaphatnak ránk.


  –Igen, uram.


  Lidérc megrázta fekete, kócossá izzadt haját, és egy pillanatra a körték felé nézve hangosan sóhajtott, majd nesztelen lépteivel kiment.


  Ras kedvesen rám hunyorgott, majd egy utolsó, döbbent pillantást vetett a mennyezetre, és fegyelmezetten követte a hercegét.


  Egyedül maradtam.


  Máris elbizonytalanodtam, mit ígértem.


  Barátság?


  Lehet barátság férfi és nő között?


  Testemen éreztem még Lidérc mágiájának érintését, ajkamon a körtelé ízét. Az élő szelecském, ami eddig meglapult, most újra fellibbent, és összeborzolta a hajamat. Odakint az ablak előtt feldalolt egy rigó.


  Felnéztem a mennyezetre, bámultam a rejtélyes képet, a körkörös vonalakat, melyek valami különös, szabályos alakzatba álltak össze. Soha nem láttam még ilyet.


  Mi történt itt valójában?


  Nem tudtam.


  Csak egy dologban voltam biztos. Én, Szépvölgyi Rianna, egy eldugott völgy szörnye, olyan merész útra léptem, amin élet vagy halál, szerelem vagy pusztulás, bármi megtörténhet…

  Köszönetnyilvánítás


  Köszönöm ezt a kötetet a YouTube-on lapuló Múzsának, és minden olyan zenésznek, aki valaha is megihletett minket, írókat. Művészetetek a szívünk mélyéig ér.


  Köszönöm Annának, aki számtalan variánst megfúrt, és segített abban, hogy minél lassabban készüljön el ez a könyv, ellenben annál jobb legyen. Köszönöm Rózsalovagnak, aki szétverte a háttérvilágot, és egy pályaudvar közepén ordítva megtiltotta, hogy csecsemőket öljek. Utána volt a vonaton ülőhelyem.


  Köszönöm Peti fiamnak, hogy amikor az írás miatt kiment a fejemből a főzés, ellátta az öccsét pizzával.


  Köszönöm a Galaktikus Fanklubnak, hogy segítségemre sietett, amikor elbizonytalanodtam, és lelkesen megmutatták, milyen az ő szemükön át ez a sztori.


  Köszönöm Katona Ildinek, a kiadóvezetőmnek, hogy ilyen türelmesen kivárta, míg ez a történet megérik, és utána az örömteli közös szerkesztést is. Élveztem minden gondolatot.


  És végül hálám a Könyvmolyképző titkos mágusainak, Füleki Eszter kiadói szerkesztőnek, Gerencsér Gábor és Zsibrita Laci műszaki szerkesztőknek, és minden korrektornak, akik lelkes munkájuk révén ezekből a sorokból könyvet álmodnak.


  Ha tetszett a könyv, olvasd el On Sai más regényeit is! http://konyvmolykepzo.hu/cimke/on-sai


  Hírek, novellák, érdekességek az író blogján:


  http://onsairegenyek.blogspot.hu


  Facebook: on.sai.regenyek


  Instagram: on_sai


  EDDIG MEGJELENT ÍRÁSOK:


  Vörös pöttyös sorozatban fiataloknak:


  Apa, randizhatok egy lovaggal?


  Esővágy novelláskötet


  Érints meg! antológia (nyitónovella)


  Arany pöttyös sorozatban felnőtteknek:


  Calderon, avagy hullajelölt kerestetik


  Calderon, avagy felségáruláshoz bricsesz dukál


  Scar


  Lucy


  Szürke szobák


  Miogin bázis


  Olvasni jó sorozatban gyerekeknek:


  Segítség, támadnak a betűk!


  Íróknak szóló könyv:


  A siker tintája. Kalandos lépések az írói karrier útján.


  MÉLTATÁSOK


  „Régóta vágytam rá, hogy az Esővágy kötet címadó novellájához hasonló hangulatú, szenvedélyes, mágikus történettel rukkoljon elő On Sai! Most végre itt van, és éppen olyan zseniális, izgalmas és humoros, mint gondoltam. Letehetetlen!”


  –Radasits Mariann


  „Végre egy kifinomult fantasy regény a vágyról! Élmény volt olvasni.”


  –Kunos Anna


  „Úgy terveztem csak beleolvasok. Ebből természetesen későig olvasás, egész napos szenvedés a suliban, hogy nem olvashatok, majd délután a könyv boldog befejezése lett. Letehetetlen, akciódús, egyedi és szenvedélyes. Szórakoztat és befészkeli magát a szívedbe.”


  –Zahorán Sára


  „Képtelen voltam letenni! Mintha a regény egy szipoly lenne, én pedig a hatása alá kerültem volna. Egyszerűen zseniális. Imádtam a történetet, a fordulatokat, a kalandokat. Az egészet végigizgultam. Mindig olyasmi történt és vitte előre a cselekményt, amire egyáltalán nem gondoltam, és emiatt már a családnak kellett rám szólni, hogy csukjam be a szám, mert belerepül a légy. Szóval ez egy „pulzust az egekbe vivő” regény. Amikor becsuktam a könyvet, olyan volt, hogy még többet akartam, és nem igaz, hogy vége a kötetnek, mert nem bírtam elengedni, és még napokig agyaltam rajta.”


  –Aux Eliza

